
Prologas 


REKVIEM MIESTUI 


Maršalas Maklahanas* 1967-aisiais: „Miestai jau nebeegzistuoja, 
tai tik kultūrinės šmėklos turistams.“' Taip taip, žinau: pažįstamas 
tropas - Dievo mirtis, subjekto mirtis, autoriaus mirtis, aptarnavi- 
mo neišlipus iš automobilio mirtis, mokslo išsisėmimas ir taip toliau! 
Bet mokslininkas pasirodė buvęs teisus - nors kaip paprastai kelis 
dešimtmečius aplenkęs savo epochą. Galiausiai tai žudo. Miestas — 
toks, kaip jį suprato urbanistikos teoretikai, pradedant Platonu bei 
Aristoteliu ir baigiant Lujisu Mamfordu** bei Džeine Džekobs*** - 
jau nebegali būti vieninga visuma ir funkcionuoti kaip ankstesniai- 
siais laikais?. Taip atsitiko per bitus; tai šie jį pribaigė. Nusistovėję 
urbanistiniai modeliai negali egzistuoti podraug su kibernetine erd- 
ve. Tačiau tegyvuoja skaitmeninės elektronikos epochos įtinklintas 
naujasis metropolis! 


*McLuhan, Marshall (1911-1980) - kanadietis kultūros kritikas ir komunikacijos 
mokslo teoretikas (čia ir toliau žvaigždute pažymėti paaiškinimai - vertėjo). 

** Mumtord, Lewis (1895-1980)) - JAV urbanistikos sociologas ir istorikas. 

*+* Jacobs, Jane - JAV ir Kanados urbanistikos teoretikė. 

' Autoriaus paaiškinimus žr. knygos gale. 


6 Prologas 


PIRMAS GEDĖTOJO ŽODIS 


Y2K* pasiekė jau miręs! Kas gi nutiko miestui, kokį mes jį pažįsta- 
me? 

Paseksiu jums pasaką. Prieš daugelį metų dykumoje glaudėsi kaime- 
lis, jo viduryje buvo šulinys. Namai apie pastarąjį spietėsi tokiu atstu- 
mu, kad būtų nesunku parsinešti ąsotį vandens. Vakarais, atvėsus, 
žmonės ateidavo prie šulinio pasisemti vandens kitai dienai ir ten už- 
trukdavo - keisdavosi paskalomis, tvarkė tarpusavio reikalus. Šulinys 
tai vietai teikdavo menkų, tačiau gyvybiškai būtinų išteklių, todėl tapo 
žmonių bendravimo centru - rinkimosi vieta, kuri padėjo telktis ben- 
druomenei. 

Paskiau atsirado vandentiekio sistema. Kas galėtų paneigti jos prak- 
tinius pranašumus? Ji buvo patogesnė, be to, vaikai nebesusirgdavo cho- 
lera. Gyventojų skaičius augo, ir kaimas išsiplėtė į stambų miestą, nes 
namus tapo įmanoma aprūpinti vandeniu visur, kur tik buvo galima 
nutiesti vamzdžius. 

Būstų nebereikėjo koncentruoti apie senąjį centrą. O žmonės 
liovėsi rinkęsi prie šulinio, nes galėjo gauti vandens bet kada ir bet 
kur. Taigi erdvė apie stogeliu dengtą šulinį prarado pirmykštę ben- 
druomeninę funkciją ir žmonės prasimanė naujų, modernesnių bei 
labiau specializuotų bendravimo vietų - tokių kaip aikštė, prekyvietė 
ar kavinė. 

Istorija pasikartoja — šįsyk todėl, kad pasikeitė informacijos tiekimo 
sistema. Kadaise, norėdami ką nors atlikti, gaudavom nukakti vienon 
ar kiton vieton: vykdavome į darbą, grįždavome namo, išsirengdavome 
į teatrą, keliaudavome į konferencijas, užsukdavome į vietinį barą - o 
kartais paprasčiausiai išeidavome iš namų. O dabar turime vamzdynus 
bitams - didelio pajėgumo skaitmeninius tinklus informacijai pristatyti 
bet kur ir bet kada, kai tik to prireikia. Tai leidžia mums daug ką atlikti 
niekur nevykstant. Tad senosios rinkimosi vietos mūsų nebetraukia. 
Struktūros suskyla ir išsiskaido. Urbanistiniai centrai nebepajėgia 
išsilaikyti. Visuomeninis gyvenimas pamažėle apmiršta. 


* Taip kompiuterine kalba rašomi 2000-ieji metai: Y, year - metai (angl.), K, kilo — 
tūkstantis (gr.). Šią sąvoką 1995 m. pasiūlė programuotojas David Eddy. 

Imkime ką nors tokio paprasta, tačiau įspūdinga, kaip diena žir- 
gų lenktynėse. Kol nebuvo tolimųjų ryšių, tekdavo keliauti į hipo- 
dromą, maišytis tarp lažybininkų tribūnose, statyti lažinius pas 
bukmekerius prie lenktynių tako tvoros, patiems stebėti žirgus ir be- 
tarpiškai įmokėti lošiamą sumą. Paskiau, atsiradus radijui ir telefo- 
nui, lenktynes imta transliuoti, lažybos (ir legalios, ir nelegalios) 
suklestėjo toli už treko ribų, tad lenktynių dienomis galėdavai būti 
bet kur-alinėse ar bukmekerių kioskeliuose. O nūnai, nuolat besii- 
mantis naujų iniciatyvų Honkongo Žokėjų klubas darsyk pertvarkė 
šią sistemą ir įdiegė nešiojamuosius elektroninius, prie tinklų prijung- 
tus prietaisus, kurie suteikia jums galimybę pastatyti lažinį iš bet ku- 
rios miesto vietos, bet kuriuo paros metu. Tereikia turėti po ranka 
telefono lizdą ar bevielį ryšį, kuriuo prisijungtumėte prie kompiute- 
rių sistemos, ir jūsų sąskaitos sureguliuojamos automatiškai. Tai ne- 
paprastai efektyvu, tačiau nebetenkama progų nuėjus į hipodromą 
užmegzti kontaktų, bendrauti su žmonėmis, įgyti savitarpio pasiti- 
kėjimo, sudarinėti sandėrius. 

Vėlgi mums tenka griebtis naujovių - iš naujo sukurti viešąsias vie- 
tas, miestelius ir miestus, tinkamus XXI amžiui. 


ANTRASGEDĖTOJO ŽODIS 


Ir tai dar ne viskas. Skaitmeninė komunikacija taip pat keičia 
nusistovėjusius kasdienio gyvenimo ritmus. 

Ne taip seniai kokia nors šeima šiaurėje gyveno dailiame lentų 
namuke. Pačiame jo viduryje buvo ugniakuras, o šilumą sulaikydavo 
paprastos, dėžės pavidalo sienos. Žiemą šeimynykščiai susirinkdavo prie 
ugnies - vienintelės šilumos ir šviesos skleidėjos. Čia vaikai mokydavosi, 
tėvai keisdavosi dienos naujienomis, o senelė siuvinėdavo. Židinys laikė 
išplėstinę šeimą draugėje. 

Paskui buvo įdiegti tiekiantys energiją kanalai - elektros instaliacija 
ir centrinis šildymas. Šeimynykščiai turėjo šilumą ir šviesą, galėjo skaityti 
kur tinkami. Židinio daugiau nebekurdavo -nebentttik kaip nostalgišką 
pramogą per šventes. Ruošti pamokų ir klausytis muzikos vaikučiai 
pasitraukė į savuosius kambarius. Tėvai pradėjo dirbti skirtingomis 
pamainomis ir palikdavo vienas kitam ant šaldytuvo durelių priekabius 

raštelius. Ėmusi nuobodžiauti ir šiek tiek kuoktelėjusi senelė netrukus 
išsikraustė į slaugos namus su oro kondicionieriumi netoliese Fynikso, 
kur galėjo žaisti bingą su tokiomis pat nuošalėje atsidūrusiomis 
bičiulėmis. Šeimos ratelis apie židinį nebeteko socialinės jungties 
funkcijos. 

Informatizacija seka tuoj pat įkandin elektrifikacijos - su mažų 
mažiausiai tokiomis pat giliomis socialinėmis pasekmėmis. Inžinieriai 
sumano technologijas, nebijantys rizikuoti kapitalistai vis pažeria 
pradinių dotacijų visuomenės reikmėms, ir mažutėlaitės teleko- 
munikacijų bei informacijos apdorojimo priemonės tampa tokios pat 
įprastos kaip elektros lemputės ar motorai. Iš savo skaitmeninio 
mobilaus telefono jūs galite paskambinti bet kuriuo laiku bemaž bet 
kam, į bet kurią pasaulio vietą. Kiaurą parą jums į viešbučio numerio 
televizorių skaitmeniškai, per palydovą, gali būti pristatomos nau- 
jienos. Kada tik panorėjęs, per bet kurį telefono lizdą jūs galite gauti 
elektroninį paštą. Bet kuriuo metu iš bet kurio bankomato galite išsiimti 
grynųjų. Jūsų buities prietaisai turi įmontuotus procesorius, ir jiems, 
taip patir elektros bei vandentiekio įrangai, vis labiau reikės jungčių 
su kompiuteriniais tinklais. Jūsų automobilis prikimštas įmantrios 
elektronikos ir jį taisančiam meistrui teks darbuotis ir kompiuteriu, ir 
veržliarakčiu. Ankstyvasis pramonės amžius su pasyviais prietaisais 
baigėsi; nūnai mechanizmai nepailstamai - dvidešimt keturias valan- 
das per parą, septynias dienas per savaitę - protauja ir sąveikauja. 

Šiandien visuotinai paplitę telekomunikacijų tinklai, intelektualiosios 
(smart) mašinos ir protingi prietaisai, podraug su vandens tiekimo, 
atliekų šalinimo, energijos paskirstymo bei transportavimo sistemomis 
visur ir visados sudaro globaliai persipynusį pasaulį. Senoji socialinė 
struktūra - vienijama priverstinių gyvenamosios vietos ir dienos režimo 
šablonų -jau nebetinka. 

Kuo gi mesjas pakeisime? 


TREČIAS GEDĖTOJO ŽODIS 
Kadaise Buda sėdėjo po Bo medžiu. Susirinkę pavėsyje mokiniai 


klausėsi jo balso. Trokšdami pasimokyti, jie turėjo prisiartinti tiek, kad 
girdėtų. Ir šioje vietoje sudarė savąją tikinčiųjų bendruomenę. 

Kitokios galimybės tuomet nebūta. 

Paskiau jo žodžiai buvo užrašyti. Iš pradžių didelėmis pastangomis 
ranka surašytos knygos saugotos vienuolynų bibliotekose, kur 
išpažintojai galėdavo ateiti pasiskaityti; praėjus daug laiko po Budos 
mirties jie keliaudavo į tas susitelkusias apie knygas bendruomenes, kaip 
kadaise jų protėviai ateidavo prie Bo medžio. Vėliau knygos buvo 
atspausdintos, ir žodis buvo plačiai paskleistas po pasaulį kiekvienam 
jo trokštančiam. Tas pat ir su kitais tikėjimais. Nors kelionės į šventąsias 
vietas išliko kaip dvasinės pastangos, o tokios vietos kaip Kompostelos 
Santjagas ar Meka išsaugojo savąją magnetinę trauką, piligrimystė 
prarado tiesiogiai išreikštą praktinę funkciją. 

Gausėjo spausdintų knygų, raštingumas plito, visur ėmė rastis 
įmantrios sistemos tekstams - tiek šventiems, tiek pasaulietiniams — 
saugoti ir platinti. Šios įgijo įvairų mastą ir formas: nacionalinės, 
vienuolynų, universitetų, mokamojo abonemento, nemokamos 
municipalinės bibliotekos, priemiestiniai bibliotekų filialai, Karnegio 
fondo bibliotekos, Krikščioniškojo mokslo viešosios skaityklos, studijos 
su knygų lentynomis, knygų klubai, bibliobusai. Kiekviename miestelyje 
centrinė gatvė turėjo savąjį knygyną ir spaudos kioską. Įvairiuose 
laukiamuosiuose būtinai gulėdavo krūvos aptrintų žurnalų. Verslas 
rėmėsi užsakymais, buhalterinėmis knygomis ir važtaraščiais. Kontoros 
buvo perpildytos bylų, portfeliai prikimšti dokumentacijos, ir kišenėse 
maišėsi rašteliai, vizitinės kortelės, fotografijos bei popieriniai pinigai. 
Pašto sistemos persiuntinėjo visą šią popierinę rašliavą. Informacija 
buvo mobili ir prieinama decentralizuotai. 

Šiandien tekstas ir paveikslėliai sklando netgi be popieriaus ir 
stulbinamu greičiu yra perpumpuojami kompiuteriniais tinklais. Mes 
turime operatyviąsias duomenų bazes, tinklo (web) svetaines, FAO-us* 
ir paieškos mechanizmus. Elektroninis paštas sparčiai keičia „sraigės“ 
(popierinį) paštą. Mūsų technologijų amžiuje siekiantiems žinių 
nebereikia leistis į varginančias keliones prie tolimų informacijos 
šaltinių. Jiems netgi nereikia eiti į savo gyvenamosios vietos bibliotekas. 
Knygynai, spaudos kioskai, žurnalų stendai, teatrai, šventyklos ir 


* Freguently Asked Ouestions - dažniausi klausimai. Naudingi pradedantiesiems 
dokumentai su klausimais ir jų paaiškinimais (angl). 

bažnyčios - netgi figmedžiai — turi savus virtualiuosius atitikmenis. 
Studentai naršo po elektronines enciklopedijas. Profesoriai patalpina 
savo paskaitų konspektus į tinklą. Mažmenininkai pateikia prekių 
katalogus ir užsakymų blankus, operatyviai (on-line) prieinamus per 
kompiuterį. Fondų biržos elektronikos pagalba skubiai pristato akcijų 
kursus į prekiautojų ekranus. 

Protiniam darbui nebereikia kojų darbo. Komercijai atstumai 
nebekliudo. Bendruomenė nebūtinai turi remtis artima kaimynyste. 
Saitai tarp žmonių formuojasi taip, kaip ligi šiol nė neįsivaizduota. 

Galbūt šį naująjį socialinį cementą įmanoma padaryti sau naudingu. 
Gal namus ir darbovietes, transporto sistemas ir besirandančią 
skaitmeninių telekomunikacijų infrastruktūrą būtų galima iš naujo 
sujungti ir pertvarkyti taip, kad susiformuotų nauji urbanistiniai 
santykiai, procesai ir modeliai, pasižymintys socialinėmis ir kultūrinėmis 
ypatybėmis, kokių ir laukiame iš XXI amžiaus. Gal esama kito kelio — 
gražaus, patvaraus ir išlaisvinančio. 

Dusyk nedrąsūs „valio“ globaliai gyvenvietei! 


MONDO 2K+* 


Kaip visa tai išsispręs ir ką reikia daryti? 

Pastatai, artima jų aplinka, miestai ir didmiesčiai, kurie atsiras iš 
besirutuliojančios skaitmeninės revoliucijos, išsaugos daugumą 
mums šiandien pažįstamų dalykų. Bet ant praeities pėdsakų bei 
liekanų bus užsiklojusi — it naujesnės nervinės struktūros viršum mūsų 
senųjų driežiškų smegenų - sparčiųjų telekomunikacinių linijų, 
intelektualiųjų centrų ir vis labiau būtinos programinės įrangos glo- 
balinė konstrukcija. 

Šis vėliausias klodas pakeis jau esamų urbanistinių elementų funkcijas 
bei vertybes ir radikaliai atnaujins jų savitarpio santykius. Dėl to 
atsiradusioms naujoms urbanistinėms struktūroms bus būdingi būstai, 


* Po dutūkstantųjų. (Tai aliuzija į 1995 m. baigtą leisti žurnalą MONDO 2000, 
kitaip vadinamas MONDO 2K. 2K - trumpinys, nusakantis dutūkstantuosius ir 
tolesnius metus. Mondo - zenbudizme staigus klausimas, į kurį teisingai atsakyti 
gali spontaniškas atsakymas.) 

kuriuose gyvenama ir kartu dirbama, savi kvartalai, kuriuose išbūnama 
kiaurą parą, netvirtai susietos, plačiai išsibarsčiusios elektronikos 
tarpininkaujamos susitikimų vietos, lanksti, decentralizuota gamyba, 
rinkodaros ir pasiskirstymo sistemos, elektronikos pagalba iškviečiamos 
ir pristatomos paslaugos. Šitai iš naujo apibrėš architektų, miestų 
projektuotojų —ir visų kitų, kuriems ne vis tiek, kokiose erdvėse bei vietose 
mes leidžiame savo kasdienius gyvenimus - intelektualių ir profesinių 
veiksmų planą. 


IŠKIEKVIENO POSAVĄ KRUOPELYTĘ 


Šis naujasis veiksmų planas savaime išsiskiria į keletą skirtingų 
plotmių - tolesnių skyrių temas. Mes privalome įdiegti būtiną 
skaitmeninių telekomunikacijų infrastruktūrą, sukurti naujoviškas 
intelektualiąsias vietas - tiek iš elektroninės aparatūros, tiek iš 
tradicinės architektūros elementų - ir išvystyti programinę įrangą, kuri 
aktyvintų šias vietas, kad tos neštų naudą. Galiausiai privalome 
architektūriniu, artimos aplinkos, urbanistiniu ir regioniniu požiūriu 
sugalvoti erdvines konfigūracijas, kurios būtų patvarios ir turėtų ekono- 
minę, socialinę bei kultūrinę prasmę elektroniškai susisaisčiusiame 
ir susitraukusiame pasaulyje - pasaulyje, kuriame atstumai prarado 
senąjį nepatogumą, tačiau nebesuteikia galimybės lengvai šalinti 
iššūkius bei grėsmes. 

Siekdami efektyviai įgyvendinti šį veiksmų planą, privalome 
praplėsti architektūros ir miestų projektavimo sąvokas, kurios apimtų 
tiek virtualias, tiek ir fizines vietas, tiek programinę, tiek ir aparatinę 
įrangą beijų tarpusavio jungtis tiek telekomunikacinėmis ryšių linijomis, 
tiek ir fiziniais artumais bei transporto sistemomis. Ir privalome 
pripažinti, kad pagrindinis tarpusavio santykių tarp namų, darboviečių 
ir kasdienių išteklių bei paslaugų šaltinių - tų esminių saitų, 
neleidžiančių miestams išsisklaidyti - tinklas galės dabar būti rezgamas 
naujoviškai ir netradiciškai. 

Manau, metas iš naujo peržiūrėti miestų projektavimą bei vystymą 
ir permąstyti architektūros vaidmenį. Nauda tikėtina, tačiau ir rizika 
didelė. Bet neturime iš ko pasirinkti: negalime blaiviai protaudami 
nusišalinti nuo problemos. 

Privalome išmokti kurti E-topijas - elektroniškai aptarnaujamus, 
globaliai susietus miestus auštančiai dėbut de K*. 


* Trumpinys: tūkstantmečio pradžia. (pranc.) 


Pirmas skyrius 


MEGATINKLŲ ŽENGSMAS 


Sakote, norite revoliucijos? Norite skaitmeninės technologijos, kuri 
sukurtų naujus ir geresnius miestus? Ką gi, žinia, tuo metu, kai iškilo 
laisvės, lygybės ir brolybės šūkiai, daugelis skaitmeninės technologijos 
aistruolių žadamų dalykų paprasčiausiai dar neegzistavo. 

Mažutėlaičiai skaitmeniniai mobilūs telefonai? Prestižiniai Žaislai 
peraugusiems berniukams. Didelės raiškos televizoriai? Puiki spoksonė, 
bet šlamštas didesniame ekrane - vis tiek šlamštas. Užsakyti kino filmai? 
Geriausiu atveju - labai nežymus socialinis privalumas. Virtualiosios 
tikrovės videožaidimai? Kelių minučių pramoga. Jūsų paties asmeninis 
puslapis tinkle? Tuščiagarbis elektroninis skelbimasis. Mygtuku išgaunami 
sporto varžybų rezultatai? Prašom! Laidinis mados klyksmas šiandien, 
technikos žiovulys rytoj. 

Tad neieškokite čia daugiau tų technikos triumfą aukštinančių, 
vyriškumu persunktų tūkstantmečio pranašysčių apie spindinčią, 
veržlią kibernetinę ateitį. Tačiau ir nesitikėkite tokių pat dogmatiškų ir 
deterministiškų išvirkščių „Viščiuko Bailiuko“* vizijų - vis kartojamų, 
puikiai pažįstamų niūrių teiginių, esą skaitmeninė revoliucija dar labiau 
įtvirtins įprastinius, nūnai egzistuojančius valdžios privilegijų modelius, 
tuo pat metu sutrypdama labai branginamas tradicijas. 


* Šitaip vadinami JAV aplinkosaugininkai, gąsdinantys visuomenę žalingais 
technologijos pažangos padariniais. Viščiukas Bailiukas (Chicken Little) - 
amerikiečių vaikiškos pasakos personažas, analogiškas katinėliui iš mūsiškos 
pasakos „Dangus griūva“. 

DIGIFILAI IR DIGIFOBAI* 


Šiuo metu mums žinomos iki įkyrumo nuspėjamos ideologinės šių 
diametraliai priešingų pozicijų potekstės. Iš vyriausybės aiškiai reiškiasi 
požiūris, kad skaitmeninė technologija gali pagerinti mūsų dalią, todėl 
taip ir įvyks - jeigu tik nesikišime į rinką. Kairieji politikai atšauna, kad 
turtingieji ir galingieji visada pirmi gauna naudos iš naujųjų technologijų, 
o rinkos nėra bičiuliškos nustumtiesiems į šalį; tad vyriausybei būtina 
energingai įsikišti ir užtikrinti, kad kompiuteriai ir telekomunikacijos 
galop nesukurs žiojėjančios skaitmeninės prarajos tarp turtingųjų ir 
neturtingųjų. Ir, žinoma, naujieji luditai** yra tvirtai įsitikinę, kad šiaip 
ar taip mes visi turime žymiai daugiau ką prarasti negu laimėti, tad 
privalome įsirausti į apkasus ir priešintis. 

Tačiau vis įkyresni digifilai ir digifobai su savosiomis besivaržančiomis 
utopijos ir distopijos*** vizijomis trumparegiškai kabinasi į skirtingus, tik 
rambuoliams būdingus kraštutinumus. Mes pasielgsime kur kas geriau: 
apeisime gerai pažįstamus naivaus technologinio determinizmo spąstus, 
atmesime simetriškas, karštų technokratų ir irzlių „technošaipūnų“ propa- 
guojamas fatalizmo formas ir verčiau pradėsime dėstyti platų, kritišką, 
skatinantį veikti požiūrį į ekonominę, socialinę ir kultūrinę tikrovę to, 
kas kaip tik šiuo metu dedasi visur aplink mus!'. Kadangi naujosios 
technologinės sistemos — tai sudėtingos socialinės konstrukcijos, mes 
privalome suprasti iškylančias galimybes kruopščiai pasirinkti tikslus ir 
gerai statyti?. Mūsų uždavinys - suprojektuoti ateitį, kokios norime, o ne 
numatyti, kurlink neišvengiamai ji pasuks. 


PO (SKAITMENINĖS) REVOLIUCIJOS 


Pradžiai apsidairykite aplinkui. Besikaupiančių sociologinių faktų 
padedami netrukus savo akimis turėtumėte įsitikinti, - jeigu dar 


* Skaitmeninių technologijų šalininkai ir priešininkai. 

** Pirmųjų stichinių darbininkų bruzdėjimų Anglijoje XVIII a. pab. - XIX a. pr. 
dalyviai. Pameistrys N. Ludas (Ludd), reikšdamas protestą prieš šeimininko 
savivalę, sudaužė mezgimo stakles. 

*** Sąvoka, nusakanti priešingybę Tomo Moro utopijai. 

neįsitikinote, - kad į skaitmeninę revoliuciją nevalia numoti vien kaip į 
triukšmingą reklamą ir hiperbolę. Ši garsiai skelbiama technologijų kaita, 
kuri, kaip buvome tikinami, „praūžė per mūsų gyvenimus nelyginant 
Bengalijos taifūnas...“,iš tiesų ganėtinai reali?. 

Apie 1993-iuosius metus, iškilus padangėn pasauliniam tinklui 
(world wide web) ir ėmus leisti žurnalą Wired“, šis siaurakakčių 
fanatikų vadovaujamas, tinklų dėka įmanomas ir siliciu varomas 
sukilimas prieš senąją tvarką turėjo savo virtualųjį atitikmenį - 1789- 
uosius, Spalį, gegužės 4-ąją** arba ... įrašykite, kas jums patinka. 
Pastabiam Žmogui paaiškėjo, kad tuo pat metu besirutuliojantys, 
priežastingai persipynę technologinio atsinaujinimo, kapitalo telki- 
mosi, socialinės reorganizacijos ir kultūrinių pokyčių procesai 
nušlavė pažįstamus režimus. 

Ir podraug su tais milžiniškais sukrėtimais (žemės ūkio ir miestų 
revoliucija po to, kai buvo išrastas ratas ir plūgas, taip pat pramonės 
revoliucija, pasireiškusi įkandin Šviečiamojo amžiaus mokslo), 
žymėjusiais mūsų praeitį, porevoliucinės socialinės varomosios jėgos, 
regis, įgijo nesulaikomą pagreitį. Jos drebina mūsų institucijas ir 
drumsčia viską aplinkui. Jos sukuria naujas galimybes ir eliminuoja kai 
kurias senąsias. Šių jėgų poveikį ne visada garsiai reklamuos vadukai, 
komanduojantys rėksniams, jų įtaka ne visada bus perdėm teigiama ir 
tolygiai pasiskirsčiusi, tačiau jų reikės paisyti. 

Norėdami suprasti šios konkrečios transformacijos nueitą kelią, 
privalome pripažinti, kad ji iš tikrųjų nėra - kaip ir žymiausios 
ankstesniosios, patekusios į istorijos vadovėlius - vienintelio sukrečiančio 
įvykio ar kokio nors atskiro išradimo pasekmė. Ne, ji radosi keliems 
tęstiniams procesams pamažu susiliejant į vieną. Dar neseniai jie slinko 
lygia greta vienas kito. Bet kai susiėjo draugėn, atsitiko taip, lyg būtų 
susimaišęiki tol nepavojingi nitroglicerino komponentai. Pasaulinis tinklas 
įžiebė kibirkštį, ir įvyko eksplozyviai eksponentinė ekspansija - Didysis 
sprogimas, kai ko visiškai naujo pradžia. 

Tiksliau, pagrindiniai padegamojo mišinio ingredientai buvo skait- 
meninės informacijos kaupimo, perdavimo, įtinklinimo ir apdorojimo 


* „Įtinklintas“ (angl.) 
** Turima galvoje 1968-ųjų metų „Gegužės įvykiai“ Prancūzijoje - studentų 
protesto demonstracijos, palaikytos visuotinio darbininkų streiko. 

aparatinė įranga podraug su ja susijusiais programinės įrangos ir 
sąsajos (interface*) pajėgumais*. Šiomis įvairiausiomis technologijomis 
pagrįsti produktai bei paslaugos šiuo metu sukuriami ir paskirstomi 
plačiu ekonominiu frontu, - telefonu, radiju, televizija, kabeline TV, 
puslaidininkiais, kompiuteriais, vartotojo elektroniniais prietaisais, 
programine įranga, per spaudą ir pramogų verslus, - ir šios pramonės 
šakos vis labiau persipina ir ima priklausyti viena nuo kitos. 
Informacija tapo dematerializuota ir išskaidyta; ji dabar laksto po 
pasaulį kompiuteriniais tinklais šaudyklės greičiu bei protu ne- 
aprėpiamais kiekiais. Ir šis didžiulis globalus procesas dar tik įsibė- 
gėja. 


INFORMACIJA, INFRASTRUKTŪRA IR NAUJOS GALIMYBĖS 


Aiškėja elektronikos veikiamos mūsų ateities jeigu ir ne atskiros 
detalės,tai nors bendri bruožai. Šiaip ar taip, priklausomai nuo to, kaip 
galiausiai baigsis tūkstantmečio pabaigos technologijų lenktynės, 
verslo konkurentų kovos ir polemikos dėl visuomeninės strategijos 
krypčių, šie skirtingi veiksniai galop susijungs ir sukurs pasaulinę 
skaitmeninės informacijos infrastruktūrą". Ši potenciali pažanga tokia 
didelė ir vystosi tokiu pagreičiu, jog niekas nepajėgs užkirsti šiems 
procesams kelio. 

Ši ryškėjanti sistema apims plačią geografiją ir podraug sudėtingų 
betarpiškų ryšių tarp asmenų ir vietovių pajėgumus, būdingus ir jau 
egzistuojančiai telefoninei sistemai su sparčiaisiais perdavimo kanalais, 
ir kabelinės televizijos teikiamais daugialypės informavimo terpės 
privalumais. Ir šitai prisidės prie maišalo, kurį sukūrė iš esmės beribių 
atminties talpos ir apdorojimo galios silicio lustas. Prefiksai, nusakantys 
visus jų pajėgumo aspektus nuolat stiprės: nuo kilo... iki mega..., giga..., 
tera... - netgi peta... ir dar toliau“. 

Fizine prasme tai bus sudėtinga konstrukcija iš skaičiavimo 
prietaisų, varinių laidų, koaksialinių kabelių, pluoštinės optikos, įvairių 


* Interface - sąsaja, sietis (angl.); kompiuterijoje - terminas, žymintis: a) jungtį 
tarp kompiuterio ir žmogaus; b) tarp kompiuterio ir kito įrenginio (spausdintuvo, 
vaizdo kameros ir t.t.). 

bevielės komunikacijos sistemų bei ryšių palydovų. Logine prasme jų 
vienovė bus palaikoma plačiai pripažintų konvencijų ir protokolų su 
sunkiai suprantamais akroniminiais pavadinimais kaip TCP /IP*, 
HTTP**, FDDF“** ir ADSL**** dėka. Ekonomine prasme tai bus jungtinis 
darinys iš nesuskaičiuojamų, plačiai išbarstytų verslo ir viešojo 
administravimo struktūrų su labai skirtingomis investicijomis į šią 
sistemą ir įvairiais būdais iš to gaunamu pelnu. Ji vis platesniu mastu 
bus padrikai kuriama per toliau vykstantį sudėtingą procesą, kai 
diegiamos technologinės naujovės, formuojamos naujos infrastruktūros 
bei pritaikomos ir vėl panaudojamos jau egzistuojančios, vienijasi bei 
jungiasi telekomunikacijų tiekėjai ir iš naujo nubrėžiami reguliuo- 
jantieji režimai. 

Galop visokiausia informacija susikaups visoje kompiuterių pilnoje 
planetoje ir bus pristatoma, kai tik jums prireiks, bendru skaitmeniniu 
kanalu. Kasdieniai daiktai - nuo laikrodžių iki sieninių plokščių - taps 
vis prašmatnesni ir pasitarnaus mums kaip sąlyčio taškai su visur 
esančiu skaitmeniniu pasauliu. Ir štai koks paradoksas: kai tik jums 
pasitaikys susidurti su šia milžiniška bendrąja struktūra, ji atrodys 
artima nelyginant apatiniai baltiniai. 

Užuot formavęs naujus žmonių ir žemės ūkio gamybos vietų 
santykius, kaip tatai buvo vykstant kultūrinei revoliucijai, ar žmonių ir 
mašinų santykius — vykstant pramonės revoliucijai, šis globalus 
skaitmeninis tinklas iš naujo nustatys žmonių ir informacijos santykius. 
Tai vis labiau taps naujų galimybių ir plėtros raktu, leis sukurti naujas 
socialines struktūras ir urbanistinius modelius. Investicijos, darbo vietos 
ir ekonominė galia beveik neabejotinai migruos į tuos rajonus, miestus, 
sritis ir šalis, kur bus sugebėta greitai įrengti infrastruktūrą ir efektyviai 
ją eksploatuoti". 


* Transmission Control Protocol / Internet Protocol - perdavimo kontrolės 
protokolas /interneto protokolas (ang!.). 

** Hyper Text Transport Protocol - pasaulinio tinklo tarnybinių stočių (serverių) 
naudojamas protokolas (angl.). 

*** Fiber Distributed Data Interface - pluoštine optika platinamų duomenų sąsaja 
(angl.). 

**** Asynchronous Digital Subscriber Line - asinchroninė skaitmeninė vartotojo 
linija (angl). 

NAUJIEJI TINKLAI IR MIESTŲ TRANSFORMACIJA 


Kaip istoriškai mąstantys apžvalgininkai veikiausiai ir tikisi, ši 
vėliausioji miestiškos infrastruktūros formavimosi banga suvaidins 
maždaug tokį pat vaidmenį kaip ir tos, kurios kildavo pirmiau, 
ankstesniais technologijos nulemtų metamorfozių laikais - Romos kelių 
ir akvedukų laikais, XVIII amžiaus spartaus laivybos ir vandens kelių 
vystymosi periodu, XIX amžiaus stambių geležinkelio plėšikų aukso 
dienomis, XX amžiaus vieningų elektros energijos perdavimo sistemų 
ir mūsų valstijas jungiančių automagistralių plėtojimo metais*. Kaip 
kanalai ir brutali jėga sieta su Amsterdamu, Venecija ir Sudžou*, kaip 
bėgių keliai, žuoliai ir garu varomi traukiniai - su Amerikos Vakarų 
platybėmis, kaip metropoliteno tuneliai - su Londonu, kaip vidaus 
degimo varikliai ir betonuoti greitkeliai - su pietinės Kalifornijos 
priemiesčiais, o elektrifikacija ir oro kondicionieriai - su Fyniksu, taip 
skaitmeninių telekomunikacijų sistema bus siejama su XXI amžiaus 
miestais. 

Tačiau skaitmeninių telekomunikacijų tinklai, kaip ir pirma jų 
buvusios vamzdinės-laidinės struktūros, nesukurs visiškai naujų 
urbanistinių sanklodų tuščioje vietoje, o tik iš pradžių ims keisti jau 
esančias. Apskritai praeityje nauji miestų tinklai ėmė kurtis sujung- 
dami jau esančius aktyviuosius mazgus, kurie patys galėjo susiformuoti 
ir išlikti ankstesniųjų tinklų dėka. (Pagaliau ką gi kita ten būtų buvę 
galima sujungti?) Paskiau nelyginant parazitai, užvaldantys savąjį 
šeimininką, jie transformavo sistemų, kurias užklojo, funkcijas, 
perskirstė tų sistemų pajėgumus, veiklą ir galop iki šiol dar neregėtu 
mastu juos praplėtė. 

Štai, atsiveriant JAV Vakarams, atsirandantys geležinkeliai iki tol 
buvusią Čikagos nausėdiją pavertė svarbiausiu nacionaliniu centrų; vėliau 
automobilių kelių ir oro transportas dar kartą jį performavo. Pietinėje 
Kalifornijoje plati geležinkelių sistema iš pradžių sujungė išsibarsčiusius 


*Senovinis, daugiau nei 2500 metų istoriją turintis miestas Kinijos rytuose, Jangdzė 
upės deltoje, prie Didžiojo Kinijos kanalo. Dėl kanalų gausos ir supančių ežerų 
lyginamas su Venecija. Prie jo įvyko vienas didžiausių ir reikšmingiausių XX a. 
mūšių, ko gero, didžiausias visų laikų pilietinio karo mūšis. Jame Mao Dzedungo 
Liaudies armija sutriuškino Čang Kaiši nacionalistų armiją. Pastaruoju metu 
sparčiai besivystančios ekonomikos miestas. 

poslėnius nedidelius miestukus; vėliau iš naujo juos sujungė plentų tinklas, 
sudaręs sąlygas vystytis tarp jų esančioms erdvėms ir galiausiai nuaudęs 
marginį, dabar žinomą šiuolaikišką Los Andželo metropolijos regioną. O 
XXI amžiuje nauja sparčiųjų skaitmeninių telekomunikacijų 
infrastruktūra permodeliuos urbanistines sanklodas, atsiradusias iš XIX 
ir XX amžių transporto, vandens tiekimo ir nuotėkių šalinimo, elektros 
perdavimo ir telefono tinklų. 

Pavyzdžiui, tokią vykstančią transformaciją galima pastebėti 
mielame Indijos Bangalūro mieste. Bangalūras, Maisoro kunigaikštystės 
sostinė, iš pradžių augo ant senovinių pamatų, vėliau, britų valdymo 
laikais, tapo geležinkelių mazgu. Lengvai pasiekiamas, malonaus 
klimato ir žalių, žavių apylinkių nuo antrosios XIX amžiaus pusės jis 
pritraukė administracinį valdymą, pramonę, švietimo bei mokslo 
institucijas ir galiausiai - daug didžiai išsilavinusių profesionalų. 1990- 
aisiais jis jau turėjo naują antžeminių palydovinio ryšio stočių, mikro- 
bangų ryšio linijų bei programinės įrangos parkų infrastruktūrą ir dėl 
to tapo klestinčiu verslo centru, eksportuojančiu programinę įrangą. 
Kai tekdavo importuoti intelektualiąją žaliavą, eksportuoti baigtinę 
programinės įrangos produkciją ir bendrauti su klientais (tuo pat metu 
prisitraukiant kvalifikuotus, tačiau santykinai nebrangius vietinio 
fondo talentus), Bangalūro programinės įrangos įmonės, pasinau- 
dodamos sparčiosiomis elektroninėmis perdavimo linijomis, galėjo 
sėkmingai konkuruoti pasaulinėje rinkoje. 

Tai senas scenarijus, pakartotinai vaidinamas su naujais aktoriais. 
Silicis - naujasis plienas, o internetas - naujasis geležinkelis. 


DIDIEJI KANALAI 


Naujosios urbanistinės struktūros — tai tartum „Viagra“ stimu- 
liuojamos atmainos anksčiau buvusių, senesnių ir labiau susidėvėjusių, 
ne visai bepajėgiančių atlikti savo darbą. Sužadinta jų potencija - 
kokybiškai skirtinga. Kai vamzdynų sistemos pakeičia šulinius, priteka 
daugiau vandens, ir galite ilgai mėgautis karštu dušu. Kai plentai 
pakeičia purvinus lauko keliukus, galite gyventi priemiesčiuose ir 
kasdien važinėti į darbą. O kai sparčiosios skaitmeninių teleko- 
munikacijų sistemos užima telegrafo ir telefono vietą, patiriate socialiai 

reikšmingas kasdienių sąveikų permainas. Pasirodo, kuo daugiau bitų 
per sekundę galite prastumti komunikacijų kanalu, tuo sudėtingesni 
ir įmantresni mainai bei sandėriai gali juo vykti. 

Tai paaiškėjo nuo pat elektroninių telekomunikacijų pradžios. 
Telegrafas perdavinėjo laidais vieno tono taškučius ir brūkšnelius, tai 
buvo kankinamai lėta ir brangu; dėl tokių trūkumų, kai norime 
apibūdinti glaustą ir sutrumpintą tekstinės kalbos stilių, kurį šis pagimdė, 
sakome „telegrafiškas“. Būtinas dažnių diapazonas kalbai perduoti 
reikalavo didesnio diapazonų juostos pločio, todėl telefono sistemoje tam 
tikslui buvo naudoti variniai laidai". 

Žemutiniame moderniųjų skaitmeninių telekomunikacijų eilės ga- 
le - vieno kilobito per sekundę ryšių pasaulis, kokį pagimdė ankstyvieji 
modemai ir prancūzų „Minitel“* sistema. Tokio greičio dėka įmanoma 
keistis trumpo teksto žinutėmis. To pakanka ribotam socialiniam, 
ugdomajam ir komerciniam bendravimui per elektroninį paštą — 
susitikimams organizuoti, įprastiems sandėriams atlikinėti, pavyzdžiui, 
užsakymams siųsti, inventorinėms apskaitoms ir atsiskaitymų balansui 
tikrinti, sąskaitoms apmokėti ir elementarioms, tekstu grįstoms 
virtualioms viešosioms erdvėms, kaip antai elektroninėms skelbimų 
lentoms, Pasaulinio telekonferencijų tinklo (Usenet) naujienų grupėms 
ir MUD**-ams MOO*“*- ms apmokėti. 

Peršokime eilės tvarką vienu arba dviem dydžiais; nuo dešimčių 
iki šimtų kilobitų per sekundę greičiu (kokį, pavyzdžiui, leidžia pasiekti 
28,8 kilobitų per sekundę greičio modemas arba 128 kilobitų per 
sekundę spartos ISDN**** jungtis) galima pakankama sparta per- 
siuntinėti tekstinės rinkmenas ir aukštos kokybės spalvotą grafiką. Toks 
jungumo lygis XX a. dešimtame dešimtmetyje buvo labai plačiai 
prieinamas. Podraug su spartaus perdavimo magistraliniu interneto 
tinklu (kuris suprojektuotas veikti 45-155 megabitų per sekundę 
greičiu) tai sudarė sąlygas pasauliniam tinklui plėstis nepaprastai 
dideliais tempais. Suteikdamas tiesioginio tinklinio ryšio (on-line) 


* Prancūzų valdžios, laikiusios, kad internetas nėra ganėtinai saugus, XX a. 9- 
ame deš. sukurta atskira informacinė sistema. 

** Multi-User Domain - daugelio vartotojų domenai (angl.). 

** MUD Object Oriented - orientuotas į MuD vartotojų domenus (angl). 

*““ Integrated Services Digital Network - integruotų ryšio paslaugų skaitmeninis 
tinklas ng), 

atitikmenį spausdintoms knygoms, žurnalams ir katalogams, tinklas 
atvėrė kelią plataus masto operatyviajai leidybai, reklamai bei 
mažmeninei prekybai. Virtualūs knygynai ir laikraščių kioskai ėmė 
konkuruoti su fiziniais, pradėjo rastis virtualūs prekybos centrai ir 
universitetiniai miesteliai. Tačiau ankstyvojo tinklo grafika buvo 
dvimatė, o navigacija - tik nurodomoji ir mygtukinė. 

O dabar pereikime prie megabitų diapazono; nuo kelių megabitų iki 
dešimčių megabitų per sekundę sparta įmanoma gerai perduoti garso 
ir vaizdo signalus, grafika gali tapti labai sudėtinga, detali bei trimatė, 
atsiranda galimybė kurti bendrus virtualiuosius pasaulius. Šitokią 
perdavimo spartą į namus užtikrino kabelinės televizijos tinklai, tačiau 
tik viena kryptimi, - nuo tiekėjo vartotojui, - o ne simetriškai. Ją taip 
pat užtikrino vietiniai tinklai ir universitetų bei didžiųjų korporacijų 
internetinės jungtys; pastarosios paprastai pristatydavo į jūsų darbo stalo 
kompiuterį apie 10 megabitų per sekundę, o spartesnės sistemos 
veikdavo 100 megabitų per sekundę greičiu. Ilgesniems nuotoliams iš 
telekomunikacijų tiekėjų nuomojamos linijos aptarnaudavo T1 (1,54 
megabitų per sekundę) ir T3 (45 megabitai per sekundę) režimu. 

Esant mega- ir gigabitų greičiams, nebūtina išgryninti ekspresyvias 
subtilybes, - balso toną, gestų kalbą it taip toliau, - kaip tatai daroma 
žemesnio bangų diapazono telekomunikacijose. Be to, nemažai 
naudingo konteksto galima gauti vaizdinio fono, bendros prieigos prie 
darbo įrankių bei medžiagų ir bendrų virtualiųjų pasaulių pavidalu, - 
daugmaž kaip architektūrinė aplinka, pavyzdžiui, kontora ar mokymo 
patalpa, suteikia atitinkamą kontekstą veiklai, kuriai yra pritaikyta. 
Taigi dalyvavimas per atstumą gali pradėti sėkmingai varžytis su 
asmenišku dalyvavimu įvairiose situacijose, - kaip antai vedant 
derybas dėl sutarties, aptariant siūlomą projektą ar atliekant medi- 
cininį tyrimą, - kuriose niuansai ir kontekstas lemtingai svarbūs. 

Kai pasiekiami tokie dideli greičiai, tinklai faktiškai dirba sparta, 
prilygstančia procesorių ir vidinių kanalų spartai kompiuteriuose. Todėl 
kiekvienas kompiuteris pradės prarasti savąjį erdvinį tapatumą; bet kuris 
išsklaidytas tarp savęs sujungtų procesorių ir atminties įrenginių 
rinkinys gali tapti funkciniu atitikmeniu asmeninio kompiuterio (AK) 
dėžėje. Kaip teigiama „Sun Microsystems“ išpopuliarintame (šiek tiek 
aplenkiant savo laiką) šūkyje, tinklas tai ir yra kompiuteris. Štai kur mes 
galop baigiame. 

PRIJUNGTA PRIE MACISTRALINIO TINKLO 


Ši visa apimanti skaitmeninė sistema sukurs naujus ryšius tarp ir 
viduje miestų, tad jų tarpmiestines ir miestų vidaus sudedamąsias dalis 
reikėtų tiksliai skirti. Pirmiausia tarp vietinių, metropolinių ir tolimojo 
perdavimo tinklų esama ryškių techninių ir kaštų skirtumų. Bet dar 
svarbiau, kad jie skiriasi savo poveikiu miesto gyvenimui ir modeliui. 

Tolimojo perdavimo tarpmiestiniai ryšiai formuojami sujungiant 
stambius perjungimo centrus didelio pajėgumo šviesolaidiniais 
kabeliais, mikrobangų ar palydovinėmis perdavimo linijomis. Šitaip 
sukuriami skaitmeninių telekomunikacijų magistraliniai tinklai 
(backbones). Prijungimo centrai paprastai žinomi kaip POP-ai*. Jeigu 
jie įrengti magistraliniuose tinkluose, veikiančiuose gigabitų greičiu, 
tuomet vadinami giga POP-ais. O stambūs centrai, pastatyti aplinkui 
antžeminės palydovinio ryšio stotis kai kada paaukštinami iki 
teleuostų**" rangų. 

Kad ir kokio būtų pavidalo, tie perjungimo mazgai magistraliniuose 
tinkluose - kaip anksčiau jūrų ir oro uostai - atlieka ryšio su platesniu 
pasauliu punktų ir potencialių ekonominio aktyvumo aplinkiniuose 
regionuose generatorių vaidmenį. Ekonominiu požiūriu gyvybiškai bus 
svarbu kur nors netoliese turėti našų sparčiojo magistralinio tinklo 
POP-ą. Jeigu tokį turėsite, o jūsų verslo varžovai — ne, tai teiks vis 
reikšmingesnį konkurencinį pranašumą. Ir teisingumo sumetimai 
motyvuos valstybinę strategiją, kuri skatins platų ir tolygų POP-ų 
paskirstymą. 

Toks modelis aiškiausiai matomas besivystančiose šalyse, kur įdiegti 
į prieš tai ryšių neaptarnaujamą sritį POP-ai gali sukelti staigią, ryškią 
permainą. Pavyzdžiui, XX a. devintąjį dešimtmetį Indijos vyriausybė 
investavo į sparčiojo palydovinio ryšio antžemines stotis Bangalūre, 
Haiderabade, Punoje, Noidyje, Bubanešvare, Tirnvanantapūre ir 
Čandigare. Jos užtikrino tarptautinį ištisos paros jungumą su netoliese 
esančiais programinės įrangos parkais, turinčiais darbinio ploto 
programinės įrangos įmones; taip jie tapo svarbiausiais klestinčios 


* Points of Presence - kreipties į interneto tinklą vieta (angl.). 
** Port - „uostas“, komp. terminija - prievadas (angl). 

programinės įrangos eksporto punktais!. (Mažiau nei per dešimtmetį 
Indija iškilo į didžiausią pasaulio tolimojo perdavimo paslaugų ir antrą 
pagal dydį - programinės įrangos eksportuotoją.)'* Kadangi ten buvo 
silpna sparčioji antžeminė infrastruktūra, pasekmės labiausiai 
pasijautė pačiose artimiausiose vietovėse, - daugiausia 20-30 
kilometrų spinduliu, - pasiekiamose mikrobangų perdavimo ryšiu iš 
retransliacijos bokšto. Po teisybei, jos sukūrė skaitmenines oazes. 

Išsivysčiusiose šalyse skaitmeninė revoliucija rutuliojosi nusi- 
stovėjusios telefoninės infrastruktūros (kuri galėjo būti pritaikyta 
skaitmeninių duomenų perdavimai) fone, todėl situacija buvo sudė- 
tingesnė. Skaitmeninį ryšį galima gauti bemaž bet kur, - dažniausiai 
iš daugelio konkuruojančių tiekėjų, - bet greičiai, kaštai ir patiki- 
mumo lygiai labai skirtingi. 


NAUJOS GLOBALINĖS TARPUSAVIO PRIKLAUSOMYBĖS 


Pats ryškiausias bendrasis šių tolimųjų skaitmeninių teleko- 
munikacijų infrastruktūros poveikis tas, kad kuriasi naujo pobūdžio 
tarpusavio priklausomybės tarp atskirų regionų ir gyvenviečių. Pa- 
vyzdžiui, įvairiuose versluose pastebėta, kad žemų kaštų, aukštos 
kokybės balso ir vaizdo ryšiai suteikia galimybę pristatyti tam tikras 
paslaugas užsakovams dideliais atstumais; tai, kad esi tinkamoje laiko 
zonoje, šneki tinkama kalba, turi tinkamą programinę įrangą ir gebi 
konkuruoti pasaulinėje darbo rinkoje, gali tapti svarbiau, nei būti toje 
pačioje metropolio srityje. 

Antai telefono ir vaizdo pokalbių punktai Sidnėjuje gali pagelbėti 
klientams, norintiems užsisakyti lėktuvo bilietą Honkonge. Panašiai 
stenografuotojai Haidarabade gali perrašyti tai, ką diktuoja daktarai iš 
Čikagos (dėl laiko zonų skirtumo paslauga galima ir nakties metu), 
dokumentų rengėjai Maniloje gali pagaminti CAD* dokumentus 
Londono architektų ir inžinierių firmai, o itin menkai apmokami 
darbininkai Afrikoje stebėti vaizdo monitorius, prijungtus prie saugumą 
užtikrinančių kamerų Niujorke. 


* Computer-Aided Design - kompiuterinis modeliavimas (angl). 


24 Pirmas skyrius 


Tokia tarpusavio priklausomybė, žinia, nėra beprecendentis 
reiškinys. Kaimyniniai miestai dažnai prekiaudavo vienas su kitu, ir 
praeityje iš naujų infrastruktūrų susikūrė ekonomiškai, politiškai ir 
kultūriškai besiplečiančios viena nuo kitos priklausomos nausėdijos. 
Pavyzdžiui, Jungtinėse Valstijose miestų tinklas, padedantis išlaikyti 
šalį vieningą, prasidėjo nuo uostamiesčių grandinės palei Atlanto 
pakrantę, paskiau jis pasuko vakarų kryptimi Misisipės link, kai palei 
vidaus vandens kelius irgi ėmė formuotis miestai, ir galop, geležinkelių 
bei telegrafo epochoje, nusidriekė nuo vienos pakrantės iki kitos". Kaip 
yra pažymėję daugelis stebėtojų, netgi ekonominė ir kultūrinė glo- 
balizacija įvyko kur kas anksčiau, nei atsirado kompiuteriai ir ryšių 
palydovai. 

Tačiau svarbiausia, kad skaitmeninių telekomunikacijų infra- 
struktūra labai padidina jungčių tankį miestų sistemose ir gali paskleisti 
tas sistemas po visą pasaulį. Prekiautojų valiuta abipusis elektroninis 
ryšys, siekiant sudaryti sparčią globalinę sistemą, akivaizdžiausiai tą 
iliustruoja, tačiau tai tik pirmas šapelis, genamas skaitmeninio vėjo“. 
Ateityje jų bus kur kas daugiau. 


NUOPOP'OIKIJŪSŲ NAMŲ 


Apskritai, sukurti ir su tolimojo perdavimo tinklais sujungti 
vietiniai tinklai paskleidžia tolimojo jungumo privalumus tarp savo 
aptarnaujamosios teritorijos gyventojų. Prijungus prie akveduko 
vietinę vandentiekio sistemą, vanduo iš atokaus šaltinio prista- 
tomas tiesiai į namus. Sujungus vietinės reikšmės kelius su kelias 
valstijas jungiančia magistrale, mažųjų miestelių verslams susidaro 
sąlygos pelnytis iš pravažiuojančiojo transporto. (Ir atvirkščiai — 
likti apeitiems tokios magistralės jiems reikštų tragediją.) O prika- 
binus vietinius skaitmeninius tinklus prie esamų sparčiosiose 
tolimojo perdavimo POP 4 magistralėse, gyventojai tiesiogiai susi- 
liečia su pasauliu. 

Sukurti vietines atšakas nuo POP'ų iki namų ir verslo įmonių - vis 
dėlto brangus ir daug laiko suryjantis uždavinys, nes jų reikia nutiesti 
tiek daug ir tam paprastai tenka kasti gatves; tiesėjai susiduria su 
dažnaijų vadinamomis „pirmosios mylios“ ir „paskutiniosios mylios“ 

problemomis". Kaipgi potencialūs klientai prijungia savuosius 
kompiuterius prie artimiausiojo POP'0? Kaip linijų tiesėjai iš savųjų 
POP'ų pasiekia visus potencialiuosius klientus? Kas moka už vietines 
atšakas? Ir kaipgi atgaunami įdėti kaštai? Tiesėjai stengiasi išspręsti 
šias problemas ne tik klodami naują infrastruktūrą, bet ir pritaikydami 
jau esančias telefono, kabelinės televizijos ir netgi elektros linijas 
naujiesiems skaitmeninių telekomunikacijų tinklams. 

Atskiriems asmenims tokie ryšiai nuo POP'ų iki pat namų iš dalies 
suteikia galimybę išvengti seniau iškildavusios būtinybės rinktis iš, viena 
vertus, gerai pažįstamų, palaikančių bėdoje, tačiau dažnai varžančių 
vietinių bendruomenių ir, antra vertus, galimybių, tarsi neatsiejamų nuo 
būdingo didmiesčiams žmonių anonimiškumo ir susvetimėjimo; 
Gemeinschaft* prieš Gesellschaft**, kaip pasakyta garsiojoje Ferdinando 
Tioniso*** formuluotėje". Tai buvo geografinis pasirinkimas: vienokia 
ar kitokia vieta. Tačiau persipynusių skaitmeninių tinklų epochoje 
galima gyventi mažoje bendruomenėje ir tuo pat metu sėkmingai 
palaikyti ryšius su kur kas platesniu ir įvairesniu pasauliu - virtualiąja 
Gesellschaft, kaip galėtume pernelyg nesišaipydami ją pavadinti. Ir 
atvirkščiai, galima persikelti į tolimą miestą ar ilgą laiką būti kelionėje 
ir tuo pat metu palaikyti glaudų kontaktą su gimtuoju miestu arba šeima - 
elektronikos palaikoma Gemeinschaft. 

Tačiau ne visada esti taip gražu. Tie patys išlaisvinantieji ryšiai verčia 
konkuruoti vietinius ir tolimus prekių bei paslaugų tiekėjus, gali sukrėsti 
vietinės bendruomenės ekonomiką ir kultūrinius pamatus. Prisiminkite: 
kai vanduo imamas tiekti vamzdžiais, vietiniai šuliniai tampa 
nebenaudojami. Kai klientai, vykdami į regioninius prekybos centrus, ima 
rinktis autostradas, vietinės krautuvėlės pralaimi. Vietiniai radijo ir 
televizijos šou priversti varžytis su tuo, ką siūlo didesnieji tinklai, 
pasiekiantys platesnes auditorijas, todėl galintys nusamdyti garsesnes 
žvaigždes bei parengti prašmatnesnes laidas. O kai vietiniai skaitmeniniai 
tinklai prisijungia prie magistralinių, daugelis įprastų jų izoliuotumo ir 
transporto kaštų saugiklių išnyksta, tad atokūs konkurentai gali energingai 
pasinaudoti atsiradusiomis naujomis galimybėmis. 


* Bendruomenė (vok.). 
*+ Visuomenė (vok.). 
“= Ferdinand Tėonnies (1855-1936) - vokiečių sociologas. 

TINKLAI PLEČIA MIESTUS 


Vidumiesčio skaitmeniniai tinklai skatina ilgą gyvenviečių evoliuciją 
nuo padrikų, daugmaž vienas nuo kito nepriklausomų būstų sankaupų 
iki didžiai integruotų, su išvedžiotais tinklais miestų, kuriuose 
daugialypėmis bėgių, vamzdžių ir laidų infrastruktūromis pristatomos 
centralizuotai teikiamos paslaugos ir šalinamos atliekos. 

Miesto su išvedžiotais tinklais užuomazgos aiškiai matomos 
Pompėjos griuvėsiuose: vandens talpykla kalno šlaite, nutiestų po miestą 
švininių vamzdžių vandentiekio tinklas ir nuolydinė nuotėkių šalinimo 
sistema. Pramonės revoliucijos įkandin miestai labai ištobulino savo 
tinklus: pagerino gatves, kad šios padėtų dorotis su padidėjusiomis eismo 
apimtimis, papildomai įrengė tramvajaus ir bėgių transporto sistemas, 
kurios atitiktų gausesnių ir plačiau išsibarsčiusių gyventojų poreikius, 
nutiesė municipalines vandentiekio ir kanalizacijos sistemas sanitarinei 
būklei pagerinti, sukūrė komunalines dujų ir elektros įmones energijai 
paskirstyti ir galiausiai pridūrė vietinius telefono tinklus ryšiams 
palaikyti'š. Skaitmeninės duomenų paskirstymo sistemos netrukus 
miestuose taps tokios pat visuotinės kaip elektros ir telefono tinklai, jos 
perdavinės visokeriopą informaciją ir galiausiai (jeigu ne pirmučiausiai) 
užtikrins didelį našumą mažais kaštais. 

Verslų požiūriu, naujieji vidumiesčio skaitmeniniai tinklai sukuria 
lengvai pasiekiamas vartotojų rinkas, nes gaminius galima užsakyti ir 
platinti elektroniniu keliu“. Taigi be tokių tinklų niekaip neapsieina 
naujienų ir pramogų kompanijos, leidėjai, bankai ir tiesiogiai tinklo ryšiu 
prekiaujantys mažmenininkai (on-line retailers). Tad nenuostabu, kad 
šie tinklai netrukus pavirto įnirtingos konkurencinės kovos arena ir 
studijų objektu šiuolaikiškesnėse verslo mokyklose. Tuo pat metu jie yra 
galinga alternatyva tarpinėms platinimo grandims, kaip antai 
vietiniams laikraščių kioskams, vaizdajuosčių parduotuvėms, kino 
teatrams ir bankų filialams - iš teisybės, gali grėsti netgi šių, jau tapusių 
įprastais, gretutinių elementų egzistavimui. 

Žvelgiant iš skirtingos vietinių ugdymo ir kultūrinių organizacijų, 
vyriausybinių agentūrų, visuomenės veikėjų ir politikų perspektyvos, 
tie patys miestų vidaus tinklai, galimas daiktas, mums pateikia 
sumodernintą praeities agorų ir forumų atmainą, priemonę sąveikoms 
stiprinti bendruomenių viduje ir mechanizmą diskusijoms plėtoti ir 

burtis draugėn. Taigi jie paskatino svajones apie vėl atsigavusią dže- 
fersoniškąją demokratiją, pagimdė visuomeninį „bendruomenių 
tinklų“ sąjūdį ir padėjo atsirasti tokioms populiarioms tiesioginio ryšio 
susitikimų vietoms kaip San Francisko įlankos regiono Well ir Niujorko 
Echo*. 


KAIMIŠKOJO IZOLIUOTUMO PABAIGA? 


Tačiau skaitmeniniai tinklai gali plėstis kur kas toliau nei praeities 
tinklai netgi tokiu mastu, jog verčia suabejoti nuo seno susiklosčiusiais 
skirtumais tarp miestiškųjų ir kaimiškųjų sričių. 

Kadaise tie skirtumai atrodė gana aiškūs. Daugelis senųjų pa- 
veikslų, vaizduojančių miestiško gyvenimo scenas, pavyzdžiui, gar- 
sieji Pietro ir Ambrodžijo Lorenzečių* pano „Geroji ir blogoji valdžia" 
Sienos Palazzo Pubblico muziejuje ryškiai parodė, kaip miesto ribas 
apibrėždavojo sienos. Užjų plytėjo kaimiškos erdvės su primityviais 
statiniais ir užkampiais, visokiais nepatogumais bei pavojais. Miestas 
plėsdavosi ir apsitverdavo papildomus plotus; tokio augimo po- 
žymius galima aiškiai atsekti daugelio senųjų Europos miestų gatvių 
struktūroje. 

Tačiau netgi senovėje ne visados būdavo taip paprasta. Pavyzdžiui, 
Atėnai daugiausia buvo bendruomenė, sudaryta iš nepriklausomų 
ūkininkų, kurie gyveno už miesto sienų ir tik retkarčiais atsilankydavo 
jame. Susitikimų vietos ir kiti visuomeninės paskirties objektai buvo 
sukoncentruoti centre, o takai ir gatvės nusitęsdavo į išorės plotus. 

Kur kas sudėtingesnių tinklų išraizgyti XIX ir XX amžių miestai apsiėjo 
visiškai be sienų ir paprastai augo plėsdami savo infrastruktūras. 
Gyventi už metropolio ribų galiausiai ėmė reikšti gyventi be troleibuso 
linijų, vandens tiekimo ir nuotėkų sistemų. Didėjant atstumui nuo miesto 
centro, tie tinklai dažniausiai pamažu sunykdavo, o ne staiga 
nutrūkdavo. 

Galiausiai paaiškėjo, kad laidinę infrastruktūrą — vieningasias elektros 
perdavimo ir telefono sistemas - galima itin nesunkiai išplėsti į 


* Lorenzetti, Pietro (apie 1305-1348) ir jo brolis Ambrozio (1319-1948) — italų 
tapytojai. 

artimesnius ir tankiau gyvenamus kaimiškus rajonus. Taigi XX amžiuje 
kaimo elektrifikavimas ir telefono sistemos padėjo žymiai pagerinti 
gyvenimo sąlygas už miesto ribų. 

Nūnai skaitmeninių telekomunikacijų infrastruktūra pradeda sekti 
įkandin senųjų elektros ir telefono laidų, kai kada pajungia savo 
tikslams jau esančias varines linijas. (Ne taip akivaizdžiai jos gali 
pasinaudoti ir jau nutiestomis geležinkelio signalinėmis linijomis bei 
vielų tvoromis.) Ir netgi pati minimaliausia kaimo telekomunikacijų 
infrastruktūra, strategiškai išdėstyta, gali turėti stulbinamą socialinį 
ir ekonominį poveikį. Pavyzdžiui, Indija sėkmingai vykdė mažų kaimo 
vietovių aprūpinimo telefoninėmis linijomis, taip pat mažais, tačiau 
galingais perjungtuvais ir viešųjų telefonų aptarnautojais, galinčiais 
pagelbėti nesusipažinusiems su tokia technika, programą. Kitas 
natūralus žingsnis - taip šią įrangą praplėsti, kad ji būtų prieinama 
faksui ir viešajam interneto naudojimui. Betarpiška pasekmė - daug 
lengviau pasiekiamos avarinės tarnybos. Per ilgesnį laiką šis naujas 
ryšys žada pakeisti kaimo ekonominį gyvenimą (nes suteiks 
ūkininkams galimybę susisiekti su tolimais jų produktų pirkėjais) ir 
pertvarkyti švietimą, nes suteiks minimalią, tačiau efektyvią galimybę 
pasiekti pasaulinio tinklo šaltinius. 

Bet dar svarbiau, kad bevielės sistemos - tiek antžeminės, tiek pa- 
lydovinės - šiuo metu suteikia nepaprastai veiksmingą naują 
priemonę kaimo gyventojams pasiekti?!. Mikrobangų linijos ir karinės 
radijo sistemos gali įveikti ilgas sudėtingo reljefo atkarpas papras- 
čiausiai kelių strategiškai išdėstytų siųstuvų-imtuvų bokštų dėka. 
Pavyzdžiui, XX a. devintame dešimtmetyje Australijos teleko- 
munikacijų tiekėjas Telstra įrengė išplėstinę Saulės energijos mai- 
tinamų mikrobangų retransliacijos bokštų sistemą plačiose tolimųjų 
rajonų dykynėse. Šios kraštovaizdžio gairės styro palei kelius maž- 
daug kas penkiasdešimt kilometrų ir suteikia keliautojams naują tolio 
matą. 

Palydovinėms telekomunikacijų sistemoms visiškai neturi įtakos 
teritorijos reljefas, tad jos dar ekonomiškiau gali pristatyti paslaugas į 
labai nedidelio gyventojų tankumo ir teletankio (telefonų linijos, 
tenkančios šimtui gyventojų)? rajonus. Senesniosios geostacionarinės 
orbitos palydovinės sistemos turėjo plačias, nors ir ribotas, žemėje 
aptarnaujamas zonas ir savo pajėgumus, daugiausia nukreiptus į tirštai 

gyvenamas sritis. Bet naujesnės LEO* palydovų sistemos, kaip antai 
Iridium ir Teledesic, ištisai padengia žemę. 

Taigi kaimiškajai telekomunikacijų infrastruktūrai pradedant 
pristatinėti vis sudėtingesnes švietimo, medicinos ir kitas gyvybiškai 
svarbias paslaugas, senieji skirtumai tarp miesto ir kaimo, taip pat centro 
ir periferijos vis labiau išsitrina. Tai pratęsia jau labai seniai prasidėjusį 
persitvarkymą. Vienoje iš žymiausių savo pastraipų Marksas ir Engelsas 
pastebėjo, kad didžiųjų pramonės miestų augimas „išgelbėjo žymią 
gyventojų dalį nuo kaimiškojo gyvenimo idiotiškumo“3. Šiandien 
skaitmeninė revoliucija baigia šį darbą. 


IŠLIKĘ BELAIDŽIAI UŽKAMPIAI 


Vis dėlto telekomunikacijų galimybės atokiuose, silpniau išsivys- 
čiusiuose, neturinčiuose laidų užkampiuose - toli, kur žydi gubojos, ir 
Mikronezijos koralų salelėse - išliks menkesnės nei moderniuose 
miestiškuose rajonuose. Ir todėl jie bus naudojami visiškai skirtingai. 

Kai kada kaimo gyventojams skubiai prireikia informacijos. Pa- 
vyzdžiui, jeigu jie pasigenda atsakymų į klausimus apie neatidėliotiną 
medicinos pagalbą, tų atsakymų reikia tuojau pat. O kaimo plėtros, 
avarinių gelbėjimo ir reabilitacijos tarnybų darbuotojams dažnai iškyla 
kritiškų, priklausomų nuo laiko informacijos poreikių. Štai tokiais 
atvejais kaip tik ir svarbu negaištant laiko pasinaudoti pažangiausiomis 
telekomunikacijų priemonėmis. Tad užmegzti palydovinį ryšį - nors jis 
palyginti brangus - kai kada apsimoka. 

Tačiau daugeliu kitų atvejų, kai norima gauti atsakymus į klausimus 
ne taip smarkiai taupant laiką - nuo mėnesių ar savaičių iki dienų ar 
valandų, - vis tiek išryškėja milžiniškas medicinos pagalbos, švietimo 
ir kitų gyvybiškai svarbių paslaugų kokybės skirtumas. Tad vis labiau 
domimasi galimybe naudotis nedideliais telekomunikacijų pajėgumais, 
leidžiančiais labai nebrangiai elektroniniu paštu siųsti pranešimus 
„Vien tik realiuoju laiku“ į neturtingus ir nuošalius kaimo rajonus. 
Sistema, pavadinta „Fidonet“, sėkmingai praskynė kelią tokiai 


* Low Earth Orbit - žemoji žemės orbita (angl.). 

strategijai, kai ne piko metu pasinaudojama paprasto telefono linijomis 
ir elektroniniu paštu perduodami pranešimų paketai. 

Taigi tokių primityvesnių ir pigesnių paslaugų viltys gali būti 
nukreiptos į tai, kad LEO ryšių palydovai beveik nieka neveikia, todėl 
praskriedami virš retai gyvenamų sričių turi galių rezervą. Kaip pasakė 
Nikolas Negropontė*, „Jei norite, kad nors viena LEO dalelė dirbtų, turite 
padengti visą pasaulį - kaimiški ir tolimieji rajonai, galima sakyti, 
pasiekiami už dyką“?*. 

Tačiau netgi ir taip pagerėjus situacijai belaidžių kaimo užkampių 
gyventojai toliau patirs kai kurių nepatogumų dėl būdingo į orą iškeltų 
komunikacijų priemonių asimetriškumo; paprastai esti kur kas patogiau 
bei pigiau pastatyti didelį centrinį siųstuvą, plačiai skleidžiantį 
informaciją, o ne daug paskirų, siunčiančių informaciją atgalios. 
Vadinasi, kaimo vietovėms lengviau užtikrinti sparčią žemynkryptę 
ryšių tarnybą, - ypač iš palydovų, - nei tolygią aukštynkryptę, iš ant- 
žeminių stočių siunčiant signalus į palydovą, paskiau juos paskirstant 
po kitus žemės taškus. Tad kaimo gyventojai labiau linkę gauti žemyn- 
kryptę radijo transliaciją ir tinklo ryšių paslaugą (dažniausiai kartu su 
nedidelio pajėgumo grįžtamaisiais kanalais) gerokai anksčiau, nei įgyja 
galimybę perduoti atgalios likusiam pasauliui didžiulius kiekius in- 
formacijos. 


VIEŠIFJI IR UŽDARIFJI 


Didžiumą šios atsirandančios telekomunikacijų infrastruktūros — 
vietinių ir tolimųjų ryšių, miesto ir kaimo - kuria ir aptarnauja 
organizacijos, dalyvaujančios bitų gabenimo versle. Tačiau savaime bitų 
gabenimas privataus sektoriaus organizacijoms - ne itin patrauklus 
užsiėmimas; skaitmeninių telekomunikacijų našumas - pigi prekė, 
teikianti žemą pelno maržą, tad daugelis žaidimo dalyvių bando suktis, 
padidindami bitų srautų vertę - pavyzdžiui, sukuria ar platina pramogas 
arba vykusiai įterpia reklamą. Atsirandančio darinio pasekmė - stam- 


* Negroponte, Nicholas (g. 1950) - Masačusetso technologijos instituto (MTI) 
profesorius, dirbantis žiniasklaidos technologijų srityje. 

baus masto, plačiai prieinama, įvairiai naudojama paslauga, daugmaž 
kaip viešųjų kelių sistema. Iš čia ir įkyriai nuvalkiota metafora 
„informacijos greitkelis“. 

Bet esama ir daugybės uždarų tinklų. Kai kurie išjų, kaip antai vidinės 
vandentiekio ir kanalizacijos sistemos, veikia pastatų ir universitetų 
miestelių viduje. Kai kurie - didžiai specializuoti EDM (elektroninių 
duomenų mainų) tinklai, sujungiantys verslo įstaigas, pavyzdžiui, 
bankus. Kiti - tai uždarieji tolimojo ryšio tinklai, aptarnaujami stambių, 
plačiai išsikerojusių organizacijų ir veikiantys iš telekomunikacijų tiekėjų 
išsinuomotomis linijomis. 

Kai kurie iš tų uždarųjų tinklų veikia pagal specialius protokolus, 
bet daugelis vis labiau prisilaiko tokių pačių protokolų kaip viešajame 
internete bei pasauliniame tinkle ir naudojasi ta pačia programine įranga. 
Tie uždarieji tinklai, manipuliuojančiųjų priešdėliais specialistų 
džiaugsmui, tapo žinomi kaip intranetai. Atitinkamai tinklai, kuriuos 
organizacijos naudoja viešajam prisistatymui, veikiau yra vadinami 
ekstranetais*. 


UŽ UGNIASIENIŲ IR FILTRŲ 


Ten, kur svarbu saugumas, intranetas ir kiti uždarieji tinklai stengiasi 
išsaugoti savo uždarumą, pasitelkdami fizinę izoliaciją bei atidžią 
priėjimo taškų kontrolę. Kaip senųjų laikų tvirtovės, jie turi nedaug ryšių 
su išoriniu pasauliu, ir tie ryšiai taip numatyti, kad būtų galima labai 
kruopščiai tikrinti visa, kas ateina ir išeina. Tačiau vietoje sutvirtintų 
vartųir sargybos postų ryšiai tarp uždarųjų tinklų ir viešojo interneto 
palaikomi specialiai užprogramuotų kompiuterių pagalba, kurie veikia 
kaip elektroniniai „vartų sargai“. Šie nuolatos budintys sargybos 
prietaisai nusprendžia, kada galima įsileisti pašaliečius, kada saviškiams 
galima užmegzti išorinius ryšius ir kokio pobūdžio informacija gali 
tekėti ten ir atgal. Ir šitaip darydami jie aiškiai skiria „ugniasienės viduje“ 
esančią teritoriją nuo išorinės terpės. 


* Ekstranetas - viešas ribotos prieigos tinklas (intranetas - neviešas ribotos prieigos 
tinklas; internetas - viešas neribotos prieigos tinklas). 

Taigi mintis, kad skaitmeninių tinklų aptarnaujamame pasaulyje 
informacija laisvai iškeliauja visur, tėra įsikalbėtas laisvamaniškas mitas 
arba -jeigu jums labiau rūpi išlaikyti šiokią tokią tam tikros informacijos 
prieinamumo kontrolę - beprasmiškai niūri distopija. Tėvai, mokytojai, 
darbdaviai ir vyriausybės - visi gali sukurti atidžiai kontroliuojamas 


M- 


4 i, 


kontroliuojamų zonų apimtis gali svyruoti nuo pavienių kompiuterių 
iki ištisinių, visą šalį apimančių, tinklų. 

Pasekmės būna sudėtingos. Visuotinis tarpusavio ryšys nereiškia 
įmanomos kontroliuoti teritorijos pabaigos ar to, kad išnyksta 
skirtumai tarp viešosios ir uždarosios teritorijų, tačiau tikrai verčia 
mus permąstyti ir iš naujo sukurti šias esmines konstrukcijas naujomis 
sąlygomis. Kibererdvėje atsirandanti rėžių ir kontrolės taškų sistema 
ne tokia matoma, kaip gerai pažįstami fizinio pasaulio valstybių ir 
namų sienos, vartai ir durys, tačiau ne mažiau reali ir politiškai ga- 
linga“. 


ATEITIES UŽDAVINYS 


Šie pasaulinės skaitmeninių telekomunikacijų infrastruktūros 
poveikiai galingi ir visa apimantys, tačiau pernelyg temdo dalyko es- 
mę,- kaip tai hiperbolizuotai atsitiko kai kuriems pasimaišiusiems dėl 
kibernetikos spaudos rėksniams, - atseit šitai reikš atstumo žūtį, erdvės 
pabaigą ir bemaž visko suvirtualėjimą (tokiu karštymečiu visa, kas 
tvirta, išskysta). Vis dėlto naudingiau ir labiau pamokoma pripažinti, 
kad iš to atsirandantys nauji ryšiai suteikia mums radikaliai naujų 
priemonių gyvenamajai erdvei kurti bei organizuoti ir pritaikyti ją mūsų 
įvairiems žmogiškiesiems tikslams". 

Todėl mes visi betarpiškai bei gyvybiškai suinteresuoti šia visų tinklų 
pradžių pradžia ir socialiniais, ekonomikos, politikos ir planavimo 
klausimais, kuriuos ji kelia. Ką gero ji mums duos ir ką tai reikš? Kaip ji 
bus įrengta ir apmokama? Kaip sąveikaus su jau nusistovėjusiomis 
miestų sanklodomis? Kas tai kontroliuos? Kas galės prieiti ir kada? Kaip 
mes galėtume telekomunikacijų įmonininkų ir investuotojų paskatas 
subalansuoti su politika, garantuojančia visiems lygias galimybes prieiti 

prie tinklų? Kokių norime socialinių ir kultūrinių ypatumų iš šio naujo 
mūsų kasdienio gyvenimo tarpininko? 

Kvapą gniaužiančios retorikos, - atseit pasaulis naujas ir viskas yra 
įmanoma, - laikas ir mada praėjo. Ir pasirodo, kad mums prieš akis ne 
„tuoj stosiantis naujasis tūkstantmetis“ ir ne veidrodiškas to atspindys — 
„pasaulio pabaiga visai čia pat“, o painus, sunkus, ilgalaikis uždavinys 
planuoti ir kurti mūsų ateitį - darant, kaip įprasta, lemiamus socia- 
linius sprendimus galutinai pakitusiomis, porevoliucinėmis sąly- 
gomis?. 


Antras skyrius 
ĮSIGALI TELEMATIKA 


Visi tinklai savo sandūrose ir prieigos taškuose sukuria privile- 
gijuotąsias vietas. 

Kai melioracijų tinklai nusiurbia vandenį, susidaro derlingos oazės — 
niekur taip akivaizdžiai to nematyti, kaip Amerikos Vakarų lygumose. 
Verslai suklestėjo aplink geležinkelio mazgus, nuovažas nuo greitkelių, 
jūros uostus prie laivybos kelių ir oro susisiekimo centrų. XIX amžiuje 
tolimosios dykumų gyvenvietės, pavyzdžiui, Alisa Springsas ir Dar- 
vinas, atsirado kaip telegrafo miesteliai. O šiandien tai intelektualio- 
sios vietos, kuriose gausiai cirkuliuoja bitai ir kur mums įsijungiant į 
skaitmeninių telekomunikacijų infrastruktūrą persidengia fizinis ir 
skaitmeninis pasauliai. 

Architekto požiūriu šios elektronikos nulemtos vietos — tai ne vienodi 
bemačiai mazgai, kaip jos gan apgaulingai atrodo telekomunikacijos 
inžinierių pagamintose abstrakčiose tinklų schemose. Taip pat jos ir ne 
vien tikelektronikos prikimštos plastikinės dėžės. Faktiškai jos prasitęsia 
erdvėn, įtraukia mus kūniškai, reiškiasi konkrečiuose fiziniuose 
kontekstuose, ir ne tas pat, kokios jų erdvinės ir materialios konfigūracijos. 
Jos gyvenamos, naudojamos ir kontroliuojamos tam tikrų žmonių grupių. 
Turi savus vietinius papročius ir kultūras. Skiriasi pagal mastą ir pobūdį 
nuo asmeninių ir uždarų iki globaliai viešų. Ir jos - ne vien tik sąsajos 
(interfaces); mes pradedame jose gyventi savus gyvenimus!. 


* Internet Protocol - interneto protokolas (angl.). 

Jos turi ne tik IP* adresus, bet ir gatvių adresus. Jų dėka turime ne 
tik elektroninius ryšius su kitomis intelektualiosiomis vietomis, bet ir 
duris bei langus į fiziškai gretimas erdves. Taigi jos yra įsikomponavusios 
į fizinės ir materialios apyvartos, vaizdinės ir garsinės komunikacijos ir 
abipusio tolimojo ryšio sistemas ir podraug šių palaikomos. Sutartinai 
dirbdamos, visų tų ryšių dėka jos pradeda formuoti naujus mūsų 
kasdienės veiklos kontekstus. 

Galima įjas žiūrėti kaip į vietas, kur tam tikru efektyviu deriniu, 
skirtu tam tikrai žmonių veiklai palaikyti, persipina dvejetas šiaip 
jau skirtingų domenų - materiali erdvė ir kibererdvė, kaip tokiu 
vaizdžiu ir provokuojamu tropu suformuluota „Neoromantike“*, 
arba galbūt bio- ir infomasės*. Jos - vietos, - vėliau pamatysime, - 
kur fiziniai veiksmai sužadina skaičiavimo procesus ir kur skai- 
čiavimo procesai pasireiškia fiziškai. Geriausios iš tų vietų pasižymės 
puikiomis savybėmis, kokias mes tradiciškai vertinome savo fizinėje 
aplinkoje, kartu su stulbinamomis galimybėmis, kurias suteikia 
plačiai prieinamos, nebrangios elektroninė žvalgyba bei teleko- 
munikacija. 


AVANSCENA IR RODYBA (DISPLAY) 


XVII amžiuje barokinio teatro architektai susidūrė su panašiu 
uždaviniu - kaip suartinti dramos veiksmo ir žiūrovams skirtas vietas 
ir jie susidorojo su tokia užduotimi, įrengdami avansceną. Tai buvo 
puikus architektūrinis sumanymas. Parmos Farnezių teatre Džiovanis 
Batista Aleotis** sukūrė stačiakampę medinę konstrukciją su scena 
viename gale, žiūrovų kėdėmis - kitame, o tarp jų prašmatniai įrėmintą 
angą su scenos užuolaida. Taip buvo sudaryta galimybė apšviesti sceną, 
pritemdyti žiūrovų salę ir suteikti patiems žiūrovams įtikimą iliuziją, 
kadjie sėdi tamsoje vieni ir pro virtualią „ketvirtąją sieną“ slapčia stebi 
veikiančiuosius personažus. 


* „Neuromancer“ - garsus postmodernistinis William'o Gibson'o mokslinės 
fantastikos romanas A984), išpopuliarinęs terminą „kibererdvė“. 

** Aleotti, Giovanni Battista d24511636) - italų architektas. Žymiausias jo darbas - 
Farnezių teatras Parmoje. 


36 Antras skyrius 


Kai ilsitės savo svetainėje, jūsų televizorius sukuria stebėtinai panašų 
santykį, tiesiogiai perėmęs tą sumanymą. Jūs sėdite — kartais netgi 
tamsoje - žiūrovų salės pusėje nuo įrėminto fosforescuojančio ekrano ir 
spoksote į apšviestą sceną. Netgi scenografijos sąlygiškumai televizijos 
spektakliuose atliepia tokius pačius avanscenoje ir, po teisybei, namie 
galite turėti daugmaž tokią pat veiksmo perspektyvą kaip ir žiūrovai 
studijoje. 

Ant jūsų darbo stalo asmeninis kompiuteris (AK) - neišvaizdus, 
nesubrendėliškas, primenantis Frankenšteino pabaisą junginys iš 
televizoriaus, rašomosios mašinėlės ir plokštelių grotuvo, kurie netrukus 
atrodys taip pat kvailai kaip biplanai ir „Model T“* - pratęsia šią 
tradiciją iki dar vieno konteksto. Asmeninių kompiuterių ankstymečiu 
jūs tik matydavote stačiakampe anga slenkantį tekstą ir teatrinės tokios 
sanklodos ištakos buvo neryškios. Paskiau paplito dvimačiai grafiniai 
stalo kompiuteriai, perteikiantys daiktų vaizdą iš priekio - kaip 
egiptiečių piešiniuose. Galiausiai, kai vis labiau ėmė įsigalėti trimatė 
kompiuterinė grafika, kai išpopuliarėjo tiesioginių pokalbių tinkle vietos 
su perspektyviška aplinkuma ir avatariškais** aktoriais? ir kai skait- 
meninio vaizdo dėka ėmė blukti skirtumai tarp asmeninių kompiuterių 
ir televizijos, ekranas aiškiai vėl tapo avanscena — anga, išpjauta 
membranoje, skiriančioje mūsų kūnų ir pastatų erdvę nuo kibernetinės 
erdvės. 

Jūs galėjote pažvelgti į ekrano erdvę ir gauti iš jos informaciją, tačiau 
negalėjote į ją įeiti. Polas Safo*** vaizdžiai pastebėjo: „Šiuo metu lygia 
greta egzistuoja dvi visatos - analoginė kasdienybės visata, kurioje mes 
gyvename, ir naujesnė skaitmeninė visata, sukurta žmonių, bet 
gyvenama skaitmeninių mašinų. 

Meslankome šį skaitmeninį pasaulį žvelgdami pro mūsų kompiuterių 
ekranus-iliuminatorius ir valdome jį pasitelkę klaviatūrą ir pelę - 


* Populiarus XX a. 4-ojo ir 5-ojo dešimtmečio masinis H. Fordo automobilis. 

** Avataras - induistų dievybės įsikūnijimas kokiu nors pavidalu. Kompiuterijoje 
tariamosios realybės žymėjimo kalboje vartojamas skaitmeninis klavišinis 
„aktorius“, dažnai šachmatų figūrėlė ar žuvis. Ji atstovauja žmogui linijos 
paplepėjimo vietoje ar žaidžiant žaidimą. 

*** Saffo, Paul - JAV futuristikos instituto direktorius, Rojaus Amaros draugijos 
narys, nagrinėjantis ateities technologiją ir ilgalaikes informacinės technologijos 
kryptis, paskelbęs daug mokslinių darbų. 

daugmaž panašiai branduolinės fizikos specialistas dirba su 
radioaktyviomis medžiagomis naudodamasis pirštinine kamera ir 
manipuliatoriaus rankenomis. Mūsų mašinos valdo skaitmeninį pasaulį 
tiesiogiai, bet retai nutuokia apie analogišką pasaulį, supantį jų 
kibernetinę erdvę““. 

Taigi kompiuterinė grafikos atspindėjimo displėjuje technologija - 
naujas dalykas, bet architektūrinis mąstymas - ne. Buvo tai ir baroke; 
Aleotis būtų iškart atpažinęs šią nuvalkiotą sąrangą. 


EKRANO ERDVĖ: S, M, L IR XXL* 


Jeigu tai ir nebuvo nauja, tačiau tikrai buvo efektyvu. Atsiradus 
asmeniniams kompiuteriams, plečiantis tinklams ir tebesitęsiant 
atvaizdavimo technologijos pažangai, begalė milijonų pasklidusių po 
pasaulį švytinčių stiklinių stačiakampių padėjo kurti vis sudėtingesnę 
kibernetinės erdvės ir architektūros struktūrą. Ir, pasirodo, Godzila** 
buvo teisus; dydis svarbu - dargi labai. Taip pat ir padėties nustatymas 
mūsų kūnų atžvilgiu. 

Pavyzdžiui, jeigu imsime mažiausią mastelį, mūsų rankinių 
laikrodžių ir kišeninių aparatėlių ekranai sukuria kilnojamuosius 
asmeninius ryšius - intelektualiąją erdvę, kad ir kur jums pasitaikytų 
tuo metu būti. Šiek tiek didesni nešiojamųjų aparatų ekranai sukuria 
kažką panašaus į elektroninę iškylą: galite pasirinkti vietą — laikiną 
kontorą, viešbučio numerį, lėktuvą, suolelį parke, staliuką kavinėje ir 
tenįsitaisęs dirbti. 

Visais šiais atvejais prieš mus yra ekranas, ir mes branginame iš to 
gaunamą privatumą. (Jeigu esate panašus į mane, kai norėsite padirbėti 
su savo nešiojamuoju kompiuteriu lėktuve, rinksitės vietą prie lango, 
kad žmonės nedirsčiotų jums per petį.) Bet jeigu, užuot taip daręs, 
nusuksite ekraną nuo savęs, šis pradės veikti kaip galinga savire- 


* Tarptautinis sutartinis drabužių dydžių žymėjimas: S (small) - mažas, M 
(medium) - vidutinis, L (large) - didelis, XXL (extra extra large) - labai didelis 


(angl.). 
ski Ėlasikinio to paties pavadinimo japonų filmo personažas (rež. Y. Honda, 1954) - 
milžiniška pabaisa. 

prezentacijos priemonė; tokie dailininko Kšištofo Vodičko* projektai, kaip 
„Ateivių komanda“ ir „Porte-Parole“**, patikrino šią galimybę - su 
deramu dėmesiu jos neobrechtiškiesiems aspektams". 

Baldų ir įvairių buities prietaisų masteliu staliniai AK, skaitmeniniai 
televizoriai svetainėse, kasos aparatai parduotuvėse ir bankomatai 
bankų vestibiuliuose nusako patalpų paskirtį ir pobūdį. Šie daiktai - tai 
kartu įrangos ir dekoro dalis. Ir jie dažniausiai buvo tapatinami su jau 
nusistovėjusiais interjero apdailos modeliais. Štai Bilui Geitsui (Bill 
Gates) priklausančioje rezidencijoje Sietle yra tiek įprasti langai su 
vaizdu į Vašingtono ežerą, tiek elektroniniai langai, kurie - nelyginant 
nūdienos Versalyje - atveria šiam ironijos nestokojančiam kibernetikos 
karaliui plačias perspektyvas į skaitmeninius domenus, kuriuose jis 
dominuoja“. Priešingai, su žaismingu architektūriniu sąmojumi Robertas 
Venturis*** apgręžė tokį „Žvaigždžių kelionės“**** futurizmą antraip 
ir pritaikė displėjų ekranus klasikinei architektūrinės apdailos tradicijai; 
tokiuose projektuose kaip Harvardo Memorialinio Holo rekonstrukcija 
jis panaudojo LED***** ekranus kaip dinamiškus frizus, įrašus ir freskas". 

Šiuo tarpiniu masteliu ekranai dažniausiai funkcionuoja kaip 
elektroniniai socialinių sąveikų pagrindiniai veikėjai. Pavyzdžiui, kokio 
nors AK, bankomato ar stalinio kompiuterio telekonferencijos metu 
ekranas nustato vienas su vienu, žmogaus - mašinos dialogą; iš tikrųjų, 
visas AK sąsajos konstravimas skirtas individualiam vartotojui, 
įbedusiam nosį į ekraną. Prie oro linijų bilietų kasos tarp kliento ir 
kasininko įsiterpęs ekranas; šis pažeria informaciją, reikalingą kliento 
ir kasininko sąveikai ir - kadangi yra atkreiptas vienon pusėn - suteikia 
pranašumo kasininkui. Priešingai, televizoriaus ekranas svetainėje ar 
sporto aistruolių bare atlieka bendro atspirties taško vaidmenį ir sudaro 
labai skirtingą pagrindą pokalbiui ir bendravimui - žinoma, įskaitant 
ir ginčus, kam valdyti nuotolinį pultelį! Auditorijose ir konferencijų 


* Krzystof Wodiczko (gim. 1943) - lenkų dailininkas ir dekoratorius, gyvenantis 
JAV, pagarsėjęs drąsiais ir prieštaringais projekciniais metodais, pakeičiančiais 
iš pažiūros neišvaizdžius pastatus į meno kūrinius. 

** Šauklys, įgaliotinis, parlamentaras (pranc.). 

*** Venturi, Robert (g. 1925) - šiuolaikinis JAV architektas. Jo idėjos generavo 
populistinę naujojo postmodernizmo estetiką. 

**** Star Trek - garsus futurologinis 1979 m. JAV rež. Robert'o Wise'o filmas. 
***** Light-Emiting Diode - šviesos diodas (angl.). 

salėse vaizdo projekcijos ekranai nūnai pakeičia rašomąsias lentas kaip 
demonstravimo vietą; kalbėtojas valdo ekraną, o klausytojai stebi. 

Sienos dydžio, elektronikos dėka gyvybės įkvėpti ekranai gali keisti 
patį suvokiamos erdvės pobūdį. Pavyzdžiui, vaizdo projekciniai ekranai 
su natūralaus dydžio žmonių figūromis gali sukurti iliuziją, kad visai 
atskiri kambariai staiga susiglaudė draugėn, ir skiriantysis paviršius 
tapo permatomas. Tai stulbinamai efektyvu - nors šiek tiek ir primena, 
deja, pasimatymų kambarius kalėjimuose, kuriuose bendravimas vyksta 
tik per stiklinę pertvarą. 

Devintajame dešimtmetyje „Xerox“ tyrimų centro Palo Alte moks- 
lininkai šitaip eksperimentavo virtualiai sugretindami konferencijų sales 
ir darbo erdves. Kiek vėliau savojoje „Clearboard“* sistemoje Hirošis 
Išis (Hiroshi Ishii) elegantiškai pasinaudojo idėja ir sukūrė „permatomas“ 
braižybos lentas, skirtas nuotolinei bendradarbystei rengiant projektus; 
savo bendradarbį matydavai „pro“ nelyginant dvipusį brėžinio 
paviršių?. Ir visai neseniai IBM sugalvojo „virtualius valgomuosius“ su 
staliukais, per vidurį padalytus fono projekcijos ekranų, kuriuose matote 
natūralaus dydžio videoatvaizdus pietautojų, sėdinčių prie toli 
nustumtos priešingos jūsiškio staliuko pusės. O Briuso Blumbergo (Bruce 
Blumberg) ALIVE sistema veikia kaip didžiulis „stebuklingas veidrodis“, 
kuriame natūralaus dydžio gyvuose videoatvaizduose būstų šeimininkai 
bendrauja su kompiuterio sukurtais „naminiais gyvūnėliais“ bei kitomis 
animuotomis detalėmis?. 

Galiausiai miesto masteliu - kaip antai Niujorko Laiko aikštė (Times 
Sąuare), Tokijo Ginza** ir stadionai - milžiniški elektroniniai ekranai 
veikia kaip animacinės skelbimų lentos ir gali būti panaudotos, kai iškyla 
reikalas kreiptis į didžiules minias žmonių. Jeigu jūsų nevargina pakeisti 
daugybę lempučių, tokia strategija gali būti pratęsta iki kraštutinio 
gigašvytesio: Las Vege dengiant senajai išblėsusiai Fremonto gatvei 
visiškai naują stogą, panaudotas 1400 kvadratinių pėdų, 211-os milijonų 
vatų šviesos, 54000 vatų garso stiprumo programuotas demonstracinis 
ekranas. Tai - Mamonos*** Vatikano Siksto koplyčios lubos. 


* Skaidrioji lenta (angl). 
** Judri gatvė, garsėjanti naktiniais klubais, barais ir pan. 
*+* Senovės sirų turto ir pelno dievas; perkeltine prasme - turtų ir pinigų karalystė. 

Kai iš pradžių šie įvairių tipų, dydžio ir formų ekranai ėmė kolo- 
nizuoti mūsų kasdienę aplinką, jie visi veikė nepriklausomai vienas nuo 
kito; jūsų televizorius buvo nesusietas su AK ir informacija, kurią šie 
prietaisai rodydavo, ateidavo atskirais kanalais ir iš labai skirtingų 
šaltinių. Paskiau kompiuteriai su rodykline ir mygtukine sąlyčio įranga 
pripratino prie minties, kad informaciją savame staliniame kompiuteryje 
galime išdėstyti bet kokia pageidaujama tvarka. Jau netolimoje ateityje, 
kai intelektualiosios vietos nuolat tobulės, jų displėjų paviršius vis labiau 
traktuosime kaip pristatomų per skaitmeninę infrastruktūrą infor- 
macijos srautų integruotus sąlyčio paviršius. Tada, pavyzdžiui, galėsite 
įrašinėti transliuojamą žinių laidą pašto ženklelio dydžio rankinio 
laikrodžio displėjuje, o paskiau, kai pasitaikys kas nors įdomaus, ją 
perkelti į šalia esantį sienos dydžio ekraną. 


LAUKANIŠDĖŽĖS 


Tokie dramaturgai kaip Ibsenas, norėdami tikroviškai pateikti 
besirutuliojantį veiksmą lyg žiūrovų salės išvis nebūtų, mėgo avansceną. 
Jos įsivaizduojama permatoma siena sukurdavo kaip tik tokį trokštamą 
santykį. Tačiau tai buvo didžiai nekenčiamas trukdis tiems drama- 
turgams ir režisieriams, kurie norėdavo į veiksmą įtraukti žiūrovus ir 
sukurti šiems stipresnį dalyvavimo pojūtį. Todėl imta plėtoti bei naudoti 
alternatyvias teatrines sąrangas - ypač atvirąją, išstumiamąją ir arenos 
pobūdžio scenas. 

Dėl panašių priežasčių skaitmeninės terpės tyrinėtojai ilgai ieškojo 
būdų, kaip išsiveržti iš pastovaus kompiuterių ekranų stačiakampio ir 
panardinti mus į elektroniškai pristatomą informaciją. Tai nėra taip 
paprasta, tačiau įmanoma. Viena galimybė - netolimoje technologijos 
ateityje - panaudoti kokius nors nuovokiuosius (smart) sienų tapetus, 
apmušalus ar dažus. Tai suteiktų kur kas daugiau laisvės, kai norima 
parodyti paviršiaus konfigūraciją. 

Pagrindinė idėja paprasta: paimti kokią nors medžiagą, kuri elektros 
signalų veikiama akivaizdžiai keistų savo pobūdį, užkloti ja paviršių ir 
sugalvoti signalams kokią nors taškinio poveikio schemą. Pavyzdžiui, 
pagal Džo Džekobsono (Joe Jacobson) iš MTI žiniasklaidos priemonių 
laboratorijos sumanymą, „nuovokusis popierius“ (smart papier) turi savo 

sudėtyje mažutėlaičių granulių, kurios vienoje pusėje baltos, kitoje - juodos, 
ir veikiamos elektrostatinio krūvio gali būti apverstos antraip'?. Arba 
stambaus mastelio „nuovokiuosius paviršius“ (smart surfaces) galėtų 
sudaryti poveikio taškučiai iš tamsoje švytinčios medžiagos. O imantis 
sprendimų stambesniu mastu, „nuovokiosios“ keraminės plytelės ar 
„nuovokiosios“ stiklo plokštės pagelbėtų sukurti mozaikinius raštus pagal 
įmanomą pakartoti programą. 


CENTRASIR PERIFERIJA 


Imersiniai displėjai dirba visai kitaip nei įrėmintieji ar aptaisytieji. 
Kai susikoncentruojate į asmeninio kompiuterio ekraną, šis paprastai 
tampa jūsų dėmesio centru; visa už jo ribų — periferija. Bet kai esate 
visiškai paniręs į elektronikos rodomą informaciją, vienu metu galite 
susitelkti tik į nedidelę jos dalį ir ne daugiau nei periferiškai suvokiate 
galbūt mažne nesąmoningai - likusiąją. 

Periferinė informacija anaiptol nėra nereikšminga; iš teisybės, tai ji turi 
svarbiausią vaidmenį nustatant vietos pobūdį ir palaikant jūsų santykį 
su ja. Pavyzdžiui, kai patalpoje yra langas, šis suteikia nuolatinę 
informacijos apie išorinę aplinką prietaką - apie dienos ir nakties ciklus, 
saulės šviesos ir šešėlių slinktį, giedros ir debesuotumo tarpsnius, sausų ir 
šlapių žemės lopinėlių kaitą. Retai visam tam jūs skiriate kokį nors 
ypatingą dėmesį, tačiau periferiškai vis tiek suvokiate tai egzistuojant ir 
pasijaučiate nesmagiai izoliuotas, jeigu esate nuo to atskirtas. 

Panašiai ir žmonių perpildytame restorane: didžiumą savo dėmesio 
jūs skiriate betarpiškiems stalo draugams, tačiau vis tiek periferiškai 
suvokiate dūzgiantį pokalbių foną, neryškius veidus aplinkui ir be 
paliovos zujančius padavėjus. Jeigu įvyksta pastebima permaina - 
pavyzdžiui, staiga pokalbiai nuščiūva ar sudūžta lėkštė — galbūt 
akimirksniu nukreipiate savo dėmesį tenlink, iš kur kilo trukdis. Galbūt 
perjungiate dėmesį ir tuomet, kai pakinta jūsų reikmės; štai, kai vakarienė 
baigiasi ir užsinorite sąskaitos, pradedate dairytis padavėjų. 

Kine susitelkiate į besirutuliuojantį ekrane veiksmą. Bet drauge 
periferiškai suvokiate ir žiūrovų reakciją aplinkui save, ir tai yra svarbi 
šios patirties dalis. Ir jeigu kas nors suriks „gaisras“, skubiai sužiursite į 
išėjimus. 

Imersinėse, skaitmeniškai suformuotose terpėse, paviršius ir daiktus 
galima subtiliai suaktyvinti, ir tie suteiks panašią foninę informaciją. 
Pavyzdžiui, tokius potencialiai svarbius kiekybinius svyravimus, kaip 
akcijų kurso, transporto tinklo apkrautumo, oro užterštumo lygio ar 
kokiame nors pastate suvartojamos energijos kiekio, gali atspindėti 
nedidelio intensyvumo iš aplinkos sklindantis triukšmas (kaip antai 
lietaus barbenimas į stogą), laidų vibracija, fontanai, vėjo malūnėliai, 
besisukiojantys nuo „mažiausio vėjo“ ir dugne mirguliuojantys vandens 
raibulių šešėliai nuo „variokų lietaus“*"'. Be to, perduodant garso ir 
vaizdo informaciją, periferijas galima perkelti; taigi elektronikos 
sujungtose išvien veikiančiose darbo erdvėse galėtumėte girdėti veiklos 
įvairiose vietose jungtinį foninį garsą ir tuo pat metu stebėti ten 
esančiuosius, kartkartėmis užmesdami akį į vietinio tinklo perduodamus 
vaizdus, demonstruojamus kažkur jūsų normalaus akipločio pakraš- 
čiuose. 

Išsiveržti iš ekrano ribų - tai kur kas daugiau, nei papildomai gauti 
demonstracinį plotą. Tuo atveriama galimybė susidaryti intelek- 
tualiosioms vietoms, reikalaujančioms mūsų pojūčių ir traukiančioms 
mūsų dėmesį daugeliu lygių. 


PIRMYN SU ŠVIESOMIS 


Tobulinti supančiuosius paviršius - ne vienintelis būdas panardinti 
erdvės vartotojus į elektronikos perteikiamą informaciją ir sukurti ne 
vien pastarosios centrą, bet ir periferiją. Kur erdvės geometrija sudaro 
galimybę nekliudomai projekcijai (arba kur šešėliai ne tiek svarbūs), 
video- ar lazerinė projekcija suteikia dar vieną efektyvų būdą 
informacijai paskleisti po architektūrinius interjerus. 

Projektorius galima įrengti vietoje - šitaip nukreipiant juos į griežtai 
ribotus sienos, grindų ar lubų paviršiaus segmentus - arba pakelti ant 
universaliųjų šarnyrų kaip stebėjimo kameras ir aprėpti visus 


* Autoriaus žodžių žaismas su angliškuoju bit, kuris reiškia ir „truputėlį“ ir 
„smulkias monetas, variokus“, ir elektronikos „bitus“. Taigi galima suprasti 
„Mažiausias vėjas“ ir „bitų vėjas“, taip pat „variokų lietus“ ir „bitų lietus“. 

** Kitoks rašomasis stalas (angl). 

architektūrinius tūrius'?. Šitaip, pavyzdžiui, Pjero Velnerio (Pierre 
Wellner) „skaitmeninio rašomojo stalo“ (Digital Desk) projekte 
standartinis rašomasis stalas buvo papildytas viršum jo pakabinta 
vaizdo kamera ir projektoriumi, tokiu būdu sudarant galimybę 
popierinius dokumentus laisvai maišyti su projektuojamaisiais 
skaitmeniniais". O Hirošio Išio „MetaDesk“** projekte videopaveikslų 
projekcija iš apačios į permatomą rašomojo stalo paviršių buvo derinama 
su mažų fizinių modelių ir įrankių panaudojimu, siekiant valdyti 
skaičiavimo procesus'*. 

Šitaip sukuriamos sienos dydžio videoprojekcijos gali nejučia 
nuostabiai susilieti su fizine tikrove, pateikdamos natūralaus dydžio 
vaizdus ir praplėsdamos šiuos iki žiūrinčiojo periferinio regėjimo 
pakraščių. Maironas Kriugeris (Myron Krueger) „Videoplace“* pro- 
jektais pirmąsyk įtikinamai pademonstravo tokią galimybę; Kriugeris 
sukūrė erdves, kuriose natūralaus dydžio videoprojektuojami būsto 
gyventojų „šešėliai“ sąveikavo vienas su kitu sudėtingomis ir kai kada 
netikėtomis formomis“. Visai neseniai elektroninis vaizdų suliejimas 
panaudotas kuriant „Hiperveidrodžius“ - didžiules videosienas, kuriose 
natūralaus dydžio vietinės ir tolimos telekonferencijų dalyviai dalijasi 
tomis pačiomis virtualiosiomis erdvėmis“. 

Todėl būtina iš naujo radikaliai peržiūrėti visą dirbtinio apšvietimo 
idėjos koncepciją. Vertinti elektros lemputes ne kaip pasyvius, 
vienataškius vaizdo elementus, kuriuos prasimanė Edisonas, bet kaip 
kompiuteriu valdomus suminiatiūrintų videoprojektorių ir kamerų 
derinius". Tegul juos sudarys, tarkime, 1000-is iš 1000-čio vaizdo 
taškučių. Ir žvelkite į jų pajėgumą ne tik kaip į atšokančius nuo sienų 
fotonus, bet kaip į didžiai struktūrizuotą, tiksliai valdomą, interaktyvų 
šviesos energijos lauką. 


PRIEŠ AKISSĄSAJA: VIRTUALIOJI TIKROVĖ 


O dar drąsesnis triukas - suminiatiūrinti videoekranus ir patalpinti 
tiesiai jums prieš akis, kad sudarytų prie galvos pritaisytą stereo- 


* Videovieta (angl). 

displėjų"*. Kartu su slenkančiais paskui galvą įtaisais, kurie sin- 
chronizuoja kompiuterio perteikiamą sceną su jūsų judėjimu, ir 
pakankama kompiuterio galia atgaminti perspektyvos vaizdus 
realiajame laike tokie displėjai gali suteikti įtikimą iliuziją, kad esi 
visiškai paniręs į virtualią trimatę erdvę. Avanscena suvis dingusi; ši 
virtualiosios tikrovės įranga nepatogi, tartum apgaulė, pajungianti 
siaurakakčių fanatikų malonei, bet ji patalpina jus tiesiai kibererdvės 
vidun. 

Iš tiesų tai senuko Renesanso koncepcijos apie architektūrinės 
erdvės, perspektyvos plano ir žiūrinčiojo akių tinklainės santykį 
atvirkštinis variantas. Alberčiui* ir Brunelesčiui** tikroviška trimatė 
scena sukurdavo virtualų dvimatį vaizdą - kurį menininkas galėdavo 
atsekti - perspektyvos plane“. Virtualiosios tikrovės sistemos 
vartotojui, priešingai, materialūs, švytintys, dvimačiai vaizdai per- 
spektyvos plane sukuria virtualią trimatę sceną. 

Tam tikslui esama ir kai kurių kitų technologinių priemonių. 
Pavyzdžiui, galima pasinaudoti saugančiais nuo mirgesių akiniais su 
skystojo kristalo užsklandėlėmis, pakaitom pridengiančiomis tai vieną, 
tai kitą akį. Sinchronizuoti dešiniosios ir kairiosios akies vaizdai 
projektuojami į supančius ekranus - paprastai taip išdėstytus, kad 
sudarytų uždarą kubą, ir vėlgi rezultatas - iliuzija, kad faktiškai esi 
ten, virtualioje, trimatėje vietoje??. 

Tačiau kad ir kokia būtų virtualiosios tikrovės technologija, 
pasiekiamas efektas, jog jus atskiria nuo savo fizinės aplinkos, ir ši 
visiškai pakeičiama elektroniškai sukonstruota virtualiąja terpe. Žinoma, 
tai turi savų problemų; nesunku netyčia užgoglinti ant tikros sienos ar 
nuvirsti užkliuvus už kėdžių. Iš neaprūpintų kompiuterine įranga 
pašalinių stebėtojų, kurie nemato to, ką matote jūs, perspektyvos 
paprasčiausiai atrodote kaip nukritęs iš mėnulio. Ir šis elektroniškai 
palaikomas solipsizmas yra didžiai nepalankus socialiniam sąveika- 
vimui. 


* Alberti, Leon Battista (1404-1472) - italų architektas, dailininkas, muzikas ir 
poetas. 
** Brunelleschi, Fillippo (1377?-1446) - italų architektas. 


ĮSIGALI TELEMATIKA 45 
VISUR-PAPILDYTOJI TIKROVĖ 


Laimei, nebūtina visai užmaskuoti fizinę aplinką. Pavyzdžiui, į 
virtualiosios tikrovės akinių okuliarus galima įstatyti prizmes; šitai 
supančią sceną perdengia kompiuterine grafika tokiu būdu, kad 
trimačiai virtualūs daiktai tartum persimaišo su materialiaisiais ir 
sukuria naują mišriosios architektūros rūšį“. Arba galima prizmes 
pakeisti videokameromis ir elektronikos pagalba sumaišyti gyvą 
videovaizdą su sintetine kompiuterine grafika - tai labai efektyvu, nes 
video nenuvilia ir palieka jus iš esmės užrištomis akimis. Toks rezultatas 
dažnai vadinamas papildytąja tikrove arba kai kada - kiek labiau 
apibendrintai - įvairiarūšia tikrove (mixed reality). 

Jeigu sekanti paskui judėjimą, jį registruojanti ir perdengianti vaizdą 
technika yra pakankamai gera (beje, tai anaiptol nelengvas technologinis 
uždavinys), tokios sistemos vis labiau atliks tradicinę architektūrinę 
funkciją, kai žmonių gyvenamieji būstai perdengiami tekstine ir grafine 
informacija. Senovės pastatuose paprasčiausiai tai buvo daroma įrašų 
ir pano pagalba. Gotikos meistrai vartojo spalvotąjį stiklą. Las Vegas 
pirmenybę teikė neono šviesoms. Gaminių pakuotojai visur klijuoja 
spausdintas etiketes. Mūsų amžius suteikė mikro-elektronikos sukurtų 
virtualiųjų perdangų galimybę - galbūt ir būdą visai tai informacijos 
maišalynei įsisavinti nuo mus supančių paviršių — ir leidžia gauti 
personalizuotos informacijos antsluoksnius, kada tik ir kur tik jų mums 
prireikia. 

Kai tikrovė papildyta, skirtingi miesto gyventojai galbūt matys ją 
skirtingai, mat ją užklojusios tam parengtos anotacijos. Koks nors turistas 
galbūt matys istorines vietas, perdengiamas informacijos iš kelionių 
vadovo arba rekonstruotos praeities - arba, jeigu yra kitaip nusiteikęs, 
vietas, kur kadaise įvykę nusikaltimai ir nelaimingi atsitikimai. 
Nekilnojamojo turto agentas galbūt žiūrės į pastatus su iškabintomis 
prašomomis už juos kainomis, statybininkas galbūt vadovausis tinkamai 
tuščiame sklype pažymėtais statinių brėžiniais, o technikas galbūt 
konsultuosis iš remonto žinyno diagramų, patogiai patalpintų ant 
sugedusių mašinų. Važiuotas dviračiu kurjeris galbūt suras prie durų 
virtualiai prisegtas gyventojų pavardes. O kalbantieji įvairiomis kal- 
bomis galbūt visa tai gaus savo gimtąja kalba. 

VAIZDO TAŠKUČIAI*, TAŠKUČIAI VISUR 


Sparčiai besidauginančių ekraninių erdvių pasaulyje, nuovokieji 
paviršiai (smart surfaces), videoprojekciniai reginiai, virtualioji bei 
papildytoji tikrovės, šviesinė skaitmeninė informacija visuotinai 
perdengia apčiuopiamąją fizinę tikrovę. Statiškoji plytelių mozaika — 
romėnams, aktyvieji vaizdų elementai - mums. Ženklai ir etiketės tampa 
dinamiški, tekstas peršoka iš puslapio į trimatę erdvę, pano ima judėti 
ir nematerialūs dalykai nejučia susilieja su materialiaisiais. 

Architektūra — tai jau ne paprasčiausiai tūrių žaismas šviesoje. Dabar 
ji - ir skaitmeninės informacijos žaismas erdvėje. 


*Pixels -sutrumpinta iš Pictures Element, - vaizdo elementas, ekrano taškas (angl). 

Atsargiai! Intelektualiųjų centrų technologija žengia į priekį, ir 
metaforos kandžiojasi. 

Kompiuterinės grafikos apyaušryje mes pripratome prie virtualiųjų 
objektų, kurie atrodė kaip fiziniai, bet galėjo atlikinėti skaičiavimo 
užduotis. Mes išmokome tapyti su virtualiais teptukais, kaupti 
skaitmeninius „dokumentus“, įtraukdami juos į ekraninius „bylų 
aplankus“, o paskiau, pasitelkę šiukšliadėžę vaizduojančias 
piktogramas, panaikinti, ir taip toliau. Tarsi pažįstami fiziniai 
žmogaus rankų sukurti dalykai būtų sutraukiami nuo rašomojo stalo į 
AK, kad ten tęstų vaiduoklišką, magiškai sužadintą kitą gyvenimą. 
Dabar gi, įterpdami intelektą ir vidinį jutimą į materialiuosius 
produktus ir sukurdami žymenų bei jutiklių sistemas, galime tą 
procesą apgręžti antraip. Galime įtrėkšti tokias kompiuterines 
galimybes atgalios į kasdienius fizinius daiktus; galime gauti 
funkcionalumą be virtualumo. 

Elementariu pavidalu tai jums pažįstama idėja; prekybos centro 
produktai yra pažymėti brūkšniniais kodais, o kasos prekystaliai įrengti 
su tų kodų skaitytuvais. Pertraukus prekę pro skaitytuvą, gaunamas 
skaitmenimis išreikštas rezultatas; po aparato paviršiumi slypinti 
programinė įranga perskaito prekės identifikacijos kodą, duomenų 
bazėje pažiūri jos kainą ir galiausiai prideda kainą prie bendros kliento 
mokamos sumos. Ji taip pat gali atlikinėti svarbias pagalbines užduotis, 
pavyzdžiui, nustatyti einamąsias atsargas ir surinkti statistinius 
duomenis apie paklausiausias prekes. 

Trumpai, galime konstruoti erdviškai praplėstas intelektualiąsias 
erdves (smart spaces) iš sąveikaujančių intelektualiųjų daiktų (smart 
objects) rinkinių. Realūs staliniai kompiuteriai, patalpos ir kitos apysta- 
tos - veikiau nei elektronikos pagalba sukonstruoti jų pakaitalai - gali 
pradėti funkcionuoti kaip kompiuterinės sąsajos. Taip pat galime sukurti 
įdomių materialiųjų /virtualiųjų hibridų - kaip golfo imituokliai 
videosalėje, kur smūgiuojate tikrą kamuoliuką su tikra lazda, o paskiau 
matote videoekrane parodytą jo tariamą trajektoriją. Vadinasi, mūsų 
veiksmai fizinėje erdvėje nepastebimai glaudžiai susiję su mūsų veiksmais 
kibererdvėje. Tampame veikiau tikraisiais elektronikos tarpininkaujamos 
terpės gyventojais, o ne vien skaičiavimo prietaisų vartotojais. 


ŽYMENOSIRJUTIKLIAI 


Kai norime, kad fiziniai objektai veiktų kaip aktyvūs intelektualiųjų 
vietų elementai, paaiškėja, jog būtina juos aprūpinti priemonėmis, 
kuriomis galėtų vienas kitą identifikuoti. Tokia technologija gali būti 
optinė, kaip brūkšninių kodų ir skaitytuvų atvejais; yra įrengtos pirštų 
atspaudų atpažinimo sistemos, kurios atidaro duris tik įgaliotiesiems 
asmenims, bei veido atpažinimo sistemos. Ji gali būti akustinė, kaip antai 
įtaisai, siunčiantys ultragarsius signalus. Ir gali būti elektromagnetinė, 
pavyzdžiui, kaip bankomato kortelės, radijo dažnių identifikacijos lustai 
tose pagrindinės grandinės žymenose, kurios paleidžia veikti benzino 
kolonėles, „Sensormatic“ žymenos, skirtos apsiginti nuo vagiliavimo 
parduotuvėse, ir intelektualiosios rinkliavų būdelės, kurios automatiškai 
identifikuoja, o paskiau apmokestina pravažiuojančius pro jas 
automobilių su įrengtais atsakikliais savininkus. 

Kai kada svarbu ne tik kokie daiktai yra, bet ir kur jiems duotuoju 
momentu pasitaiko būti, todėl mums reikia priemonių fizinių objektų 
padėčiai sekti — visai panašiai kaip ekrano valdymo programinis 
įrenginys seka žymeklio padėtį. Tą galima padaryti įvairiausiais būdais. 
Stambiu masteliu, kai pakanka kelių metrų tikslumo, palydovinė 
Globalioji padėties nustatymo sistema (GPS)*, podraug su nebrangiais 


* Global Positioning System (angl). 

miniatiūriniais GPS imtuvais, gali pateikti transporto priemonių ir kitų 
objektų koordinates iš bet kurios žemės paviršiaus vietos; ši informacija 
paprastai patenka į transporto priemonėje įrengtas navigacines sistemas 
ir į avarinės tarnybos iškvietos sistemas!. Urbanistiniu ir architektūriniu 
masteliais antžeminių siųstuvų-imtuvų gardelės gali sekti transporto 
priemonių ir mobiliųjų telefonų buvimo vietą. Pastatų viduje įvairūs 
slėgį ir judėjimą fiksuojantys elektromagnetiniai, optiniai ir akustiniai 
jutikliai gali sekti žmonių ir žmogaus rankų sukurtų daiktų judėjimą — 
pavyzdžiui, tai leidžia automatiškai pasiųsti iškvietimus ir žinutes?. Ir 
pagaliau mažu masteliu, kai reikalingas itin didelis tikslumas, sėkmingai 
talkins elektromagnetinė ir ultragarsinė technika, kokia naudojama 
trimačiuose skaitmeniniuose keitikliuose. 

Kai kuriems intelektualiesiems objektams reikia specializuotų atpa- 
žinties savybių, atitinkančių jų ypatingą paskirtį. Esant reikalui, juos 
įmanoma papildyti kameromis ir mikrofonais, atstojančiais „akis“ ir 
„ausis“. Jie gali turėti temperatūros ir drėgmės jutiklius, kurie susektų 
mažiausius sprogmenų, narkotikų ar teršalų pėdsakus. Juose galėtų būti 
miniatiūriniai akcelerometrai judėjimui fiksuoti, pjezoelektriniai 
detektoriai struktūriniuose elementuose veikiančioms jėgoms ir įtampai 
nustatyti, mikroimpulsų radaras (MIR) nuotoliams ir kuro lygiui 
matuoti, elektrinio lauko jutikliai gestų informacijai gaudyti? ir 
skaitmeniniai kompasai orientavimuisi. Jiems netgi galėtų praversti ir 
gyvos ląstelės kaip hormonų ir mikroorganizmų detektoriai. Sąrašas, 
galima sakyti, begalinis. 

Kaip ir gyviems organizmams, intelektualiesiems daiktams kai kada 
iškils reikalas susigaudyti, kas dedasi aplinkui ar jų pačių viduje, ir 
tuometjie integruos jutiminius impulsus iš daugelio šaltinių. Pavyzdžiui, 
idant paklustų kokio nors vaiko valiai, intelektualusis kimštinis žaislas 
galėtųjusti ir garsą, irjudesį. Idant registruotų, interpretuotų ir atsilieptų 
į viduje esančiojo komandas, intelektualusis kambarys galėtų surinkti 
audioinformaciją iš kelių mikrofonų, videosrautus iš daugelio kamerų 
ir nustatyti jo buvimo vietą iš nuovokaus (smart) kilimo ar iš kitų padėtį 
fiksuojančių sistemų. Šitai leidžia patikrinti informaciją ir pašalina 
daugelį galimų nesusipratimų. 

Kad iš tiesų taptų visuotinai vartojami, žymenos ir jutikliai pramonės 
gaminiuose turi būti mažučiai, patvarūs, labai nebrangūs ir mažos galios; 
kaip pastebėjo Nailas Geršenfeldas (Neil Gershenfeld), reikia, kad visur 


4.1167 

galėtume skaičiuoti centus?. Technologai jau pradeda teikti tokią galimybę, 
nors dar daug ką teks nuveikti". Pavyzdžiui, videokameros evoliucionuoja 
į vienlusčius aparatus, kainuojančius vos kelis dolerius; jos gali tapti 
pigiomis „akimis“ bemaž bet kam. Mikroelektromechaninių sistemų 
(MEMS) technologijos leidžia gaminti labai mažyčius jutiklius. Ir MEMS 
įtaisai gali tapti tokie mažutėlaičiai, kad jiems veikti užteks vibracijos ar 
saulės energijos, tam nebereikės išorinių energijos šaltinių ir baterijų. 
Apskritai naujosios žymenų ir jutiklių technologijos leidžia daiktams 
suvokti vienas kitą ir pradėti sąveikauti. Tai pirmas, elementarus žingsnis 
dirbtinių ekosistemų ir intelektualiųjų daiktų bendruomenių link. 


ĮMONTUOTASIS INTELEKTAS 


Kad apdorotų informaciją ir į ją sureaguotų, „intelektualiesiems“ 
žmogaus rankų gaminiams reikia ne tik jutiklių, bet ir įmontuotos 
atminties bei dirbtinio intelekto. 

Gal ir nepastebėjote, jeigu šiuo atžvilgiu nesate itin atidus, bet 
nekrintantys į akis kompiuteriai, įmontuoti transporto priemonėse, buities 
prietaisuose ir netgi žaisluose, dabar jau įprastas dalykas. Jūsų automobilis 
turi sudėtingas skaitmenines sistemas, kontroliuojančias stabdymą ir kitas 
funkcijas. Iš tiesų, veikiausiai kaip tik jais paaiškinama kaina, didesnė už 
variklio ir pavarų dėžės kartu sudėjus, ir jie suvartoja tiek elektros 
energijos, jog tikriausiai teks pereiti nuo 12-os iki 42-jų voltų akumuliatorių. 
Jūsų mikrobangų krosnelė, indų plovyklė ir baltinių skalbyklė turi daugiau 
duomenų apdorojimo galios nei prieš kelis dešimtmečius buvę pažangūs 
kompiuteriai. Televizoriai ir mobilieji telefonai kimšte prikimšti 
skaitmeninių schemų. Sudėtingos, filmo juosta užtaisomos kameros, 
užleidžia vietą skaitmeninėms elektroninėms, kuriose bemaž nėra judamų 
dalių. Programuojamųjų kortelinių raktų sistemos keičia mechanines durų 
spynas bei raktus. „Microsoft“ kimštinis žaislas Barnis pagamintas pagal 
įkyrų vaikiško teleserialo personažą, po savo purpuriniu poliesteriniu 
kailiu turi įmontuotą kalbos lustą ir judesių valdiklį. Išskroskite Ferbį“, ir 
jūs gausite elektronikos pamoką. 


TT 

Tai pratęsia gaminių dizaino revoliuciją, kuri ramiai brendo nuo tada, 
kai XX a. septintame dešimtmetyje pasirodė pirmieji mikrolustai; 
mechaniniai ir elektromechaniniai posistemiai lemia, kad tokio gaminio 
funkcionalumo ir kainos santykis pastoviai vis mažėja, ir atitinkamai 
vis didesnę dalį perima skaitmeniniai elektroniniai posistemiai. Ir todėl 
paskutiniojo dešimtmečio viduryje įmontuoti į specializuotus „inte- 
lektualiuosius“ gaminius mikroprocesoriai skaičiumi pranoko asme- 
ninius kompiuterius stulbinamu santykiu vienas su tūkstančiu". 

Lustai tampa vis mažesni, pigesni, našesni ir patvaresni, silpsta jų 
elektros energijos poreikiai, tad ši urminė skaitmeninio intelekto invazija 
į pramonės gaminius tęsis. Kur tik prireiks, bet kokiam tikslui bus 
prieinami vietiniai duomenų apdorojimo pajėgumai ir atmintis. 
Galiausiai liausimės išradinėję kompiuterius kaip atskirus prietaisus ir 
pradėsime žvelgti į dirbtinį intelektą kaip į savybę, galbūtbūdingą mažne 
viskam. 

Mes vis labiau gyvensime pasaulyje, kuriame daiktai ne tik bus, bet 
faktiškai svarstys, ko išjų norima, ir atitinkamai pasirinks savo veiksmus. 


ŽAIBIŠKAS JUNGIMASIS Į TINKLUS 


Kaipgi, po teisybei, išdėstyti tokius intelektualiuosius komponentus, 
kad šie paverstų mūsų betarpišką aplinką intelektualiąja erdve? 

AK epochoje atsakymas atrodė paprastas. Surinkdavote kompiuterio 
resursus, į vieną vietą prijungdami įvairius periferinius įtaisus prie 
centrinio procesoriaus korpuso, paskiau pakraudavote programinės 
įrangos paketėlį. Bet protingų daiktų įvairovė ir skaičius vis didėjo, tad 
šis procesas darėsi vis nepatogesnis. Visi tie susipynę laidai ir mirksinčios 
dėžės - pernelyg didelis vargas. Jie privalėjo išnykti! 

Savaime suprantamas pirmasis žingsnis — tai pakeisti jungimo 
lizdus ir kabelius tarp gretimų elektroninių prietaisų trumpo nuotolio 
radijo ryšiu. Tą būtų galima padaryti juose įrengiant suminiatiūrintus 
aukšto dažnio, eikvojančius silpną srovę, siųstuvėlius ir imtuvėlius. 
„Bluetooth“* technologinė specifikacija, stambiųjų elektronikos firmų 


* Mėlynojo danties (angl.). 

konsorciumo įdiegta XX a. paskutiniojo dešimtmečio pabaigoje, atvėrė 
šią galimybę, nes suteikė tinkamą darbui ir plačiai pritaikomą 
standartą“. Kai „Bluetooth“ įtaisai susieina visai arti, jie automatiškai 
atpažįsta vienas kitą ir užmezga tinklinį ryšį. 

Tačiau, deja, fizinių tarpusavio ryšių nepakanka, kad šie įtaisus 
priverstų dirbti drauge. (Tikriausiai tai gerai žinote, jeigu kada nors 
bandėte prie savo AK prikabinti naują spausdintuvą arba savo 
nešiojamąjį kompiuterį sujungti su konferencijų salės videoprojektoriumi.) 
Jums taip pat reikia kokio nors paprasto, automatiško, ir neišmanėliams 
suprantamo būdo, kaip susidoroti su aparatūros suderinimo problemomis, 
kurios neišvengiamai iškyla. Prietaisai turi susižinoti vienas su kitu kokia 
nors bendra skaitmenine kalba. 

Parūpinti tokią lingua franca* — tai „tinklo jungiamojo signalo“ 
programinės įrangos kaip „Sun Microsystems“ pasiūlytoji JINI funkcija; 
pastaroji skirta tam, kad visi tinklo ištekliai iškart taptų prieinami bet 
kuriam ką tik įsijungusiam naujam prietaisui, tuo pat metu sudarydama 
sąlygas tam prietaisui veikti kaip naujam tinklo resursui?. 

Kai jungtys belaidės, o aparatūra suderinama automatiškai 
užtikrintai, elektroniniai prietaisai lengvai susistato į vietą it „Lego“ 
blokeliai. Tinklai darosi vis mažiau panašūs į stacionarius vandentiekio 
vamzdžius ir vis labiau - įad hoc** baldų perstumdas, kai pasitvarkoma 
tam tikriems, laikiniems tikslams. 


ŠAKNIASTIEBĖ PROGRAMINĖ ĮRANGA 


Sykį intelektualiajam aparatui tapus tinklo dalimi, jis potencialiai 
gali perkelti bet kokią programinę įrangą į kitą aparatą arba iškilus 
reikalui prisijungti prie bet kurio kito tinklo paslaugų. Taigi galėtume 
įsivaizduoti, kaip intelektualiųjų vietų pajėgumai bus išdėstyti ant musės, 
jeigu tik to prireiks kokiems nors tikslams - tai radikaliai nauja plataus 
spektro, paieškos instrumentų dėka įmanoma elektroninė knebelionė. 

Praktiškai, pirmiau nei ši patraukli idėja taps įgyvendinama, būtina 
išsiaiškinti kai kuriuos paslėptus, tačiau svarbius klausimus apie 


* Dirbtinė tarptautinė kalba (it.). 
** Šiam atvejui, šiai progai, proginis (Iot.). 

programinės įrangos pobūdį ir struktūrą. Tiksliau sakant, labai gelbsti, 
jei kodas sudarytas ne didžiulių, monolitinių sistemų pavidalu, bet kaip 
modulinių, kartotinės įeities, kartotinio jungimo komponentų rinkiniai, 
apimantys ir vykdomuosius sakinius?, ir duomenis; tai pagrindinis 
tikslinio programavimo ir tokių kalbų kaip C++ principas. 

Be to, šie kodiniai komponentai itin pravartūs, kai gali veikti ne tik 
operacinėje sistemoje ir mašininėje terpėje, dėl kurių buvo parašyti, 
tačiau ir bet kurioje kompiuterinėje aplinkoje. Pavyzdžiui, JAVA 
programinės įrangos terpė sukuria „virtualiąsias mašinas“, kurios veikia 
viršum konkrečios aparatūros, užtikrindama vienodas programos 
vykdymo terpes"“. Visa tai labai neefektyvu, tačiau nebrangių, našių 
procesorių ir plačios atminties epochoje nėra tiek svarbu. 

Jei kalbėsime labiau iš esmės, kodą konkretiems uždaviniams vykdyti 
galima patalpinti į kapsulę autonominių programuotų agentų 
pavidalu". Kaip klajojantys atlikėjai, šie gali bastytis po tinklą, ieškodami 
vietų savo darbui atlikti. 

Įpaskutiniojo dešimtmečio pabaigą šios pramonės specialistams ėmė 
aiškėti, kad intelektualieji prietaisai, tinklinis sujungimas ad hoc ir 
modulinė, kėlioji, programinė įranga jungiasi draugėn ir formuoja kur kas 
lankstesnes skaičiuojamąsias terpes nei anksčiau. 7-asis ir 8-asis 
dešimtmečiai buvo centralizuotų sistemų su laiko paskirsta metas, 9-asis 
dešimtmetis ir 10-ojo pradžia regėjo kliento /tarnybinių stočių sistemas, 
internetą ir pasaulinį tinklą, bet naujasis šimtmetis bus apibūdinamas 
visur veikiančia tarpusavyje sujungta intelektualiąja įranga. Universitetai 
ir programinės mokslo tiriamosios laboratorijos pradėjo konkretinti 
detales; MTI žiniasklaidos priemonių laboratorija ėmėsi ambicingo 
„Mastančiųjų daiktų“ (Things That Think) projekto. MTI kompiuterijos 
laboratorija dirbo prie prototipinės technologijos, pavadinimu „Deguonis“ 
(Oxygen), „Hewlett Packard“ paskelbė, jog atsideda „kompiuterinių 
paslaugų centrams“,o „Sun“ stūmė JAVA ir JINI. 


FORMA LEMIA FUNKCIJĄ 
Kai programinė įranga tampa šitaip nesaistoma ir paslaugos čia 


pat po ranka, tik imk ir junkis, nėra ko tikėtis, kad daiktų funkcijos 
išliks tokios pat stabilios ir nuspėjamos kaip kadaise. Dabar dis- 


54 Trečias skyrius 


plėjaus ekranas ant sienos gali sėkmingai, mums vos tik užsi-geidus, 
pagelbėti kaip laikrodis, televizorius, biržos akcijų teleksas, 
mylimosios portretas ir nuotolinis vaikų kambario monitorius su 
stebėjimo kamera. Vienut vienintelis į delną telpantis prietaisėlis 
gali atstoti mobilųjį telefoną, pranešimų gaviklį, skaitmeninę užrašų 
knygelę ir distancinį televizoriaus pultelį. Paprastas plastiko 
stačiakampėlis galėtų funkcionuoti kaip kreditinė kortelė, piniginė, 
kupina skaitmeninių pinigų, ir durų raktas. Bankomatas (skirtingai 
nei senamadis banko filialas) galėtų teikti daugelio įvairių bankų 
bei kitų finansinių įstaigų paslaugas, priklausomai nuo konkrečių 
klientų tapatybės ir poreikių. 

Taip pat nėra ko tikėtis, kad šios funkcijos bus lokalizuotos. Bet kuris 
intelektualusis, prie tinklo prijungtas prietaisas realiai tampa vietiniu 
pristatomuoju punktu ateinantiems iš nepaprastai plataus, globaliai 
paskirstomo telkinio ištekliams bei paslaugoms. Kai kurie iš jų kur nors 
gali reikštis kaip atskiros techninės įrangos dalys, kiti gali būti gaunami 
per programinės įrangos poveikį, o dar kiti galbūt kuriami pačių žmonių, 
ir dažniausiai nei jūs žinote, nei jums rūpi, kaip yra iš tikrųjų. Ir jeigu 
tinklinės jungtys pakankamai sparčios, ne tiek svarbu, ar užduotis 
atliekama vietoje, ar procesoriumi, kuris galbūt tepasiekiamas kitame 
pasaulio gale. 

Taigi įrangos konstruktoriai ir kūrėjai susiduria su naujo pobūdžio 
konstrukciniais keblumais: kurti universalią techninę įrangą, kaip 
daugialypės terpės asmeninius kompiuterius, ar šeimas, sudarytas iš 
sąveikaujančių specialiųjų aparatų, kaip mobilieji telefonai, skaitmeninės 
kameros ir nešiojamosios elektroninės knygelės - informacijos prietaisų, 
kurie suskaldo ir išsklaido funkcijas'*? Kokias sistemos charakteristikas 
reikėtų įjungti į aparatūrą ir kokias galėtų užtikrinti programinė įranga? 
Kokios programinės įrangos funkcijos turėtų nuolat laikytis prietaise, ir 
kokios, jei prireiktų, turėtų rastis iš abipusių jungčių ir perkelčių? 
Galiausiai kai kurie suteiktų jų patogumų bus kilę iš materialiųjų 
struktūrų bei mechanizmų, kai kurie - iš rezidentinio kodo, dar kiti - iš 
programinės įrangos ir paslaugų, pagal reikalą gaunamų laidais, o da- 
lis - iš visų šių sąveikos. 

Projektuojant intelektualiuosius daiktus ir vietas, forma vis dar gali 
priklausyti nuo funkcijų - tačiau tik iki tam tikro taško. O visa funkcija 
priklauso nuo kodo. Ir jeigu jums reikia pakeisti šias užkoduotas 

funkcijas, nebūtina materialiuosius komponentus perstatinėti, formuoti 
iš naujo ar keisti vietomis; jūs tik sujungiate, atrenkate ir įkeliate 
duomenis. 


ATSIŽVELGTI Į VIETOS DVASIĄ 


Nors ir keista, šios mintys apie įmontuotą intelektą ir jutimiškai 
intelektualiuosius, galinčius reaguoti objektus ir vietas turi gerbtiną 
precedentą. Senovės romėnai tikėjo, kad kiekviena konkreti vieta 
pasižymi sau būdinga dvasia, - genius loci*, - kuri galėtų apsireikšti, 
jeigu tik budriai jos tykosite nelyginant gyvatė. Jų mintis buvo teisinga, 
tačiau tam būtina technologija - ne. 

Suteikti kuriai nors vietai savąją dvasią mūsų atveju paprasčiausiai 
tapo programinės įrangos diegimo užduotimi. Kodo eilutės gali aprūpinti 
kiekvieną elektronika papildytą terpę fabrikinės gamybos skaitmenine 
dvasia, kurią įmanoma pajausti per įvesties įrenginius ir jutiklius, 
displėjus ir automatinius sužadintuvus. Ši dvasia gali atsiliepti į tenai 
gyvenančiųjų poreikius, prisitaikyti prie aplinkos pokyčių ir — 
pasinaudodama savuoju tinkliniu jungumu - sutelkti globalius išteklius 
į einamuosius vietinius uždavinius. Užkoduotų taisyklių dėka ji kai 
kurias veiklas gali palengvinti, o nuo kitų -atgrasinti arbajas eliminuoti. 
Ji netgi gali primesti etines ir teisines normas. 

Kodas - tai personažas. Kodas - tai įstatymas. 


* Vietos dvasia (lot) - Vergilijaus posakis. 

Kuointelektualiosios vietos mums naudingos? 

Žinoma, jos rinks ir žers informaciją - daugmaž kaip visados tą 
darydavo kompiuteriai ir telekomunikacijos priemonės. Tačiau dar 
svarbiau, kad jos įvairių įvairiausiais būdais seks, numatys ir tenkins 
mūsų kasdienes reikmes. Ir taps pristatymo punktais iki šiol dar 
neįsivaizduotam asortimentui paslaugų, kurios bus mums prieinamos 
išsibarsčiusių po visą pasaulį tiekėjų dėka. 


APRANGA - [ĮRANGA 


Itin asmenišku požiūriu, ateityje turėsime glaudžiai prigludusius prie 
kūno tinklus iš implantuotų, tinkamų nešioti kišeninių prietaisėlių, 
skirtus aptarnauti mūsų labiausiai neatidėliotinas, nuolatines reikmes, 
kurios, kai norėsime save reprezentuoti ir identifikuoti ar bendraujant 
per nuotolį', padės palaikyti fizinę sveikatą bei gerą savijautą. 

Mūsų apranga irjos priedai bus prigrūsti bitų. 

Jūsų batas galbūt turės daugiau kodo brūkšnelių nei dabartinis 
AK ant rašomojo stalo. Jeigu šitai kiek primena „Triušiuko Rodžerio“ 
pasakaites, kad patikėtume, pabandykite tokį eksperimentą: iš- 
tuštinkite savo kišenes, rankines ir lagaminėlius, suskaičiuokite visus 
daiktus, kurie kokiu nors būdu registruoja, kaupia ar apdoroja in- 
formaciją, ir įsivaizduokite, jog juos pakeičiate mažesniais, lengves- 
niais, kur kas nuovokesniais (smarter) skaitmeniniais atitikmenimis. 

Pirmiausiai pakeisite laikrodžius, mobiliuosius telefonus, ir šitai tęsis 
vis toliau. 

Būtinam intelektui visiškai užteks vietos avalynėje, diržuose, 
striukėse, kepurėse, piniginėse, apyrankėse ir sagose. Pirštinės ir kiti 
prigludę aprangos dalykai gali veikti kaip gestų jutikliai. Mažučiai, 
lengvi CCD* komplektai ir mikrofonai gali papildyti jūsų akis ir ausis. 
Miniatiūrinius displėjus galima laikyti kišenėse, dirželiais pritvirtintus 
prie riešų ir įmontuotus į akinius. Informacija gali būti slapčia pašnibž- 
dėta jums į ausį ar nuovokių (smart) akinių užklota ant vykstančios 
Scenos. 

Su savimi į kelionę galėsite pasiimti daugybę duomenų. Paprastos 
kreditinės ir asmens tapatybės kortelės gali tapti kur kas sudėtingesnėmis 
nuovokiosiomis (smart) kortelėmis su talpia skaitmenine atmintimi ir 
gebančiomis apdoroti duomenis automobilyje, laive, lėktuve ir t. t. 
Monetas ir banknotus galima pakeisti skaitmeniniais grynaisiais pini- 
gais - užslaptintais bitų paketėliais, saugiai užkištais kur nors prie jūsų 
kūno. Tapatybę nustatantys ir įgaliojimus suteikiantys simboliai — 
ženkleliai, verslo kortelės, vairuotojo pažymėjimai, bilietai, pasai, vizos 
ir durų raktai - gali persikelti iš popieriaus ir metalo į miniatiūrinės 
skaitmenines korteles, valdiklius ir siųstuvinius-imtuvinius žetonus. 

Ir dar bus aibės visokių prietaisėlių, teikiančių įvairias specializuotas 
individualias paslaugas, kokių tik jums prireiktų pagal užimamą 
visuomeninę padėtį ir gyvenimo būdą. Dėl savo sveikatos galbūt 
neišsiversit be tokių protezinių įtaisų, kaip klausos aparatai ir širdies 
stimuliatoriai, medicininiai monitoriai ir programuojamieji nuotolinio 
valdymo vaistų automatai. Jeigu važinėjatės motociklu ar slidinėjate 
slidėmis, jums galbūt prireiks protingų, dinamiškų tokių saugos įtaisų, 
kaip prisipučiantys sprando įtvarai. Jeigu esate naras, lakūnas, 
ugniagesys ar kontaktuojate su toksinėmis medžiagomis, galite būti 
priklausomas nuo apsauginių kostiumų ir specialiosios gyvybės 
palaikymo įrangos. Įprastoje kasdienybėje veikiausiai neišsiversite be 
mobiliųjų telefonų, pranešimų gaviklių, asmeninių skaitmeninių 
sekretorių ir audio- bei videopramogų prietaisų. Gali būti užprogra- 
muotus netgi jūsų brangenybės. 


* Charge-Coupled Device - krūvinės sąsajos prietaisas (angl.). 

KŪNOTINKLAI 


Daugeliui šių į delną telpančių, prie savęs nešiojamų prietaisų, kaip 
antai elektroninės kortelės, skaitmeninės piniginės bei adresų knygelės, 
nereikės nuolat būti sujungtiems tinklais; jie bus priklausomi nuo savo 
vidinės atminties ir veiks „prisijungi-paleidi“ režimu. Kitiems, 
pavyzdžiui, apyrankės pranešimų gavikliams reikės jungimo impulsų. 
O dar kiti - nešiojamieji radijo aparatai ar televizoriai — pastoviai 
priiminės ar siuntinės signalus. 

Šie elektroniniai organai prireikus galės vienas su kitu susisiekti — 
pagelbės į drabužius įaustos nepastebimos elektroninės schemos ir sagos 
bei spraustukai, veikiantys kaip jungikliai. Jie skaitmeninius duomenis 
gebės transliuoti (visiškai nekenksmingai) per jūsų paties kūną?. Galbūt 
netgi palaikys tarp savęs netiesioginį ryšį per mikronarvelinius 
siųstuvus-imtuvus aplinkinėje architektūrinėje terpėje. 

Bet kuriuo atveju jų vidinių ryšių pajėgumai leis veikti išvien kaip 
lanksčiai ir efektyviai sistemai, padedančiai įgyvendinti labai daug tikslų. 
Tarkim, pirštais paspaudus nuovokiąją (smart) kortelę, įtaisėlis ant riešo 
jums galėtų parodyti, kiek šiuo momentu kortelėje yra skaitmeninių 
pinigų. Vienoje jūsų kūno vietoje medicininio monitoriaus signalas? 
galėtų paskatinti, kad kitoje pradėtų skirtis vaistai. Ir paprasčiausiai 
susiėmę už rankų galėtumėte perkelti rinkmenas iš vieno kūniškojo 
tinklo į kitą. 

XX a. paskutiniojo dešimtmečio laboratoriniai eksperimentai su 
nešiojamais prie savęs prietaisais ir kūniškaisiais tinklais persipynė su 
kultūriniais teorizavimais apie praplėstą ir transformuotą kūną 
(pavyzdys - reikšmingas Donos Herevei* darbas) bei tokių žymių 
žmogaus kūno menininkų, kaip Stelarkas** kūriniais ar su nebijančių 
rizikuoti kapitalistų čekių knygelėmis. Plataus vartojimo elektronikos 
milžinai eksperimentavo su nešiojamais prie savęs skaitmeniniais 
gaminiais; pavyzdžiui, „Seiko“ išleido rankinį laikrodį su žinučių radijo 
siuntikliu. Pridygo naujų perspektyvių kompanijų?. „New York Times" 


* Haraway, Donna (g. 1944) - Kalifornijos universiteto Santa Kruze profesorė, 
žymi kultūrologė. 3 

** Stelarc (tikr. pavardė Stelios Arcadion, g. 1946) - žymus australų kilmės 
menininkas, šiuo metu dirbantis Didžiosios Britanijos Notingemo Trento 


universitete. 

mados puslapiuose vis pasirodydavo prisiekę MTI hakeriai, apsitaisę 
savąja skaitmenine kiborgų* ekipuote. O Gordonas Belas** pranašavo: 
„Jau iki 2047-ųjų galima įsivaizduoti ryšių kanalais prie kūno prijungtą 
borto pagalbininką - angelą sargą, galintį pagauti ir atrinkti visa, ką 
girdime, skaitome ir regime. Jis galėtų turėti tokią pat duomenų 
apdorojimo galią kaip ir jo šeimininkas, tai yra milijoną milijonų 
operacijų per sekundę (vieną petą op./sek.) ir 10-ies terabaitų atmintį “. 

Kad ši kiborgiškoji skaitmeninės revoliucijos stadija iš tiesų jau stojo, 
įsitikinsite, kai duoninės dydžio kompiuterių korpusai bemaž išnyks iš 
akiračio ir paprasčiausiai apsitaisysite savaisiais skaitmeniniais prie- 
taisais ir kompiuterinių tinklų jungėmis, nelyginant boksininkas - 
kelnaitėmis. 


PRIETAISŲ INTELEKTAS 


Pakopa aukščiau už nešiojamuosius prie savęs prietaisus — tai yra 
baldų, nuolatinės įrangos ir stalinių kompiuterių lygyje -jūsų artimiausia 
aplinka nepastebimai prisipildys elektroninio intelekto. 

Pasitelksite vis gudresnius automatus, važiuokles, prietaisus ir 
žaislus, kai reikės atlikti tam tikrus uždavinius konkrečiomis ap- 
linkybėmis, - bankomatus viešose vietose pinigams išduoti, kasos 
aparatus parduotuvėse ir stambiuose prekybos centruose mažmeninei 
apyvartai tvarkyti, elektroninės informacijos kioskelius transporto 
terminaluose ir stambiųjų pastatų vestibiuliuose, stalinius kom- 
piuterius bei spausdintuvus darbui su informacija kabinetuose ir 
kontorose, telekonferencijų sistemas posėdžių salėse, borto navigacines 
sistemas transporto priemonėse, kalbos atpažinimo ir sintezės sistemas 
vaikų lopšelyje, programinio valdymo sistemas virtuvės ir skalbyklos 
prietaisuose, ir galybę dar neįsivaizduojamų dalykų. 

Pravartu pažvelgti į šią raidą iš labai plačios istorinės perspektyvos. 
Urbanizacija sudarė mums sąlygas sukaupti nekilnojamąjį turtą — 
užpildyti savuosius būstus baldais, paveikslais, kilimais, lempomis, 


* Cyborg - kibernetinio organizmo santrumpa, dažnas mokslinės fantastikos 
personažas (angl). 
** Bell, Gordon (gim. 1934) - „Microsoft“ vyresnysis mokslinis darbuotojas. 

pianinais, valgymo reikmenimis ir visais tais dalykais, kuriuos 
pakraunate į furgoną, kai kraustotės į kitą būstą. Paskiau įsigalėjo 
mechanizacija. Pramonės revoliucija įstatė mechanizmus į daugelį 
žmogaus rankų dirbinių, sukūrė naujus mechanizuotus gaminius, apie 
kuriuos niekas anksčiau nė nesvajojo, ir pagimdė pasaulį, kuriame reikėjo 
mechanikų ir aptarnaujančių specialistų priežiūros. Plečiantis elektros 
tinklams ir daugėjant mažųjų elektros motorų, šis procesas dar labiau 
paspartėjo ir atvedė mus į tinklan jungiamų elektros prietaisų epochą — 
kasdienei buičiai suteikė elektromechaninį tarpsluoksnį. O dabar 
skaitmeniniai tinklai ir maži elektroniniai procesoriai keičia ne itin 
intelektualius prietaisus į kur kas sumanesnius robotus. 

Nuėjome kelią nuo rašomojo stalo iki mechaninės, paskiau elektrinės 
rašomosios mašinėlės ir galiausiai iki tekstinio procesoriaus. Kasos 
stalčiukai tapo kasos aparatais, paskiau - kasos kompiuteriais. Eskizų 
bloknotas pavirto fotografine juosta užtaisoma kamera, paskiau — 
skaitmenine kamera. Amatininko įrankiai užleido vietą garo ir elektros 
varomoms gamyklų mašinoms, paskiau - pramonės robotams. Ir bearklė 
karieta buvo pirmasis žingsnis nepilotuojamojo skraidymo aparato link. 


KOMANDINĖ ELEKTRONIKOS VEIKLA 


Tačiau skirtingai negu ankstesnių kompiuterių valdomų prietaisų 
karta, ateityje šie remsis perdavimo pajėgumais ir tinkliniais ryšiais. Tai 
bus elektroninės komandos nariai. Kaip ir sportininkų komandose, atskiri 
prietaisai turės tam tikrus vaidmenis ir pozicijas. 

Jie sąveikaus su mažesniais kūniškojo tinklo prietaisais, savo 
atitikmenimis artimiausioje aplinkoje ir didesnėmis sistemomis. Tai 
reiškia, kad jų teikiamų galimybių nevaržo betarpiški bortinės apa- 
ratūros ir programinės įrangos pajėgumai. Prireikus jie galbūt siurbs 
būtiną informaciją iš atokių šaltinių. Taip pat persiųs į nuotolinius 
prietaisus, teikiančius daugybę papildomų funkcijų. Ir galbūt laikinai 
pasisavins nuotolinę atmintį ir elektroninio apdorojimo gebą, kurios 
pagelbėtų įveikti ypač sunkius uždavinius. 

Pavyzdžiui, kadaise padarę kūdikio nuotrauką įdėdavote fotojuostą 
į procesorių ir pasiųsdavote paveikslėlį savo motinai. Dabar gi galite 
pagauti vaizdą skaitmenine kamera ir nukreipti šią į AK, kuris be laidų 

perduos vaizdo taškučius į diskinį kaupiklį, taip pat per internetą 
paskleisti jį po visą plačią giminę ir palikti giminaičiams pasidaryti, jeigu 
norės, atspaudus savo namų spausdintuvais. Jūs perduodate bitus, ne 
atomus, ir atliekate įvairius būtinus veiksmus skirtingose vietose nei 
tose, prie kokių buvome įpratę mechaninių diafragmų, emulsijų su 
sidabro pagrindu ir užtemdytų kambarių laikais. 

Panašiai kadaise statydavote į aikštelę automobilį ir įmesdavote 
monetą į mechaninį skaitiklį. Reikėdavo turėti pilną kišenę smulkiųjų. 
Šiandien kai kuriose stovėjimo vietose galite susimokėti kyšteldamas į 
elektroninį parkavimo automatą nuovokiąją (smart) kortelę. Ateityje toks 
automatas veikiausiai radijo ryšiu susižinos su jūsų automobilio 
atsakikliu ir automatiškai nustatys mokestį, kurio sąskaita jums bus 
pateikta mėnesio gale. Jums nė nereikės apie tai galvoti. 

Ne per seniausiai, kai sugesdavo automobilis, turėdavote pėdinti iki 
artimiausio taksofono ir paskambinęs išsikviesti vilkiką. Šiais laikais 
veikiausiai paskambinsite iš savojo mobilaus telefono. Ir vis dažniau 
automobiliai įrengiami su pažangiomis kompiuterinėmis ir 
telekomunikacinėmis sistemomis, kurios per GPS paieškos sistemas 
nustato jų buvimo vietą, automatiškai diagnozuoja problemas ir 
iškviečia techninę pagalbą, konsultuojasi su įvestais į kompiuterį 
techninės pagalbos duomenimis ir netgi suteikia galimybę iš tolo kai ką 
pareguliuoti ir pataisyti. 

Kai įžengdavote į ankstyvosios elektronikos epochos konferencijų salę 
ketindamas skaityti pranešimą, turėdavote prijungti savo nešiojamąjį 
kompiuterį prie videoprojektoriaus ir tikėtis, kad visa gerai susiderins. 
Jau netrukus jūsų nešiojamasis kompiuteris savaime prisijungs prie 
vietinio tinklo, kad ir kur tuo metu būtumėte, ir tokie prietaisai kaip 
videoprojektorius ir spausdintuvai paprasčiausiai praneš apie save 
staliniam kompiuteriui ir pasiūlys savo paslaugas. Taip pat suveiks 
šviesos jungikliai, langų užuolaidų valdiklis, oro kondicionieriaus 
temperatūros reguliatorius ir nuotolinio televizinio ryšio įranga. 

Šitaip pagaliau materializuojasi senoji svajonė apie robotų aptar- 
naujamą ateitį - tačiau ne tokią, kurioje žvangėdami marširuoja universalios 
paskirties humanoidų kadrai, kokius pramoninei epochai baigiantis 
įsivaizdavo Karelas Čapekas (Karel Čapek) ir Fricas Langas (Fritz Lang), o 
geografiškai paplitusių santalkų, sudarytų iš didžiai specializuotų, tarp savęs 
komunikuojančių intelektualių žmogaus rankų dirbinių, pavidalu. Tokia 

pažanga visokiausių prietaisų ir įmantrių daikčiukų srityje sukėlė įprastas 
reakcijas - kvapą gniaužiančius šaunios ateities, kurioje patogiai gyvensime 
nepajudindami nė piršto, scenarijų ir lygiai tiek pat nuspėjamas prieštaras, 
kai atšaunama, kad visa tai tėra „atgalios pas mamytę“ fantazijos, paremtos 
naujausia naujųjų mašinų vada. 

Bet kaip ir praeityje, abu šie intelektualūs refleksai muša visiškai 
ne į tuos vartus; dirbtinio intelekto gausa paprasčiausiai tėra kaip 
plienas, plastikas ir elektros motoras naudingas priedas prie konstruk- 
toriaus repertuaro ir naudotinas pagal reikalą kartu su kitomis me- 
džiagomis ir komponentais, kuriant įvairius materialiuosius produk- 
tus, tenkinsiančius mūsų poreikius ir pildysiančius įgeidžius. Išmintin- 
giausi, labiausiai vykę modeliai nesipuikuoja savosiomis skaičiavimo 
galimybėmis. Pavyzdžiui, jūsų mobilusis telefonas viduje atlieka kai 
kurias stebėtinai sudėtingas operacijas ir turi šimtus tūkstančių kodo 
eilučių, teikiančių gebą šitaip veikti. Be to, jis nuolatos sąveikauja su 
aplinkine koriškai išdėstytų siųstuvų-imtuvų terpe. Bet visa tai jums 
ir taip aišku. Tik žiūrėkite, kad jis atliktų savo tiesioginę funkciją 
patikimai ir efektyviai. 


PASTATŲ NERVŲ SISTEMOS 


Šios aplinkybės žada naują architektūros raidos etapą. Mūsų pastatai 
taps ne tokie primityvūs ir ims panėšėti į mus. Nuolatos su jais 
sąveikausime ir vis labiau juos laikysime robotais, kuriuose gyvename 
ir tuo pat metu dirbame. 

Tolimoje praeityje jie buvo nelyginant oda aptempti griaučiai. Po 
pramonės revoliucijos jie įgijo sudėtingas fiziologines funkcijas — 
šildymo-ventiliacijos-oro kondicionavimo (ŠVOK), vandentiekio ir 
nuotėkių šalinimo, elektros bei kitokios energijos, mechanines cir- 
kuliacijos sistemas ir didžiulę įvairovę saugumą užtikrinančių bei 
apsaugos sistemų; labai greitai visa tai pasiekė tašką, kai sudarė 
didžiumą pastato konstrukcijos ir eksploatacijos kaštų. Nūnai, su 
skaitmenine revoliucija, jie ima įgyti dirbtines nervų sistemas -jutiklius, 
indikatorius ir kompiuterio valdomus prietaisus; struktūra tampa nešėja 
sudėtingų elektroninių sistemų, kurios atlieka vis svarbesnį vaidmenį, 
tenkindamos viduje gyvenančiųjų poreikius. 

Būtinų telekomunikacijos sistemų instaliacijos vienovė kelia 
daugmaž tokias pačias projektavimo problemas kaip ir įrengiant 
elektros bei ankstesniąsias instaliacijas. Jas reikia vertikaliai ir 
horizontaliai paskirstyti po kai kurias sienų, grindų, lubų ir baldų, 
griovelių bei įmaučių kombinacijas, taip pat reikia ir lengvai prieinamų 
skirstomųjų dėželių bei instaliacinių spintų. Be to, dar reikia 
moduliatorinių lizdų, kad būtų galima patogiai įjungti kištuką, kada tik 
iškils tokia būtinybė. Bet šios problemos ateityje taps dar sudėtingesnės, 
nes bendras instaliacijų kiekis įspūdingai auga, ir dėl technologinių 
pokyčių spartos visur prireiks suderinamumo bei lengvo prieinamumo. 

Įrengus lubose bei kitur radijo siųstuvus-imtuvus, galima išvengti 
ne tik kištukinių lizdų, bet ir besidriekiančių prietaisų kabelių, tačiau 
vis tiek reikės gerai suprojektuotos, lanksčios instaliacinės valdymo 
sistemos. Netgi turėdami radijo ryšius duomenims perduoti, 
kompiuteriai ir kiti skaitmeniniai prietaisai reikalaus elektros srovės. Ir 
kadangi elektromagnetinių bangų spektras menkų išgalių, o laidais 
perduodamą galią galima didinti neribotai, kabeliai tankiai gyvenamose 
vietose veikiausiai išliks efektyviausia sparčiųjų ryšių priemone. 

Galų gale tikslus pastato skaitmeninės instaliacijos pobūdis tėra 
sąlygiškai nesvarbus techninis aspektas. Iš tikrųjų svarbus jo 
pralaidumas: gebėjimas surinkti ir pristatyti bitus į bet kurią vietą. 


PATOGŪS GYVENSENAI 


Kaip lengvoji būstų įranga, ŠVOK sklaidytuvai bei kiti tokie elementai 
natūraliai pritapo prie architektūrinės aplinkos, taip pat pritaps ir naujieji 
elektroniniai organai, jungiami dirbtinės nervų sistemos -jos jutiklių, 
indikatorių, projekcinių paviršių ir automatinių vykdytuvų. Toliau, taip 
vykstant, riba tarp pastato ir kompiuterio sąsajos sėkmingai išnyks. 
Gyvenamojo būsto ir kompiuterio sąveika vyks sinchroniškai ir 
neatsiejamai. 

Marko Vaizerio (Mark Weiser) „Visuotinės kompiuterizacijos“ 
projektas, „Xerox“ vykdytas Palo Alto tyrimų centre XX a. paskutiniojo 
dešimtmečio pradžioje, leido susidaryti vieną iš pirmųjų tokios galimybės 
įspūdžių“. M.Vaizerio sukurtoje vidaus erdvėje įstaigos darbuotojai 
nešiojo prie savęs segtuko pavidalo radijo atsakiklius, kurie sudarė 


64 Ketvirtas skyrius 


sąlygas kompiuteriui nustatyti jų buvimo vietą. Aplink visur buvo pilna 
nešiojamųjų, miniatiūrinių, į delną sutelpančių bei natūraliai į patalpų 
apstatymą įsikomponuojančių displėjų ir bitų sąveikos prietaisų. Šie 
prietaisai visi buvo tarp savęs sujungti ir sudarė bendrą, išsklaidytą, 
interaktyvią sąsają. Čia gyvenantys, po teisybei, tapo gyvaisiais 
žymekliais, jiems reikalinga informacija automatiškai sekdavo įkandin 
iš vienos vietos į kitą ir pasirodydavo bet kuriame tuo metu 
pasitaikiusiame po ranka displėjuje. Ir pastate visados buvo tiksliai 
žinoma, kur kiekvienu momentu nukreipti jiems adresuotus telefono 
skambučius ir elektroninį paštą. 

Maždaug tuo pat metu Džordžas Ficmorisas (George Fitzmaurice) 
erdvėje besiorientuojančiais miniatiūriniais kompiuteriais ryškiai 
pademonstravo potencialų patogių nešioti ir patogių gyventi daiktų 
tarpusavio ryšį. Šie miniatiūriniai prietaisėliai turėjo vietos bei 
orientacijos jutiklius ir teikė informaciją, tiesiogiai susijusią su 
duotąja vieta ar gretimais objektais. Taigi jie pavertė visa, kas aplink, 
į erdviškai organizuotus informacijos laukus. Pavyzdžiui, nu- 
kreipkite savąjį miniatiūrinį kompiuterį į prastai veikiantį prietaisą, 
irjis galbūt suras ir iškvies reikiamą aptarnaujantį specialistą. Nu- 
kreipkite jį demonstravimo salėje į kokį nors gaminį, ir gausite tech- 
nines charakteristikas. Arba nukreipkite muziejuje į kokį nors 
eksponatą, ir gausite kataloginę kopiją. 

Betyrinėdami šias naujas galimybes, konstruktoriai nejučia suabejos 
senomis prielaidomis apie tai, kas kur vyksta - ypač, kokias funkcijas 
tradiciškai priskirti kišeniniams ir prie kūno nešiojamiesiems 
kompiuteriams, pastoviems vietinių apystatų elementams ir ato- 
kiosioms vietoms. Asmeninius įrašus saugoti sau prie kūno, buitiniame 
kompiuteryje ar atokioje tarnybinėje stotyje? Laikyti knygas ir 
dokumentus sau po ranka, savo svetainėje ar prireikus išsikelti jų. 
skaitmeninius atitikmenis? Braižyti ant rankoje laikomo paviršiaus ar 
ant sienoje įmontuotos elektroninės baltos lentos? Valdyti šviesas ir 
buities prietaisus savo namuose įmontuotais į sienas jungikliais ir 
diskiniais rinkikliais, „minkštais“ valdymo skydeliais ant patogiai 
išdėstytų videoekranų - visai kaip „stikliniai“ valdymo pultai, pakeitę 
sudėtingus instrumentų blokus šiuolaikinėje aviacijoje - ar rankinių 
bevielių prietaisėlių, kaip televizoriaus nuotolinio valdymo pulteliai, 
pagalba? 


KOMPIUTERIAI - GYVENAMOJI VIETA 65 
PROTINGAS IŠTEKLIŲ NAUDOJIMAS 


Intelektualieji pastatai ne tik didžiai atlieps juose gyvenančiųjų 
poreikius, bet ir labai protingai naudos išteklius. Jie bus užprogramuoti 
prisitaikyti ne tik prie vidinių reikmių ir išorinių klimatinių sąlygų 
poslinkių, bet ir prie įvairių juos aptarnaujančių komunalinių paslaugų 
kainos pokyčių. Tai komunalinių paslaugų kompanijoms ir kitiems 
tiekėjams sudarys galimybes efektyviau valdyti paklausą, taikant 
dinamišką kainų strategiją. 

Pasvarstykime kad ir apie elektros energijos tiekimą. Ankstyviausia 
idėja - tai didelė centrinė elektrinė, monopoliškai pumpuojanti elektros 
energiją savo aptarnaujamos zonos klientams. Vartojimui matuoti 
užtekdavo paprastų skaitiklių; po to, kai kas mėnesį apsilankydavojų 
tikrintojas, gaudavote sąskaitą. Paskiau atsirado sujungtos elektros 
perdavimo tinklų sistemos su daugeliu elektrinių, tiekiančių energiją 
įvairiais kiekiais, įvairiu laiku ir įvairiomis kainomis; į šį verslą įsijungė 
komunalinės elektros kompanijos, perkančios energiją, paskirstančios 
ją ir parduodančios klientams. Dabartinė tendencija - kurti didžiai 
decentralizuotą, sąlyginai nedidelę elektros energijos gamintojų vieningą 
perdavimo linijų struktūrą galbūt įtraukiant į šią pastatus, kartkartėmis 
generuojančius perteklinę saulės ar vėjo energiją ir atiduodančius ją į 
bendrąją gardelinę sistemą". Be to, komunalines paslaugas tiekiančios 
kompanijos jau seniai suvokė, kad paklausa labai svyruoja ir joms 
pačioms naudinga diferencijuoti kainą - pavyzdžiui, nustatant tarifus 
piko ir ne piko metu. Rinka jau nebe tokia paprasta. 

Šiomis sąlygomis - efektyvumo ir teisingumo vardan - kainos turėtų 
būti peržiūrimos ir atnaujinamos kuo dinamiškiau. Taigi intelektualieji 
pastatai turi būti užprogramuoti taip, kad atitinkamai reaguotų, 
pakoreguodami savo reikmes - vartotų kuo mažiau energijos, kai kainos 
aukštos, ir daugiausiai energijos suryjančius uždavinius vykdytų, kai 
kainos žemiausios. Šitai įmanoma, nes jie paprastai turi funkcijų, - kaip 
antai užtikrinti buitinės indų plovyklės darbą ar vėsinti tuščias įstaigos 
patalpas po šiltos dienos, - kurios gali reikštis įvairiu laiku ir inten- 
syvumu, nesukeldamos nepatogumo. Tad jie gali rinktis, kaip nusipirkus 
energiją geriausiu laiku ir geriausiomis kainomis. Jie taip pat gali būti 
sujungti su daugeliu maitinamųjų tinklų ir šiuos keisti, priklausomai 
nuo einamųjų kaštų. 

Apskritai intelektualieji prietaisai ir intelektualiosios terpės gali būti 
užprogramuotos sumaniai ieškotis išteklių ir sąlygų, būtinų jų veiklai. 
Šitai leidžia sukurti modernesnes rinkas ir todėl veiksmingiau naudoti 
negausius išteklius. Daržus galima automatiškai laistyti tuo metu, kai 
vandentiekio sistema mažiausiai apkrauta. Intelektualieji auto- 
mobiliai, rinkdamiesi maršrutus, gali atsižvelgti į kelių mokesčio 
dinamiką". Kompiuterių sistemos gali iškelti dideles rinkmenas iš 
interneto ne piko metu. Jeigu būtų galima technikos ir socialinius 
pasimaišėlius nujunkyti nuo metakompiuterijos idėjos, - automatiškai 
pasiskolinti iš tinklo neužimtus procesorius, kad šie prisiimtų dalį 
plačios apimties kompiuterinių uždavinių krūvio, - mes galbūt imtume 
įsivaizduoti internetą kaip didžiulį suvienytą kompiuterinės energijos 
tinklą su dinamiškais kompiuterių ciklų įkainiais". Visur įterptas 
elektroninis intelektas sukuria būtinas sąveikas tarp gamintojų ir 
vartotojų ir sudaro mums sąlygas permąstyti, kaipgi turėtų būti orga- 
nizuotos ir veikti netgi pačios paprasčiausios komunalinių paslaugų 
įmonės. 

Vadinasi, skaitmeninė informacija pati gali būti kuo tinkamiausia 
prekė, dinamiškai nustatant jos, kaip komunalinės paslaugos, kainą ir 
vykdant aktyvias paieškas. Ilgainiui informacijos vertė dažnai mažėja; 
vakarykštis laikraštis neprilygsta šiandienykščiam, informacija apie 
akcijų kursą bevertė, jeigu nėra pakankamai savalaikė, skubi medicinos 
informacija neveiksminga, jeigu neateina tuomet, kai jos būtinai reikia, 
ir bet kuri informacijos elemento retumo vertė kaipmat išnyksta, jeigu 
jis padauginamas ir išplatinamas po tinklą. Tad dinamiški tinklais 
platinamos skaitmeninės informacijos įkainiai, pagrįsti šios savalai- 
kiškumu ir relevantiškumu konkrečiuose kontekstuose, suteikia 
vienintelį būdą išspręsti problemoms, atsirandančioms žlugus požiūriui 
į „intelektualiąją nuosavybę“ informacijos valdymo ir rinkodaros srityse. 
Idėja tokia: aukštos kainos už iš tiesų „karštą“ medžiagą, o visa kita 
tebus nebrangu ar netgi už dyką. 


ADAPTYVIOJIELGSENA 


Ar tokios intelektualiosios, išteklius naudojančios sistemos veiks 
visiškai automatiškai, ar remsis svarbiausiosios informacijos rod- 

menimis bei žmogaus priežiūra, galbūt bus grynai skonio reikalas - 
panašiai kaip rinktis automobilyje rankinę arba automatinę pavarą. Tai 
galbūt priklausys nuo to, ar patiriate malonumą vairuodamas, ar norite 
skirti savo dėmesį kam nors kitam. 

Vis dėlto viena atrodo tikra: retas iš mūsų tikrai nori programuoti 
netgi paprasčiausius prietaisus kaip vaizdajuosčių leistuvus, 
mikrobangų krosneles, telefono atsakiklius ir vaizdo kameras - o kąjau 
kalbėt apie savo namus, kontoras ar mokymo auditorijas. Be abejo, iš 
dalies dėl tokio pasidygėjimo reiktų kaltinti itin pasibaisėtinas šių 
prietaisų sąsajas ir nesuprantamas naudojimo instrukcijas. Bet čia slypi 
ir fundamentalesnis dalykas. Mes anaiptol neturėtume smulkiai 
instruktuoti savo buities prietaisų ir supančios aplinkos; jeigu šie iš tiesų 
tokie intelektualūs, turėtų sužinoti, ko iš jų reikalaujame, stebėdami mus. 
Kaip geriausi restoranų padavėjai ar asmeninės sekretorės, jie turėtų 
nujausti mūsų reikmes pirmiau, nei mes įsisąmoninsime juos esant greta. 
Antraip šie sudėtingi daikčiukai dažnai sukelia daugiau vargo nei yra 
to verti. 

Taigi, kiek intelektualiturėtų būti skalbyklė? Galbūt ji privalėtų 
automatiškai analizuoti drabužių dažus, maišyti skalbiklius, nustatyti 
skalavimo ir būgno sukimosi ciklus ir užsakyti per internetą naujų 
skalbimo priemonių. Galbūt privalėtų sužinoti, kada norėtumėte turėti 
paruoštus vartoti švarius skalbinius, įsidėmėti dominuojančias 
elektros energijos įkainių stereotipus ir atitinkamai pasirinkti laiką savo 
darbui. 

O kaip sieninės plokštės? Galbūt nuovokusis gipso kartonas (smart 
sheetrock) turėtų stebėti, kada ateinate ir išeinate, automatiškai sudaryti 
prognozuotinus jūsų elgsenos modelius ir pagal tai suteikti būstui 
galimybę užsiimti kasdieniais namų ruošos darbais. Jis galbūt išmoktų 
skirti nesutampančius jūsų paauglės dukters ir garbaus amžiaus senelės 
vidaus aplinkos poreikius ir atsižvelgti, kas tuo metu yra namie". Jeigu 
tokiuose žaidimuose jis būtų pakankamai įgudęs, galėtų tenkinti jūsų 
poreikius dėl ŠVOK ir apšvietimo, sumaniai iki minimumo sumažin- 
damas energijos kaštus. Kuo ilgiau ten gyventumėte, tuo geriau jis jus 
pažinotų ir tuo geriau veiktų. 

Visa tai tampa įmanomą, į intelektualiuosius prietaisus bei vietas būtų 
galima įmontuoti mechanizmus, kurie kompiuterį mokytų. 

Ligi šiol vienas iš įtikinamiausių tokių galimybių pavyzdžių - Maiklo 

Mozerio* „adaptyvusis namas“ Boulderyje, Kolorado valstijoje*. 
Mozerio namas (faktiškai perstatytas anksčiau buvusios mokyklos 
pastatas) turi sudėtingą rinkinį jutiklių, atspindinčių vidaus tempe- 
ratūras, apšvietimo stiprumą, garsą ir judėjimą kiekviename kambaryje, 
durųbeilangų atidarymą ir uždarymą, atmosferos sąlygas lauke, boilerio 
temperatūrą ir karšto vandens suvartojimą. Jo šildymo, ventiliacijos ir 
apšvietimo sistemos kontroliuojamos kompiuterio. Nervų sistemos 
pobūdžio kompiuterių tinklas seka esančiojo viduje judėjimą ir elgesį, 
nuspėja, kada bus ateinama ir išeinama, patalpų užimtumą ir pasiūlo 
eksploatacijos taisykles, kurios tinkamai subalansuotų esančiojo viduje 
patogumą ir energijos taupymą. 


STATYBOS KONCEPCIJŲ PERŽIŪRĖJIMAS 


Pastatams evoliucionuojant šių naujų idėjų ir novatoriškų eks- 
perimentų ženklinamomis kryptimis, keisis statybų medžiagos, 
produktai ir procesai. Plienas ir betonas tebeišliks svarbūs, bet prie jų 
prisidės silicis ir programinė įranga. 

Netolimos ateities pastatai vis labiau funkcionuos kaip didžiuliai 
kompiuteriai su daugybe procesorių, paskirstytąja atmintimi, gausybe 
kontrolės prietaisų ir tinkliniais ryšiais viskam prižiūrėti. Jie nuolatos 
siurbs informaciją iš savo vidinės ir išorinės aplinkos, taip pat formuos 
ir palaikys sudėtingas, dinamiškas informacijos perdangas, pristatomas 
miniatiūrinių prietaisų, gyventojų nešiojamų prie savęs arba laikomų 
rankoje, sienose ir lubose įmontuotų ekranų bei garsiakalbių ir projekcijų 
ant supančiųjų paviršių. Programinė įranga visam tam valdyti bus 
svarbiausias projektuotojų rūpestis. Jūsų namo operacinė sistema tokia 
pat svarbi kaip ir stogas ir tikrai svarbesnė nei AK ant jūsų stalo 
operacinė sistema. 

Todėl vis didesnė dalis pastato statybos kaštų sueis į brangiai 
kainuojančius fabrikinės gamybos, elektronikos prigrūstus komponentus 


* Mozer, Michael (gim. 1958) — Kolorado universiteto informatikos katedros ir 
gnoseologijos instituto profesorius, dirbantis vizualinio suvokimo, darbinės atminties 
ir suvokimo, neuropsichologinių sutrikimų kompiuterinių modulių, adaptyviųjų 
namų ir kt. srityse. 

ir posistemius, veikiančius pagal pritaikytą programinę įrangą; 
atitinkamai vis mažesnė dalis sueis į statybą darbų aikštelėje ir apdailą. 
Bus vis mažiau abstrakčių detalių, sudėtingų mechanizmų, judamųjų 
dalių, kurios susidėvi ir genda, ir bus vis daugiau pasikliaujama 
programine įranga ir puslaidininkių schemomis, kurios užtikrins būtinas 
funkcijas. Kad būtų patogu remontuoti ir tobulinti, šie sudėtingi naujieji 
komponentai privalės būti moduliniai ir nesunkiai pakeičiami; jie įšoks 
vieton kaip AK plokštės ar paprasčiausiai įsistatys, kur reikia. Vis tankiau 
prikimšti laidų ir elektroninių prietaisų, jie labiau taps panašesni į 
spausdintines schemas nei pasyvias sienų plokštes. 

Miniatiūrizavimas sudarys mums sąlygas išnaudoti perteklinius 
rezervus. Užuot pasikliovę vienu šviestuvu kambariui apšviesti, 
galėtume turėti tūkstančius nepriklausomų šviesos taškų; nesvarbu, jeigu 
keli iš jų perdegs. Ir užuot pasirūpinę vienu didžiuliu ventiliatoriumi 
kambariui vėdinti, sienų apmušalus galėtume pakeisti šimtais 
mažutėlaičių turbinų. 

Šie aparatinės ir programinės įrangos komponentai sens labai 
įvairiais tempais, todėl turėsime pasirūpinti remonto, eksploatavimo ir 
aptarnavimo strategijomis. Paprasti, tvirti, patvarūs komponentai 
sudarys pastovų pagrindą. Į šį bus įstatomi pakeičiamieji elektroniniai 
prietaisai. Programinė įranga nuolatos, automatiškai pati tobulės 
tinklinių ryšių dėka. O besirūpinantys eksploatacija plačiai naudosis 
nuotoline priežiūra iškilusioms problemoms aptikti, joms analizuoti ir, 
prireikus, imtis aptarnavimo procedūrų. 

Visa tai reiškia, kad statybos vietose atsiras nauji amatai. Tinklų 
specialistai, aparatūros technikai ir programinės įrangos maniakai vis 
labiau jungsis prie plieno montuotojų, betonuotojų, dailidžių, 
santechnikų, skardininkų ir elektrikų. 


SU INFOSTRADA SUJUNGTAS LANKSTAS 


Mūsųjau apsvarstytos įvairių mastelių intelektualiosios vietos talpina 
viena kitą it kiniškosios dėžutės. Jos sudaro artimas hierarchijas su 
pastoviais informacijos mainais per sąsajas tarp tų lygmenų. 

Įsivaizduokite savo smegenis netolimoje ateityje kaip branduolį, 
dengiamą vienas po kito sekančių elektroninių kiautų. Pats giliausias - 

tai jūsų kūniškasis tinklas, naudojantis jutiklius ir valdiklius, kurie aptinka 
nedidelius gestus ir subtilias organizmo būsenas, taip pat displėjai, 
garsiakalbiai ir lytėjimo įtaisai, išdėstyti labai arti jutimo organų, 
informacijai perdavinėti ten ir atgal per anglies /silicio takoskyrą. 

Jūsų kūniškasis tinklas dažnai atsiduria intelektualiųjų namų, 
viešbučio numerių, kontorų, parduotuvių, automobilių, lėktuvų kabinų 
ir kitų kompiuterizuotų fonų viduje. Tokie fonai turi daug jungties taškų 
su jūsų kūniškojo tinklo įtaisais - arba radijo siųstuvėlius-imtuvėlius, 
arba lizdus kabeliams prijungti - ir yra prikimšti informacijos prietaisų, 
renkančių ir apdorojančių vietinę informaciją ir tuo pat metu 
importuojančių informaciją iš globalių tinklų. (Televizoriai, valdomi 
nuotoliniais pulteliais, telefonai be jungiamųjų laidų - kuklūs tokių 
informacinės įrangos sistemų pranašai.) Displėjai gali būti didesni, 
garsiakalbiai - stipresni, o žiūrovai ir klausytojai - tiek grupės, tiek 
pavieniai asmenys. 

Hierarchine pakopa aukščiau - elektroninės teritorijos, priklau- 
sančios tokioms socialinėms grupėms kaip šeimos, kompanijos, 
universitetų bendruomenės ir profesinės sąjungos. Kai kada jos sutampa 
su fizinėmis teritorijomis — kaip vietinių tinklų ir universitetinių 
miestelių atvejais, tačiau taip pat gali būti plačiai išsibarsčiusios. Prieiga 
priejų gali būti kontroliuojama fiziškai arba pasitelkus slaptažodžius, 
ugniasienes ir filtrus. 

Galiausiai esama stambaus masto teritorijų, sudarytų iš antžeminių 
korinių sistemų, bazinių geostacionarinės orbitos ryšių palydovų stočių 
ir LEO globalių palydovinių sistemų. Visa tai aprėpia plačius sausumos 
bei jūros atstumus ir sparčiai keičia visą erdvėlaivio „Žemė“ paviršių į 
visa apimančią intelektualiąją vietą - globalią rinką, paskirstomąją 
sistemą ir agorą“. 


INTELEKTUALIEJI XXI AMŽIAUS MIESTAI 


Daugėjančios šios viena į kitą įterptos intelektualiosios vietos ilgainiui 
sukurs naują urbanistinį audinį ir iš esmės pakeis mūsų miestų pavidalą. 


* 1. Sen. Graikijos polių tautos susirinkimas ir vieta, kur jis vykdavo. 2. 
Svarbiausioji Graikijos miestų aikštė su šventyklomis, turgaviete, valst. įstaigomis. 

Štai puikus pirmasis apmatas: mieste esančios vietos, tų vietų 
palaikoma veikla ir iš to susidarančių struktūrų pobūdis priklauso nuo 
aptarnaujančiųjų tinklų teikiamų galimybių“. Pavyzdžiui, senovės 
romėnų inžinieriams, įrengusiems sudėtingas vandens tiekimo ir 
nuotėkių šalinimo sistemas pavyko sukurti tankiai išdėstytų (sąlyginai) 
sanitarinių vietų sistemas. Kai pramonės revoliucija įkandin savęs atnešė 
dujų ir elektros tinklus, miestai visur tapo apšviestų vietų santalkomis ir 
galėjo savo veiklą ištęsti iki visos paros, - išsivadavo iš senovinės 
priklausomybės nuo paros ciklų. Krosnys, karšto vandens ir garo 
vamzdžiai, ventiliaciniai kanalai suteikė galimybę sukurti centralizuotai 
apšildomas vietas ir miestišką gyvenimą šalto klimato srityse padarė kur 
kas patogesnį. Ir atvirkščiai, įjungti į vieningą elektros perdavimo linijų 
tinklą oro kondicionieriai sudarė sąlygas panašiems į Fyniksą miestams 
vystytis kaip toli į pietus nusidriekusiems vėsinamų vietų dariniams - 
kur žmonės važinėja aušinamuose automobiliuose. O Aleksanderis 
Grehemas Belas* atvėrė kelią į sujungtų vietų pasaulį. 

Civilizacija turi savų nepatenkintųjų, ir kiekviena iš tų trans- 
formacijų yra turėjusi savų neigiamų pusių. Juolab kad artimiausios 
pasekmės paprastai padidindavo atotrūkį tarp privilegijuotųjų ir visų 
kitų; galite neabejoti, jog; turtingieji ir galingieji visados pirmi gaudavo 
vandentiekį ir sanitarinę įrangą, elektros apšvietimą, efektyvų šildymą 
ir oro kondicionavimą, telefonus“. Tačiau ilgalaikės šių teigiamų 
aplinkos poslinkių pasekmės kėlė gyvenimo kokybę, ir mažai kas iš mūsų — 
netgi labiausiai užkietėję technoskeptikai - norėtų laikrodžio rodyklę 
pasukti atgal. 

Skaitmeniniai tinklai pratęsia šią istoriją. XXI amžiaus miestus 
apibūdiname kaip tarp savęs susietas, sąveikaujančias silicio ir 
programinės įrangos prisotintas intelektualiąsias, dėmesingąsias ir 
jausliąsias vietas. Susidursime su jomis aprangos, kambarių, pastatų, 
studentiškų miestelių bei jų kaimynijų, metropolinių regionų ir globalių 
infrastruktūrų mastais. 


* Bell, Alexander Graham (1847-1922) - škotų kilmės JAV mokslininkas, telefono 
išradėjas. 

Nauji, tankūs ir gausūs tarpusavio ryšiai, kuriuos suteikė vis 
didėjantis įterptų į besiplečiančią skaitmeninių telekomunikacijų 
infrastruktūrą „intelektualiųjų“ vietų skaičius, jau keičia erdvinį 
ekonominės ir socialinės veiklos pasiskirstymą, - ir atitinkamai mūsų 
miestų gyvenimą bei pavidalus, - sudarydami sąlygas išsklaidytoms, 
decentralizuotoms transakcijoms tarp žmonių ir organizacijų, taip pat 
palengvindami rastis naujoms, lanksčioms ir efektyvioms gamybos, 
kaupimo ir paskirstymo sistemoms. 

Jie kuria erdvias virtualias darbo, paslaugų ir prekybos vietas, 
suteikiančias pardavėjams galimybę pasiekti daugiau potencialių 
pirkėjų, tačiau tuo pat metu užtikrinančias pirkėjams didesnį pasirinkimą 
ir smulkesnę, tikslesnę ir aktualesnę informaciją apie kainas ir pasiūlą. 
Performuodami paskirstomąsias sistemas, jie taip pat keičia ir vartojimo 
vietas. Telekomunikacijos dėka palaikydami nuolatinę sąveiką, jie kuria 
ir telkia plačiai pasklidusias nusistovėjusios tvarkos, bendrų interesų, 
kalbos ir kultūros bendruomenes. 


VIETA KEIČIA VIETĄ? 


Šios naujos aplinkybės siūlo mums naujus pasirinkimus - dažnai labai 
patrauklius - ir aiškiai sukuria milžinišką konkurenciją dėl įprastų, vieta 
grindžiamų įmonių ir institucijų. Ir toliau važinėsime į darbovietę ar 
pradėsime dirbti namie, susisiekdami suja ryšių priemonėmis? Palaikysime 

savo vietinius knygynus ar užsisakinėsime knygas iš tiesioginio ryšio 
katalogų? Parsisiųsime asmeninei peržiūrai videofilmus iš kompiuterių 
tinklo ar vaikščiosime į kino teatrą? Skirsime dėmesį ir ištikimybę savo 
tolimiems, elektronikos pagalba pasiekiamiems draugams bei kolegoms ar 
artimiausiems kaimynams —su kuriais turime galbūt mažiau ką bendra? 

Tačiau seniai nusistovėję gyvenvietės stereotipai ir socialinės sanklodos 
stebėtinai atsparūs netgi stipriam permainų spaudimui; dažniausiai jie 
keičiasi pamažu, padrikai, netolygiai ir ne iki galo, o žmogaus prigimtis 
išvis bemaž pastovi. Tad šios užsimezgančios konkurencijos baigtis 
paprasčiausiai nebus kokia nors stulbinama, netikėta kaip perkūnas iš 
giedro dangaus, visa aprėpianti rytojaus šalis; naujos sanklodos pasireikš 
pasaulinėje sistemoje daugybe vietinių veiklos bruožų, prieštarų, nesėkmių 
ir savitumų. Globalios jėgos įnirtingai kovos su vietiniu pasipriešinimu. 
Naujos tam tikros gyvenamosios vietovės laisvės atsvers kai kuriose 
konkrečiose vietose sumažėjusias investicijas. Topografiniai, klimato ir 
regioninių išteklių skirtumai tikrai tebeišliks svarbūs. Neprecedentines 
technologines galimybes ribos senas istorinis paveldas. Technologijos raida 
sudėtingai ir kai kada netikėtai sąveikaus su socialiniais ir politiniais 
interesais, ekonominėmis strategijomis bei kultūrinėmis vertybėmis, ir 
galiausiai sukurs gausią vietų ir jų kaimynijų įvairovę. 


REKONFIGŪRUOTINAMAI 


Tiksliau tariant, vidinių elektroninių jungčių silpninami gyve- 
namosios vietos imperatyvai neperžengs logikos kraštutinumų. Šitai 
mūsų nepavers bešakniais, kompiuterių lagaminėlius tampančiais, 
mobiliaisiais skambinančiais klajokliais. Toli gražu. 

Dauguma mūsų tebetrokš turėti daugiau ar mažiau nuolatinius 
nuosavus būstus ir rinksis gyventi mažomis grupėmis su tais, kurių 
draugija mums ypač brangi - po du, mėnages-a-n*, branduolinėmis 
šeimomis**, išplėstinėmis šeimomis ir visokiausiais persiskirstymais iš 
šeimos branduolių ir dariniais užjų. Namai, kad ir įvairiomis naujomis 


+ enimas keliems asmenims drauge, namų ūkis iš kelių asmenų (pranc.). 
** Šeima iš trijų asmenų - tėvo, motinos ir vaiko. 

konfigūracijomis, bus toji vieta, kurioje liks daugelio mūsų širdys - ir 
taip pat toji vieta, kurioje užsibaigs vis daugiau kitų dalykų. Integruodami 
naujas funkcijas ir paslaugas, jie taps atnaujintu architektūrinio dėmesio 
ir inovacijų objektu. 

Pramonės revoliucija privertė atskirti namus nuo darboviečių, o 
skaitmeninė revoliucija vėl juos suveda draugėn; matysime, kad 
elektronika sudarys sąlygas vis daugiau darbo atlikti namie, ir atitinkamai 
prie to prisitaikant augs namų erdvės poreikis!. Ir tiems, kurie trokšta 
praleisti daugiau laiko su savo mylimais žmonėmis namie (ar verčiami 
taip daryti dėl amžiaus ar negalios), elektronikos pagalba pristatomos 
paslaugos - pradedant maisto produktų pirkiniais tiesioginiu ryšiu ir 
baigiantelektronine medicinos priežiūra - suteiks būtinas sąlygas. 

Tačiau tai nereiškia, kad diduma mūsų taps visą dieną dirbantys, 
vien kompiuteriais ryšius palaikančiais namisėdomis, o tradicinės 
darbovietės — ypač įstaigos miesto centre - paprasčiausiai išnyks?. 
Nepaisant dešimtmečius skiriamo dėmesio darbui namie per kom- 
piuterinius ryšius, mažai kas rodo, kad šitai įsigalės tokiu mastu?. Bet 
tikrai matysime vis lankstesnius darbo grafikus bei vietos stereotipus, 
ir daugelis žmonių įvairiu santykiu dalys savo laiką tarp tradiciško 
pobūdžio darboviečių, darbui kelionės metu vienkartinėse apystatose 
ir elektronika aprūpintomis darbo vietomis namie. 

Visa tai atitinka esminį žmogaus poreikį konkrečiai kur nors priklausyti. 
Nėrajokio pagrindo manyti, kad šis poreikis išnyks dėl padidėjusio abipusio 
elektroninio jungumo ar dėl to, kad visos vietos Žemėje pradės atrodyti 
vienodos. Pasaulis nebus toks, kad jame nebeliktų „kur nors kitur“. Iš 
teisybės, kaip tik atvirkščiai. Vis labiau naudosimės skaitmeninių 
telekomunikacijų technologijomis, kad keliaudami palaikytume glaudesnį 
ryšį su vietomis, kurios mums svarbios. 

Tebeišliks kokia nors vieta, kurią mes vadinsime „namais“. Irbūdami 
toli nuojų, vis dar tebeskambinsime namo. 


PERMĄSTANTIŠPLANAVIMĄ IR PASKIRSTYMĄ ZONOMIS 


Šiems savotiškiems XXI amžiaus namams reikės gerokai daugiau 
papildomos erdvės, kad galėtų sutalpinti platesnį funkcijų spektrą. Todėl 
teks permąstyti ir vidinį erdvės paskirstymą bei sutvarkymą). 

Tiksliau sakant, esama potencialios prieštaros tarp sampratos, 
traktuojančios namus kaip veiklos centrą ir kaip prieglobstį, ir spren- 
džiant šią problemą prireiks planuoti. Tas pat ir derinant privatumo 
poreikius su visur esančių mikrofonų ir vaizdo kamerų tinklu. Vien- 
kartinių sprendimų - tokių, kaip paversti laisvus miegamuosius darbo 
kambariais su kompiuterine įranga - gal kuriam laikui ir pakaktų, tačiau 
netolimai perspektyvai. 

Galiausiai turėsime išrasti naujus gyvenamųjų namų tipus - daugeliu 
atvejų šiuolaikinius atitikmenis „Mažosios Italijos“* kirpyklėlėms, kurių 
užsienyje gyveno kirpėjo šeimyna. Ieškodami tinkamų prototipų, galėtume 
pažvelgti į Kioto amatininkų kvartalų machiya* arba senojo Peranakano 
krautuvėles Singapūre, kur prekeivių šeimynos gyveno viršum savųjų 
parduotuvėlių, ir riba tarp darbinio ploto ir šeimyniniam gyvenimui 
skirtos zonos buvo elegantiškai išsaugota, atskiriant lygmenis. Amerikos 
ir Europos miestuose menininkų palėpės išryškino potencialius 
pranašumus, kai gyvenama ir dirbama toje pačioje vietoje; tai pateikia 
mums dar vieną gerą pavyzdį. 

Laikydamiesi tokios strategijos pamatysime, kad galime naujaip 
išnaudoti masto sąlygojamą ekonomiją. Visai panašiai kaip dideli, 
tradiciniai daugiabučiai pastatai dažnai pajėgė išlaikyti sveikatingumo 
klubus ir durininkus, taip gyvenamieji /darbo kompleksai išgalės turėti 
vestibiulio registratorius, konferencijų sales ir specialią įrangą, kuri 
naminėms kontoroms šiaip nebūtų prieinama. 

Mums taip pat reikės peržiūrėti tradicines sampratas dėl žemės 
sklypų panaudojimo zonų, nes vyravo nuostata, kad dėl darbo vietų 
didėja triukšmas, transporto srautai ir aplinkos užterštumas, todėl būtina 
jas griežtai atskirti nuo gyvenamųjų rajonų. Telekomunikacijomis 
grindžiamas darbas sukelia mažai tokių nepageidaujamų poveikių, ir 
taigi atsiranda galimybė kur kas preciziškiau perpinti gyvenamąsias ir 
darbo erdves - tai veikiau patalpų išplanavimo, o ne žemės sklypų 
panaudojimo klausimas. 

Kitaip tariant, įprastą žemės sklypų panaudojimo pramonės mieste 
strategiją privalu apgręžti antraip. Miestiško masto darbo vietas ir 
gyvenamuosius būstus nebebūtina išskirti į atskiras zonas. Iš teisybės, 


* Itališkieji Niujorko kvartalai su siauromis gatvelėmis, senais gyvenamaisiais 
namais, mažais restoranėliais. 

dargi derėtų skatinti tokį persimaišymą. Bet pačiame būste, kur 
gyvenama ir dirbama, vėl iškyla būtinumas atskirti šias zonas. 


ĮTINKLINTŲ BŪSTŲ SOCIOLOGIJA 


Viršutiniame socioekonominės mitybos grandinės gale paklausą 
tokiems puikiai aptarnaujamiems gyvenamiesiems / darbo būstams 
skatins darbo jėgos struktūriniai pokyčiai daugelyje pasaulio dalių. 
Tiksliau sakant, jeigu optimistiškai spręsime, kad nematomi barjerai būtų 
pralaužti, ir vis daugiau moterų iškils į atsakingas, aukštas pareigas, 
taps vis sunkiau išlaikyti tradiciškus erdvės ir laiko skirtumus tarp 
profesinių ir šeimyniškų vaidmenų. Vis lanksčiau prireiks atsižvelgti į 
darbo valandas bei sąlygas asmenų, - tiek moterų, tiek vyrų, - 
besirūpinančių vaikais ir pagyvenusiais ar, priklausomai nuo darbo 
pobūdžio, priverstų palaikyti ryšius per laiko zonų atstumus. O kadangi 
vaikų gimstamumo protrūkio karta sensta neprivalėdama pasitraukti 
pensijon ir dėl to neiškrisdami iš darbo jėgos kontingento, vis labiau augs 
poreikis tokių situacijų, kai būtų galima pastoviai dirbti ne visu etatu 
konsultantais arba pagal sutartį. 

Ir atvirkščiai, žemutiniame šios grandinės gale darbdaviai kaip tik 
bus tie, kurie betarpiškai daugiausiai iš to laimės. Gyvenimas ir darbas 
namie perkelia atsakomybę ir darbo ploto išlaikymo kaštus nuo 
samdytojo ant samdomojo, ir profsąjungų organizatoriams ir 
valstybiniams inspektoriams kur kas sunkiau prižiūrėti, kad būtų 
laikomasi darbo vietos saugos taisyklių. Kraštutiniais atvejais namų 
darbo vietos gali tapti išnaudotojiškomis naminėmis prakaito 
sunkyklomis“. 

Tad gerai ar blogai, tačiau namai mūsų gyvenime taps kur kas 
svarbesni negu kada nors anksčiau. Ir mūsų artimi, betarpiški, intensyvūs 
santykiai su savo patikimomis bičiulėmis, mylimaisiais, tėvais, vaikais, 
broliais ir seserimis, pietų stalo draugais, vonios kambariais ar lovomis, 
ir tais, kurie neša mums į stalą gardų maistą, - visa, ką sociologai vadina 
mūsų pirminiais socialiniais santykiais, - panašu, kad išliks tiesioginiai ir 
pagrįsti namų aplinka'. Žinoma, geresni ryšiai, podraug su greitu ir 
efektyviu transportu suteikia mums dar daugiau galimybių palaikyti per 
atstumą anksčiau nusistovėjusius santykius; plačiai išsibarsčiusios didelės 

šeimos gali glaudžiau laikytis vienas kito, iš abiejų žemyno pakrančių 
užmegzti romanai turi geresnių sėkmingos baigties šansų, o 
keliaujantiesiems nebereikia jaustis taip atitrūkusiems nuo visko. Bet 
telekomunikacijų poveikis šiuo atveju daugiausiai tas, kad sukuria 
pereinamuosius sąveikos pusšešėlius - difuzines betarpiško bendravimo 
židinių papildus, o nejų pakaitalą. 


LEMIA VIETINĖS TRAUKOS 


Po visur išsibarstę gyvenamieji/darbo būstai — viena iš įsivaiz- 
duojamų pasekmių, kai dėl elektronikos nebūtinai reikės gyventi arti 
darbo ir paslaugų vietų. Įsišaknijusių nuostatų laužytojas urbanistas 
Melvinas Veberis* 7-ame dešimtmetyje puikiai nurodė tokią galimybę: 
„Galbūt pirmąsyk istorijoje bus įmanoma gyventi kalno viršūnėje ir 
palaikyti glaudų, realaus laiko ir realistišką kontaktą su verslo ar kitokiais 
partneriais. Visi įsijungusieji į globalų telekomunikacijų tinklą turės 
ryšius, artimus tiems, kuriais naudojamasi nūdien kokiame nors 
metropolijos regione“. Iš tų žodžių nesunku įsivaizduoti šiurpiausias 
vizijas, kaip miestai išskysta į begalinius, niekuo neišsiskiriančius 
priemiesčius. 

Betgi kodėljūs pasirinktumėte kaip tik tą kalno viršūnę? Veikiausiai 
dėl jos vaizdingumo. Jeigu nesate atsiskyrėlis ar Kačinskio** tipo 
psichopatas, nejau gyventumėte kalno viršūnėje, o ne slidininkų keltuvo 
papėdėje? Tereikia tik mirksnį pagalvoti, ir suprasite, kad laisvė rinktis, 
kur būti, anaiptol nereiškia, kad jums tas pat, kur būti. 

Tiksliau, tam tikros gyvenamosios vietos pranašumus (arba 
trūkumus) sudaro lokalios fizinės, ekonominės ir kultūrinės traukos 
podraug su kaštais, - įskaitant ir laiko kaštus, - kai tenka pasiekti su ja 
susijusius kelionės punktus ar būtinąsias paslaugas?. Žmonės linkę į 
kompromisus: galbūt jie verčiau pasirinks nepatrauklias gyvenamąsias 


* Webber, Melvin - Kalifornijos universiteto Berklyje profesorius emeritas, 
anksčiau - Miestų ir regioninės plėtros instituto vadovas. 

** Kaczynski, Teodor - XXa. pabaigos lenkų kilmės JAV mokslininkas-psichopatas. 
Protestuodamas prieš mokslo daromą žalą aplinkai jis siuntinėjo į mokslo įstaigas 
laiškus su sprogstamais užtaisais ir pagarsėjo kaip „Unabomberis“. 

vietas, kad galėtų lengviau pasiekti savo darbą, arba sutiks ilgiau keliauti 
ir daugiau išleisti pinigų žavios gyvenamosios aplinkos sąskaita. Tad 
kai mažiau tenka kliautis betarpišku artumu ir efektyvaus transporto ir 
telekomunikacijų dėka galima palaikyti nuotolinius savitarpio santykius, 
paprasčiausiai reiškia, kad vietinės traukos ir trūkumai tampa kur kas 
svarbesni nei pasiekiamumo sąlygos. Jeigu galite apsigyventi bet kur, 
jūs rinksitės ten, kur gražu ar atitinka jūsų kultūrinius poreikius, arba 
galbūt ten, kur įstengsite efektyviau atlikti darbą. 

Taigi galima tikėtis, kad vietovės, gebėsiančios pranokti viena 
kitą savo maloniu klimatu, vaizdingomis apylinkėmis ir viliojančiomis 
pramogų bei poilsio galimybėmis, trauks ne tik atostogautojus, bet ir 
naują nuolatinių gyventojų klasę - tuos, kurie elektroninių ryšių dėka 
gali dirbti vos ne bet kur ir kurie pajėgūs išsipirkti geriausias vietas. 
Aukštesnio rango dirbantys namie bei palaikantys nuotolinį ryšį 
kompiuteriais tokių sričių, kaip finansai, programinės įrangos 
projektavimas ir kūryba pramogų verslui, specialistai pritrauks 
pasaulio aspenus, teluridus, malibus, luganus ir taičius'?. Iš naujos 
laisvės rinktis gyvenamąją vietą laimės ir didmiesčiai, ir mažesni 
miestai su unikaliomis architektūrinėmis terpėmis ir kultūrinėmis 
tradicijomis. Pavyzdžiui, nuostabus ir senas Venecijos miestas buvo 
beprarandąs gyventojus, nes jame nėra vietos gamyklų bei įstaigų 
pastatams (artimiausieji yra Mestre anapus lagūnos) ir turizmo verslas 
nepajėgia sudaryti pakankamų ekonominių sąlygų tam reiškiniui 
kompensuoti. Tačiau būdingos ir nepakartojamos miesto traukos 
išlieka, jis gali integruoti šiuolaikišką telekomunikacijų infrastruktūrą 
kur kas lanksčiau, nei kada nors būtų pajėgęs prisitaikyti prie pramonės 
revoliucijos reikalavimų. Miestas turi progą pritraukti laisvuosius 
namisėdas, dirbančius ir komunikuojančius kompiuteriais, ir suteikti 
naują, XXI amžiaus pavidalą atgaivintoms savo garsiosioms 
kaimynijoms. Daugelis istoriškai labai vertinamų, tačiau ekonomiškai 
nustumtų į šalį miestų bei jų kaimynijų - pradedant Batu ir baigiant 
Savana - turi panašų potencialą. 

Kai visa nusistovės, pagrindinis požiūrio į nekilnojamąjį turtą 
principas bus toks: telekomunikacijų tinklai gali labai padidinti vertę 
vietovės, kurioje palyginti pasiturintys žmonės norėtų apsigyventi. 
Tokie tinklai galėtų pašalinti kliūtis, anksčiau trukdžiusias jiems tą 
padaryti. Tačiau tai ne ką tepadės vietovėms, kurios neturi vidinio 

žavesio. Taip pat nepadės ir tiems žmonėms, kurie atsiduria įkliuvę 
nustumtuose į nuošalę, paslaugomis menkai aprūpintuose rajonuose ir 
yra pernelyg neturtingi, kad įstengtų persikelti kitur. 


NAUJIBRANDUOLIAI 


Kadangi peizažinės, socialinės ir kultūrinės vietovių traukos erdvine 
prasme pasiskirsčiusios labai netolygiai, tebeišliks gyvenviečių, kurios 
telksis apie šiuos traukos centrus į branduolius. Elektronika išsprendžia 
kai kuriuos tradicinius artumo imperatyvus, todėl galimi tam tikri 
urbanistiniai persitvarkymai, - galbūt netgi žymūs, - tačiau labai mažai 
tikėtina, kad tai sukeltų atsitiktinį išsibarstymą ir šuoliuojančią 
decentralizaciją. Ir toliau matysime erdvinį darbo pasidalijimą, kai 
atskiros vietovės priklausomai nuo savo santykių pranašumų įgis 
skirtingą specializuotą svarbą. Daiktai vis dar turės savo vietas. 
Kaimynijas, miestus, regionus ir tautas tebebus įmanoma apibūdinti 
pagal savitas ekonominės veiklos santalkas (clusters). 

Vietinės traukos ir su jomis susiję veiklos modeliai labai dažnai, žinia, 
yra socialinės konstrukcijos - tai pasekmės didžiai atsitiktinių istorinių 
procesų, sutelkusių žmones, institucijas, turtą, fizinę infrastruktūrą ir 
statinius konkrečiose vietovėse. Be abejo, galima ginčytis, kad šios 
santalkos nebuvo neišvengiamos. Tačiau dėl to anaiptol nepasidarė 
mažiau realios ar būtinai mažiau patvarios. Tokios vietos kaip 
Volstritas, Londono Sitis, Holivudas, Bolivudas* ir Silicio slėnis** toliau 
tebetrauks tuos, kurie trokšta būti įvykių sūkuryje ir siekia ten tapti 
savais. 

Iš tikrųjų, mažėjančios priklausomybės nuo artumo pasekmė 
faktiškai gali būti netgi didesnė tam tikrų veiklos rūšių centralizacija 
tokiose vietovėse. Elito atstovai, kontroliuojantys globalią eko- 
nomiką ir betarpiškiausiai iš jos laimintys, norės telktis draugėn 


* Bollywood - pašaipus indiškosios kinematografijos, susikoncentravusios 
Bombėjuje, pavadinimas. 

** Silicon Valley - sritis į pietus nuo San Francisko, Santa Klaros slėnyje, kuriame 
bazuojasi daugelis kompiuterių firmų (taip pavadinta pagal silicio plokšteles, 
naudojamas puslaidininkių gamyboje). 

patraukliose vietovėse, kunkuliuojančiose veikla. Gali taip atsitikti, 
kad įmonių geografinis išsisklaidymas, nuosavybės koncentracija, 
valdymas ir pelno pasisavinimas bus kita to paties medalio pusė. 


ELEKTRONINĖS KAIMYNIJOS IŠTISĄ PARĄ 


Ten, kur leidžia pasiskirstymo zonomis bei kitos strategijos, viena iš 
galimų viso to pasekmių — tai naujojo stiliaus gyvenamųjų / darbo būstų 
telkimasis ištisos paros kaimynijose, sėkmingai suderinančiose vietines 
traukas su globaliais ryšiais. Tie būstai - ne kokie nors izoliuoti, nuo 
nieko nepriklausomi elektroniniai kotedžai - bus iš tiesų įdomūs XXI 
amžiaus miestiškosios struktūros elementai. Ir veikiausiai jie įgys daug 
skirtingų pavidalų. 

Kai kurie miegamųjų priemiesčiai tikriausiai sugebės pasinaudoti 
tuo, kad bemaž nebelieka tušti rytinėmis ir vakarinėmis valandomis, 
kai gyventojai iškeliauja į darbą, ir persigrupuos apie vėl atgijusius 
tokius vietinius paslaugų židinius kaip kaimyninės mokyklos, vaikų ir 
senukų dieniniai priežiūros namai, verslo centrai, drabužių valyklos, 
sporto kompleksai ir sveikatingumo klubai, kavinės ir restoranai". Kai 
kuriems nedideliems komerciniams miestams galbūt pavyks išsaugoti 
gyvybiškumą, pritraukiant daugiau nuolatinių gyventojų kartu su 
šiems reikalingomis paslaugomis, ir pasibaigus įmonių darbo 
valandoms centras nebeištuštės. (Tai gali pareikalauti, kad anksčiau 
buvusių įstaigų, sandėlių ir lengvosios pramonės užimti plotai būtų 
pritaikyti gyvenamiesiems tikslams.) O kai kurios ankstesnės 
rekreacinės bendruomenės, besitelkiančios vaizdingose ir kultūros 
požiūriu įdomiose vietovėse, sugebės pritraukti nuolatinių, dirbančių 
su kompiuteriais namie, gyventojų. 

Ir - koks ironiškas posūkis! — kai kurie koledžai ir universitetai, 
turintys miestelius dėstytojams bei studentams gyventi, gaus pripažinti, 
kad ankstesnieji stereotipai, kai gyvenamosios / darbo vietos telkėsi apie 
bendrosios paskirties kompleksus kaip antai laboratorijos ir auditorijos, 
nėra anachronizmas, bet patrauklus modelis ateičiai. Šios institucijos 
nesiskaidys į išsibarsčiusias nuotolinio mokymo įstaigas, kaip kai kas 
siūlė, o diferencijuosis ir konkuruos dėl talentingiausių studentų, į pirmą 
vietą iškeldamos aktyvų, betarpišką bendravimą nuoširdžioje aplinkoje 

ir drauge puikius elektroninius ryšius su platesniuoju pasauliu. Šios 
silicio tvirtovės bus tuo pat metu ir labiau koncentruotos, ir labiau 
aprūpintos ryšiais nei nesenos praeities studentiškieji miesteliai. 


PERSISKIRSTĘ ANTRINIAISANTYKIAI 


Visais šių atvejų, kai formuojasi nauja gyvenimo ir darbo sanklodų 
struktūra, socialinė pasekmė dažniausiai ta, kad persiskirsto ir 
persikelia mūsų antriniai socialiniai santykiai — t. y. su tais žmonėmis, 
su kuriais nuolatos susitinkame, pažįstame iš pavardžių arba veidų, 
betsu kuriais nesame taip glaudžiai susieti, kaip savo pirminių santykių 
atvejais. Čia įeina mūsų santykiai su draugais, kasdieniais pažįstamais, 
bendradarbiais ir verslo žmonėmis. Kaip nurodo sociologai, antrinius 
santykius užmezgame su žmonėmis viename ar kitame konkrečiame 
jų vaidmenyje, o ne nuolatos bendraujame su visa asmenybe. 

Žinoma, prieš stojant pramonės epochai, miestai ir miesteliai labai 
priklausė nuo tokių santykių struktūrų ir buvo linkę jas koncentruoti 
vietiškai, kaimynijų ribose. Pramonės epochos didmiesčiuose jos irgi 
išliko labai svarbios, tačiau išsibarstė plačiau po visą urbanistinį rezginį; 
mobilesni miestų gyventojai suformavo jas į darbovietes ir sąlyčio taškus 
su svarbiomis jų kasdienei gyvensenai organizacijomis bei sistemomis. 
Beto, kaip atkreipė dėmesį daugelis apžvalgininkų, pats tas miestiško 
visuomeninio gyvenimo galimumas priklausė nuo progų apsukriai 
megzti antrinius santykius, peržengiančius socialines ir kultūrines 
ribas'“. Jeigu jūs tokių neturite, vadinasi, gyvenate interesų grupėje ar 
institucijoje, bet ne tikrame mieste. 

Susiformuojančiose skaitmeninės elektronikos epochos ištisos paros 
kaimynijose darsyk pasikeis šablonai, ir galutinis rezultatas bus 
sudėtingas. Kai elektroninės sistemos pakeis banko kasininkus, 
krautuvių pardavėjus ir panašiai, kai kurių antrinių socialinių santykių 
paprasčiausiai nebeliks. Tačiau kiti bus atkurti kaimynijų lygmenyje, 
atgijus vietiniam gyvenimui; daugelis jums pažįstamų žmonių gyvens 
netoliese. O dar kitos pažintys bus užmegztos ir palaikomos bendraujant 
per nuotolį visokeriopa elektronika ir kartkartėmis susitikus akis į akį. 
Galbūt mes tuomet pamatysime, kad socialinė integracija per antrinius 
savitarpio santykius vyksta ir mažesniais, ir didesniais mastais negu 

tie, kurie buvo būdingi pramonės epochai. Ir galimybės bei suvaržymai 
kils iš realių ir elektroninių vietų bei ribų samplaikos. 


ATGIJĘS VIETINIS GYVENIMAS 
PRIEŠ DVILYPIO MIESTO ŠMĖKLĄ 


Kad elektronika perkėlė veiklą vėl į namus ir susiformavo ištisinės 
paros, pėsčiomis pasiekiamos kaimynijos, kupinos galimybių vietiniams 
antriniams socialiniams santykiams užmegzti, susikūrė potencialios 
sąlygos intensyviam vietos bendruomeniniam gyvenimui, socialiniam ir 
kultūriniam kapitalui kaupti būdais, kuriejau atrodė prarasti". 

Pagal patį optimistiškiausią scenarijų šie nauji modeliai atkurs tai, 
kas buvo geriausia senojo stiliaus miestukuose ir miestų kaimynijose — 
savybės, išgarbintos Džeinės Džekobs knygoje „Didžiųjų Amerikos 
miestų mirtis ir gyvenimas“, kurių taip ryžtingai ieškojo neotradiciškai 
nusiteikę Naujieji urbanistai ir nuo kurių nenutolo tokie orientuoti į 
išliekamumą modemistai, kaip Ričardas Rodžersas***. Ir kada nors jiems 
galbūt pavyks sukurti tokias specializuotos ekonomikos ir kultūrinės 
veiklos „karštąsias vietas“, esančias daugialypės informacijos 
technologijas orientuotose bendruomenėse, kurios užaugo Niujorko 
Silicio alėjos** rajone ir San Francisko Marketstrito pietinėje dalyje". 

Galbūt tai geriausias vis aštrėjančios polemikos tarp globalizacijos 
propaguotojų ir vietinės kultūros bei regioninio identiteto gynėjų 
sprendimas: administracijos ir politikos vienetai, galintys funkcionuoti 
tiek lokaliai, tiek globaliai. Bet vietovėms su nevienoda sėkme prisi- 
taikant prie naujų sąlygų bei reikalavimų, bus ir pralošusiųjų, ir 
laimėjusiųjų. Didžiuma dabar esančio butų fondo pasirodys prastai 
pritaikyta darbo ploto integracijai. Nedideles pajamas gaunančios 
bendruomenės galbūt pritrauks mažiau investicijų į naujų telekomu- 


* Rogers, Richard (g. 1933) - garsus architektas, dirbęs kartu su italų architektu 
Kenzu Pianu. Jis projektavo Paryžiaus Z. Pompidū centrą, pastaruoju metu - 
vėlyvojo modernizmo krypties atstovas, pabrėžia technologijų reikšmę, tuo pat 
metu neužmiršdamas socialinių ir ekologinių problemų. 

** Terminas kaip atsakas į Kalifornijos Silicio slėnį, apimantis kelis Niujorko 
rajonus su aukštai išvystytomis elektronikos ir masinės informacijos priemonių 
technologijomis, pvz. Čelsį, Grinvič Viledžą, Ist Viledžą ir dar kelis. 

nikacijų infrastruktūrą ir bet kuriuo atveju veikiausiai stokos gyventojų, 
turinčių išsilavinimą ir motyvaciją efektyviai ja pasinaudoti. Paaiškės, 
kad daugelis priemiesčių sunkiai prisitaikys prie ištisos paros 
gyvenimo. O daugelis komercinių vidutinių miestų stokos jaudinančio 
šurmulio, be kurio nepritrauksi nuolatinių gyventojų. Tokios vietos 
patirs išvirkščiąją skaitmeninės revoliucijos pusę. 

Tiksliau sakant, esama akivaizdaus ir rimto pavojaus, kad ši 
urbanistinių modelių rekonfigūracija toliau telks pasiturinčius, o 
neturtingus paliks vietose, kuriose mažai gerų darbų ir paslaugų“. 
Pavyzdžiui, šiandien aukštai iškilę Silicio slėnio profesionalai savais 
kondicionuojamo oro automobiliais iš apsitvėrusiųjų bendruomenių? gali 
važinėti į miestelio tipo darbovietes su sargybiniais prie durų, ir pakeliui 
bemaž nepastebi, kad pro šalį slenka tokie marginalizuoti, nusikaltimų 
pritvinkę rajonai kaip rytinis Palo Altas. Ojeigu ir pastebi, tai veikiausiai 
užsirakina duris. 

Miestų teritorijos iš tiesų ir toliau galėtų kristalizuotis į uždaras, 
pasiturinčias, tvoromis apsitvėrusias bendruomenes su tam tikromis 
„juodosiomis skylėmis“, kuriose trūksta investicijų, krenta į akis 
apleistumas ir skurdas —ypačjeigu, kaip regis, leidžia manyti nevaržoma 
rinkos logika, mažas pajamas gaunančios bendruomenės kaip tik 
paskutinės sulaukia skaitmeninių telekomunikacijų infrastruktūros ir 
išmoksta efektyviai jomis naudotis. Kaip Manuelis Kastelsas** vaizdžiai 
perspėjo, mums gresia baigti dvilypiais miestais - urbanistinėmis 
sistemomis, kurios „erdviškai ir socialiai poliarizuotos tarp didžią vertybę 
sudarančių grupių bei funkcijų vienoje pusėje ir nuvertėjusių socialinių 
grupių bei nusmurgusių erdvių - kitoje'"“. Nykstančios galimybės 
kontaktuoti per vis labiau atsiskiriančių grupių ribas tikrai galėtų sukelti 
visuomenės gyvenimo atrofiją, ir mes galiausiai atsidurtume prieš 
sprogstamą junginį iš yrančių, apleistų miesto rajonų, supamų teritorijų, 
kuriose pilna besirūpinančių savo išlikimu psichopatų, užsibarikadavusių 
savosiose izoliuotose elektroninėse tvirtovėse". 


* Gated Communities - palyginti nauja sąvoka apibūdinti pasiturinčiųjų 
rajonams, kuriuose rezidencijos aptvertos tvora ir vartais, su vis labiau 
populiarėjančiomis elektroninės saugos sistemomis (angl.). 

** Castells, Manuel (g. 1942) - ispanų kilmės Kalifornijos universiteto sociologijos 
ir miestų bei regioninio planavimo katedrų profesorius. 

Planuotojams ir politikams, kreipiantiems mus tolyn nuo dvilypio 
miesto, svarbu surasti strategijas, kurios padėtų generuoti priimtiną 
socialinio teisingumo lygmenį. Architektams ir miestų projektuotojams 
papildomas uždavinys - sukurti urbanistinę struktūrą, kuri suteiktų 
galimybę socialinėms grupėms persipinti ir iš dalies sutapti, o ne likti 
izoliuotoms nuotolio ar už tvirtų sienų - verčiau nešiojamasis kompiu- 
teris prie kavinės staliuko miesto aikštėje nei asmeninis elektronikos 
saugomame daugiabutyje. 


IR MESSTATYSIME?.. 


Galų gale visa sueina į pagrindinį socialinį ir politinį pasirinkimą. Kam 
mes naudosime skaitmeninės technologijos teikiamas įvairiapuses ir 
kartais prieštaringas galimybes? Naudosimės jomis — o tai atrodo 
įmanoma - tam, kad padėtume atgaivinti nedideles kaimynijas ir 
sustiprinti tarpusavio ryšius ir socialines sąveikas? Arjos taps priemone 
pasiturintiems elitams pabėgti nuo miestų problemų ir sukurti izoliuotus, 
privilegijuotus anklavus, tuo pat metu paliekant ne tokius laimingus savo 
pačių likimui? Nors tikrai negalime laisvai rinktis, tačiau baigtis nėra nei 
iš anksto technologijos nulemta, nei griežtai sąlygota egzistuojančių 
geografinių ypatumų ir istorinių paveldų". 

Kurdami sau namus ir kaimynijas, žmonės ras būdų, kaip perprasti ir 
įvairiopai keisti šią technologiją, kaip kad buvo pritaikyti elektros energija 
ir telefonai??. Kai esamos urbanistinės teritorijos susitaikys su skaitmenine 
revoliucija ir nauja nekilnojamojo turto plėtotė atitiks šios keliamus 
reikalavimus, tikriausiai išvysime besirutuliojančius optimistiškąjį ir 
pesimistiškąjį scenarijus skirtinguose socialiniuose ir geografiniuose 
kontekstuose, skirtinguose visuomeninės strategijos rėmuose kaip įvairių 
verslininkiškų bei projektavimo pastangų rezultatą. 

Svarbiausia, šis angažuotumas sudarys sąlygas teigiamai pasireikšti 
projektavimui ir strategijai. Galima įžvelgti skirtumą, kaip tą padarė 
sumanios ir idealistiškos asmenybės, susidūrusios su urbanistinėmis 
transformacijomis praeityje. 


Šeštas skyrius 


TELKIMASIS DRAUGĖN 


Kur mes telksimės draugėn? Kokios susitikimų vietos, forumai ir 
turgavietės atsiras elektronikos keičiamame pasaulyje? Kas bus 
susitikimų prie šulinio bei vandens aušintuvų, graikų agoros, romėnų 
forumo, kaimelio pievutės, miesto aikštės, centrinės gatvės ir prekybos 
centro atitikmenys XXI amžiuje? 


SUSITIKIMO VIETOS TIESIOGINIU RYŠIU 


Daugelis iš jų bus virtualios. Draugai ir šeimos, bendradarbiai, 
studentai ir praktinės veiklos bei interesų bendruomenės nariai vis 
dažniau komunikuos padedami programinės įrangos, sukuriančios 
visiems prieinamas tiesioginio ryšio vietas. 

Jie vis labiau naudosis elektroninio pašto sistemomis, teminiais 
siunčiamos informacijos sąrašais, naujienų grupėmis, pokalbių 
kambariais, tinklo puslapiais, katalogais ir paieškos įrankiais, audio- ir 
telekonferencijomis, vis sudėtingesniais, avatarų gyvenamais, 
dialoginiais virtualiaisiais pasauliais ir programinės įrangos sąlygotomis 
terpėmis, kurių dar net nepajėgiame įsivaizduoti. Kai kurios iš tų 
virtualiųjų susitikimų vietų bus aiškiai apibrėžti privatūs domenai, kai 
kurios - menkai pastebimos, nepatrauks visuomenės dėmesio, o kai 
kurios, bejokios abejonės, bus slaptos; kitos bus tikros viešosios vietos — 
bent iš principo, atviros visiems. 

Fizinių susitikimo vietų sėkmė priklauso nuo jų centriškumo tankiai 
gyvenamuose rajonuose, o virtualiųjų - nebūtinai. Pavyzdžiui, įprasti 
aukcionų namai - tai patogios padėties vieta, kurioje tam tikru nustatytu 
laiku susitinka pirkėjai ir pardavėjai tartis dėl kainų ir sudarinėti 
sandėrių; dalyvavimą aukcionuose varžo pasiekiamumas. Tačiau 
tiesioginio ryšio aukciono vieta tinkluose, kaip antai eBay.com, 
sujungianti plačiai išsibarsčiusius pirkėjus ir pardavėjus, kurie kitaip 
niekad nebūtų turėję progos susitikti, yra tiek pat prieinama Meino 
miestukų gyventojams bei kaimiškųjų sričių teksasiečiams kaip ir 
menheteniečiams, ir veikia nepertraukiamai bei asinchroniškai. 

Įdiegiamųjų technologijų raida tolydžio laisvino suvaržymus, ir šių 
virtualiųjų susitikimo vietų modeliuotojai eksperimentavo su įvairiais 
formatais ir podraug iškėlė kai kurių fundamentalių klausimų. Kada 
mums reikės sinchroniškų ryšių, o kada šie turėtų būti asinchroniški? 
Kada turėtume naudotis balsu, o kada - labiau kliautis tekstu? Kada 
pravartu būtų likti anonimišku, o kada dalyvaujantys privalėtų pri- 
sistatyti? Kada pakanka paprastų rankenėlių, o kada reikia įmantresnių 
avatarų ar vaizdinių prisistatymų? Kada sąveika turėtų rutuliotis 
vienmate seka kaip spektaklio tekstas, o kada pagrindinių vaidmenų 
atlikėjai turėtų užimti dvimatę plokštumą kaip komiksų rėmeliai, ir kada 
avatarai turėtų judėti po trimatę scenos erdvę? 

Kokiais vaizdiniais ir precedentais reikėtų vadovautis modeliuojant? 
Dvimatės ir trimatės virtualiosios aplinkos privalėtų atrodyti visai kaip 
vietos fiziniame pasaulyje ar - domene be materialumo, sunkio ir oro — 
visiškai kitaip?! 

Ir galbūt užvis svarbiausia, kas už tai mokės, kontroliuos ir galės prie 
jų prieiti? Ar jos bus visiems prieinama visuomeninė nuosavybė kaip 
miesto gatvės? Ar taps komerciškai tvarkomomis neva viešosiomis 
vietomis kaip prekybos centrai ir disneilendai? O gal panašės į privačius 
klubus su neoninių iškabų ir mažaakių tvarkdarių elektroniniais 
atitikmenimis? 


TIESIOGIAI BŪTI AR TIESIOGIAI SIEKTIS? 


Iš patirties žinome, kad patalpinti savo mintis į tinklus tie- 
sioginiam ryšiui — ne tas pat, kas pačiam, tiesiogiai, kūniškai, 

pasitalpinti tokiose vietose kaip romėnų forumas, Haid Parko kampas, 
Tiananmenio aikštė ar Venecijos paplūdimio lentatakis. Tai turi ir 
privalumų, ir pavojų. 

Akivaizdžiausia, kad betarpiško ryšio susitikimo vietos jus apsaugo 
nuo fizinės rizikos. Nebūsite prikaltas tų, kurie karštai nesutinka su jūsų 
pažiūromis. Nėra nei gatvės plėšikų, nei policininkų su guminėmis 
lazdomis. Nesusidursite akis į akį su agresyviais elgetomis ar psichiniais 
ligoniais. Kai kada tai sukuria dirvą pozityviai bendrauti, ko antraip 
būtų sunku tikėtis; pavyzdžiui, Santa Monikos (Kalifornija) miesto PEN 
kompiuterių tinklas - prieinamas tiek iš privačių namų bei įstaigų, tiek 
ir iš kioskų viešose vietose — suteikė benamiams gyventojams ir jų 
laimingesniems bendrapiliečiams malonę - nepavojingą vietą dialogui 
užmegzti. Užuot peržiūrinėjusios New York Review of Books ir Boston 
Phoenix pažinčių skyrelius, linkusios rizikuoti vienišos širdys gali 
pabandyti jailbabes.com - įvadinę susirašinėjimo draugužių ir vienišių 
paslaugą moterims, izoliuotoms visos šalies kalėjimuose ir pataisos 
institucijose. Netgi dar labiau įspūdinga - priešiškų tautų piliečiai, kurie 
neturi kur susitikti fizinėje erdvėje, dažnai gali rasti neutralią teritoriją 
kibererdvėje. 

Beto,jums nebūtina atskleisti įprastų amžiaus, lyties ir rasės nuorodų. 
Jūs galite pasislėpti už savosios rankenėlės ar susikurto įvaizdžio, galite 
nesunkiai apsimetinėti ir vaidinti. Taigi daugelis nuolatos lankomų 
tiesioginio ryšio susitikimų vietų tinkluose panašūs į kaukių balius ar 
Užgavėnių šventes. Jos suteikia gerai apibrėžtų, socialiai naudingų progų 
eksperimentuoti reprezentuojant save ir alternatyvias tapatybes, laikinai 
atsidurti kitų kailyje. 

Tačiau šie išlaisvinantys patogumai gali būti pritaikyti ir mažiau 
geistiniems tikslams. Anonimiškumas ir sumažėjusi tikimybė susilaukti 
atpildo gali paskatinti tuščiakalbystę ir įžeidžias sapaliones. Visokiems 
rėksniams niekas netrukdys iš kibermuilinių žerti nesąmones. O 
apsimetimas gali pridengti apgavikus ir plėšrūnus. 

Tad pernelyg supaprastinta įsivaizduoti tiesioginio ryšio susitikimų 
vietas kaip fiziškųjų pakaitalus. Užuot šitai darę, turėtume jas traktuoti 
kaip naudingus naujus papildus architektų ir miestų projektuotųjų 
repertuarui - su stipriomis ir silpnomis pusėmis, atitinkančiomis tuos, 
one kitus tikslus. 

MASTO POSLINKIAI 


Kadir kokių normų ir formų —ojų veikiausiai išliks didžiulė įvairo- 
vė- tiesioginio ryšio susitikimų vietos tinkluose leis plėstis netiesioginių 
socialinių santykių ratams?. Didžiuma tų netiesioginių santykių bus 
tretinio pobūdžio - su korporacijomis ir biurokratijomis, o ne su 
konkrečiais asmenimis, kuriuos galėtumėte įvardyti. (Pavyzdžiui, kai 
perkate tomelį iš tiesioginio ryšio knygyno, jums nebūtina ką nors 
pažinoti asmeniškai, tačiau tampate ekonomiškai susietas su ano- 
nimiškais šios įmonės darbuotojais.) 

Kitaip tariant, galėsite palaikyti vienokį ar kitokį kontaktą su kur 
kas daugiau žmonių, ir šie žmonės bus pasklidę po platesnes teritorijas. 
Pagal Maiklo Dertuzo* aritmetiką, anais kaimo miestelių laikais 
pėsčiomis pasiektumėte galbūt porą šimtų žmonių. Automobilis padėtų 
viršyti tą skaičių bent kokį tūkstantį kartų. O dabar kompiuterių tinklai 
darsyk tūkstanteriopai stumteli šį rodiklį aukštyn - apie du šimtus 
milijonų?. Galite ginčytis dėl tikslių skaičių, bet dydžių skalės tikrai 
teisingos. 

Šiame kontekste negalėsite pasikliauti - kaip kadaise tą darydavo 
provincijos miestelių ir jų kaimynijų gyventojai - kartotiniais betar- 
piškais kontaktais, įtvirtinančiais pasitikėjimą, nuo kurio priklauso 
intelektualusis ir komercinis gyvenimas. Taip pat negalėsite pasinaudoti 
pažįstamomis architektūrinėmis nuorodomis; pavyzdžiui, orų, 
akmeninį vietinio banko filialo fasadą su ramiai nuteikiančiomis 
solidumo, pastovumo ir patikimumo užuominomis keičia elektroninės 
namų bankininkystės ar finansinės vadybos sistemų sąsaja. Tad, kaip 
interneto prekiautojai greitai tą perprato, patikimi firmų pavadinimai 
ir brokeriai tampa vis svarbesni. Organizacijų, kurios turi pasiūlyti 
prekių ar paslaugų, siekis išlaikyti sąžiningumo reputaciją informacijos 
supermagistralėje iš esmės nukreiptos į tą patį tikslą, - kur kas 
platesniame kontekste, - kaip išlaikyti krentančias į akis „patalpas 
centrinėje gatvėje“. 


*Dertouzo, Michael (1937-2001) - MTI kompiuterijos laboratorijos vadovas, išvystęs 
teoriją, anot jo, nuvainikuojančią „informacijos amžiaus mitus“. Vienas iš jų — 
kad informacijos pirkėjai ir pardavėjai prekiaus tiesiogiai. Jis tikina, kad podraug 
su gausėjančiomis informacijos šlamšto apimtimis vis labiau reikės tarpininkų. 


TELKIMASIS DRAUGĖN 89 


Taigi skaitmeninė telekomunikacija praplečia ir sustiprina anks- 
tesniųjų transporto tinklų, pašto sistemų, telegrafo, ir telefono poveikius. 
Ji naudinga kaip ekonominės ir socialinės integracijos plačiu geografiniu 
mastu mechanizmas, kirsdama tradiciškas politines sienas. Ji gausina 
tretinius socialinius santykius ir su tuo susijusius prekybinio ženklinimo 
bei tarpininkavimo mechanizmus. Ir Manuelis Kastelsas iškėlė mintį, 
kadji taip pat gali būti „galinga priemonė kosmopolitiško elito socialinei 
sanglaudai sutvirtinti, suteikdama materialinį pagrindą globalios 
kultūros prasmingumui, pradedant elektroninio pašto adresų prabanga 
ir baigiant sparčia madingųjų žinučių cirkuliacija“ 3 

Visa tai būtų nustebinę niurzgų senuką Toro*, kuris - įsikibęs XIX 
amžiaus vietinės bendruomenės koncepcijos - 1854-aisiais rašė: „Mes 
pernelyg skubame įrengti magnetinį telegrafą iš Meino į Teksasą; bet, 
galimas daiktas, Meinas ir Teksasas neturi ką pranešti vienas kitam.“ 
Dabar mes žinome, kad iš teisybės jie turi, ir labai daug ką. 


NEMATOMOSIOS RIBOS 


Vis dėlto paradoksalu, kad šį globalizuojantį poveikį lydi nusi- 
brėžiančios naujos ribos. Kad suprastume kodėl, perkelkime Dertuzo 
skaičius į perspektyvą. Jeigu nugyvensite gražų amželį, budrystėje 
praleisite kokį pusmilijonį valandų. Jeigu jūsų sąveikos pasaulis 
apsiriboja kaimo miestuko mastu, kiekvienam gyventojui ten teks 
vidutiniškai po porą tūkstančių valandų jūsų laiko. Automobilių mastu 
tas laikas sumažėja iki dviejų valandų kiekvienam. O globalaus 
kompiuterių tinklo mastu - nebesiekia nė dešimties sekundžių. Taigi 
aišku, dėmesys tampa negausiu resursu, ir todėl svarbiausia - 
intervenciniai dėmesio valdymo mechanizmai, jeigu nenorime, kad mus 
sugniuždytų vien tik mastas, kuriuo pradeda veikti elektronikos dėka 
susikūrusi globalinė visuomenė. 

Svarbiausias vaidmuo čia tenka susirašinėjimo sąrašams, naujienų 
grupėms, personalizuotoms naujienų paslaugoms, įvairiems informacijos 
filtrams, programiniams agentams ir kitiems deriniams, skirtiems 


* Thoreau, Henry David (1817-1862) - JAV gamtos tyrinėtojas ir rašytojas. 

dialoginio ryšio santykiams palaikyti bei tvarkyti. Gana logiška, kad jie 
paprastai suteikia efektyvių priemonių panašios mąstysenos žmonėms 
sujungti, o ne skirtingos supriešinti. Reklamos platintojai, politikos 
aktyvistai bei visi kiti, kuriems reikia siųsti pranešimus, žinoma, sveikina 
šiuos dalykus, nes tai efektyviai padalija publiką bei rinkas. Tokiu būdu 
išryškėja tendencija įsitvirtinti socialinėms-kultūrinėms riboms bei 
tapatumo kategorijoms — tokioms kaip mokslinių ir specialistų rajonų 
profesionalai, religinių sektų nariai, seksualinės pakraipos asmenybės, 
politinių tikslų propaguotojai, sergantieji tam tikromis ligomis, 
kokerspanielių savininkai, Linux* hakeriai, Buick prekybos agentai, cigarų 
aistruoliai, trekiai**,barbių kolekcionieriai ir panašiai. 

Taigi pernelyg lengva paprasčiausiai rašyti lygybės ženklą tarp 
komunikacijos ir komunos (nepaisant fakto, kad abu terminai turi bendrą 
lotynišką šaknį) ir įsivaizduoti kibererdvę kaip kokią nors kybančią 
danguje plačią pievutę kaimo vidury. Tiesioginio ryšio sąveikos tinkluose 
pasekmės įvairios, sudėtingos ir kai kada socialiai ir kultūriškai 
prieštaringos. Nors ir laužydamos kai kurias nusistovėjusias kategorijas 
bei ribas, dialoginės susitikimų vietos tuo pat metu gali sutvirtinti ir 
netgi sukurti kitas. Ir jos aiškiai sukuria situaciją, kuriose pavieniai 
individai pasireiškia ne tiek kaip atskirų, gerai apibrėžtų pilietinių 
formacijų nariai, bet kaip daugialypių, erdviškai išsiskaidžiusių, susi- 
skirsčiusių pagal kategorijas bendruomenių sankirtos taškai. 


VIRTUALUMAS PAPILDO FIZIŠKUMĄ 


Žinoma, laikas, praleistas tiesioginiu ryšiu sąveikaujant tinkluose - tai 
laikas, kai nieko kita neveiki. Šitai pastebėjus, nesunku peršokti prie 
išvados, kad nardymas po kibererdvę atstoja socialiai labiau pageidautiną 
betarpišką sąveiką su šeima, kaimynais, draugais ir nepažįstamais 
miestelėnais viešose vietose - svarbiausius dalykus, kuriuos paprastai 
atmeta atsigaunantys tinklo aistruoliai, narkotikų padauginę ekrano 


* Helsinkio universiteto studento Linus'o Torvalds'o prieš dešimtmetį sukurta 
papilio operacinė sistema. 

* Trekkies - prisiekę mokslinės fantastikos filmo „Žvaigždžių kelionė“ aistruoliai 
(angl.). 

žvaigždės ir kompiuterių išvarginti niurgzliai?. Jie įsivaizduoja mus visus 
tūnančius namuose vien su apatiniais ir siuntinėjančius elektroniniu paštu 
žinutes vienas kitam. Pagal šį neodiurkheimišką* scenarijų kaip niekad 
anksčiau viešpatauja anomija**.!0 

Tačiau toks aiškinimas remiasi abejotina prielaida, kad mūsų 
sugebėjimai socialiai sąveikauti yra nekintami, taigi mums nustato 
subalansuoto žaidimo taisykles: jeigu skiriate savo dėmesį tam tikroms 
socialinėms galimybėms, atitinkamai jį privalote sumažinti kitoms. 
Tačiau vis daugiau įrodymų, kad elektroninė telekomunikacija padidina 
mūsų bendrą sugebėjimą socialiai sąveikauti ir podraug sudėtingais 
būdais keičia žaidimo sąrangą. Pasekmės anaiptol nėra aiškios. 

Pavyzdžiui, atrodo, kad vadinamosios „virtualios bendruomenės“ veikia 
geriausiai, kai yra susietos galimybe kartkartėmis susitikti akis į akį ir kai 
dialoginė sąveika per tinklus iš tikrųjų skatina familiaresnių susitikimų ir 
jų vietų poreikį. Savo gyvoje ataskaitoje apie ankstyvąją dialoginio ryšio 
bendruomenę WELL, Hovardas Reingoldas*** pastebėjo: „Nuo pat pradžios 
WELL manatrodė kaip autentiška bendruomenė, nes buvo įjaugusi į mano 
kasdienį fizinį pasaulį. WELL-iečiams, negyvenantiems San Francisko 
įlankos rajone automobiliu pasiekiamu atstumu, galimybė dalyvauti 
vietiniuose pažinčių akis į akį tinkluose ribota. Iki šiol aš esu dalyvavęs 
realaus gyvenimo WELL vedybose, gimimuose ir netgi laidotuvėse“. O 
Steisė Horn****, Niujorko „Echo“ įkūrėja, iškėlė panašią mintį: „Jeigu kas 
nors toks, su kuriuo bendraujate tiesioginiu ryšiu, yra apskritai įdomus, jums 
norisi susitikti. Ne tiek svarbu, kaip tie žmonės atrodo, paprasčiausiai 
trokštate būti su jais pačiais tikrovėje. Aš nenoriu su žmonėmis tik kalbėti 
apie kiną, aš noriu sujais nueiti į kiną“ 2 


* Durkheim, Emile (1858-1917) - prancūzų sociologas ir filosofas, laikomas vienu 
iš moderniosios sociologijos pradininkų, rašęs apie socialinių struktūrų įtaką 
žmonių elgsenai. 

** Sociologinis terminas, pasiūlytas Diurkheimo (nuo gr. žodžio anomia - 
beteisystė) - kai atskiram individui ar jų grupėms išnyksta arba susilpnėja įprastos 
socialinės ar etinės normos. 

*** Rheingold, Howard (g. 1947)- rašytojas, publicistas, kompiuterijos fanatikas. 
„Virtualiosios realybės“ Čioon) ir „Virtualiosios bendruomenės“ (1993) autorius, 
PEEIE telekonferencijų sistemos WELL sukūrėjas. 

**** Horn, Stacy (g. 1964) - interaktyviųjų telekomunikacijų magistrė, dėstanti 
Niujorko universitete „Virtualiosios kultūros“ kursą. Sukūrė dialoginio ryšio 
tinkluose bendruomenę „Echo“ (1989), norėdama savo pačios kaimynijoje būti 
interneto bendruomenės dalimi. 

Platesniame kontekste telekomunikacijų vystymąsi XX a. 9-ajame ir 
10-ajame dešimtmečiuose - tartum paradoksiškai - lydėjo susitikimų 
vietų infrastruktūros ir suvažiavimų centrų viešbučiuose auganti pa- 
klausa. Be abejo, iš dalies ją paprasčiausiai lėmė bendra ekonominė 
plėtra. Tačiau labiausiai tai susiję ir su būdinga geografiškai išsisklai- 
džiusių gamybos sričių, profesinių organizacijų ir interesų grupių 
elgsena; jos susiformuoja ir išsilaiko elektroninės telekomunikacijos dėka, 
paskiau susivokia, kad negali apsieiti be kasmetinių akis į akį subuvimų, 
kad atgaivintų savo narių tarpusavio santykius, pasitikėjimą ir lojalumą. 
Ir atvirkščiai, kontaktai akis į akį tuose susitikimuose skatina tolesnę 
telekomunikaciją. Tuodu dalykai glaudžiai persipynę. 

Tą pat matome ir palyginę statistiką, atspindinčią telekomunikacijos 
ir transporto paklausą. Apskritai šie abu rodikliai lygiagretūs“. 
Nenuostabu, jeigu dažnai skambinate į kitus miestus bei šalis, - tikėtina, 
kad retkarčiais nuskrisite susitikti akis į akį. Prireikus diapazoną 
praplėsite transportuodami savo galvas ant pečių. 


JUNGUMASIR DRAUGUMAS 


Tos virtualių ir fizinių susitikimo vietų sąveikos rutuliojasi skirtingai, 
kai elektroninis jungumas menkas ir tada, kai jis gausus. Ir dar svarbu, 
kur yra jungiantieji taškai. 

Pavyzdžiui, kai MTI sukūrė savo novatoriškąjį „Athena“ kompiuterių 
tinklą, vartotojo darbo vietų būta nedaug ir brangių. Saugumo ir 
lengvesnės eksploatacijos sumetimais jos buvo sugrupuotos ir 
pavadintos „Athena Clusters“ (Atėnės santalkos). Pastarosios greitai 
tapo studentų socializacijos centrais —ne todėl,jog buvo ypač patrauklios 
laikui prastumti (toli gražu!) ar kad studentai neturėjo kur eiti, o todėl, 
kad buvo prieities prie negausių resursų taškai, funkcionuojantys 
panašiai kaip senovės šuliniai. Paskiau, kai jungiamumas tapo vis plačiau 
prieinamas, jų socialinis vaidmuo atitinkamai menkėjo. 

Panašiai ir interneto kavinės, kurios aprūpindavo vartotojo darbo 
vietomis bei kuo pasistiprinti jaukioje aplinkoje ir patyrė trumpą 
populiarumo protrūkį, kai sparčiai ėmė populiarėti internetas ir 
pasaulinis tinklas, o prisijungimai iš namų ir įstaigų dar tebebuvo reti. 
Papildomas jų privalumas buvo tas, kad darbas prie kompiuterio (kaip 

laikraščio skaitymas tradiciškesnėse kavinėse) teikė gerą dingstį leisti 
laiką vienoje vietoje ir tuo pat metu stebėti, kas dedasi aplinkui bei rasti 
progų pažintims užmegzti. Jungumui tapus įprastesniam reiškiniui, šios 
įstaigėlės paprastai stengdavosi išsaugoti klientūrą, teikdamos 
spartesnius susijungimus bei kompiuterius, retesnius ir brangesnius 
įrenginius, kuriuos nedaugelis išgalėtų įsigyti patys, ir specializuotas 
žinias. Taip patjos toliau teikė paslaugas kompiuterius išmanantiems 
taupiems keliauninkams, kuriems praversdavo kaip nebrangi priemonė 
elektroninio pašto kontaktams palaikyti. 

Besivystančiose šalyse (ir skurdesniuose išsivysčiusiųjų rajonuose), 
kuriose sparčiųjų telekomunikacijų infrastruktūros raida veikiausiai 
atsiliks ir tik nedaugelis išgalės turėti nuosavus prisijungimus ir įrangą, 
tokie vieši prieigos taškai veikiausiai išsaugos savąją trauką kur kas 
ilgesnį laiką. Tiksliau sakant, mažų, internetu sujungtų vietinių 
bibliotekų tinklai - panašaus pobūdžio, kaip pagarsėję Kuritibos miesto 
„Žinojimo švyturiai“ Brazilijoje - atrodo ypač perspektyvūs mecha- 
nizmai ne tik vertingai paslaugai teikti, bet ir pozityviai socialinei 
sąveikai skatinti“. 

Kurjungimosi galimybių netrūksta, ko gero, tebeliks svarbu, kaip 
tos galimybės yra išsidėsčiusios. Pavyzdžiui, jeigu koks nors 
universitetas paprasčiausiai įrengia įtinklintus kompiuterius mie- 
gamuosiuose, beveik tikra, kad šitai paskatins studentus likti savo 
kambariuose ir ten dirbti su jais, silpnins bendrą socialinę sąveiką ir 
padažnins konfliktus tarp kambario draugų. Bet jeigu universitetas 
pasirinks nešiojamuosius, o ne stalinius aparatus, pasirūpins įrengti 
daug prisijungimo taškų ir maitinimo lizdų socialinio bendravimo 
vietose ar bibliotekų skaityklose ir įdiegs dinamišką tinklo adresų 
schemą, sudarančią sąlygas prisijungti ir dirbti bet kurioje vietoje, tokiu 
būdu jis prisidės prie dažnai lankomų vietų, atsitiktinių susitikimų ir 
neformalių grupuočių mobilumo. 


ELEKTRONINIO KOORDINAVIMO VAIDMUO 
Netgi geriausiai pažįstamos akis į akį susitikimų vietos pradeda veikti 


naujai ir remtis papildomomis telekomunikacijos funkcijomis. Iš esmės 
tai besikeičiančių mastų ir tvarkaraščių klausimas. 

Praeityje susitikimai dažnai įvykdavo iš anksto tiksliai neplanuojant. 
Nedidelės bendruomenės ir pastovūs kasdienio gyvenimo ritmai 
garantuodavo, kad užteks pasirodyti prie šulinio įprastu laiku, 
pasivaikštinėti po turgaus aikštę ar pražingsniuoti centrine gatve, ir 
būsite bemaž tikras, kad susidursite su žmonėmis, su kuriais norėjote 
susitikti. Tačiau dideliuose, sudėtinguose, plačiai nusidriekusiuose 
miestuose kaip Los Andželas tokių atsitiktinių susitikimų tikimybė kur 
kas mažesnė, tad jums reikės paskambinti ar pasiųsti iš anksto 
elektroniniu paštu žinutę dėl susitikimo laiko ir vietos. Ir be galo maža 
atsitiktinių susitikimų akis į akį tikimybė - būdingas geografiškai 
išsisklaidžiusių, elektronikos nulemtų virtualių bendruomenių bruožas. 
Tad elektroniniai ryšiai ir su jais susijusi programinė įranga pakeis šiuose 
kontekstuose tradicinius mechanizmus ir turės vis svarbesnį vaidmenį 
koordinuojant dienotvarkę ir organizuojant susitikimus. Kitaip tariant, 
naudosimės greita, patogia, nebrangia elektronine telekomunikacija, 
norėdami kuo geriau pasinaudoti palyginti retomis ir brangintinomis 
progomis sąveikauti akis į akį. 

Šitai galite patikrinti savo pačių patirtimi. Kokia yra vienintelė ir 
dažniausia jūsų elektroniniu paštu siunčiamų ir gaunamų žinučių tema? 
Kertu lažybų, derinate būsimų susitikimų akis į akį laiką ir vietą. 

Pasirodo, kad apskritai telekomunikacinės tarnybos ir virtualios 
susitikimų vietos labai praplečia aktyvių kontaktų ratą ir tam tikrą šių 
procentą paskiau paverčia susitikimais akis į akį. Faktiškai esame ne 
priešaušryje to, ką Melvinas Veberis - miestų garbintojų pykčiui - puikiai 
pavadino „bendruomene be bendrumo“““ (ši frazė įžvalgi, tačiau 
perdėta), tačiau regime, kaip randasi netvirtai susietos bendruomenės, 
kuriose fizinės ir virtualios susitikimų vietos abipusiai priklausomos, 
koordinavimas - elektroninis, o šioks toks bendrumas - toli siekiantis. 


GINČIJAMASKIBERPLOTAS 


Žinoma, susitikimų vietos dažnai būdavo ginčijama teritorija - kovos 
arena tarp tų, kurie norėtų išsaugoti privilegijuotą išskirtinumą ir tų, 
kurie siekia platesnio ir teisingesnio prieinamumo, tarp ginančiųjų 
įvairias teises bei laisves ir apsimetėlių, draudžiančių veiklą, kuri, jų 
manymu, agresyvi ir grėsminga, tarp ginančiųjų status guo ir tų, kurie 

norėtų tai sugriauti. Šito neišvengs ir elektronikos tarpininkaujamos 
susitikimų vietos; išryškindamos kai kuriuos beprecedentiškus 
kraštutinumus, jos pradeda įžiebti vis karštesnes diskusijas bei 
priešpriešas. 

Pavyzdžiui, viena galima interneto ateitis — tai plati, visą pasaulį 
aprėpianti niekieno netrukdomų tarpmiestinių kontaktų ir nere- 
guliuojamų laisvų kalbų zona, verčianti nesmagiai pasijausti vietinius 
teisėtvarkos organus, suinteresuotus primesti savo pačių nustatytas 
griežtesnes normas bei standartus. Priešingai, ugniasienė, slapti kodai 
ir virtualiųjų asmeninių tinklų technologijos nūnai suteikia galimybę 
konstruoti saugų prieglobstį ne tik siekiantiems legalaus privatumo, bet 
ir mafijoziams, išsisukinėjantiems nuo mokesčių, vaikų pornografijos 
platintojams, spekuliantams rizikingomis akcijomis, bombas 
sprogdinantiems teroristams, kvaišalų prekeiviams ir visiems kitiems, 
keliantiems didelį federalinių agentūrų iš trijų raidžių* domesį"". 
Priklausomai nuo vietos, kur esate ir kaip visa tai matote, skaitmeniniai 
tinklai gali suteikti arba pernelyg daug, arba pernelyg mažai galimybių 
pasiekti kitus visuomenės narius. 

Kalbant dar aiškiau, vis dažniau pasitelkiamos telekomunikacijos 
susitikimams akis į akį organizuoti ir koordinuoti gali netgi dar labiau 
suretinti atsitiktinius susitikimus mieste. Kadaise, kai norėdavote ką nors 
susitikti, eidavote ten, kur tikėdavotės tg žmogų rasti - turgaus aikštėn, 
į centrinę gatvę, į vietinę aludę ar netgi į prekybos centrą"*. O dabar, iš 
anksto paskambinę ar pasiuntę elektroniniu paštu pranešimą ir sutarę 
dėl tikslaus laiko ir vietos, jūs galų gale susitikinėsite tik su tais, kuriuos 
tikrai pageidaujate sutikti. Tai efektyvu, tačiau tokia aplinkybė grasina 
prarasti visuomeninį gyvenimą ir socialiai labiau susiskaldyti. 

Kraštutiniu atveju, kada susitikimai akis į akį rengiami pasitelkus 
elektroniką, kai kurie visuomenės nariai gali pasidaryti tiesiog nematomi 
kitiems. Jeigu nenorite susitikti kitų rasių, klasių ar lyties atstovų, 
elektroninė sąveika sėkmingai garantuos, kad jums niekad ir neteks to 
patirti. Galite įsivaizduoti, kad visi tokie pat kaip jūs. Toks poveikis nėra 
visiškai naujas, - graikų agora irgi atsitverdavo ir neįsileisdavo didelės 


* Čia kalbama apie FBI (Federal Bureau of Investigation) - Federalinių tyrimų 
biurą ir CIA (Central Inteligence Agency) - Centrinę žvalgybos valdybą. 

gyventojų dalies, - tačiau po ranka esančios priemonės tokiam galimam 
tikslui pasiekti kaip niekad galingos". 


E-VOX POPULI 


Susitikimų politiniais, ne verslo ar socialiniais, tikslais atveju sąveikos 
akis į akį vietų fragmentacija, specializacija ir decentralizacija poten- 
cialiai turi toli siekiančias pasekmes. Politinio organizavimosi mastai ir 
strategijos keičiasi. 

Tradiciškai politinė valdžia būdavo įgyvendinama, padaroma 
matoma ir architektūriškai garbinama per fizinius karalių ir dvariškių 
sambūrius, senatus, parlamentus, kabinetus, tarybas ir taip toliau. 
Atvirkščiai, jeigu panorėdavote nuversti įsigalėjusią politinę valdžią, 
viešoje miesto aikštėje surinkdavote „liaudį“, pastatydavote barikadas 
ir Žygiuodavote į vietos miesto rotušės atitikmenį. Jeigu valdžios 
organai turėdavo proto ir valios, jie griebdavosi įprastų kontrprie- 
monių - išblaškydavo minias, uždrausdavo susirinkimus ir ištremdavo 
kurstytojus. 

Tokie dalykai vis dar atsitinka — tą liudija Tiananmenio aikštė 1989- 
aisiais ar, laimingesnis atvejis, Vaclovo aikštė tais pačiais metais, - bet 
vyriausybė nebeprivalo būti taip erdviškai susiglaudusi (kaip tatai buvo, 
pavyzdžiui, 1848-aisiais Paryžiuje), o politinė mobilizacija per internetą 
tapo ir įmanoma, ir efektyvi. Regimumas nebepriklauso nuo minių 
fiziško buvimo tam tikroje vietoje. Pavyzdžiui, kai 1994-aisiais Čiapos 
valstijoje sukilo zapatistų* maištininkai, jie taikėsi ne tik į Meksikos 
valstybę, bet į pasaulio viešąją nuomonę; jie išplatino savo atsišaukimą 
elektroninėmis priemonėmis ir per internetą visame pasaulyje 
sumobilizavo palaikančiųjų grupes*. 

Šių laikų diktatorių pasirenkamą strategiją nuslopinti elektroninį 
regimumą uždarant radijo ir televizijos stotis galima atremti panašiu 
būdu. 1996-aisiais, kai Slobodanas Miloševičius nutildė Belgrado 
prodemokratinę „Radio B 92“, ši tučtuojau pradėjo generuoti tarptautinį 


* Meksikos revoliucionieriaus, žemės ūkio reformatoriaus ir 1914-1919 partizaninio 
karo vado Emiljano Zapatos (Emiliano Zapata, 1879-1919) pasekėjai. 

spaudimą, pumpuodama savo programas per internetą, ir galiausiai 
Miloševičius buvo priverstas atsitraukti?!. 

Taigi garsieji Tokvilio* žodžiai, reikalaujantys nepamiršti laisvų 
politinių sąjungų svarbos ir pabrėžiantys „susitikimų galią“ formuojant 
ir palaikant tokias sąjungas, įgyja naują prasmę? Nūnai būtinas sueigų 
vietas galima rasti ne tik fizinėje erdvėje, bet ir kibererdvėje, ir šitai 
atveria naujus, didžiai efektyvius kelius politiniam organizavimuisi ir 
veiklai?. 


CIVITAS IR URBS ATSIETI 


Taigi nuėjome ilgą kelią nuo atskiro miesto-valstybės su agora ar 
forumu vidury bei išorinėmis sienomis, nedviprasmiškai apibrė- 
žiančiomis jo ribas; išsidėstymo tvarka slypi pačioje urbs idėjoje (pilietinės 
formacijos teritorija, kaip antai septynios Romos kalvos), skirtingai nuo 
civitas (šeimos ar gentys, susijungusios draugėn dėl bendrų religinių 
įsitikinimų, socialinių struktūrų ir gamybos būdų)**. 

Nūnai ribos ir iš tikrųjų patys apibrėžimai nusistovėjusių stambių 
pilietinių junginių — miestų, metropolijos regionų ir netgi nacijų- 
valstybių - daugelyje lygmenų ginčijami. Esama dvejopos grėsmės. Viena 
vertus, globalūs informacijos srautai sumenkina senų politinių sienų 
svarbą ir sumažina fizinės viešosios erdvės veiksmingumą įgyvendinant 
ir atspindint vidinę socialinę integraciją. Tuo pat metu elektroninis 
privatumas ir sąveikos valdymo technologijos sukelia naujų schizmų ir 
pasidalijimų galimybę. Nebūtina tikėti populiariomis apokaliptinėmis 
pranašystėmis, kad pilietinės struktūros neišvengiamai žlugs, o iškils 
nepriklausoma asmenybė“, bet mes tikrai turime pripažinti, kad civitas 
ir urbs vis labiau išsiskiria ir vis didesniu greičiu byra senojo „Oksfordo 
žodyno“ bendruomenės „kaip visumos žmonių, gyvenančių vienoje 
vietoje, srityje ar šalyje“ apibrėžimas“. 

Todėliš savo vietų buvo išjudinti tradiciniai pilietiškumo, viešosios 
erdvėsir vaizdo — ilgą laiką gyvybiškai svarbūs miestų funkcionavimo — 


* Tocgueville, Charles Alexis Clėral de (1805-1859) prancūzų valstybės veikėjas 
ir rašytojas. 

atitikmenys. Pavyzdžiui, ceremoningo Renesanso miesto gatvės ir aikštės 
buvo vietos, kuriose vykdavo pilietinės ir religinės procesijos bei 
spektakliai, paprastai įtraukdavę gyventojus tam tikromis dienomis. 
Taigi Albertis galėjo kalbėti apie miestą kaip vietą, „kur išmokstama 
būti piliečiu“. Tačiau dėl to reikėjo ten būti. Šiandien, priešingai, įvairių 
elektronikos dėka atsiradusių priemonių padedami, mokomės būti 
daugialypių, išsklidusių, iš dalies persidengiančių bendruomenių 
piliečiais, nardome po virtualias viešąsias vietas, dalyvaujame 
elektronikos pagalba suorganizuotuose subuvimuose, vykstančiuose toli 
išnuomotose patalpose ir stebime transliacijas iš fizinių viešųjų vietų, 
kurios jau tapo - kaip Laiko aikštė sutinkant Naujuosius metus - 
globalios žiniasklaidos scenomis. 


VĖLIŠRANDAMA VIEŠOJI ERDVĖ 


XXI amžiui tebereikės agorų - galbūt labiau nei kada nors anksčiau. 
Ir šios ne visada bus fizinės vietos, jos funkcionuos nepaprastai plačiu 
diapazonu, pradedant grynai vietinio pobūdžio ir baigiant globaliomis. 
Ir netgi kai atrodys pažįstamos, funkcionuos nebe taip, kaip didžiosios 
praeityje. 

Tačiau šiomis naujomis sąlygomis tebelems paprasti, senoviški 
viešosios erdvės principai. Jei nenorime, kad visuomenės gyvenimas 
suirtų, bendruomenės privalo rasti būdų, kaip sukurti, apmokėti ir 
išlaikyti savo narių rinkimosi bei sąveikos vietas - nesvarbu, ar šios būtų 
virtualios ar fizinės, arba koks naujas, sudėtingas abiejų pastarųjų 
derinys. Ir idant šios vietos efektyviai atitiktų savo paskirtį, turi sudaryti 
sąlygas laisvai prieigai ir laisvai raiškai. 


Septintas skyrius 
DARBO VIETŲ PERTVARKA 


Kur gi restruktūrizuotose, išsklidusiose, iš dalies persidengiančiose, 
XXI amžiaus bendruomenės konfigūracijose vyks gamyba, paskirstymas 
ir vartojimas? Kur įsikomponuos įmonės ir įvairūs darbai? Ne tik -tai 
vis labiau aiškėja — tokiose vietose, kurios ir praeityje pritraukdavo 
ekonominį aktyvumą. 

Elektroninių tinklų išraizgytame ir keičiamame pasaulyje, tokiame, 
kur prie tradiciškų jėgų - žemės, darbo ir kapitalo - prisijungia ir kai 
kada jas pranoksta sparčiai plūstanti informacija, prekių ir paslaugų 
srautai bus kitokie. Atsiras lankstesnių produkcijos, rinkodaros ir 
paskirstymo formų, ilgainiui pašalinsiančių daugelį kliūčių, priklau- 
sančių nuo komercijos ir pramonės išsidėstymo, ir padėsiančių 
susidaryti naujiems erdviniams modeliams. 

Atskiriems individams kasdieniame gyvenime poveikis pasireikš 
ekonominėmis įtampomis, nuo kurių priklausys, kur jiems pavyks 
susirasti darbo, kur brangu ar pigu gyventi ir kur bus patogiausiai 
pasiekti būtinus išteklius, įvairius patogumus ir paslaugas. 
Architektams, statybų rangovams ir planuotojams tos įtampos 
pasireiškia vietos patogumų kintančiais reikalavimais ir nepastoviomis 
perspektyvomis užtikrinti bendruomenėms užimtumą bei paslaugas. O 
visuomenės vedliams iškelia klausimus, kaip pagal naujas šio seno 
žaidimo taisykles išsaugoti investicijas į infrastruktūrą ir socialines 
paslaugas. 


100 Septintas skyrius 
MAINAI NEDAIKTIŠKAISIAIS PRODUKTAIS 


Kaip tie poveikiai pirmiausiai pasireikš? 

Stambūs tinklai, operacijos tiesioginiu ryšiu ir elektroninės komercijos 
sistemos, be abejo, konkurenciškai pranašesnės, kai perkami ir 
parduodami tokie nedaiktiški produktai, kaip draudimo polisai. Jie taip 
pat laimi situacijose, kai gali pakeisti tradicines piniginių mainų 
priemones, kaip antai spausdintus aviabilietus. 

Pavyzdžiui, pirkti gyvybės draudimą pervedant lėšas pagal 
elektroninį įgaliojimą - ne tas pat, kaip pirkti kilimą sumokant keletą 
auksinių monetų pardavėjui; kadangi nereikia perdavinėti nieko 
materialaus, visą sandėrį galima atlikti greitai ir efektyviai tiesioginiu 
ryšiu. Ir štai kas galiausiai atsitinka: duomenų bazės, esančios kažkur — 
bet kurios pasirinktos vietovės - tarnybinėse stotyse pakoreguojamos 
pagal einamąjį laiką, kad atspindėtų naujus balansus, santykius ir 
įsipareigojimus, atsiradusius užbaigus sandėrį. Jums nebūtina kur nors 
asmeniškai dalyvauti, tik būtina turėti ryšį. Visiems suinteresuotiems 
tai greita, pigu ir patogu. 

Taip pat skirtingas ir procesas, kaip tų nedaiktiškųjų dalykų rinkoje 
surasti tai, ko jums reikia. Vartotojo požiūriu niekas dabar nepralenks 
operatyvaus ryšio, kai per tinklus perkiesi pigiausią aviabilietą į konkretų 
miestą konkrečiai datai arba kai renkiesi palankiausius procentus, 
įkeisdamas nekilnojamąjį turtą. Tačiau tarptautinėje valiutų rinkoje tai 
ryškiausias naujas sparčios, nepaprastai stambios apimties globalios 
prekybos abstrakcijomis pavyzdys. Kadaise apyvartoje naudojami 
pinigai buvo tiesiog brangi fizinė vertybė: auksas — nes negausiai 
randamas ir kompaktiškas, romas Australijos kolonijų ankstymečiu — 
nes vienas iš nedaugelio dalykų, kurį vertino visi, o sunkūs geležies 
strypai senovės Spartoje - kad atgrasytų nuo sudėtingų komercinių 
sandėrių ir sutelktų dėmesį į kur kas labiau vyrui pritinkančius karinius 
žygdarbius. Paskiau atsirado popieriniai pinigai, įrašai buhalterinėse 
knygose ir banko sąskaitos, pakeitusios anas vertybes. Tiesioginis ryšys 
su fizinėmis vertybėmis nusilpo ir galutinai nutrūko, kai 1971-aisiais 
Ričardas Niksonas užbaigė dolerio konvertabilumą auksu; kaip reikiant 
įsibėgėjo plaukiojančių valiutų kursų amžius. 

Tuo tarpu telegrafas, telefonas ir teleksas pradėjo jungti valiutų 
keityklas visame pasaulyje, ėmė formuotis ir palyginti sparti (bet vis 

dar nedidelės apimties) tarptautinė valiutų rinka. Paskiau pasirodė 
kompiuteriai ir jų tinklai, ir XX a. paskutiniojo dešimtmečio pradžioje 
bankininkas Valteris Ristonas (Walter Wriston) galėjo dalykiškai 
konstatuoti: „Naujoji pasaulinė finansų rinka - tai ne kokia nors 
geografinė vietovė, kurią būtų galima surasti žemėlapyje, o daugiau nei 
du šimtai tūkstančių tarp savęs supintų elektroninių monitorių viso 
pasaulio pinigų keityklose"". Ištisas paras /savaites jie fiksuoja valiutų 
kurso skrydžius ir kritimus, bematant apskriejančius visą žemės rutulį. 

Tokiu pat keliu pasekė fondų biržos*. Ikitelekomunikacinėje epochoje 
josbuvo vietinio pobūdžio įstaigėlės, kur reikalai tvarkomi akis į akį; XIX 
a. viduryje Jungtinėse Valstijose tokių buvo 250. Iki XX a. telegrafo ir 
teletaipo dėka Niujorko fondų birža iškilo kaip dominuojantis nacionalinio 
verslo centras. Ir artėjant 2000-iesiems naujesniosios biržos, kaip antai 
„Nasdag“ įgijo veikiau visur esančių skaitmeninių elektroninių sistemų, 
o ne pastatų konkrečiuose miestuose pavidalą; operatyviojo ryšio 
brokeriai, tokie kaip „E*Trade“ ir „DLJ Direct“, siūlė internetu 
grindžiamas paslaugas bet kurioje pasaulio vietoje, ir daugelis didingų 
senųjų biržų pastatų - pavyzdžiui, Palais de Bourse Paryžiuje - tiesiogine 
prasme tapo muziejais. Niujorko fondų biržos prekybos salė dūzgia veikla 
iki pat baigiamojo skambučio, tačiau kibererdvė Volstritą nepastebimai 
pakeitė kaip nauja kapitalo sostinė, funkcionuojanti kiaurą parą. 

Apskritai rinkos akivaizdžiai dematerializavosi. Gildijomis besi- 
rėmusiame viduramžių mieste „rinka“ buvo suprantama kaip tam tikra 
tiksli vieta, kur buvo apsimainoma realiomis prekėmis kaip toje dainoje: 
„Tinkon, rinkon pirkt kiaulės riebios, paskiau vėl namo, namo atgalios". 
Adamo Smito* laikais šis terminas ėmė reikšti abstrakčias, erdviškai 
neapibrėžtas informacijos ir mainų sistemas, kurios buvo sėkmingiau 
nusakomos ekonomistų lygtimis nei architektų brėžiniais (antraip, kur 
galėtų veikti nematomi svertai?). Ir kai 1957-ųjų rugpjūtį susvyravo ir 
smigo Niujorko fondų birža, sugriuvo ne pastatas. Tai, kas atsitiko, buvo 
staigi, radikali ekonominių santykių transformacija, per telekomu- 
nikacijų tinklus ir kompiuterių programinę įrangą didžiule sparta 
išplitusi po visą pasaulį. 


* Smith, Adam (1723-1790) - škotų ekonomistas ir filosofas. Daugelio laikomas 
moderniosios ekonomikos pradininku. 

Bet kompiuterių eroje buvo sumanyti ne tik abstrakčios kiekybės kaip 
pinigų cirkuliacija ir vis sudėtingesni finansiniai mechanizmai. Kur 
įmanoma disponuoti pakankamu dažnių juostos pločiu, panašaus 
pobūdžio informacijos produktus galima atskirti nuo įprastų 
materialiųjų substratų ir kompiuterių tinklais plačiai bei nebrangiai 
paskleisti. 

Pavyzdžiui, užuot spausdinus, sandėliavus ir siuntinėjus paštu kokį 
nors technikos žurnalą, galima tą patį tekstą patalpinti interneto 
svetainėje. Turint greitesnius tarnybinius procesorius ir sparčiau 
veikiančius tinklus, galima taip pat pasielgti ir su fototekomis bei garso 
įrašais; pradedant 1999-aisiais įrašų firmos pradėjo platinti muziką per 
kompiuterių tinklus tiesioginiu ryšiu, ir New York Times skelbė, kad 
„rytojaus įrašų parduotuvė bus stalinis kompiuteris ar skaitmeninės 
perklausos aparatai"*. O su dar didesniais pajėgumais galima pakeisti 
vaizdajuostes ir jų nuomos punktus skaitmeniniais tarnybiniais 
procesoriais, pristatančiais vaizdo įrašus pagal pareikalavimą į namus 
ir įstaigas. Žinoma, tai paskatino aršią konkurenciją tarp milžiniškų 
naujienų agentūrų ir pramogų verslo imperijų dėl elektroninių platinimo 
priemonių - laidinio telefono, kabelinių tinklų, radijo kanalų ir ryšių 
palydovų. 

Netgi dar įspūdingiau - programinės kompiuterio įrangos 
nebereikia pristatinėti diskelių, kompaktinių diskų ar juostelių 
pavidalu; ją paprasčiausiai galima persikelti pas save iš kompiuterių 
tinklo. Šitai pagrindė įvairias programinės įrangos pramonės pasiskirs- 
tymo formas. Ten, kur pigi darbo jėga, kai kurios kompiuteriniais 
tinklais sujungtos įmonės verčiasi žmogiškųjų išteklių prekyba - gauna 
užsakymus programinei įrangai pagaminti iš tolimų klientų, o paskiau 
pagal kontraktą samdo vietinę darbo jėgą tiems užsakymams įvykdyti. 
Kitos sutelkia aukštos kvalifikacijos specialistų kolektyvus patraukliose 
vietose, o paskiau siekia gauti programinės įrangos mokslinio tyrimo 
bei tobulinimo projektų iš klientų visame pasaulyje. Dar kitos gamina 
plataus pritaikymo programinės įrangos produkciją ir platina ją 
geografiškai išsibarsčiusiems vartotojams. 

Kai kada spartus elektroniškas pristatymas podraug su patogiais laiko 
zonų skirtumais sudaro sąlygas efektyviam naujo pobūdžio visos paros 

pamaininiam darbui. Pavyzdžiui, tarptautinės architektūrinio ir 
inžinerinio projektavimo firmos gali įsteigti kontoras miestuose kas 
aštuonių valandų laiko atstumais, paskiau elektroniškai perduoti 
kompiuterinių projektų rinkmenas iš vieno miesto į kitą nenutrūkstamu 
ratu aplinkui Žemės rutulį. Tokias sistemas galima kartais suorganizuoti, 
siekiant pasinaudoti konkrečiomis vietinėmis galimybėmis. Štai 
Londono Soho kvartalas - kino ir videofilmų galutinio apdorojimo 
talentų šiltnamis - atsidūręs labiau vykusioje padėtyje, nes yra pusės 
dienos atstumu nuo Holivudo; pasibaigus filmavimo dienai Kalifornijoje, 
jame galima gauti nufilmuotą medžiagą, per normalią darbo dieną 
apdoroti Londone ir vėl nusiųsti atgal prieš pradedant filmuoti kitą 
epizodą. 

Visais tokiais atvejais, kai gryna informacija ir šiaip savaime vertingas 
dalykas, regis, lieka nedaug abejonių, kad gabenimas skaitmeniniais 
tinklais galiausiai nugalės - ypač jei svarbu greitis. Senesnės priemonės 
turi daugmaž tiek pat šansų kaip žirgas prieš vidaus degimo variklį. 


PERDARYTI, KAS DAROMA 


O produktuose, kuriuose išlikęs materialusis komponentas, 
skaitmeninių tinklų prieinamumas atveria galimybę radikaliai 
decentralizuoti fizinę galimybę - štai kaip netikėtai apsiverčia laikytos 
savaime suprantamomis pramonės revoliucijos centralizavimosi 
tendencijos. 

Pavyzdžiui, pažvelkime į laikraščius - produktus, kurie tradiciškai 
buvo spausdinami stambiose centralizuotose spaustuvėse, paskiau 
platinami sudėtingais transporto tinklais. Kai masinės gamybos 
sistema tokia centralizuota, visi gauna lygiai tokį pat produktą. O 
telekomunikacijų ankstymečiu tapo įmanoma elektroniškai perduoti 
puslapių maketus į daugelį regioninių spaustuvių, esančių arčiau 
skaitytojų, paskiau pridurti kokią nors vietinę aktualiją ir šitaip sukurti 
regioninius leidinius. Šiandien, vystantis svarbiausiems tinklams ir 
nebrangiems namų spausdintuvams, vis patraukliau mąstyti apie 
personalizuotus laikraščius, spausdinamus ten pat, kur jisai skaitomas 
(tiems, kurie - kaip daugelis iš mūsų — vis dar pageidauja matyti 
naujienas popieriuje, o ne ekrane). Kažkada turėjo prasmę spausdinti, 

o paskiau platinti; dabar galbūt bus geriau platinti, o paskiau 
spausdinti. 

Netgi tradiciškai atrodanti knyga, kurią jūs kaip tik šiuo metu laikote 
savo rankose - žmogaus gaminys, kurį Aldusas Manucijus* būtų be 
vargo atpažinęs - iš teisybės yra skaitmeninės technologijos dėka 
sukurtas produktas. Galbūt ją susiradote įprastame knygyne, o gal 
nusipirkote iš virtualaus knygyno. Pastaruoju atveju naršėte po tinklo 
svetainę, aptikote pavadinimą tiesioginio ryšio tinklų kataloge, užpildėte 
ekrane užsakymo anketą ir gavote knygą paštu ar per skubiąją siuntinių 
tarnybą. Šioje naujesnėje sistemoje elektroniniai informacijos mainai 
pakeičia pirkimo sandėrį akis į akį, sandėlis ir mažmeninės prekybos 
vieta atsiduria labai skirtingose vietose, ir tiesiogiai pristatant iš sandėlio 
asmeniškai klientui, nebereikia vežioti stambių krovinių į tarpinį 
sandėliavimo punktą. 

Ir net jeigu jūs nusipirkote šią knygą iš kokio nors senamadiško 
knygynėlio, jūsiškis knygininkas veikiausiai pasinaudojo elektronine 
pirkimo sistema knygai iš leidėjo užsakyti ir elektronine prekių atsargų 
kontrolės sistema jai atsekti. Dar daugiau, jeigu jums tektų sugrįžti iki 
tiekimo grandinės ir patyrinėti savitarpio santykius tarp pulko geo- 
grafiškai pasiskirsčiusių autorių ir jų padėjėjų, redaktorių, maketuotojų, 
popieriaus tiekėjų, spausdintojų, įrišėjų, sandėlio darbininkų ir vedėjų, 
ekspeditorių ir leidėjų, suvienijusių jėgas šiam žmogaus darbo produktui 
pagaminti, pamatytumėte, kad vis dažniau ir plačiau naudojama EDM 
(elektroninių duomenų mainų) sistema gamybos procesui koordinuoti 
ir paspartinti. Tas pat ir dėl mažne bet kurio, kokį tik sugalvotumėte, 
modernaus produkto“. 

Pamirškite senus Čarlio Čaplino (Charlie Čaplin) ir Liusilės Bol 
(Lucille Ball) personažus, kovojančius su negailestingomis gamyklos 
konvejerių linijomis, ir baimingai jaučiančius sau už nugaros 
prižiūrėtojus**. Žinoma, tokie konvejeriai tebeegzistuoja, tačiau dabar 
tai tik pasakėlės dalelė. Už kiekvieno iš mūsų - milžiniškas 
išsibarsčiusių, nuotoliškai koordinuojamų tarptautinių ryšių ir srautų 
tinklas. 


* Manutius, Aldus (1450-1515) - italų spaustuvininkas ir filologijos klasikas. 
** Kalbama apie Č. Čaplino filmą „Naujieji laikai“ (1936). 

Ši istorija tampa dar įstabesnė, ištyrus modernaus daiktinio produkto 
vertės ištakas ir palyginus jų santykinius dydžius“. Pavyzdžiui, šio 
spausdinto tomelio atveju, maža vertės sukaupta žaliavose, o daug - 
rašytiniame kūrinyje ir sumanyme, t. y. uždaviniuose, kuriuos būtų 
galima atlikti bemaž visur, ir kurie subrandino lengvai perduodamas 
skaitmenines rinkmenas. 

Lygiai tas pat tinka ir produktams, kurių mes paprastai nelaikome 
informacijos talpyklėmis. Silicio luste tik pora procentų sudaro 
žaliavos kaina (šiaip ar taip, pagrindinai tai smėlis), o didžiumą 
likusios vertės prideda nepaprastai sudėtinga konstrukcija ir pastaroji 
paversta instrukcijomis, varančiomis kompiuteriais valdomus 
mechanizmus. Netgi tokiuose tradiciškiausiuose pramonės pro- 
duktuose kaip plieno fermos, vis didesnį vertės procentą sudaro infor- 
macijos procesai, kurie nėra glaudžiai susieti su konkrečiomis pramo- 
nės vietomis. 

Apskritai santykinis žinių indėlis į produkto vertę didėja. O kartu ir 
galimybė apsirūpinti tomis žiniomis iš toli. 


GAMYBOS REDISLOKACIJA 


Šios milžiniškos produktų kūrimo, užsakymo ir pristatymo kaitos 
poveikis verslo ir pramonės išsidėstymui, transporto sistemų struktūrai 
ir galiausiai užimtumo galimybėms konkrečiose vietovėse didelis". 
Plataus masto, sudėtingos medžiagų apdorojimo sistemos, būdingos šių 
laikų pramonei, koordinuojamos ir valdomos stulbinamai naujai ir galų 
gale pasiskirsto naujais erdviniais modeliais. 

Nors kai kurioms gamybos įmonėms vis dar tebereikės bazuotis kuo 
arčiau energijos ir žaliavos šaltinių (kaip pramonės revoliucijos 
miestuose), daugelis jų nūnai kur kas stipriau priklausomos nuo 
koordinuotai naudojamų sparčių, lanksčių telekomunikacijų ir 
transporto tinklų, jungiančių jas su plačiai pasiskirsčiusiais specia- 
listais, tiekėjais ir partneriais. Kai kurie stambūs pramonės centrai, kaip 
antai Honkongas, dabar yra ne tiek vietos, kur telkiasi tikrosios ga- 
myklos, kiek geografiškai pasiskirsčiusios vertės valdymo ir kontrolės 

tinklų centrai. Ir formuojant šių tinklų jungtis, bus kur kas svarbiau 
programinę įrangą suderinti nei priartinti. 

Puslaidininkių pramonė - kaip tik vienas iš ryškiausių pavyzdžių. 
Atstovaujančios pačioms tradiciškiausioms organizacine prasme 
struktūroms, kai kurios kompanijos ir konstruoja lustus, ir gamina juos 
nuosavose gamyklose - nors ir nėra didelio reikalo konstrukciniams ir 
gamybiniams pajėgumams būti netoliese vienas kito. O esama ir lustų 
liejyklų, gaminančių juos pagal kitų konstrukcijas. Ir galiausiai esama 
kompanijų, kurios lustus konstruoja, išleidžia rinkon ir platina, tačiau 
neturi nuosavų fabrikų ir prireikus nuomojasi gamybinius pajėgumus — 
kurių galima rasti mažne visur. 


GAMYBA NUPIRKUS 


Telekomunikacijos taip pat gali padėti tiesiogiai ir be gaišaties 
sujungti gamintojus su užsakovais ir tokiu būdu sumažinti ar visiškai 
eliminuoti vietinių prekybos agentų ar kitų panašių tarpininkų vaidmenį 
bei žymiai numušti prekių kainą. 

Pavyzdžiui, 1996-aisiais „Dell“ kompiuterių korporacija parengė 
www.dell.com - tinklo punktą, kur buvo galima pirkti kompiuterius 
tiesiogiai. Klientai galėjo patekti į jį bemaž iš bet kurios pasaulio vietos, 
susidaryti nuomonę apie kompiuterį tiesioginiu ryšiu, o paskiau nusiųsti 
užsakymą gamyklai, kurioje konkreti skaičiavimo mašina per kelias 
valandas būdavo surenkama ir išsiunčiama pagal paskirtį. Porą metų 
„Dell“ konkurentai iš paskutiniųjų stengėsi pasivyti juos. 

Ir pagalvokite apie ką nors tokio kasdieniška kaip džinsai. Kadaise 
turėdavote porą pasirinkimų. Galėdavote nusipirkti nebrangius, 
standartinio dydžio džinsus, centralizuotos masinės produkcijos 
gaminį, laikytą didmeninės prekybos sandėlyje, paskiau stambia partija 
persiųstą įjūsų gyvenamosios vietos parduotuvę; aišku, tai pažįstamas 
pramoninis kelias. Kaip kita alternatyva, sugrįžtant į ankstesniuosius 
laikus, galėtumėte pats prisimatuoti ir užsisakyti kur kas brangesnius 
džinsus pas vietos siuvėją pagal vietinių amatų tradiciją, vis dar gają 
Honkonge. Bet 1994-aisiais „Levi Strauss“ radikaliai pertvarkė 
gamybos ir platinimo sistemas, įrengdamas parduotuvėse 
kompiuterizuotas matmenų fiksavimo sistemas, kurios elektronikos 

pagalba perduodavo kliento užsakymus kvalifikuotai srovinės 
gamybos linijai ir galiausiai paštu nusiųsdavo užbaigtus gaminius 
tiesiai pagal adresą užsakovui“. 

Tokiais atvejais vėl gaminama, kas nupirkta, o ne perkama, kas 
pagaminta - tačiau nauja poindustrine specifika. 


REKOMBINANTINĖ DARBOVIETĖ 


Keičiasi ne tik darbo vietų išsidėstymai, bet irjų pobūdžiai. Pažįstami 
darboviečių modeliai skyla ir persigrupuoja. 

Kaip pastebėjo Itielis de Sola Pulas*, šitaip atsitiko ir tada, kai atsirado 
telegrafas ir telefonas. Telefono dėka „korporacijų kontoros atitolo nuo 
gamyklų, kurias buvo galima tinkamai kontroliuoti telefonu paskam- 
binus nusamdytam vadybininkui; prezidentas persikėlė į miesto centrą, 
kur galėjo rengti akis į akį susitikimus su bankininkais, tiekėjais ir 
užsakovais“. Todėl miesto centras pavirto „iš tam tikrų kaimynijų 
sambūrio į tankų bendrų komercinių interesų įstaigų telkinį "?. 

Nūdien tinklų sudarytos sąlygos nuotoliškai sekti ir kontroliuoti 
gamybos vietas lemia mažėjantį ankstyvajai pramonės epochai būdingą 
mašininio išmanumo poreikį. Ši funkcija persikelia į mažiau personalo 
turinčias centralizuotos kontrolės sales, kurios neprivalo būti netoliese 
savo prižiūrimų gamybinių pajėgumų. 

Mažmeninėje prekyboje įprasti parduotuvės elementai - prekybos 
salės, prekių saugyklos ir gretimos administracinės patalpos - įdiegus 
vidines elektronines jungtis gali išsilakstyti į šalis. Prekybos sales galbūt 
pakeis nuotolinio aptarnavimo vietų sistema, kuri turės 
funkcionuojančius tiesioginio ryšio katalogus, atsakinės į elektroninį 
paštą ir telefono skambučius, arba - tokiose judriose vietose kaip oro 
uostai - mažos demonstracinės salės, kur prekes apžiūri ir užsisakai. 
Prekių saugykla gali tapti didžiulis konteineris, centralizuotas sandėlis 
ir paskirstymo centras, esantis netoliese krovinių pristatymo mazgų. 
Išrašinėti sąskaitas, paraiškas prekėms ir kitas administravimo funkcijas 


* Pool, Ithiel de Sola (1917-1984) - JAV sociologas ir politikos mokslininkas, tyręs 
komunikacijų poveikį globaliai politikai ir skyręs daug dėmesio globaliai 
informacinei visuomenei. MTI politologijos katedros vedėjas. 

galės atlikti kompanijos darbuotojas kompiuteriu iš namų ar iš netoliese 
esančių kompiuterinių centrų. 

Įstaigose vidinės elektroninės jungtys panaikina tradiciškai ankšto 
ploto varžomus santykius tarp asmeninių darbo vietų - tokių kaip 
atitvertos kabinos kontorose, - grupinių darbo vietų, - tokių kaip 
posėdžių salės, - neformalaus bendravimo vietų ir pagalbinių resursų — 
tokių kaip kartotekos ir kopijavimo aparatai. Kai kartotekos pasiekiamos 
tiesioginiu ryšiu (per kompiuterinius tinklus), o įstaigų darbuotojai turi 
asmeninius kompiuterius ir spausdintuvus, nebelieka didelės būtinybės 
grupuoti asmenines darbo vietas apie centrinius resursus; šios erdvės 
gali migruoti į namus ar pagalbines aplinkines vietoves, jos gali sekti 
paskui darbuotojus kelyje arba transformuotis į nuolatinės parengties 
kabinas, nepaskirtas konkrečiam darbuotojui nuolatinai, o rezervuotas 
ir užimamas pagal reikalą. Posėdžių salės ir neformalaus bendravimo 
plotai papildomi virtualiomis susirinkimų vietomis ir grupine įranga, 
tačiau reikmė turėti plotą susitikimams akis į akį tebeišlieka; iš teisybės, 
galiausiai ši galbūt taps stabilizuojančiu veiksniu įstaigos darbo vietoms, 
kurios šiaip kur kas labiau neapibrėžtos nei buvusios praeityje ir labiau 
panėši į klubus ar viešbučius, nei į kabinų santalkas. Pavieniai įstaigos 
darbiniai komponentai, galimas daiktas, bus mobilūs ir išsibarstę, bet 
grupiniai - veikiausiai išliks labiau susieti su konkrečia vieta. 

Viso to pakanka, kad būtų mestas iššūkis pačiai verslo ar pramonės 
firmos idėjai. Savo dažnai cituojamoje analizėje, nagrinėjančioje, kodėl 
firmos apskritai egzistuoja, Ronaldas Kouzas* ketvirtajame dešimt- 
metyje iškėlė mintį, kad jos sukūrė palyginti efektyvius vidinės infor- 
macijos srautus ir taigi iki minimumo sumažino kaštus sandėrių ir 
informacijos, kuri darbuotojams buvo būtina, kad šie galėtų efektyviai 
atlikti savo pareigas“. Tradiciškai didžiuma to efektyvumo gauta 
suburiant darbuotojus drauge po vienu stogu, kur šie gali kalbėtis vienas 
su kitu ir siuntinėti popierius ten ir atgal. Bet, kaip netruko pastebėti 
daugelis verslo apžvalgininkų, tinklai ir intelektualiosios vietos smarkiai 
mažina sandėrių kaštus tarp didesnio skaičiaus konkrečiam tikslui 
sutelktų, geografiškai išsibarsčiusių bendradarbiaujančiųjų grupių ir 
todėl tokio pobūdžio netradiciški junginiai tampa vis labiau konku- 


* Coase, Ronald (g. 1910) - britų kilmės JAV ekonomistas ir sociologas, Nobelio 
ekonomikos premijos laureatas (1991). 

rencingi". Kai šitai tampa vis aiškiau ir įvairūs verslai mėgina sugalvoti, 


ką daryti, vis daugiau girdėsime nenuščiūvančių kalbų apie „virtua- 
liąsias korporacijas“ ir „išplėstines įmones“'*. 


ĮMONĖS TAMPA MOBILIOMIS 


Įvairius naujoviškus elektroninius ryšius tarp darbuotojų, kon- 
sultantų, tiekėjų, gamintojų, platintojų ir užsakovų skirtingai nei tuos, 
kurie palaikomi fiziniu artimumu, galima greitai pertvarkyti, reaguojant 
įbesikeičiančias aplinkybes ir konkurencines įtampas. 

Globaliai mobilus kapitalas - varomoji šio nuolatinio persitvarkomojo 
ir prisitaikomojo proceso jėga, nes be paliovos ieško vietovių, kur darbo 
rinkos ir bendros verslo sąlygos esamuoju metu patraukliausios, o 
daugianacionalinės korporacijos energingai naudojasi savo geba 
paskirstyti veiklą daugmaž taip, kaip suformulavo Lesteris Turou*: 
„Globali ekonomika vienu metu išlaisvina, skatina ir verčia kompanijas 
keltis į vietoves, kur kaštai mažiausi“'*. Be to, kai nūnai kapitalas geba 
migruoti kur kas sparčiau nei žmonės, daugianacionalinis kapitalas gali 
efektyviai pasinaudoti grėsme pasitraukti iš kurios nors bendruomenės 
ir taigi lengviau paimti viršų derybose su profesinėmis sąjungomis ar 
vyriausybėmis!“ 

Ir kairieji, ir dešinieji apžvalgininkai stebėtinai sutaria aiškindami 
tokius reiškinius, tačiau tik ne dėl savo išvadų. Autoritetingame 
pamokomame darbe apie nacijas ir nacionalizmą Erikas Hobsbaumas** 
pastebi: „Atgyja miestai-valstybės, kaip antai Honkongas ir Singapūras, 
daugėja eksteritorinių „industrinių zonų“ techniškai nepriklausomose 
tokiose nacijose-valstybėse kaip hanziškieji dokai, taip patir lengvatinių 
mokesčių prieglobsčiai šiaip bevertėse salose, kurių viena vienintelė 
paskirtis - išvaduoti ekonominius sandėrius nuo nacijų-valstybių 
kontrolės. Nacijų ir nacionalizmo ideologija neturi nieko bendra nė su 


* Thurow, Lester (g. 1938) - MTI Slouno vadybos fakulteto profesorius, dirbantis 
ekonomikos ir vadybos srityse, daugelio leidinių ekonomikos apžvalgininkas. 

** Hobsbawm, Eric (g. 1917) - Londono universiteto istorijos profesorius- 
emeritas, paskelbęs „Kraštutinumų amžių: Pasaulio istorija 1914-1991 m.“ (1994) 
ir „Naujasis šimtmetis“ - apie XXI a. mūsų laukiančius pokyčius. 

vienu iš tokių reiškinių“*. O iš priešingo sparno Džordžas Gilderis* piktai 
džiūgauja: „Kapitalas jau neprirakintas prie mašinų ir vietų, nacijų ir 
jurisdikcijų... Kompanijos per kelias savaites gali persikraustyti į kitą 
vietą. Ambicingiems Žmonėms nebereikia stovėti išsitempus prieš 
biurokratus ir leistis apiplėšiamiems ir išnaudojamiems". Geografija 
ekonomine prasme tapo nebesvarbi''. 

Visame pasaulyje bendruomenės vis labiau jaučia šių reiškinių 
pasekmes. Kadaise daugelis jų išsilaikydavo vietoje dėl palyginti 
pastovių, ilgalaikių savo gyventojų ryšių su vietiniais bankais, 
gamintojais ir mažmenininkais, kurie suteikdavo darbo, vesdavo 
tarpusavio reikalus ir aprūpindavo daugybe kasdienės būtinybės 
dalykų - tokio pobūdžio tvirtai suregzta, didžiai personalizuota 
komercinė ir bendruomeninė struktūra, sentimentaliai išgarbinta 
„Nuostabiame gyvenime“**. Daugelis žmonių buvo padarę ilgalaikių 
įnašų į vietinės bendruomenės pobūdį bei kokybę, tad apsimokėjo 
gyventi pilietiška dvasia. Bet mes nebeišvysime panašių į Džordžą Beilį 
ir Bedford Folso „Statybos ir paskolos“***. O elektroninė darbo vieta 
neturi to Frenko Kapros**** spindesio. 

Ne todėl, kad ekonominė globalizacija - turėtume nepamiršti 
pažymėti - iš tiesų toks naujas reiškinys; daugelis labiau išprususių 
apžvalgininkų yra piktdžiugiškai nurodę komiškai artimas paraleles 
tarp tulžingos retorikos „globalizacija arba mirtis“ ir Markso su Engelsu 
išsakytosios Komunistų manifeste. Jie teisūs; Džordžas Beilis gerai būtų 
nutuokęs apie ekonominius įvykius kitame pasaulio gale ir dažnai būtų 
pajautęs jų poveikį. Tačiau skaitmeniniai tinklai padidina informacijos 
srautą, kuris susieja draugėn įmones ir sudaro sąlygas sandoriams suktis 
kur kas didesne sparta. Dabar ekonomiką turime ne tik globalią, bet ir 
labai greitai reaguojančią (ir į ją turi būti reaguojama), o šitai gresia 
seniau buvusiems pastovumams. 


* Gilder, George (g. 1939) - JAV ekonomistas ir rašytojas, tyrinėjęs skurdo 
problemas, daugelio solidžių mokslo tiriamųjų publikacijų autorius. 

** „It's a Wonderful Life“ (1946) rež. Frenko Kapros filmas, aukštinantis 
amerikiečių visuomenės Naujojo sandėrio idealus. 

*+* Personažas, miestukas ir firma iš anksčiau minėto filmo. 

**** Frank Capra (1897-1992) - italų kilmės amerikiečių kino režisierius, 
daugiausia dirbęs „Columbia“ kompanijoje. 

O ką mes galime padaryti? Kaip mums iš besirandančios naujos 
tvarkos išgauti potencialios naudos ir tuo pat metu išvengti neigiamų 
poveikių? 

Aišku, privalome sukurti naujas miesto ekonominio gyvybingumo 
ištakas. Kad galėtų klestėti, miestams visados tekdavo sudaryti kokį nors 
ekonomiškai stiprų, patvarų junginį iš gamtos išteklių bei transporto 
jungčių ir disponuojamų žemės plotų, darbo jėgos ir kapitalo. Dabar, 
įkandin skaitmeninės revoliucijos, šio seno žaidimo taisyklės ir išmokos 
keičiasi. 

Pavyzdžiui, praeityje daugelis miestų sėkmingai gyvuodavo 
eksploatuodami vietinius gamtinius išteklius. Garsieji Naujosios Anglijos 
fabrikų miestai išaugo aplink gausius vandens energijos išteklius. 
Australijoje Balaratas, Bendigas, Kalgurlis ir Brouken Hilas suklestėjo 
apie vietas, kur susitelkę gausūs mineralų klodai. Amerikos pietva- 
kariuose vietos nafta išugdė Los Andželą, Denverį, Hjustoną ir Dalasą. 
Žinia, kaip pademonstravo daugelio šių miestų vėlesnis likimas, 
strategija nebepasiteisina, kai ištekliai išsenka, kainos krenta ar naujos 
technologijos priveisia sėkmingų konkurentų. 

Kiti miestai laimėjo iš savo strateginės padėties ir tapo prekybos 
centrais. Venecija ir Singapūras atsidūrė ant stambių tarptautinių 
prekybos kelių ir sumaniai pasinaudojo šiuo faktu. Čikaga išaugo kaip 
svarbus geležinkelių mazgas. Amsterdamo ekonominis gyvybingumas 
didžia dalimi sietinas su jo kaip stambaus oro transporto mazgo 
vaidmeniu. 

Skaitmeninėje epochoje vis daugiau miestų (vienas įstabus 
pavyzdys - Palo Altas Kalifornijoje, kitas — Indijos Bangalūras) 
susivoks, kad jie gali susilaukti sėkmės dar vienu būdu - pasi- 
naudodami savo žmogiškaisiais ištekliais pritraukti ir išlaikyti ekono- 
minei veiklai, kurią iš principo būtų galima įkurdinti mažne visur". 
Norint laimėti šiame žaidime per ilgą laiką, jiems prireiks tinkamo 
pobūdžio vietinės traukos faktorių, kurie padėtų sulaikyti talentus, o 
ypač - malonių ir žvaliai nuteikiančių apylinkių, aukštos kokybės 
ugdomųjų bei medicinos paslaugų ir ganėtinai lanksčių transporto 
infrastruktūrų ir pastatų fondo, kuris sutalpintų sparčiai persitvar- 
kančius veiklos modelius?š. 

Tačiau visa tai priklauso nuo efektyvios strategijos socialinėms 
investicijoms palaikyti, atsižvelgiant į aplinkybę, kad geografinės 
bendruomenės ir ekonominės bendruomenės nebėra koegzistenciškos 
nei erdvėje, nei laike'?. Kaip galima sudominti globalių interesų įmones, 
kadjos padėtų kurti ir palaikyti infrastruktūrą, išsaugoti aplinkos kokybę 
ir užtikrinti gerą švietimą bei medicinos priežiūrą tam tikruose 
vietiniuose kontekstuose? Kaip būtų galima praplėsti tų iškilių 
ekonomikos aktorių aiškiai per siaurą akiratį, kad iš tiesų tai pasijaustų? 
Kaip jie galėtų tapti ištikimais piliečiais skirtingų ir išsibarsčiusių vietinių 
bendruomenių, su kuriomis yra susiję? 

XXI amžiaus visuomenės vedliams tai bus gyvybiškai svarbūs 
politikos klausimai?". Atsakysite neteisingai, ir atsidursite prieš 
šumpeteriškojo* šiukšlių konteinerio šmėklą. Atsakysite teisingai, ir 
miestai - kaip spėjo kai kurie optimistiškai nusiteikę apžvalgininkai — 
bus „pasirengę didžiuliam ekonominio augimo protrūkiui“?!. 


* Schumpeter, Joseph Alois (1883-1950) - austrų kilmės JAV ekonomistas. 

Senovės Romoje buvo geresnė karinė apsauga ir geresni spektakliai 
negu provincijose. Manhetene - geresnė medicinos priežiūra, restoranai 
ir kirpyklos negu gyvulininkyste besiverčiančiame miestuke. Kaip 
visiems žinoma, aukštos kokybės paslaugų prieinamumas sudaro 
svarbiausią miestiškų regionų trauką. 

Tačiau randantis kompiuterių tinklų pasauliui, šitai tampa mažne 
truizmu*. Kai kurios paslaugos vis dar priklauso nuo vietos tiekėjų, bet 
kitas galima sėkmingai išsikviesti ir gauti pristatomas iš toli. Todėl 
miestuose užsisluoksniuoja nauji paslaugų paskirstymo modeliai, kurie 
sparčiai keičia dalį senesniųjų. 


PASLAUGŲ SISTEMŲ TIPOLOCGIJA 


Gryniausiais ir akivaizdžiausiais bruožais paslaugų sistemą 
sudaro paslaugų tiekėjai, vartotojai ir efektyvios priemonės šiems 
abiem komponentams sujungti. Įvairūs galimi jungčių modeliai 
apibrėžia elementarią paslaugų sistemų tipologiją. Ir skaitmeninių 
telekomunikacijų poveikiai labai įvairūs. 

Kol dar nebuvo telekomunikacijų, privilegijuotieji apsistatydavo 
tarnais ar vergais ir prireikus pasišaukdavo šiuos žodžiu. Didesnių 


* Visiems žinoma, nuvalkiota tiesa. 

patarnautojų personalai buvo klasifikuojami ir įvardijami pagal savo 
atliekamas funkcijas - vyresnieji liokajai, kambarinės, virėjai, vairuotojai, 
korporatyvūs teisininkai ir panašiai. Visa tai daugiausia priklausė nuo 
pastoviai palaikomo fiziško artumo, netgi ir tuomet, kai tiesioginę 
žodinę komunikaciją ėmė papildyti primityvios varpelių ir skambučių 
sistemos. Ir šitai atsispindėjo architektūroje - numatant tarnų patalpas, 
durininkų kambarėlius, tarnybinius laiptus, išorinius ūkinius pastatus 
ir t. t. 

Vystėsi stambūs modernūs miestai, vystėsi ir alternatyvi cen- 
tralizuotų paslaugų punktų sistema, ypač - sudėtingoms, specia- 
lizuotoms paslaugoms teikti. Tie punktai sudarė sąlygas mastų 
ekonomijai ir galėjo aptarnauti platų gyventojų kontingentą palyginti 
žemais kaštais, tačiau paslaugų vartotojai gaudavo keliauti iki jų. 
Medicinos pagalba, švietimas ir daugelis komercinių paslaugų sekė 
šiuo pavyzdžiu, ir todėl atsirado susieto pobūdžio pastatai, kaip antai 
mūsų laikų ligoninės ir mokyklos. 

Vienintelis būdas išspręsti nepatogią prieštarą tarp siekių gauti 
mastų ekonomiją pasitelkiant centralizaciją ir išlikti arti vartotojų 
įgyvendinant decentralizaciją - tai plėtoti paskirstytas filialų sistemas. 
Pavyzdžiui, šitaip XIX amžiuje ir XX pradžioje stambios bankininkystės 
įstaigos turėjo vyriausiąsias būstines gerai matomose miesto centro 
vietose, tarnybines kontoras centralizuotoms operacijoms vykdyti — 
priemiestinėje erdvėje ir daugybę filialų vietinėse bendruomenėse 
klientams aptarnauti. Mažmeninė prekyba sekė tokiu pačiu keliu. 
Bendras rezultatas buvo toks, kad centrinės gatvės, komerciniai kvartalai 
ir parduotuvių kompleksai pėstiesiems tapo filialų ir frančizių telkiniais. 
Ir vidumiesčio kontorų dangoraižiai visur, išskyrus stambiausius 
globalius didmiesčius, dažniausiai glaudė nacionalinių ir tarpna- 
cionalinių organizacijų filialus. 

Dar viena strategija - pasitelkti mobilius tiekėjus pasiskirsčiusiems 
gyventojams aptarnauti. Tai turi savo šaknis senovinėje keliaujančiųjų 
gydeivų, mokytojų, prekijų ir kvartalą patruliuojančiųjų policininkų 
tradicijoje. Tai nepatogu, nes mobilūs tiekėjai turi nešiotis savo amato 
įrankius ir šitaip sunku pasiekti masto ekonomijos. 

Galiausiai stengiantis, kad šie pagrindiniai modeliai duotų kuo 
daugiau naudos ir keltų kuo mažiau nepatogumų, buvo sukurti įvairūs 

mišrūs variantai. Stambią centrinę medicinos įstaigą galima būtų 
suderinti su sistema, kurią sudarytų vietinės klinikos, greitosios pagalbos 
brigados ir teikiantieji medicinos pagalbą namuose. O smulkieji pre- 
kybininkai galėtų pasinaudoti tiek vidumiesčio demonstracinėmis 
salėmis, tiek komivojažieriais. 


KVIEČIANTIS PAGALBON 


XIX amžiuje ankstyvoji telekomunikacijų technologija buvo greitai 
pritaikyta prireikus išsikviesti mobilius paslaugų tiekėjus iš centrinių 
būstinių. Tai sutrumpino reagavimo laiką ir centralizuotas paslaugas 
padarė efektyvesnėmis. 

Pavyzdžiui, 1852-aisiais Bostonas pradėjo kurti telegrafinės iškvietos 
būdeles, sujungtas su gaisrinėmis, ir kiti miestai netrukus pasekė šiuo 
pavyzdžiu!. Šitai, taip pat rankomis traukiamą įrangą kovai su ugnimi 
pakeitus arkliais kinkomomis ugniagesių mašinomis, o paskiau ir 
motorizuotomis, sudarė gaisrinėms sąlygas aptarnauti platesnes 
teritorijas ir daugiau gyventojų. 

Tolesnės telekomunikacijų ir transporto technologijų bangos pratęsė 
ir patobulino šią idėją. Iki XIX a. devintojo dešimtmečio policijos 
nuovadose buvo įrengti telefonai, ir aptarnaujančios plačias teritorijas 
policijos pajėgos galiausiai ėmė naudotis telefonais kartu su abipusio 
ryšio radiju ir patruliniais automobiliais. Nuo 1928-ųjų Karališkoji 
medicinos oro tarnyba pradėjo teikti medicinos pagalbą plačioms, 
tolimoms, retai gyvenamoms Australijos sritims, pasitelkusi lengvus 
lėktuvėlius, iškviečiamus per pedalais varomus Morzės abėcėlės radijo 
siųstuvus-imtuvus. Nūnai, mobiliųjų telefonų ir pranešimų gaviklių 
laikais, nuolat galima išsikviesti visokiausius paslaugų tiekėjus - nuo 
kanalizacijos valytojų iki neurochirurgų. 


PASTOVI PRIEŽIŪRA 
Kad ir esant visoms šioms sistemoms, vis tiek kas nors turi imtis 


iniciatyvos iškviesti policininkus, medikus, ugniagesius, santechnikus 
ar maisto išvežiotojus. Bet papildžius tolimosios iškvietos pajėgumus 

jutikliais, poreikių sekimo ir paslaugų iškvietos uždavinius galima 
automatizuoti. 

Štai dabar įprasta pastatuose įmontuoti ugnies ir dūmų detektorius; 
šie ne tik paleidžia pavojaus signalą, bet ir automatiškai iškviečia 
ugniagesius. Signalizacijos įtaisai prieš įsilaužėlius, juntantys, kai 
atidaromos durys, išdaužomi langai ar kai kas nors vidaus patalpose 
juda, veikia maždaug tokiu pat būdu. Įmontuotais jutikliais pagrįsta 
nuolatinė elektroninė priežiūra padeda iš esmės pagerinti tokių 
konstrukcijų kaip tiltai ir užtvankos eksploataciją. Pramonėje jau seniai 
tapo įprasta įmontuoti jutiklius gamykloje ir įrengimuose, kad 
signalizuotų veiklos sutrikimus, ir visuotiniais tinklais apraizgytame 
pasaulyje ši idėja vis labiau bus pritaikoma automobiliuose ir įvairios 
paskirties buities prietaisuose. 

Pavyzdžiui, imkime lengvojo automobilio ar sunkvežimio padangas. 
Rankiniu būdu patikrinti slėgį padangose tradiciškai buvo vairuotojų ir 
aptarnaujančiųjų mechanikų pareiga ir, esant reikalui, šį pakoreguoti; 
aplaidumas baigiasi prasta padangų eksploatacija ir didesniu susi- 
dėvėjimu. Intelektuali transporto priemonė pati galėtų atlikinėti šias 
kasdienes aptarnavimo užduotis, naudodamasi prietaisų skydelyje 
įrengtais slėgio monitoriais, kompiuteriais valdomomis pompomis ir 
ventiliais pastoviam slėgiui palaikyti. Bet dabar netgi intelektualesnieji 
miškavežiai Aliaskoje ar Britų Kolumbijoje turi savo borto kompiuterius, 
sujungtus per palydovą su geografinės padėties bei orų informacinėmis 
sistemomis, ir dinamiškai koreguoja padangų slėgį pagal esamas sąlygas. 
Perlenkta? Ne, jeigu atsiperka eksploatacija?. 

Tai, kas atliekama konstrukcijoms ir mašinoms tobulinti, gali būti 
pritaikyta ir mūsų pačių organizmų labui. Veikiausiai ir mes išvysime, 
kaip daugėja sudėtingų medicininio stebėjimo prietaisų, sujungtų su 
sveikatos priežiūros tiekėjais; kadaise prieinami tik ligoninių palatose, 
jie vis labiau įgis neįkyrių, prie kūno nešiojamų prietaisų bei sistemų 
pavidalą ir užtikrins nuolatinį stebėjimą namuose visų, kuriems to reikia. 

Tomis aplinkybėmis, kai automatinis stebėjimas neįmanomas ar dėl 
kokių nors priežasčių nepakankamas, kita geriausia išeitis gali būti 
nuotolinis stebėjimas pasitelkus elektroniką. (Per pramonės revoliuciją 
atsirado mašinų stebėtojai, o skaitmeninė revoliucija vis gausina ekranų 
stebėtojus.) Nuotolinio stebėjimo uždavinius galima vykdyti, kai patogi 
laiko zona, po ranka turima pakankamai kvalifikacijos ir tenkina kaina. 

Manilos paramedikai galėtų teikti medicininės priežiūros paslaugas 
Palm Springso pensininkų bendrijoms ir iškilus reikalui nusiųsti vietinius 
praktikuojančius medikus. Panašiai tolimos akys ir ausys galėtų stebėti 
saugos kamerų ekranus ir iškviesti, jei būtina, vietos policiją ar saugos 
tarnybą. 


STEBĖJIMAS IR VIENUMAS 


Žinoma, visa tai kasdienį gyvenimą padengia dar vienu elektronikos 
nulemtų socialinių santykių sluoksniu. Visur, kur tik tokia elektroninė 
priežiūra vykdoma, mūsų pirminius, antrinius ir tretinius tarpusavio 
santykius ji papildo tuo, kas kai kada vadinama ketvirtiniais socialiniais 
santykiais - kokie egzistuoja tarp stebimojo ir anonimiškojo stebėtojo. Ir 
kaip budrūs pilietiški laisvamaniai netruko pastebėti, mes, ko gero, 
baigsime save įkalindami erdviame elektroniniame panoptikume“. 

Kalbant subtiliau, mums vis dažniau teks daryti kompromisus, nes 
norėdami gauti geresnių paslaugų turėsime atsisakyti dalies savojo 
privatumo. Pavyzdžiui, jeigu koks nors virtualus knygynas ar kom- 
paktinių diskų parduotuvė registruoja jūsų pirkinius, jie gali juos 
automatiškai palyginti su kitų klientų pirkiniais ir paskiau jums pranešti, 
ką panašių interesų klientai perka. Tai labai efektyvus pagalbinis atsijų 
ir rekomendacijų mechanizmas, žymiai padidinantis knygų pardavėjo 
paslaugų vertę - bet galbūt panorėtumėte šių atsisakyti, sužinoję, kad 
perkamumo profiliai taip pat parduodami ir prekiautojams tiesioginiu 
paštu**. Ir, ko gero, labai suirztumėte sužinoję, kad landūs žurnalistai 
kaišioja į šiuos duomenis nosį. 

Kas, jeigu panorėtumėte apsistoti prašmatniame viešbutyje? Jeigu 
elektronikos padedamas viešbutis įmanytų prieiti prie detalaus jūsų 
poreikių ir pomėgių profilio, jis galėtų organizuoti patalpas ir meniu 
pagaljūsų skonį. Bet ar verta? Nejau norėtume tiek daug atskleisti, kad 
gautume tokią privilegiją? O gulantis į ligoninę? Ar kritiškesnė padėtis 
ką nors pakeistų? Ar ryžtumėtės atskleisti apie save kur kas daugiau, 
jeigu tai žymiai pagerintų jūsų sveikatos priežiūros kokybę? 


* Paštas, kurį paprastai sudaro reklaminiai prospektai, prašymai aukoti ir pan., 
siunčiami dideliam skaičiui žmonių individualiai. 

Svarbiausi strategijos ir planavimo klausimai, kuriuos iškelia 
užsisluoksniuojantys ketvirtiniai santykiai, - kaip pasiekti atitinkamą 
pusiausvyrą, atsižvelgiant į aplinkybes. Įvairūs žmonės įvairiais savo 
gyvenimo laikotarpiais įvairiais abipusiais santykiais su visuomene 
įvairiai balansuoja tarp nepriklausomumo ir priklausomumo. Jie siekia 
ir reikalauja anonimiškumo ir atpažįstamumo įvairiais deriniais. Kai 
kada trokšta vienumos, o kai kada - būti labai matomi viešumoje. 
Tradiciškai būdavo įmanoma tokią pusiausvyrą nusverti vienon ar 
kiton pusėn, judant iš vietos į vietą. Elektroninės nuotolinio stebėjimo 
ir iškvietos technologijos praplečia pasirinkimų diapazoną, keičia 
pasekmes ir pavojus, reikalauja, kad permąstytume mūsų architek- 
tūrinius ir teisinius mechanizmus, kurie padėtų išlaikyti tinkamą 
pusiausvyrą. 

Pagal pačius pesimistiškiausius scenarijus šie mechanizmai 
neišvengiamai užsikirs, galingieji visados gaus, ko nori, ir baigsis tuo, 
kad bus pažeistas mūsų privatumas. Pagal optimistiškesnius - rasime 
sėkmingų būdų traktuoti tapatumą kaip elektroniškai apskaitomą prekę. 
Priklausomai nuo aplinkybių, pusiausvyrą pakreipsime aukštyn arba 
žemyn. 


NUOTOLIŠKAS PRISTATYMAS 


Nuotolinė priežiūra ir iškvieta ryškiai keičia paslaugų sistemas, — 
ypač medicinos pagalbos ir avarinių tarnybų, - bet iš tikrųjų skirtumą 
nulems nuotoliškas pristatymas. Jeigu galima pristatyti paslaugą 
tinklais, tuomet galima išplėsti aptarnaujamą sritį, kiek siekia tinklai — 
potencialiai globaliu mastu. Tai sukuria dideles paslaugų rinkas, žada 
teisingesnį paskirstymą ir yra ypač gera žinia tolimų bei neišvystytų 
rajonų gyventojams bei tiems, kurių mobilumą varžo amžius arba liga. 
Dar daugiau, paslaugų agentu kitame linijos gale dažnai gali tapti niekad 
nemiegantis programinės įrangos elementas, o ne žmogus-operatorius. 

Pačiu elementariausiu atveju, kaip esti su audio- ir videopramoga, 
žinių laidomis ir kai kuriomis lavinamomis paslaugomis, pristatymas 
apsiriboja informacijos srauto perdavimu ir pavaizdavimu. Jis gali būti 
sinchroniškas, pavyzdžiui, radijo ir televizijos transliacijos arba 
asinchroniškas, kai naujienos perduodamos tinklo tarnybinių stočių. 

Šiaip ar taip, tinklas paprasčiausiai suteikia vienakrypčius kanalus; 
veikimas maždaug toks pat kaip vandens tiekimo sistemose. 

Kai telekomunikacija dvikryptė, nuotoliškas pristatymas tampa 
patrauklia perspektyva paslaugų verslams, kur laikomasi strategijos 
informuoti klientus apie galimybes rinktis, patarti jiems renkantis, o 
paskiau užbaigti kokiu nors pirkimo sandoriu. Tai galioja net ir tokiems 
atvejams, kai įsigytas produktas ar paslauga galiausiai pristatomi grynai 
tradiciniu būdu. 

Kelionė - tipiškas pavyzdys. Kadaise, norėdamas gauti informaciją 
ar patarimą ir nusipirkti bilietus, turėdavote nukakti į geležinkelio stotį, 
garlaivių kompanijos kontorą ir vietos kelionių agentūrą. Paskiau, kai 
atsirado telefonas, galėdavote gauti daugmaž tokią pat paslaugą, 
surinkdamas telefono numerį; oro linijos ir kitos transporto kompanijos 
pradėjo kliautis savo telefonų centro operacijomis, ir kelionių agentai 
didžiumą savo laiko ėmė leisti nepadėdami ragelio. Ne taip seniai 
interaktyviosios tinklo svetainės pasiūlė trečią alternatyvą; jomis galima 
naudotis, kai peržiūrinėjate tiesioginiu ryšiu išsamias kelioninės 
informacijos duomenų bazes, kai užsiimate sudėtingomis paieškomis, 
norėdami susirasti oro reisus ir tinkamas kainas, o paskiau tuoj pat 
tiesioginiu ryšiu per kompiuterių tinklą rezervuojate vietą ir nusiperkate 
bilietą. Dėl to kelionių agentams tapo sunkiau išsilaikyti iš komisinių 
(jie visados tai darydavo), gaunamų parduodant bilietus, ir buvo 
priversti konkuruoti dėl siūlomos informacijos ir patarimų kokybės". 

Kai kuriose mažmeninės prekybos srityse dedasi tas pat. Tokios 
virtualiosios knygų ir kompaktinių diskų parduotuvės kaip 
Amazon.com* ne tik suteikia patogumą ir paslaugas kiaurą parą ištisą 
savaitę; jos taip pat konkuruoja su tradiciniais knygynais, galėdamos 
pasiūlyti vis sudėtingesnę informaciją ir patarti. Jų katalogai didelės 
apimties ir išsamūs, su knygų santraukomis, apžvalgomis ir kryžminėmis 
nuorodomis, todėl galima įvairiopa paieška. Be to, jie gali pelnyti klientų 
ištikimybę, pasiūlydami pagalbines atsijos ir rekomendacinio pobūdžio 
paslaugas, kurios tampa tuo efektyvesnės, juo ilgiau ir dažniau ten 
perkate. Taigi tokios parduotuvės kur kas galingesnės nei jų pirmtakės, 
kuriose praktikuoti užsakymai paštu ir telefonu. 


* Didžiausias pasaulyje knygynas internete. 

Šitai taip pat ryškiai pakeitė bankus ir finansinių paslaugų parda- 
vėjus. Depozitai, pinigų išėmimai, pasiteiravimai dėl balanso tapo 
didžiatūrės, tačiau nebrangios prekinės operacijos; vis dažniau jos 
atliekamos nuotoliškai ir automatiškai per bankomatus ir elektroninės 
namų bankininkystės sistemas, o ne banko kasininkų už langelio kaip 
kadaise. Sąskaitos apmokamos iš savojo kompiuterio tiesioginiu ryšiu, 
o ne paštu“. Ir vis daugiau investuotojų naudojasi nebrangiais verslo 
punktais, užuot betarpiškai skambinę brokeriams. 

Šioje naujoje konkurencinėje terpėje pardavėjai stengiasi išsiskirti 
siūlomos operatyviosios informacijos, analizės ir patarimų kokybe. Tad 
elektroninės namų bankininkystės sistemos integruojamos su asmeninės 
finansinės vadybos programine įranga. Pensijų fondų tvarkytojai kuria 
kruopščiai parengtas tinklo svetaines, įjungdami naujausias finansines 
ataskaitas, informatyvią medžiagą, pelno skaičiuoklius bei kitas 
priemones sprendimams paremti ir tiesioginio ryšio operacijų 
pajėgumus. Per tiesioginio ryšio prekybą akcijomis ir abipusius fondų 
serverius užsakovas gali gauti individualizuotas pagal užsakovą 
vertybinių popierių paketų suvestines, realiojo laiko akcijų kursus, 
slankiojo vidurkio diagramas, ketvirčio prognozes, ekonominius 
kalendorius, analitikų pranešimus ir personalizuotas rekomendacijas, 
kurie atstoja brokerio patarimus. 

Šaipūnai, manantys, kad šios tiesioginio ryšio per kompiuterių 
tinklus paslaugos mažai kuo skiriasi nuo paštu ar telefonu pagrįstų 
praeities paslaugų ir niekas negali pakeisti bendravimo akis į akį su 
išmanančiu specialistu, paprasčiausiai nieko nesupranta. Esminį 
skirtumą kaip tik ir sudaro elektroninio pristatymo visuotinumas ir 
sparta podraug su galimybe tiesiogiai integruoti elektroninį intelektą. 
Tinklai atveria plačias rinkas tiek įprastoms, tiek radikaliai nau- 
joviškoms paslaugoms, verslininkai reaguoja, ir elektronikos dėka 
sparčiai randasi naujo pobūdžio paslaugų ekonomika. Vis daugiau 
tradicinių paslaugų verslų staiga pasijaus pritrenkti visokių išsišokėlių 
amazonių taškas com.* 


* Čia autorius pažaidžia panašiu žodžių sąskambiu: amazed —būti apstulbintam, 
pritrenktam (angl.) ir Amazoned (nuo anksčiau paminėto interneto adreso). 

Bendras šių įvairios rūšies naujų tolimojo perdavimo paslaugų 
sistemų socialinis poveikis tas, kad nebelieka įprastų tarpininkų. Juos 
pakeičia elektroninės sistemos ir programinė įranga. 

Užuot ėję į banko filialą ir susitikę su kasininku - galbūt su tokiu, su 
kuriuo nuolat kontaktuodami susipažinote - jūs bendraujate su 
beveidžiu bankomatu arba elektronine namų bankininkystės sistema. 
Užuot nusipirkę bilietą į spektaklį teatro kasoje (ar iš spekulianto), jūs 
neriate tinklo svetainėn, išsirenkate vietą pagal ekrane pateiktą planą 
ir iš anksto susimokate kreditine kortele. Kam eiti pas savo vietinį, kad 
ir draugišką, krautuvininką - peržiūrite katalogus ir nuspaudžiate 
„Užsakymo“ mygtuką. Kadaise, norėdamas pratęsti vairuotojo teises, 
turėdavote laukti eilėje prie transporto priemonių registracijos, o dabar 
tą atliekate per kompiuterių tinklus tiesioginiu ryšiu. 

Taigi netiesioginių, anonimiškų, elektronikos padarytų įmanomais 
santykių mūsų kasdieniame gyvenime vis daugėja, o tuo pat metu kai 
kurių sandorių akis į akį (ir antrinių socialinių santykių su pažįstamais 
tarpininkais, kurie dėl anų atsirado) atitinkamai mažėja. Visuomenė 
kaip visuma tampa vis labiau priklausoma nuo didžiulio, sudėtingo 
automatizuoto elektroninės tarpininkavimo tinklo - mūsų naujojo, 
universalaus suvedėjo. Veikiausiai nepaprastai sumažės sandėrių kaštai 
ir padidės rinkos efektyvumas; nenuostabu, kad Bilas Geitsas su 
pasimėgavimu parašė, jog ateina „kapitalizmo be trinties“ laikai?. 

Visai suprantama, daugelis žmonių baiminasi, kad bus paversti bitus 
žindančiu homo economicus porūšiu ir podraug neteks žmogiškųjų 
kontaktų bei santykių. Bet paklauskime kietai. Ko iš tikrųjų buvo verti 
tie ypatingi socialiniai santykiai? Ir kas juos pakeis? Dėl manęs, tai galiu 
apsieiti be žmogiškųjų kontaktų, kuriuos palaikydavau su abejingais ir 
persidirbusiais transporto priemonių registracijos tarnautojais, o 
sugaištą eilėje laiką panaudoti kur kas geriau. Ir nemanau, kad aš vienas 
toks. 

Aišku, svarbu, kad nepaliktume tuštumos arba neužpildytume tos 
tuštumos kompiuteriniais žaidimais ir vis iš naujo kartojamais situacinių 
komedijų serialais. Jeigu norime, kad elektronikos dėka pasiektas 
efektyvumas būtų žmogui naudingas, jį būtina papildyti galimybėmis 
atsilaisvinusį laiką skirti kam nors geresniam - kai „geresnis“ nusakomas 

tiek socialine, tiek ir individualia prasmėmis. Tai svarbiausias strategijos 
dirbame, galėsime laikyti socialine sėkme tik tuomet, jeigu jie pajėgs 
suteikti galimybių skirti daugiau laiko ir energijos mūsų labiausiai 
vertinamiems pirminiams santykiams. Nedidelė, visą parą [įtinklinta] 
kaimynija laimės, jeigu ji sugebės skatinti ir atlyginti atsinaujinusį dėmesį 
bendruomenei kurti. Ir, galimas daiktas, laikas, kuris būtų sugaištas 
ieškoti ir pirkti knygoms, dabar bus panaudojamas produktyviau — 
skaitant ne tokius brangius, lengviau pasiekiamus elektroninius leidinius. 


TELEROBOTIKA 


Visa tai tinka paslaugoms, kurios sėkmingai gali būti bekūnės. Tačiau 
kaip tokios, kurios tradiciškai neišsiversdavo ne tik be informacijos 
mainų, bet ir be žmogaus rankų - čia pat, vietoje? Ar įmanoma sutaisyti 
jūsų automobilį per atstumą? 

Ką gi, šitaip tikrai galima sutaisyti jūsų kompiuterį - bent jau kai 
kuriomis aplinkybėmis. Jeigu leisite per nuotolį prisijungti patyrusiam 
specialistui, jums galbūt pavyks išspręsti programinės įrangos problemas 
neapsilankant tarnybinėje stotyje ar gabenant kompiuterį į aptarnavimo 
centrą; plačios apimties tinklus faktiškai bus labai sunku eksploatuoti 
be tokio nuotoliško aptarnavimo. Kadangi vis daugiau kompiuterių turi 
įmontuotą programinę įrangą bei tinklines jungtis, jie irgi bus 
aptarnaujami tokiu būdu. Jeigu jie nebus pataisomi tiesiogiai, problemos 
bus nustatomos per atstumą ir pasiunčiami specialistai su atitinkamomis 
dalimis ir įrankiais. 

Kur tokia strategija pasirodys nepakankama, atlikti darbą bentjau iš 
principo bus pavesta telerobotams. Telerobotai — tai nuotoliškai 
valdomos mašinos, gebančios atlikti visokius fizinius uždavinius. Jie gali 
būti fiksuoti vietoje kaip pramonės robotai arba mobilūs kaip detales 
pristatančios važiuoklės, o su telekomunikacijų tinklais gali būti sujungti 
laidais arba radijo ryšiu. Kiekvienas jų judesys gali būti tiksliai 
kontroliuojamas arba jie gali būti aprūpinti kokia nors autonomiška geba 
daryti sprendimus. 

Ironijos persunktas „Telesodo“ (Telegarden) projektas, kurį sukūrė 
Kenas Goldmanas (Ken Goldman) ir Džozefas Santaromanas (Joseph 

Santarommano), - tai ankstyvas ir provokuojantis tyrimas tam tikrų 
krypčių, kuriomis sujungti su tinklais telerobotai galėtų dirbti. Kalbama 
apie telerobotiškai prižiūrimą, per tinklą pasiekiamą sodą. Galėtumėte 
prisijungti prie bendruomenės, kuri drauge prižiūrėjo jį, pateikdamas 
projekto organizatoriams ir kitiems sodininkams savo elektroninio pašto 
adresą. Narystė šioje bendruomenėje sudarydavo galimybę iš toli valdyti 
roboto ranką per tinklo sąsają, pasodinti ir laistyti sėklas, sekti visus 
veiksmus ir matyti sodo būklę. Gardening Design žurnalas — ne itin 
pastebimas dėl skaitmeniniam pasauliui skiriamo dėmesio - išsijudino 
pakomentuoti: „Pasodinti vienut vieną neregėtą ir neliestą sėklą už 
tūkstančio mylių gali atrodyti mechaniškas dalykas, tačiau tai įžiebia 
zenbudistinį fundamentalaus augimo akto suvokimą. Nors jutiminiai 
signalai išjungti, kai matai, kaip ta sėkla sodinama, krusteli kažkoks noras 
laukti, globoti ir puoselėti. Neabejotinas sodo virpesys tvinksi ir traukia 
netgi per modemą“. 

Net trumpam apsilankę tinkle aptiksite daug patrauklių ir įdomių 
telerobotinių žaislų ir meno instaliacijų (Y AHOO klasifikuoja juos kaip 
„Įdomūs, su internetu sujungti daikčiukai“). Kai rašiau šią pastraipą, 
aptikau tarnybinių stočių, kurios suteikė - ar žadėjo suteikti, o gal kadaise 
būtų suteikę - galimybę iškasti visokius daikčiukus iš pripildyto smėliu 
terariumo, kontroliuoti įvairius laboratorinės įrangos elementus, apsukti 
aplinkui ir pakreipti vaizdo kameras įvairiose vietose, valdyti traukinukų 
modelius Vokietijoje ir stebėti, kaip šie juda, kažkur toli užžiebti lemputes 
ant Kalėdų eglutės, kontroliuoti keletą automatizuotų teleskopų, kilnoti 
blokus mechaniniu kranu, esančiu Vakarų Australijos universitete, 
tapyti paveikslus su tikrais dažais ir teptukais ir netgi pakelti tolimą 
tostą. 

Apskritai telerobotika atrodo sudėtingas, brangus ir šiek tiek ydingas 
reikalas. Iš tikrųjų dažnai taip ir yra, betji gali turėti praktinę prasmę, kai 
nuotoliai ir kelionės kaštai labai dideli, paslaugas tenka pristatyti į 
pavojingas vietoves ar kai paklausa labai plačiai išsibarsčiusi, bet 
patyrusių paslaugos tiekėjų galima surasti vos keliose vietovėse. 
Pavyzdžiui, imkime specializuotą chirurginę pagalbą. Be abejo, įprastomis 
aplinkybėmis visai aišku, kad geriausia, kai chirurgas palatoje greta 
ligonio. Bet argi tikrai geriau transportuoti sunkų ligonį ar užsiėmusį 
chirurgą labai didelius atstumus, jeigu šitai galėtų pakeisti telerobotika 
podraug su skaitmenišku vaizdo perdavimu iš nuovokiosios operacinės? 

O kaip dėl mūšio lauko ar katastrofiškų situacijų, kur galbūt chirurgai 
turi pernelyg didelę vertę, kad jais būtų galima rizikuoti priekinėse 
pozicijose? O kaip tokiu atveju, kai paklausa kokiai nors specializuotai 
procedūrai plačiai išsibarsčiusi po pasaulį, o būtiną kvalifikaciją galima 
surasti tik keliuose stambesniuose centruose? Būtinybė teikti paslaugas 
tokiomis aplinkybėmis paskatino energingas telechirurgijos galimybių 
paieškas ir padėjo sukurti kai kurias įspūdingas prototipines sistemas?. 

Taigi taip kai kada galima pasinaudoti telerobotika, kai norima 
turėti sąlytį - tiesiogine prasme sąlytį - su tolimais paslaugų tiekėjais. 
Bet pernelyg nesusižavėkime robotinėmis galūnėmis, jutikliniais 
grįžtamojo ryšio įtaisais ar elektroniniu plėšikavimu. Bent kol kas - 
dar ne. 


TELEPASLAUGŲ PARADOKSAS 


Telerobotikos ribotumai pamokomi. Kad ir kaip sėkmingos naujosios 
tolimojo perdavimo paslaugų sistemos, tiesa lieka ta, kad kai kurios 
paslaugos —netir daugelis pačių paprasčiausių - vis tiek priklauso nuo 
vietoje esančių tiekėjų. Dirbantiems namie su kompiuteriu kompanijų 
tarnautojams reikia, kad jų drabužiai būtų išvalyti, ir jie nenori dėl to 
toli keliauti. Biržos verteivos, prekiaujantys elektronikos pagalba, tegul 
ir atlieka globalias operacijas, tačiau valytojai, ištuštinantys jiems 
šiukšlių dėžes ir dulkių siurbliu išvalantys grindis, turi būti čia pat vietoje. 
Nepaisant „Telesodo“, įprasti sodininkai turi dirbti žemę. Viršininkai 
turi gauti į stalą maistą, kol tas dar karštas. Nuotoliškas plaukų 
sušukavimas ir dantų gydymas atrodo dar labai toli ateityje. Sudėkite 
visa tai ir suprasite, kad pagamintoms mieste vietos reikmėms prekės ir 
paslaugos - kitaip nei tos, kurias regioniniai ekonomistai vadina 
„eksporto baze“ - veikiausiai ir toliau sudarys labai žymų visumos 
procentą!?, 

Taigi sykį nusistovėjusi gyventojų ir ekonominės veiklos koncentracija 
vis tebeturi kažkokio galingo cemento, padedančio išlikti jiems drauge". 
Galime tikėtis, kad švietimo, pramogų, medicinos, mažmeninės 
prekybos, finansų ir kitų paslaugų skaitmeninis pristatymas sukurs šių 
koncentracijų viduje ir tarpusavyje naujus naudojimosi paslaugomis 
modelius, tačiau tikrai jų nepanaikins. Iš tiesų ryškėja tam tikras 

paradoksas; karštieji elektronikos sąlygoto aktyvumo taškai - kaip antai 
Manheteno finansinis rajonas, Londono Sitis ar kompiuteriais 
dirbančiųjų namuose milijoninio Aspeno anklavas - tampa magnetais 
mažai apmokamiems paslaugų sferos darbuotojams, kurie atlieka visa 
tai, ko nepajėgia padaryti kompiuteriai ir elektronika valdomi 
mechanizmai. Ir, žinoma, šios paslaugų sferos darbuotojų koncentracijos 
tampa dalimi tokių vietovių patrauklumo labiau privilegijuotiesiems. 
Tad, nors ir kiek ciniška, bemaž ne paslaptis, kad visos šios 
prašmatniosios vietos kažkur netoliese turi didelius, pigiai nuomojamų 
būstų atitikmenis, kur kas ne tokius įdomius ir patrauklius. 

O ten storulė namų šeimininkė vis dar tebelaido gerklę. Polas 
Krugmanas* iškėlė mintį, - ir jis tikriausiai teisus, - kad galiausiai 
skurdieji miesto rajonai atsikeršys'?. Kai tinklai plinta, intelektualiųjų 
vietų daugėja ir programinė įranga tampa vis tobulesnė, su informacija 
susijusių paslaugų kainos kris. O tuo pat metu rankų darbo paslaugų, 
kurios nepasiduoda lengvai automatizuojamos ar nuotoliškai teikiamos, 
vertė atitinkamai kils. Virėjai, sodininkai, auklės ir santechnikai gyvuos 
vis geriau. 

Tuo tarpu tinkliniai ryšiai radikaliai pakeis mažųjų paslaugos tiekėjų 
veiklos pobūdį. Taksi sistemos - su jų individualiais dispečeriais, 
koordinuojamais iš tarpinių agentų ir telekomunikacijų centrų - jau 
seniai parodė kelią. Skaitmeninių telekomunikacijų amžiuje operatyvieji 
brokerių centrai parūpins katalogus, informaciją apie kainas bei apie 
tai, kaip pasiekti paslaugas ir rekomendacijas. Užuot paskambinę 
santechnikui, prašyti palaukti arba įsivelti į telefoninių pokalbių 
brūzgyną, galite pasiųsti programinį agentą, kuris surastų reikiamos 
kvalifikacijos vamzdžių specialistą, pasitikrintų kainas, sužinotų, kaip 
anas pasiekiamas bei atsiliepimus apie darbą, ir automatiškai sutartų 
apsilankymą. Užuot pirkę baldus vietos antikvariate nersite į nacionalinę 
tiesioginio ryšio aukcionų svetainę internete. 

Apskritai telepaslaugų išjudintos erdvinės jėgos esti sudėtingos ir 
dažnai tempia vienu metu į priešingas puses, tad gali paskatinti tiek 
išcentrines, tiek įcentrines tendencijas. Jos gali sutraukyti saitus tarp 


* Krugman, Paul (g. 1953) - ekonomistas, 18 knygų autorius, Jeilio, Prinstono 
universitetų ir MTI profesorius, bendradarbiaujantis daugelyje žurnalų ir 
laikraščių ekonomikos klausimais. 

vietos paslaugų paklausos ir pasiūlos, tačiau taip pat gali sustiprinti ir 
jauesamų paslaugų centrų dominavimą. 


ELEKTRONINIAI FASADAI, ARCHITEKTŪRINIAI UŽUSIENIAI 


Architektūrine prasme įspūdingiausia telepaslaugų pasekmė ta, kad 
transformuojasi įprasti santykiai tarp fasado ir užusienio patalpų. 
Daugelis įstaigų pradeda įsigyti elektroninius ir architektūrinius 
užusienius. 

Pavyzdžiui, prisiminkime kokią nors mažmeninę parduotuvėlę 
senamadiškoje krautuvių gatvėje. Vitrina pristato įmonėlę publikai, o 
prekybos erdvė tuoj už jos — tai vieta, kur klientai apžiūrinėja prekes, 
bendrauja su pardavėjais ir įsigyja pirkinius. Už jos giliau - publikai 
uždaros prekių atsargų ir administracijos patalpos. Galbūt dar giliau 
užnugaryje yra atokus prekių sandėlis ir valdytojo kontoros patalpos. 
Apskritai labai aiški regimumo ir viešo prieinamumo hierarchija. 

Tačiau tokios parduotuvės elektroninio atitikmens atveju, tiesioginio 
ryšio per kompiuterinius tinklus sąsaja perima gatvės fasado, iškabos, 
vitrinos ir prekybos salės funkcijas; programinė įranga neša visą krūvį, 
tarpininkaudama tokios struktūros sąveikoms su klientais. Užusienio 
erdvė išlieka; būtinybė sandėliuoti atsargas ir sutalpinti administracinį 
personalą niekur nedingsta. Tačiau sunkumai dėl patalpų silpnėja ir šią 
užusienio erdvę galima laisvai paskirstyti iš naujo, jeigu tik tai praktiškai 
tikslinga. Be to, pastatams, suteikiantiems tokią užusienio erdvę, neprivalu 
neibūti krentančiose į akis, tačiau brangiai nuomojamose vietose, nei atlikti 
reprezentacinį vaidmenį. Jie gali stovėti nuošaliai ir anonimiškai. 

Pavyzdžiui, virtualiojo knygyno įvadinis puslapis yra fasado 
atitikmuo, ir jį surandate paieškos rodykle ar sekdami rodyklėmis iš kitų 
puslapių, o neatsitiktinai susiduriate vaikštinėdamas gatve. Tiesioginio 
ryšio katalogas atitinka tikrų knygų lentynas, paieškos įrankiai ir 
programiniai agentai padeda naršyti knygas, o tiesioginio ryšio 
užsakymo blankas atlieka kontrolės punkto ir kasos aparato funkcijas. 
Žinoma, kažkur antrame plane yra prekių megasandėlis ir smulkesnių, 
išmėtytų po aptarnaujamą zoną mažesnių sandėlių sistema, kur knygos 
fiziškai sandėliuojamos, surandamos, supakuojamos pačiais 
įprasčiausiais būdais. Ir kažkur taip pat- galbūt labai skirtingoje vietoje, 

atsižvelgiant į darbo rinkas ir telekomunikacijų infrastruktūrą — yra 
paslaugų mazgai, iškvietos centrai ir administracijos kontora. 

Nenuostabu, kad elektronika tvarkomos užusienio erdvės pobūdis ir 
pasiskirstymas labai įvairūs ir priklauso nuo įstaigos teikiamų produktų 
bei paslaugų ypatumų. Greitai gendančios prekės, kurias būtina nedelsiant 
pristatyti, kaip antai karšto maisto, reikalauja užusienio erdvės, 
paskirstytos po aptarnaujamas zonas; juk nesteigsite nacionalinio picos 
pristatymo centro! Virtualiesiems prekyboms centrams savo sandėlius 
būtina išdėstyti taip, kad metropolijos teritorijose viską pristatytų tą pačią 
dieną. Virtualiesiems knygynams, kurie knygas pristato lėktuvais ir 
sunkvežimiais, būtinos stambios užusienio erdvės koncentracijos šalies 
ir tarptautiniuose transporto mazguose. O finansinių paslaugų orga- 
nizacijos, kurios fiziškai nieko nepristatinėja, gali kurtis visur, kur nuomos 
kainos ir darbo jėgos pasiūla yra patrauklios. Tais atvejais, kai užusienio 
darbuotojai neturi reikalų su fizinėmis prekėmis, juos galima labai plačiai 
išdėstyti prie kompiuterio namų darbo vietose, kurios išvis nesusietos jokiu 
erdviniu ryšiu su klientais. 

Tuo pat metu įstaigos elektroninis fasadas keičia viešo prisistatymo 
stilių bei raišką. Pavyzdžiui, kadaise bankus reprezentuodavo filialai, 
esantys centrinėse gatvėse. Dabar juos atstoja kur kas didesnis skaičius 
bankomatų, minifilialų ir elektroninės namų bankininkystės sistemos 
ekranų, išdėstytų labai įvairiai ir plačiai. 


APTARNAUJAMOS IR APTARNAUJANČIOS 
ERDVĖS PERŽIŪRIMOS IŠ NAUJO 


Tačiau svarbiausia, kad tolimojo perdavimo paslaugos reikalauja 
naujo mąstymo, kaip sutvarkyti architektūrinę erdvę tiek pastatų, tiek 
miestų mastu. 

Dar septintame dešimtmetyje Luisas Kanas* nubrėžė labai svarbų 
skirtumą tarp pastato aptarnaujamos ir aptarnaujančios erdvių. 


* Kahn, Louis I. (1901-1974) - JAV architektas, gimęs Estijoje, Pensilvanijos 
universiteto architektūros profesorius, drąsaus postmodemistinio stiliaus kūrėjas. 
Garsiausi darbai - Jeilio universiteto meno galerija (1951-1953), Kimbelo meno 
muziejus Teksaso valstijos Fort Vorte (1966-1972). 

Aptarnaujamos erdvės - tai svarbios žmonių veiklos vietos, o 
aptarnaujančiose erdvėse glaudėsi pagalbinė veikla ir įranga, reikalinga 
aptarnaujamosioms erdvėms. Taigi laboratorijos salė galėtų būti 
aptarnaujamoji erdvė, o gretimos gamybinės patalpos ir ventiliacijos 
šachtos - aptarnaujančios erdvės. 

Nuo to laiko tinklų technologai išmoko mąstyti panašiai - ir netgi 
sugalvojo panašią terminiją. Tinklas ir panašios tinklinės struktūros 
susideda iš klientų ir tarnybinių stočių vietų. Pavyzdžiui, jūsų namų 
kontora galėtų būti kliento vieta, o darbdavio vidinio tinklo tarnybinė 
stotis -jos partneris. 

Nūdien, skaitmeninių tinklų epochoje, tiedu tradiciniai variantai ima 
susilieti. Ir toliau būtų galima susieti gudriai aptarnaujamąsias ir 
aptarnaujančiąsias erdves įprastu būdu, išdėstant jas greta, tačiau taip 
patbūtų galima jas funkciškai sujungti nuolatiniu elektroniniu ryšiu. Ir 
toliau iš dalies įmanoma perprasti architektūrinės erdvės funkcinę 
organizaciją pagal patalpų brėžinius ir sklypų žemėnaudos planus, 
tačiau dabar tenka atsižvelgti ir į tinklinį sujungimą bei programinę 
įrangą. 


Devintas skyrius 


BETARPĖ EKONOMIKA 


Kaip elektroniškai restruktūrizuotuose XXI amžiaus miestuose 
rinksitės tarp akivaizdinės komunikacijos ir telekomunikacijos? Kada 
norėsite keliauti į susitikimus, o kada šiuos mielai pakeisite nuotoliniu 
ryšiu? Kada komunikuosite sinchroniškai, o kada nuspręsite tai daryti 
asinchroniškai? Ir kaip mūsų individualūs pasirinkimai sumuosis? Kokie 
atsiras bendri, sukomponuoti erdvės ir laiko atžvilgiu, modeliai? 

Manau, mes planuosime savo veiksmus ir paskirstysime resursus 
pagal naująją betarpę ekonomiką (Economy of Presence)". Užsiimdami savo 
kasdienėmis transakcijomis pamatysime, kad nuolatos teks atsižvelgti į 
dabar mūsų disponuojamų įvairių betarpiško buvimo tam tikroje vietoje 
laipsnių privalumus ir šiuos palyginti su kaštais. 

Šios betarpės ekonomikos elementai reiškėsi ir anksčiau, formuodami 
kasdienį praeities miestų gyvenimą. Tačiau skaitmeninių teleko- 
munikacijų infrastruktūra podraug su intelektualiosiomis vietomis 
nūnai užbaigia tokią sistemą ir atveria naujas galimybes, iš esmės per- 
tvarkydamos lyginamąją laimėjimų bei kaštų struktūrą. 


BETARPIŠKO BUVIMO REIKIAMOJE VIETOJE KAŠTAI 


Paprastai šitaip negalvojame, tačiau betarpiškas buvimas reikalauja 
išteklių bei kainuoja pinigus. Tipiškais atvejais sumokate daugiau 
(pavyzdžiui, padengdami viešbučių sąskaitas ar kontoros nuomą), kad 
galėtumėte būti vietose, kur daugelis žmonių norėtų būti, o ne tokiose, 

kur mažai kas norėtų būti. Taip pat kainuoja laiko bei pastangų, kai 
vykstate susitikti su žmonėmis, sudaryti sandėrių ar pamatyti spektaklių. 
Būti reikiamoje vietoje reikiamu laiku gali atsieiti brangiai. 

Iki tol, kai telekomunikacijų technologija pradėjo viską keisti, būti 
„esančiu“ visada reiškė kūniškai būti kaip tik ten, tam tikroje konkre- 
čioje vietoje, idant sudarytumėte sau galimybę bendrauti betarpiškai, 
akis į akį. Tai pareikalaudavo išteklių, kai mokėdavote už tinkamą 
nekilnojamąją nuosavybę, kur būtų galima susieiti, taip pat už 
transporto sistemas, kurios jus ten pristatytų. Šitai, žinoma, ir sudarė 
senovės agoros esmę. 

Tokiomis sąlygomis artumas - tiek laiko, tiek erdvės prasmėmis — 
buvoitin paklausus ir tapo sunkiai pasiekiamu ir vertingu resursu. Būta 
patogiausių laikų ir vietų. Būta centrų ir periferijų. Pastatai ir miestai 
kruopščiai planuoti, siekiant kuo efektyviau panaudoti erdvę ir 
galimybes jos viduje judėti. 


TRADICIŠKI RIBOTUMAI 


Be to, dar būta griežtų apimties ribotumų; bendruomenės negalėjo 
tapti labai didelės, nes būtų pradėjusios irti. Kai tekdavo atlikti sandėrius 
ar aptarti visiems bendrus reikalus, jos nariams reikėdavo vienas kitą 
pažinoti ir susieiti akis į akį, bet priemonės šiems tikslams įgyvendinti 
būdavo ribotos. Kaip savo įžvalgiose analizėse dėl miestų funkcijų bei 
sandarų nurodė tiek Platonas, tiek Aristotelis, bendruomenės gyvenimas 
paprasčiausiai tapdavo nebeįmanomas, kai atsirasdavo pernelyg daug 
žmonių, bandančių jame dalyvauti?. Agora galėjo būti tik ribotos 
apimties. 

Didžiulė Pekino Tiananmenio aikštė ryškiai atspindi funkcinius 
tradiciškos miesto viešosios erdvės ribotumus?. Jos plotas maždaug 
šimtas akrų, irjeigu minios kaip reikiant susikemša - o taip kai kada ir 
atsitinka - ten gali sutilpti koks milijonas žmonių. Tačiau tokia aplinkybė 
nėra palanki daugiakrypčiam demokratiškam diskursui. Tiananmenis 
daugiausia tinkamas kreiptis į mases ir kelti ovacijas vadams arba 
sutelkti žmonėms, kad šie aniems pasipriešintų. 

Tačiau netgi ir tuomet, kai buvo statomos senovinės agoros, vis 
pasireikšdavo socialinių ir kultūrinių sukrėtimų - tokių, kurie amžiams 
viską pakeisdavo. 

Pirmosios primityvios priemonės regimoms Žymėms ant paviršių 
palikti sukūrė galimybę išoriškai registruoti informaciją; ką nors 
pamatęs nupiešdavote arba ką nors išgirdęs užrašydavote. Kai 
norėdavo atlikti sandėrį, informacijos siuntėjams ir gavėjams 
nebereikėdavo fiziškai būti kartu; laiko skirtumai nebebuvo neįvei- 
kiama kliūtis. Pieštinius ar rašytinius pranešimus buvo galima skaityti 
ir ilgai po to, kai jų autorius paliko vyksmo vietą ir netgi - kaip 
nuostabu! - po autoriaus mirties*. 

Taigi tapo įmanoma asinchroniškoji komunikacija. Prasidėjo ilgas 
informacijos atskyrimo nuo kūniškojo pavidalo procesas. Ekonominį, 
socialinį ir kultūrinį gyvenimą dabar buvo galima palaikyti ne tik 
žmonėms judant bei buriantis, bet ir gaminant, atgaminant, kaupiant, 
platinant ir toliau panaudojant užrašytąją informaciją žmogiškuose 
reikaluose. Ryšiai ir sąveikos tarp žmonių, taip pat bendruomenės, kurias 
tokie mainai sukūrė bei miestai, kurie jas glaudė, - visa ėmė nenumal- 
domai keistis. 

Pavyzdžiui, Lujis Mamfordas buvo įsitikinęs, kad miestams tai turėjo 
lemiamą įtaką. Savo didžiajame darbe Miestai istorijoje jis rašė: 


„Neatsitiktinai miestai kaip savarankiškas vienetas kartu su visais 
savo galutinai išsidiferencijavusiais ir veikliais struktūriniais pada- 
liniais pagal laiką atsirado lygia greta su ilgalaikio įrašo raida: su 
simboliniais ženklais, ideogramomis ir raštu, su pirmosiomis skait- 
meninių ir žodinių ženklų abstrakcijomis. Iki to meto, kai šitai įvyko, 
sukauptos kultūros kiekis buvo toks didelis, jog mažai žmonių grupei 
net ir per ilgą laiką būtų neįmanoma iki jos prisikasti. Tad jau 
nebepakako, kad sukaupta bendruomenės patirtis tūnotų seniausiųjų 
jos narių protuose"“. 


Kitais žodžiais tariant, miestai galop ėmė priklausyti nuo sinchroniš- 
kosir asinchroniškos komunikacijos derinių - kalbos ir teksto, oratoriaus 

ir perrašinėtojo, tiesioginio reportažo ir Memorex*, sukirtimo rankomis 
ir rašytinio kontakto, agoros ir archyvo. Kiekvienas iš jų turėjo savą 
kainą, pliusus ir minusus, ir šitai reikėdavo pasverti, kai būdavo galima 
rinktis. Tai ir buvo betarpės ekonomikos pradžia. 


INFORMACIJA TAMPA MOBILESNĖ 


Asinchroniškosios komunikacijos technologijos iš pradžių radosi 
pamažu, o artėjant mūsų laikmečiui vis spartėjo. Pirma, atminties terpės 
buvo sunkios ir nepatogios transportuoti ir dažnai sudarydavo 
neatskiriamas ilgalaikių struktūrų dalis, kaip antai molinės ir akmeninės 
lentelės, raižyti ar piešti ženklai ant sienų“. Ypač perkrauti piešiniais ir 
tekstu buvo religinės paskirties ir monumentalieji statiniai, išdėstyti 
bendruomenių centrinėse vietose ir sumanyti kaip socialinio, kultūrinio 
ir dvasinio gyvenimo židiniai“. Šiame etape skaitytojai paprastai 
ateidavo prie informacijos, o ne informacija - prie skaitytojo. 

Tačiau popierius ir panašios lengvasvorės terpės pavertė įrašytą 
informaciją gerokai mobilesne. Pirma pasirodė papiruso ritinėliai, pas- 
kiau- patogesnės rankraščių knygos. Stendiniai piešiniai, kuriuos būdavo 
galima pirkti, parduoti ir kilnoti iš vietos į vietą, tapo vis populiaresnėmis 
alternatyvomis sienų tapybai; kaip Maklahanas sykį suformulavo, jie 
„deinstitucionalizavo“ paveikslus“. Panašiai raidės ir įrišti rankraščiai 
tekstui suteikė mobilumo. Galiausiai Aldas Manucijus iš Venecijos pradėjo 
gaminti nebrangias, patogias nešioti spausdintines knygas". 

Šis naujas portatyvumas kartu su efektyviu transportavimu sudarė 
būtinas prielaidas atsirasti viešojo pašto sistemoms. Pastarosios turėjo savo 
šaknis raitųjų pasiuntinių sistemoms, kurias nuo ankstyviausių laikų įdiegė 
karaliai ir imperatoriai. Kyras, Persijos valdovas, turėjo tokią sistemą VI 
amžiuje pr. Kr. Panašūs dariniai veikė Romosir Karolio Didžiojoimperijose. 
Nuo XVI amžiaus Europos monarchų pašto sistemos ėmėsi gabenti ir 
privačių piliečių laiškus. Iki XIX amžiaus efektyvios ir plačiai prieinamos 
viešosios pašto tarnybos teikė vis labiau prigyjantį būdą komunikuotis 


* Memorex Telex - garsi Airijos firma, teikianti įvairias informacinės technologijos 
paslaugas bei aparatūrą. 

asinchroniškai dideliais atstumais palyginti greitai; pranešimai galėjo 
keliauti pašto karietomis, garlaiviais, traukiniais ar netgi ponių ekspresais*. 

Atsiradusios šių laikų tautinės valstybės įsteigė nacionalines pašto 
sistemas kaip valstybines monopolijas ar beveik monopolijas, ir šios 
sudarė sutartis dėl tarptautinių pašto mainų. Iš to susiformavęs globalus 
tinklas buvo pirmasis iš daugelio dar turėsiančių atsirasti tokio didelio 
masto informacijos sklaidos sistemų. Ir nors buvo žymiai lėtesnis nei 
nūdienos skaitmeninių telekomunikacijų sistemos, jis turėjo daugelį 
pagrindinių jų struktūros bruožų. 


PIRMIEJI NUOTOLINĖS TARPUSAVIO SĄVEIKOS ŽINGSNIAI 


Taigi dalykai susikeitė vietomis; informacija dabar ėjo prie skaitytojo, 
one skaitytojas - prie informacijos. Kaip matyti iš Osten (Austen), Dikenso 
(Dickens) ir Trolopo (Trollope) romanų, paštininkas pradėjo įgyti svarbų 
vaidmenį socialiniame gyvenime. Verslo įmonės užsakymais ir 
sąskaitomis-faktūromis keitėsi paštu. Išsilavinę specialistai ėmė pastebėti, 
kad tolimos komercinės bendruomenės - pasitelkdamos korespondenci- 
ją - varžosi su vietine visuomene, kovodamos dėl šios dėmesio ir 
palankumo“. Ir pasirodė pirmoji vieniša tolimojo ryšio kregždė: 1880- 
aisiais Robertas L. Stivensonas (Robert L. Stevenson) galėjo įsikurti vienoje 
iš tolimosios Samojos salų, toliau pelnytis duoną kaip produktyvus bei 
turintis pasisekimą rašytojas ir tuo pat metu palaikyti kontaktus su 
daugeliu savo draugų bei pažįstamų - tarp Sidnėjaus ir San Francisko 
kursuojantys laivai kas mėnesį užsukdavo Apijon paimti ir palikti pašto. 

XX amžiaus viduryje Džonas Diujis** galėjo atsigręžti tūkstantmečius 
atgalios ir susimąstyti: 


„Platonui - kaip ir vėliau Ruso - atrodė bemaž savaime suprantama, 
kad tikra valstybė vargiai gali būti didesnė už skaičių žmonių, gebančių 


* Anksčiau Amerikos Vakaruose taip vadintos skubaus transporto bendrovės, 
gabenančios paštą ir skubias siuntas poniais, jojančiais kurjerių estafetėmis. Ypač 
populiari ši sistema buvo 1860-1861 m. tarp Sent Džozefo (Misūrio valst.) ir 
Sakramento (Kalifornijos valst.). 

** Dewey, John (1859-1952) - JAV filosofas ir pedagogas. 

palaikyti asmeninę pažintį vienas su kitu. Mūsų šiuolaikiškoji valstybės 
vienybė susijusi su pasekmėmis technologijų, panaudotų sparčiai ir 
sklandžiai nuomonių bei informacijos cirkuliacijai palengvinti ir pastoviai 
bei sudėtingai, išeinančiai toli už betarpiškai susietų bendruomenių ribų, 
sąveikai generuoti... Pašalinus atstumą, kurio pagrindas - fiziniai 
veiksniai, atsirado nauja politinio bendravimo forma"'"!. 

Taigi informacijos mobilumas suteikė betarpei ekonomikai naują 
dimensiją. Socialinės ir ekonominės integracijos sistemos galėjo rastis 
didesniais mastais. Ir jų ribose buvo galima rinktis - keliauti akivaizdžiai 
pasimatyti ar kliautis nuotoline komunikacija. 


ĮSIKELKITE GYVENIMĄ!* 


Pasirodė, kad visame tame svarbiausia - techninės terpių ir pranešimų 
savybės. Patvarūs pranešimai galėjo peržengti laiko ribas, kompaktiški — 
minimizuoti tam tikslui reikalingą atminties plotą, o lengvasvoriai - įveikti 
atstumus, sumažindami transportavimo sunkumus ir kaštus. Kažin ar 
bibliotekos ir pašto tarnybos būtų pasiekusios tokias modernumo ir 
efektyvumo aukštumas, jeigu vis dar kliautumės sunkių, gremėzdiškų 
akmeninių lentelių įrašais. 

Popierius parengė kelią, tačiau tik XIX amžiuje vis labiau įsigalintis 
elektromagnetizmas galiausiai padėjo išspręsti problemą, kaip 
dematerializuoti ir siųsti pranešimus tolimais atstumais. Tai suteikė 
tuomet stulbinamą galimybę užkoduoti signalą viename laido gale, 
persiųsti jį ir paskiau kitame, tolimajame gale atkoduoti. Taip prasidėjo 
pirmasis elektroninių telekomunikacijų laikotarpis - telegrafo, telefono, 
paskiau (netgi be laidų) radijo ir televizijos transliacijos. Versle ir 
pramonėje tai pagrindė koordinacijos ir kontrolės revoliuciją'?, o 
kultūrine prasme davė mums ankstyvąjį globalų provincijos miestelį, 
kurį Maklahanas taip vaizdingai užfiksavo spaudoje. 

Tolesnis didelis žingsnis priekin - paketinė perjunga -nebuvonei nauja 
įrašymo ir išsaugojimo atmintyje technologija, nei nauja perdavimo 
technologija, o tik priemonė telekomunikacijos tinklais efektyviai valdyti 


Download a Life! (angl.) 

sparčiuosius didelio talpio informacijos srautus. Ji pirmiausiai pasirodė 
XXa. 7-ąjį dešimtmetį, išplito 8-uoju ir 9-uoju dešimtmečiais, o 10-ąjį tapo 
nepakeičiama. Per porą dešimtmečių ji pakeitė visą mūsų 
telekomunikacijų sampratą“, suteikė ARPANET'ą, Ethernet'us ir kitas 
vietinių kompiuterinių tinklų formas, internetą ir pasaulinį tinklą. 

Kitaip nei telefono ir kabelinės televizijos tinklai, kurie veikia 
sinchroniškai, paketinio ryšio tinklai nuo pat pradžios visų pirma skirti 
asinchroniškam skaitmeninės informacijos perteikimui. Esminė idėja - 
suskaldyti pranešimus mažais duomenų „paketais“, kurių kiekvienas 
paženklintas informacija, nusakančia norimą jo paskirties vietą". Paketą 
gali sudaryti keletas trumpų pranešimų, o ilgam pranešimui gali prireikti 
keleto paketų". 

Šie adresuoti paketai nukreipiami per tinklus - paprastai per 
tarpinius elektroninius įrenginius, visai kaip išsiųsto laiško vokas 
keliautų per keletą pašto įstaigų - ir galiausiai teisinga seka surenkami 
priimančiajame gale!“. Tai labai panašu į tai, lyg išplėštumėte atskirus 
sunumeruotus kokios nors knygos puslapius, įdėję į atskirus vokus 
išsiųstumėte paštu adresatui, kuris juos gavęs vėl sudėtų draugėn — 
skirtumas tik tas, kad išskaidymo ir surinkimo operacijos yra 
automatiškos ir vartotojo nematomos". 

Ši idėja nebūtų turėjusi tokio revoliucingo potencialo, jeigu 
kompiuteriai būtų likę sunkiai pasiekiami ir brangūs - kaip 7-ajame 
dešimtmetyje, kai pirmąsyk ji buvo realizuota. (Daugeliui iš mūsų mažai 
terūpėtų perjungos technologijos specializuotuose laboratoriniuose ir 
verslo kontekstuose.) Bet kartu su siliciu - nebrangiais kompiuterių 
atminties lustais, procesoriais ir optinio pluošto jungtimis - ji sukėlė 
sprogimą, atverdama kelią didžiuliams nūdienos tinklams, kuriuose 
saugomi milžiniški paskirstytos skaitmeninės informacijos kiekiai, juose 
informaciją galima sparčiai perkelti iš bet kurio vieno mazgo į kitą, o 
itin sudėtingiems informacijos srautams valdyti bei analizuoti 
naudojamas dirbtinis intelektas. 


BŪDAIIR VARIANTAI 


Iki šio meto betarpė ekonomika jau buvo įgijusi visiškai konkretų 
pavidalą; dabar mes turėjome priemonių sąveikauti vienas su kitu tiek 

vietiškai, tiek ir nuotoliškai, tiek sinchroniškai, tiek ir asinchroniškai bei 
visais įmanomais jų deriniais. 

Pavyzdžiui, įsivaizduokite, kad norite nusiųsti kolegei tam tikrą 
informaciją. Ką renkatės? Schemiškai tai galima apibendrinti žemiau 
pateiktoje lentelėje: 


Sinchroniška Asinchroniška 


Vietinė Pasikalbėti akisįakį | Palikti ant stalo raštelį 
Nuotolinė |Pasikalbėti telefonu 


Visų pirma galite pasivaikščioti iki jos kontoros ir aptarti reikalą akis 
į akį. Šitai jus abu fiziškai pastato ton pačion vieton tuo pačiu laikų; 
kitaip tariant, tai vietinė, sinchroniška komunikacija. Ją paremia 
architektūriniai komponentai - iš anksto pasirūpinta tinkama erdve su 
kėdėmis, rašomaisiais ir posėdžių stalais. Jeigu jos kontora - 
intelektualioji vieta, žodinę sąveiką galite papildyti elektronine -— 
pavyzdžiui, pristatydamas videoprojektoriumi medžiagą iš savo 
nešiojamojo kompiuterio. 

Jeigu kolegės nėra savo darbo vietoje, galite palikti jai raštelį ant 
rašomojo stalo (ar prilipdyti šį ant josios kompiuterio ekrano), kad kuriuo 
nors metu vėliau jį perskaitytų. Svarbu, jog abu drauge atsidurtumėte 
toje pačioje vietoje, bet nebūtinai tuo pačiu laiku; tai — vietinės 
asinchroniškos komunikacijos pavyzdys. Tam reikia patogios 
informacijos įrašymo ir atminties technologijos, ir kad gavėjas galėtų 
žinutę nesunkiai surasti. Sudėtingesniais atvejais panaudojama atmintis 
ir skelbimų lentos, bibliotekų lentynos ir tokie prietaisai kaip smulkių 
prekių automatai ir bankomatai, kuriais galima kontroliuoti elektroninę 
materialiųjų gaminių perdavą. 

Trečia alternatyva - paskambinti jai telefonu. Jeigu ji savo darbo 
vietoje ir atsiliepia, judu sąveikaujate per nuotolį ir sinchroniškai. Šiuo 
atveju paraminė technologija įgyja telekomunikacinės sistemos pavidalą. 
Žinoma, vietoje telefono galėtų padėti ir telekonferencijų sistema ar 
bendra virtualioji aplinka. 

Galiausiai galėtumėte sąveikauti per nuotolį sinchroniškai, 
keisdamiesi elektroniniu ar balso paštu. Tam reikia sujungti kai kurias 
telekomunikacijų ir įrašymo bei atminties technologijas: pavyzdžiui, 

paprasčiausias junginys - telefono aparatas su atsakikliu arba įmant- 
resnis, pavyzdžiui internetas. 


KAŠTAIIR PRIVALUMAI 


Kurias iš šių alternatyvų pasirinksite? Pasirodo, jos žymiaiskiriasi 
kaštais, pliusais ir minusais, tad paprastai jūs atsižvelgiate į poreikius 
konkrečiomis sąlygomis ir aplinkybėmis. 

Akivaizdinis pokalbis suteikia mums intensyviausią kokybiškiausią 
ir, galimas dalykas, regimiausią sąveiką. Jos nevaržo atminties talpa, 
telekomunikacijų bangų diapazonai ar sąsajos ribotumai. Tačiau tai 
gerokai brangesnis variantas, tiek tiesioginiais, tiek palankių progų 
kaštais, tam reikia keliauti, naudotis nekilnojamuoju turtu — dažnai 
brangiai kainuojančiose, centre išsidėsčiusiose vietose. Svarbiausia, šitai 
pareikalauja ir jūsų dėmesio, o susitikti su žmonėmis per dieną turite 
tik ribotą laiką. Tad toks variantas turi prasmę sąlygomis, kai aukšta 
kaina pateisinama sąveikos svarba. 

Asinchroniška komunikacija kur kas ne tokia tiesioginė ir intensyvi, 
be to, daug ką atsijoja; skaityti Oskarą Vaildą (Oscar Wilde), aišku, ne 
tas pat, kaip su juo susitikti. Tačiau tai atveria galimybę komunikuoti 
per laiko intervalus, sumažina nepageidaujamus trukdžius ir palengvina 
gyvenimą, nes nebereikia koordinuoti dienotvarkių, be to, galite iš savo 
pusės sąveikauti, kada tik panorėjęs. Palankių progų kaštai ryškiai 
sumažėja, nes nebelieka tiek daug potencialių sąveikų, konkuruojančių 
dėljūsų dėmesio pačios intensyviausios veiklos valandomis. Daugeliu 
atvejų šie pliusai smarkiai nusveria minusus; nors gal ir stigs Žmogiš- 
kosios sąveikos su banko kasininku, daugelis veikiau rinksis bankomato 
suteikiamą asinchronišką patogumą. 

Per nuotolinę komunikaciją irgi kai ko netenkame; kalbėtis telefonu 
(ar netgi telekonferencijų sistema) su mylimąja toli gražu ne tas pat, 
kaip būti pas ją asmeniškai. Toks būdas turi milžinišką pranašumą, nes 
pašalina laiko sąnaudas ir kaštus. Tad jį rinktis esame linkę sąlygomis, 
kai svarbiausia greitis bei maži kaštai ir pernelyg neimame į galvą, kad 
prarandamas betarpiškumas. 

Nuotolinė asinchroniška komunikacija pasiekia kraštutinumą, 
atskirdama jos dalyvius tiek erdvėje, tiek laike. Taigi pranešimas 

elektroniniu paštu kur kas mažiau asmeniškas nei susitinkant 
akivaizdžiai ar netgi paskambinant telefonu. Bet jis gali būti kur kas 
patogesnis ir pigesnis - ypač kai susiduriame su atstumais ir laiko 
zonomis. Nūnai daugelis užsiėmusių žmonių per savo darbo dieną 
elektroniniu paštu gali sėkmingai sąveikauti dešimtis ar netgi šimtus 
kartų, - kai korespondentai išsibarstę po visą pasaulį, - tačiau jie 
nepajėgtų susidoroti su tokia sąveika akivaizdiniais susitikimais ar 
telefonu. 

Šių įvairių sąveikos būdų pliusus, minusus ir kaštus galėtume 
apibendrinti taip: 


Sinchroniška Asinchroniška 


Vietinė Reikalauja transporto Reikalauja transporto 
Reikalauja koordinacijos | Eliminuoja koordinaciją 
Intensyvūs, asmeniški Perkelia laike 
Labai aukšta kaina Sumažina kainą 


Nuotolinė | Eliminuoja transportą Eliminuoja transportą 
Reikalauja koordinacijos | Eliminuoja koordinaciją 
Perkelia erdvėje Perkelia laike ir erdvėje 
Sumažina kainą Labai žema kaina 





Dar neraštingose visuomenėse visas šis procesas sutelpa į vietinės 
sinchroniškos sąveikos kvadrantą; kitokių alternatyvų nebuvo, ir su tuo 
susiję kaštai labai varžė reikalų tvarkymo apimtis ir formas. Atsiradus 
raštingumui, kaip pažymėjo Mamfordas bei kiti, žymi dalis sąveikos tarp 
žmonių persislinko į vietinės asinchroniškosios kvadrantą, ir miestai 
pradėjo vystytis sau būdingais šiuolaikiškais pavidalais. Pasirodžius 
telekomunikacijoms, atsivėrė nuotolinės sinchroniškosios sąveikos 
kvadrantas, augo sąrangų ir socialinių junginių mastai, ir iš tiesų 
prasidėjo ilgas globalizacijos procesas. 

Irjau visai neseniai, kai plačiu mastu buvo įdiegti ir vystomi skait- 
meniniai tinklai, veiklos pobūdis sparčiai, masiškai persislinko įstrižai 
mūsų lentelės į labai žemos kainos nuotolinės asinchroniškos sąveikos 
kvadrantą. Toks buvo pats esmingiausias skaitmeninės revoliucijos 
poveikis. 

Kaip toli šitai sieks? Ar tinklų jungiamos nuotolinės asinchroniškos 
komunikacijos patogumas ir žema kaina paprasčiausiai išgins visas kitas 
alternatyvas? 

Sprendžiant iš faktų, tai kol kas atrodo didžiai nepanašu. Užtat 
įvairūs būdai turės atitinkamas savas paskirtis, ir savo pasirinkimus 
paskirstysime po visus keturis kvadrantus pagal reikmes ir norą mokėti 
už susijusius su tuo kaštus konkrečiomis sąlygomis. Idant pailiust- 
ruotume šią mintį, pasvarstykime, kokį alternatyvų būdą rinktumėtės 
pristatyti kolegei žinią. 

Žinoma, dalinai tai priklausys nuo dalyko esmės ir svarbos. Jeigu 
reikalas ypač svarbus, ir manote, kad iš tikrųjų būtina asmeniškai 
dalyvauti, tuomet nepasivarginsite palikti savo kontorą ir sutiksite 
paaukoti mažumėlę riboto bei brangaus laiko, kuriuo disponuojate 
susitikimams su kitais žmonėmis. Tačiau jeigu tai ne tiek svarbu, 
veikiausiai pasitenkinsite vienu iš pigesnių, greitesnių ir ne tokių 
tiesioginių būdų, sutaupydamas savo laiką bei energiją kitiems, 
pirminiams tikslams. 

Kraštutiniu atveju, kai reikalas ypačjautrus ir slaptas, jums ko gero, 
nesinorėtų palikti jokių įrašų, kuriuos galėtų aptikti kiti, ar pasiųsti 
žinutes, kurias kas nors galėtų nugirsti ar perimti. Taigi komunikavimas 
akis į akį saugioje vietoje, kur niekas negalėtų slapčia pasiklausyti, tampa 
geriausiu variantu. (Štai kodėl gausiai lankomuose baruose yra užusienio 
patalpos, o šnipai kalbasi atsukę čiurkšlį, arba aukštos kvalifikacijos 
teisininkams bei verslo administratoriams reikalingi ištaigūs, tačiau 
triukšmingi Manheteno restoranai.) 

Jūsų pasirinkimai taip pat gali priklausyti nuo anksčiau turėtųjų 
santykių su kolege. Jeigu nuo senoją pažinojote ir vienas kitu pasitikėjote, 
tuomet gal pakaks trumpos elektroninio pašto žinutės netgi tais atvejais, 
kai klausimas itin jautrus, nes esate tikras, kad jūsų parašyti žodžiai 
nebus klaidingai suprasti. Bet jeigu judu nesate gerai pažįstami, ko gero, 
jausite didesnį poreikį kuo labiau sumažinti pavojų, kad būsite klaidingai 
suprastas ar užgausite kolegės jausmus, todėl susitiksite akis į akį. 

Ojeigujūsų kolegė susirgo pavojingu gripu arba jos įstaiga atsiduoda 
prakartusio greito maisto, sunešiotų sportinukų ir troškių cigarečių dūmų 
kvapais, arba ji gali energingai pasipriešinti tam, ką ketinate pasakyti? 

Kadangi telefonas šiomis aplinkybėmis ne toks rizikingas ir nemalonus 
dalykas kaip pokalbis akis į akį, jūs, veikiausiai, būsite linkęs atsitraukti 
ir verčiau pasinaudoti pirmuoju. O jeigu norite išvengti bet kokios 
konfrontacijos, tuomet dar geriau pasiųsti elektroninį paštą. (Kaip Polas 
Saimonas* veikiausiai pastebėtų, tai dar vienas būdas palikti savo 
mylimąją.) Arba jums gali pasirodyti, kad šitaip pasielgti baisu bei 
neatsakinga ir geriausia bus nueiti ir iškęsti audras pačiam. 

Taip pat svarbu irjūs tuo metu, ir kokios būklės esate. Jeigu nueiti į 
kitą įstaigą netoli, tuomet nereikės įdėti daug papildomų pastangų, kad 
susitiktumėte akis į akį, ir jums galbūt atrodys verta tai padaryti - nors 
ir tam, kad abejingai aptartumėte kokį nors nereikšmingą klausimą. 
Tačiau jeigu kita įstaiga toli, tokios pat naudos kaina didesnė ir, ko gero, 
nuspręsite verčiau pasinaudoti telefonu ar elektroniniu paštu. Jeigu esate 
jaunas ir sveikas, tuomet paėjėti iki tos kitos įstaigos bus lengva ir 
malonu, bet jeigu esate senas ir neįgalus ar jums lūžusi koja, tuomet 
nueiti tampa sunkesne pastanga, ir kad šią pateisintumėte, stengiatės 
išgauti didesnę naudą. Jeigu abu dirbate tomis pačiomis valandomis, 
tuomet paprasta bus komunikuoti sinchroniškai, bet jeigu judu dirbate 
skirtingomis pamainomis ar vienam išjudviejų pasitaiko būti kelionėje 
ir kitoje laiko zonoje, tuomet asinchroniško bendravimo elektroniniu 
paštu, balso paštu ar faksu patogumai gali atsverti tokiomis priemo- 
nėmis paprastai prarandamą betarpiškumą. 

Be to, dar iškyla klausimas, kaip kitaip galėtumėte pasielgti. Kai dėl 
jūsų dalyvavimo susiduria priešingos reikmės, negalite to išspręsti 
fiziškai iškart atsidurdamas dviejose vietose, tačiau dažnai galite 
elektroniškai padalinti savo buvimą. Pavyzdžiui, jeigu jums reikia būti 
namie ir rūpintis susirgusiu vaiku, vis tiek galite komunikuoti su savo 
kolege telefonu ar elektroniniu paštu. (Iš dalies toks pasidalijimas 
įmanomas įstabios žmogaus gebos lygia greta dorotis su skirtingais 
informacijos srautais dėka; juk galima stebėti savo vaiką ir tuo pat metu 
klausytis ko nors telefonu. Čia taip pat išnaudojamas faktas, kad keistis 
elektroniniais ryšiais tarp atskirų vietovių yra kur kas greičiau nei 
keliauti ten ir atgal po plačiai išsibarsčiusias vietoves.) Jeigu jums iškyla 
vienu metu nedaug reikmių kur nors būti, daugumą jų patenkinsite iš 


* Paul Simon (g. 1942) - JAV dainininkas, dainų kūrėjas, taip pat ir kino aktorius. 


BETARPĖ EKONOMIKA 141 


tikrųjų būdamas toje vietoje. Atvirkščiai, jeigu jums teks bandyti 
patenkinti vienu metu daug tokių reikmių, turėsite kur kas labiau kliautis 
nuotoline ir asinchroniška komunikacija; štai kodėl labai užsiėmę 
vadovaujantieji darbuotojai dažnai labai priklausomi nuo elektroninio 
pašto. 

Jums gali rūpėti ne tik oficialiai deklaruojami, bet ir netiesioginiai, 
nutylimi sąveikos tikslai. Pavyzdžiui, jeigu esate bosas, galite pabrėžti 
žinios svarbą arba pareikšti užuojautą ar paramą asmeniškai apsilan- 
kydamas pas pavaldinį kabinete, o ne jam paskambindamas ar pasiųs- 
damas elektroniniu paštu žinutę. Ir, beje, tikriausiai mažai ką sužinosite 
apie pavaldinį elektroninio pašto mainais, daugiau - pasikalbėjęs 
telefonu, ir labai daug - aktyviai pabendravęs akis į akį. 

O galbūt paprasčiausiai jums bus svarbu išlaikyti tam tikrą savo 
gyvenimo pusiausvyrą. Jeigu praleisdavote pernelyg daug laiko 
skambinėdamas telefonu ir siuntinėdamas el. paštą, tiesioginių žmogiškų 
kontaktų stoka gali padaryti jus nuobodžiaujančiu vienišiumi'š. Tokiu 
atveju geriau palikti savo kabinetą ir paėjėti koridoriumi. 

Galiausiai galbūt imsite suprasti, kad įvairūs komunikacijos būdai, 
kuriais disponuojate, nėra atskiros alternatyvos ir kada gali būti 
sėkmingai derinami drauge. Taigi galite pakelti ragelį ir sutarti susitikti 
akis į akį. Arba galite patekti į savo kolegės elektroninį operatyvųjį 
kalendorių ir sužinoti laiką, kada su ja bus galima susiskambinti 
telefonu ar susitikti. Netgi galėtumėte informuoti savo programinį 
agentą, kad susitartų su jos programiniu agentu dėl abiem pusėm 
patogaus laiko susitikti. Kai kada tokie deriniai gali baigtis „susira- 
šinėjimo draugužio“ fenomenu; užmezgate kontaktą elektroniniu 
paštu, pereinate prie pokalbių telefonu ir galiausiai nusprendžiate, kad 
vertėtų susitikti akis į akį. 


PASTOVIOJI VIETOS GALIA 


Gali būti svarbu irjūsų kolegės kontoros pobūdis bei ypatumai. Jeigu 
tai maloni vieta, ir suteikia palankią aplinką bei privatumo, kurio 
pageidaujate savo reikalui tvarkyti, tuomet didesnė tikimybė, kad jūs 
tenai nukaksite. Bet jeigu tai ankšta, vargana palėpėlė, jums galbūt 
atrodys, kad visai pakaks paskambinti ar pasiųsti elektroninį paštą. 

Kadangi vieta išsaugo tokią galią, vadinasi, elektronikos veikiamame 
pasaulyje vieta pagrįstos įstaigos varžysis dėl mūsų betarpiško buvimo, 
dėmesio ir dolerių, stengdamosi kaip įmanoma labiau padidinti jų 
siūlomų akis į akį kontaktų vertę. Jos akcentuos tai, kas nepaprasta, kitur 
nepasiekiama ir ko negalima (bent kol kas) varinėti laidais. 

Pavyzdžiui, kino teatrai siūlys didesnius ekranus, geresnes garso 
sistemas ir glaudesnį bendrumą su kitais tokiais pačiais žiūrovais, nei 
tai įmanoma per užsakomąją namų videoprogramą. Knygynai, grasomi 
interneto svetainių, kovos, sukurdami malonią atmosferą knygų 
mylėtojams, įrengdami jaukias vieteles, kur būtų galima išgerti 
„Cappuccino“ kavos ar šiaip pasėdėti, taip pat akcentuodami, koks 
pojūčių malonumas, kai galima grybštelėti naujai išleistų tomų nugarėles 
ar pasklaidyti puslapius. O smulkūs prekeiviai išėjusiais iš mados 
drabužiais kels į padanges pranašumus, kai galima savo rankomis 
pačiupinėti ir prisimatuoti prekę". 

Greito maisto taškai galbūt naudosis operatyviaisiais užsakymais ir 
pristatymu į namus, bet prabangūs restoranai ir toliau stengsis mums 
suteikti ryškių, vieta pagrįstų įspūdžių. Gal ir būtų galima pašalinti 
„Spago““ iš Holivudo arba Holivudą iš „Spago“, tačiau tai sugadintų 
visą vietos paskirtį. Ir iš tiesų reikia būti ten, kad gautume tai, ką tik toji 
vieta gali pasiūlyti. 

Vietinės maisto parduotuvės, kurios nori konkuruoti su 
operatyviaisiais prekybos centrais, taikys į pojūčius su smagurių akį 
traukiančiais produktais vitrinose, uoslę kutenančiais kavos aromatais, 
prieskoniais ir kepiniais, taip pat gundančiais ragautojų punktais 
kiekviename tarpe tarp lentynų. Tie patys pirkėjai, kurie per savaitę 
taupo laiką užsisakydami ploviklius ir dantų pastą iš tiesioginio ryšio 
prekybinio centro, galbūt skirs dalį savojo savaitgalio laisvalaikio, kad 
apsilankytų prašmatnioje vynų ir sūrių parduotuvėje. 

Tradicinės viešosios vietos ir toliau klestės ten, kurjos turės pasiūlyti 
nepaprastų, sunkiai pakartojamų vietinių įdomybių. Pavyzdžiui, 
operatyvioji komercija gal ir susilpnins miesto centro prekybinių gatvių 
pajėgumą pritraukti publiką, bet vis tiek sunku bus pralenkti paplūdimį 
karštą sekmadienį - ir teletransakcijos gali išlaisvinti daugiau laiko 


* Populiarus kino aktorių restoranas, 2001-aisiais uždarytas. 

mums tenai nuvykti. Elektroninis pristatymas suteiks jums galimybę 
panorėjus girdėti praktiškai viską, bet kur ir bet kada, tačiau tai 
nesumažins žavesio megakartų sustiprintiems The Rolling Stones 
drebinantjūsų ausų būgnelius, kai kažkuriame dundančiame futbolo 
stadione siurbčiosite „Rolling Rock'ą4“*. Neblogai ir opera „La Skaloje“. 


JOKIŲ PAKAITALŲ 


Taigi, kaip rodo šis paprastas minties eksperimentas, įvairios vietinio 
ir nuotolinio buvimo, taip pat sinchroniško ir asinchroniško komu- 
nikavimo formos pritaikomos panašiai ir kai kada jos iš dalies persi- 
dengia, tačiau nėra griežtai funkciškai tolygios. Jos padidina sąveikų ir 
sandėrių vertę įvairiopai, pareikalauja įvairaus pobūdžio bei kiekio 
resursų ir yra įmanomos įvairiai susiklosčiusiomis aplinkybėmis. 

Tad jos taip tiesmukai viena kitos nepakeičia, ir mes neturėtume 
tikėtis, kad elektroninė telekomunikacija masiškai pakeis sąveiką akis į 
akį, kaip technoromantikai kai kada pranašauja, o tradicionalistai 
dažnai bijosi. Užtat mes veikiausiai pamatysime, kad įvairūs žmonės 
įvairiomis aplinkybėmis atsiliepiantys į įvairias reikmes, priklausomi 
nuo įvairių suvaržymų ir disponuojantys įvairiais resursais, labai 
įvairiopai rinksis, kaip jiems sąveikauti. Jie nustatys prioritetus, darys 
kompromisus ir galiausiai pasieks įvairią materialumo ir virtualumo, 
taip pat telekomunikavimo ir transportavimo pusiausvyrą. 

Todėl miestai vystysis įvairiomis kryptimis. Tokie globalūs miestai 
kaip Niujorkas ir Londonas, be abejo, stengsis sustiprinti savo, kaip 
vadovaujančiųjų ir kontroliuojančiųjų centrų, pozicijas, investuodami į 
pažangių telekomunikacijų infrastruktūrą ir kurdami vis intelek- 
tualesnes darbo vietas. Patraukliose gyvenamosiose vietovėse - tarp jų 
ir kurortuose bei rekreacijos centruose - tirščiau susitelks gyvenamieji / 
darbo būstai ir tarnautojai, dirbantys prie kompiuterių namie. 
Bendruomenės, kurios buvo nustumtos į šalį dėl savo izoliuotumo ar 
skurdo, stengsis pagerinti savo būvį nuotoliniu mokymusi, nuotoline 
medicina ir kitomis elektroniškai pristatomomis, nebrangiomis 


* Alaus markė. 

paslaugomis. Pažangūs technopoliai su aukštomis darbo užmokesčio 
išlaidomis, kokios, pavyzdžiui, yra Silicio slėnyje, elektronikos keičiamoje 
globalioje darbo jėgos rinkoje taps godžiais pirkėjais; miestai, 
disponuojantys pigesnės, tačiau aukštos kvalifikacijos darbo jėgos 
fondais, - pasaulio deliai, bangalūrai ir kingstonai, - bus pardavėjai. 
Naujose elektroninės komercijos sistemose svarbiausius vaidmenis 
galiausiai įgis miestai su transporto bei krovinių pristatymo mazgais. 
Kultūros, pramogų, tyrimų ir mokslo centrai labiau specializuosis, 
susitelks į tai, ką daro itin gerai, ir pasitelkę elektroniką importuos visus 
kitus intelektualius išteklius, kurių galbūt jiems prireiks. Visi stengsis 
ieškoti didžiausių vietinės reikšmės pranašumų. 

Klaidinga pernelyg viską apibendrinti, kaip linkę tai daryti 
futuristiškai nusiteikę guru. Įvairios architektūrinės ir urbanistinės 
formos ateityje tikrai atspindės sąveikos būdų pusiausvyras ir derinius, 
labiausiai tinkamus konkretiems žmonėms konkrečiu laiku ir 
konkrečiose vietose susiduriančiais su tik jiems vieniems svarbiomis 
aplinkybėmis, nulemtomis naujosios betarpės ekonomikos. 


Dešimtas skyrius 

Nūnaijau blėstančioje pramonės epochoje savo miestams kėlėme vis 
didesnius reikalavimus. Todėl tie dar labiau plėtėsi, tapo dar labiau 
pergrūsti, kupini streso ir įtampos, dūstantys nuo transporto kamščių ir 
aplinkos užterštumo. Dažnai cituojamame pranešime „Darbotvarkė 21" 
pranašaujama, kad jau 2025-aisiais metais pasaulio miestuose sutilps 
60 proc. visų gyventojų'. Bauginamai akivaizdu, kad toliau ristis 
pakalnėn tokiu keliu jau nebegalime. 

Tačiau skaitmeninė revoliucija podraug su besirandančia išjos naująja 
betarpe ekonomika teikia mums keletą daug žadančių alternatyvų. 
Virtualumas šiuo metu varžosi su materialumu. Kelionė nebėra 
vienintelis būdas kur nors nukakti. O žmonijos pažinimą labai praplėtė 
silicio ir programinės įrangos sąjunga. Taigi įprastos urbanistinės 
sanklodos tapo nebe tokios būtinos. 


PENKIPUNKTAI 


Jų vietoje mes galime sukurti e-topijas - veiksnius, žalius miestus, 
kuriuose dirbama guviau, bet ne sunkiau. Pagrindinius jų projektavimo 
principus galima apibendrinti penkiais punktais - kurie, be abejo, labai 
supaprastinti, tačiau pravartūs įsiminti. Štai jie: 


1. Dematerializacija 
2. Mažėjantis mobilumas (demobilisation) 


10. 1167 

-3. Masinė individualizacija pagal užsakovo norą (customization*) 
4. Sumanus eksploatavimas 
5. Švelni transformacija 


Laikydamiesi šių principų, galėsime tenkinti savo poreikius, 
nesukeldami pavojaus ateities kartoms tenkinti savųjų. Galime juos 
taikyti modeliuodami gaminius architektūroje, projektuodami bei 
planuodami miestus, numatydami regioninę, nacionalinę ir globalią 
strategiją. 

Štai kokiu būdu. 


DEMATERIALIZACIJA 


Kai virtuali paslauga, kaip elektroninė namų bankininkystės sistema, 
pakeičia materialiąją, pavyzdžiui, kokio nors banko filialą, turime 
galutinį dematerializacijos poveikį: mums nebereikia tiek daug 
konkrečių pastatų, nebereikia jų apšildyti ar vėsinti. Maždaug tas pats 
pasiekiama, kai dideli konkretūs daiktai pakeičiami suminiatiūrintais 
jų ekvivalentais - pavyzdžiui, silicio lustai perima vakuuminių lempų 
funkcijas, o plauko plonumo optinis pluoštas pakeičia sunkius varinius 
laidus. Panašiai išlošiame atskyrę informaciją nuo jos tradicinių 
materialiųjų substratų: elektroninio pašto pranešimą galima perskaityti 
ekrane, tad nebereikia popieriaus. 

Be to, galime laimėti ir ne taip akivaizdžiai. Jei, užuot gaminę mate- 
rialų produktą, naudosimės dematerializuotu jo ekvivalentu, pastarasis 
niekad netaps atlieka, kurią privalu perdirbti. Panaudotas bitas neteršia 
aplinkos! 

Visa tai tampa taip akivaizdu, jog terminą „besvorė ekonomika“ vis 
plačiau vartoja ekonomistai ir verslo apžvalgininkai“. (Be abejo, 
netrukus epitetas „besvoris“ atrodys toks pat keistas anachronizmas 
kaip „bearklis“, „belaidis“ ar „beindeksis“.) Tad mes nebegalime numoti 
į kylančias iš to pasekmes architektūrai. Nūnai „mažiau“ iš tiesų gali 
reikšti „daugiau“. 


* Customer - užsakovas, klientas (angl). 

Dar visai neseniai vadinamoji „žalioji architektūra“ dažniausiai buvo 
kuriama remiantis prielaida, kad konkreti statyba yra neišvengiama, 
todėl būtina siekti kuo didesnio šios efektyvumo. Taigi ji retai pakilo iki 
ko nors daugiau nei bruzdulio dėl to, kur sutelkti ir išdėstyti pastatus, 
kokias parinkti medžiagas bei energijos tiekimo sistemas, ir nors visa 
tai buvo daroma iš kuo geriausių paskatų, didelio poveikio, kokio tikėjosi 
jos šalininkai, neturėjo. Taigi šiuo metu naujoji betarpė ekonomika 
suteikia mums galimybę kelti vis radikalesnius klausimus: „Ar tokia 
statyba iš tiesų reikalinga? Gal ją visą ar dalinai galima pakeisti 
elektroninėmis sistemomis?" 

Be abejo, galutinis elektroninės dematerializacijos poveikis priklauso 
ir nuo skaičiavimo prietaisų gamybai bei eksploatavimui suvartojamų 
išteklių kiekio. O šis nėra toks jau menkas*. Puslaidininkių pramonė 
suvartoja energijos, fotochemikalų, rūgščių, angliavandenilinių tirpiklių 
bei kitų medžiagų. IBM vertinimu, XX-XXI a. sandūroje JAV sąvartynuose 
buvo palaidota keletas milijonų tonų kompiuterių laužo. Taip pat 
manoma, kad kompiuteriai vartojo dešimt procentų visos Jungtinėse 
Valstijose pagaminamos elektros energijos. Bet šie skaičiai išties 
ganėtinai kuklūs, nes statybas keičianti elektronika gali žymiai sutaupyti 
išteklių. Taigi einama prie mažesnių prietaisų, ekologiškai švaresnės 
gamybos ir mažesnio energijos suvartojimo. 


MAŽĖJANTIS MOBILUMAS 


Mes taip pat išsaugome išteklius, kai visiškai ar dalinai keliones 
pakeičiame telekomunikacija. Apskritai persiuntinėti bitus kur kas 
ekonomiškiau, nei gabenti žmones ar prekes. Santaupos išryškėja, kai 
sumažėja sueikvojamų degalų ir aplinkos taršos lygis, kai nebereikia 
skirti tiek daug žemės ploto transporto infrastruktūrai, kai slūgsta 
transporto priemonių gamybos bei eksploatavimo išlaidos, trumpėja 
kelionėms sugaištas laikas. 

Būtinybė tausoti išteklius ir mažinti aplinkos taršą pirmąkart iškilo 
aštuntajame praeito amžiaus dešimtmetyje, OPEC sukėlus naftos kri- 
zes- tuomet labai tikėtasi, kad telekomunikuojant jau nusistovėjusiais 
ryšių tinklais bus galima nemažai sutaupyti. Tačiau netrukus paaiškėjo, 
kad telekomunikacija negali taip tiesmukai pakeisti transporto". Siekiant 

šio tikslo, žmogaus, bitų ir atomų tarpusavio sąveika, kaip jau matėme, 
yra pernelyg sudėtinga ir subtili. 

Nepaisant šio pradinio nusivylimo - žvelgiant iš dabarties 
perspektyvos, paneigusios per ankstyvas naivias viltis - naujoji betarpė 
ekonomika iš tiesų atveria galimybes žymiai tausoti išteklius mažėjant 
žmonių judėjimui (vykstant „demobilizacijai“). Kaip pastebėjo Piteris 
Holas (Peter Hall), iš dalies tai priklauso nuo paskatų: „Jei valdžios 
reaguoja pakeldamos realiuosius važiavimo automobiliu kaštus (per 
kelių mokestį) apskritai ar tik piko valandomis, arba varžydamos 
transporto srautus, kai apribojama skirta automobiliams važiuoti ar 
pastatyti erdvė, tai (kitoms sąlygoms išliekant tokioms pačioms) bus 
ieškoma asmeninių transporto priemonių pakaitalo, bentjau tam tikrai 
kelionių daliai. Galima numatyti, kaip kai kurie eiliniai darbuotojai, ypač 
užimti ne visą darbo dieną, užduotis atlikinės vien iš savo namų arba iš 
netoliese esančių kompiuterių terminalo, o kiti dirbs pagal lankstų 
grafiką, kelias valandas ar dienas per savaitę, visi susirinkdami į centrinę 
susitikimų vietą; šitaip sumažės bendroji transporto srautų apimtis, jie 
persiskirstys ir nesusidarys grūsčių piko metu““. Tačiau tikrasis 
problemos sprendimo būdas - ne ieškoti paprastų, betarpiškų pakaitalų, 
o pasinaudoti telekomunikacijos pranašumais, kurie leis sukurti naujus, 
preciziškesnius ir todėl efektyvesnius urbanistinius modelius. 

Tiksliau sakant, gyvenamųjų ir darbo vietų kaimynystė teikia vilčių, 
kad sumažės daug išlaidų pareikalaujančių kelionių į darbą ir atgalios, 
kurias lėmė pramonės epochai būdingas namų ir darbo vietų atskirumas. 
Nukakti į darbo vietas čia pat kaimynystėje bus galima pėsčiomis arba 
dviračiu. O elektroninių paslaugų išplitimas eliminuos ilgesnes keliones 
į tarpinius punktus, kur tokias paslaugas galėtumėte gauti: pavyzdžiui 
iš nacionalinės tarnybinės stoties galėsite parsisiųsdinti filmą, užuot 
važiavę iki vaizdajuosčių parduotuvės ar vietinio prekybos centro. 

Taigi vienintelė perspektyvi strategija — plėtoti daugiacentrius 
didmiesčius, sudarytus iš kompaktiškų, atliekančių daug funkcijų, pėsčiųjų 
eismui pritaikytų, arti išdėstytų gyvenviečių, viena su kita susietų 
efektyviais transporto ar telekomunikacijų ryšiais?. Tokius gyvenamuosius 
vienetus būtų galima tolygiai surikiuoti palei viešojo transporto ašis. Šitaip 
pramaišiui perskirstę gyvenamuosius būstus, darbovietes ir paslaugų 
įstaigas, galime tikėtis patvaresnės pusiausvyros tarp pėsčiųjų eismo, 
mechanizuoto transporto maršrutų ir telekomunikacijos. 

MASINĖ INDIVIDUALIZACIJA PAGAL UŽSAKOVONORĄ 


Naujoje betarpėje ekonomikoje dematerializacija ir mažėjantis 
žmonių mobilumas - akivaizdžiausios tausojimo strategijos, tačiau ne 
vienintelės. Ne tokios akivaizdžios naudos taip pat galima stengtis 
išgauti ir iš masinės individualizacijos pagal užsakovo norą). 

Pasyvios pramonės epochos mašinos suteikė mums galimybę taupyti 
standartizacijos, atkartojimų ir masinės gamybos dėka, tačiau 
intelektualieji kompiuterių epochos prietaisai per protingą prisitaikymą 
ir automatizuotą personalizaciją padeda taupyti visai kitaip. Mes galime 
plačiai naudotis silicio lustais ir programine įranga, kuri sudaro sąlygas 
automatiškai pristatyti pagal užsakymą kaip tik tai, kas reikalinga 
duotosiomis aplinkybėmis, ir nieko daugiau. 

Pavyzdžiui, mažai tikėtina, kad kurį nors rytą skaitysite visus 
užsiprenumeruoto laikraščio puslapius, paprasčiausiai daugelis jų — 
jums tuščias reikalas, nebent turėsite naują šunytį ar prireiks užkloti 
paukščių narvelius. Tačiau personalizuota laikraščio pristatymo ir 
spausdinimo namie sistema gali iš anksto turėti jus dominančių 
klausimų spektrą ir pagal jį atrinkti ir spausdinti tik tuos straipsnius ar 
klasifikuotus skelbimus, kuriuos jūs veikiausiai pageidautumėte 
perskaityti. Visų pirma tokia strategija pareikalaus mažiau medžių, o 
paskiau - paliks mažiau atliekų. Iš principo tokias sistemas būtų galima 
įdiegti pasitelkus žmogaus darbo jėgą, tačiau faktiškai nėra tiek daug 
redaktorių ir maketavimo specialistų, be to, jie vis tiek taip sparčiai 
nesugebėtų dirbti. Visa priklauso nuo to, kiek prieinama nebrangi 
kompiuterija ir telekomunikacija. 

Arba dar:jūsų automobilis paprasčiausiai prariogso didžiumą laiko 
garaže ar stovėjimo aikštelėse ir be jokios naudos įšaldo išteklius. 
Priešingai, apgalvota, elektronikos tvarkoma automobilių nuomos ir 
paskirstymo tarnyba galėtų jus aprūpinti kaip tik tokia transporto 
priemone, kokios esate reikalingas - kartais mikroautobusiuku, kartais 
sportiniu dviviečiu - bet kur ir bet kada, pagal reikalą. Daugiau būtų 
galima laimėti ir sumaniau tvarkant transporto priemonių parkus, o ne 
stengiantis gaminti vis funkcionalesnius asmeninius automobilius. 

Panašiai galima išlošti protingai pasitelkus elektroniką kitiems 
transportavimo ištekliams tvarkyti. Jeigu taksi automobiliuose įrengti 
padėties jutikliai, arčiausiai esantį iškart galima pasiųsti pagal iškvie- 


150 Dešimtas skyrius 


timą. Kai transporto kompanijos elektroniniais ryšiais susietos viena su 
kita ir su klientais, jos gali efektyviai koordinuoti užsakymus, gerinti 
apkrovos rodiklius ir tiksliau planuoti grįžtamuosius reisus, tiksliai 
nustatytu laiku pristatydamos krovinius, sumažinti sandėliavimo 
poreikius!“. Jeigu protingos transporto priemonės važinėja išradingai 
suprojektuotais kelių tinklais, įmanoma taip optimizuoti maršrutus, kad 
kuo labiau sutrumpėtų kelionės laikas ir sumažėtų grūstys keliuose. 

Pasirodo, senoji masinė gamyba ir elektronika, grindžiama masine 
individualizacija pagal užsakovą, turi aiškiai skirtingas formalias 
pasekmes. Pramonės epochos klestėjimo viršūnėje, trečiąjį XX amžiaus 
dešimtmetį Henris Fordas (Henry Ford) griežtai standartizavo Model T 
automobilį ir išgarsėjo, pasiūlęs jį rinkai bet kokios spalvos - kad tik 
būtų juodas. Panašiai Myzas van der Roe* standartizavo statybos 
modulius, konstrukcijų elementus ir detales, ištyrė santūrią paprastų 
formų ir nuolatinių pasikartojimų poeziją ir davė pasauliui statinius iš 
plieno ir stiklo, kurie buvo - ką gi -juodi. Kiti narsūs modernistai verčiau 
rinkosi baltą spalvą, bet irgi buvo suvilioti būdingos neintelektualioms 
mašinoms standartizacijos ir atkartojimų logikos. Tačiau iškilo nemaloni 
prieštara: vienas dydis, po teisybei, niekada netiko visiems. Jeigu 
struktūros karkasą padarote iš unifikuotų elementų, kai kurie iš jų 
nereikalingai perkraus projektą. Jei standartizuojate langus irjų išdės- 
tymą pastate, kai kurie jų tinkamai derės su vidaus ir išorės sąlygomis, 
bet kiti - tikrai ne. 

Tačiau šiuo metu informacinės epochos projektai, kaip antai Frenko 
Gerio (Frank Gehry) sukurtas Gugenheimo muziejaus pastatas Bilbao 
mieste, jau demonstruoja radikaliai naują problemos sprendimą: 
pasinaudojant kompiuteriais valdomų gamybos įrenginių galimybėmis, 
sukuriamos nestandartizuotų, neatsikartojančių elementų kompozicijos, 
tiksliai atitinkančios konkrečias funkcijas konkrečiame kontekste. Gauti 
bendri rezultatai anaiptol nėra neginčytini ar iracionalūs, kaip mėgsta 
skųstis užkietėję seni Myzo šalininkai, tačiau išreiškia subtilesnį, 
modernų racionalumą. Ir, žinoma, generuodami stulbinamai naujovišką 
erdvės ir medžiagų poeziją, sukrečia mūsų jausmus. 


* Mies van der Rohe, Ludwig (1886-1969) - vokiečių kilmės JAV architektas — 
geometrinės architektūros, plieno ir stiklo dangoraižių projektuotojas. 

Galų gale mes galime tai pataisyti, kadangi disponuojame nebrangiu 
mašininiu intelektu ir visur esančiomis tlekomunikacijomis, mums 
nebereikia nuolatos rinktis tarp alternatyvų: standartizuoti ir todėl 
eikvoti išteklius ar individualizuoti pagal užsakovo norą ir todėl 
padaryti gamybą nepaprastai sunkią. 


SUMANUSEKSPLOATAVIMAS 


Maždaug tokia pati logika tinka ir tiems vartojamiesiems ištekliams, 
kurie teka vamzdžiais ir laidais - vandeniui, kurui ir elektros energijai. 
Suteikę daugiau intelektualumo įrenginiams ir sistemoms, kurios 
reikalingos šių išteklių, galime labai sumažinti atliekų kiekį ir įdiegti 
dinamiškas kainodaros strategijas, kurios efektyviai valdytų paklausą 
ir skatintų taupumą. 

Pavyzdžiui, nenuovoki, nešiuolaikiška drėkinimo sistema grin- 
džiama tuo, kad sodininkas atsuka čiaupą ir nukreipia laistomąją žarną 
į reikiamą pusę. Nesudėtinga automatizuota sistema gali būti valdoma 
laikrodžio taip, kad švirkštų vandenį pastoviais intervalais - netgi ir 
lietui lyjant. Nuovokesnę sistemą gali kontroliuoti jutikliai, ir ji paleis 
vandenį tik tuomet, kai pagal oro sąlygas būtina papildomai drėkinti. 
Bet iš tiesų intelektuali sistema turėtų stebėti tiek supančią aplinką, tiek 
vandens atsargų lygį, išmokti numatyti drėkinimo poreikius ir 
automatiškai juos tenkinti, tuščiai neeikvodama vandens ar pernelyg 
neišsemdamajo atsargų, kai pastarosios ribotos. 

Panašiai veikia ir elementari elektros sistema, kai apšvietimą ir 
prietaisus namuose galima įjunginėti ir išjunginėti. Kiek sudėtingesnėse 
sistemose prie kai kurių jungiklių įtaisomos laiko relės, todėl nereikia 
būti kur netoliese, kad jas valdytume, taip pat neeikvojama energija, kai 
patalpos tuščios. Pasitelkus paprasčiausius jutiklius galima sukurti 
sistemą, kuri taupytų energiją, išjunginėdama šviesas kambariuose, kur 
tuo metu nieko nėra. (Deja, kartais gali šitaip atsitikti, kai jūs papras- 
čiausiai ramiai sau sėdite ir mąstote.) Tačiau siekiant maksimalaus 
efektyvumo reikalinga sistema, kuri pažintų jūsų gyvenimo įpročius, 
išsiaiškintų dinamiškai kintančius elektros įkainių variantus ir optimaliai 
eksploatuotų jūsiškius apšvietimo, šildymo ir oro kondicionavimo bei 

kitus prietaisus pagal savo pačios palaikomą ir nuolat atnaujinamą 
prognostinį modelį. 

Šitokio automatizavimo esmė — ne „darbo palengvinimas“, kaip 
skelbta pradėjus prekiauti pačiais pirmaisiais buitiniais prietaisais. Jis 
taip pat nėra grindžiamas vaikiškomis svajonėmis apie tai, kad tave nuo 
galvos iki kojų aptarnaus be galo paklusnios mašinos. Tikslas - sukurti 
didžiai efektyvias, lanksčias rinkas tiems negausiems, negrįžtamai 
suvartojamiems ištekliams, nuo kurių priklauso visos žmonijos 
gyvenamosios vietos. Mes turime nuveikti svarbesnių dalykų, nei 
prekiauti šiose rinkose, tad palikime tai mus pakeičiantiems nuovo- 
kiesiems silicio lustams —jie vis tiek tą darbą atliks geriau. 


ŠVELNI TRANSFORMACIJA 


Karštuosiuose naujos plėtros taškuose, kurie atsiranda prasidedant 
XXI amžiui, be abejo, atsiras galimybių kurti gyvenvietes ar net ištisus 
naujus didmiesčius, kurie bus organizuoti taip, kad pasinaudotų 
atsirandančiais dematerializacijos, mažėjančio žmonių mobilumo, 
masinės individualizacijos pagal užsakovą ir sumanaus eksploatavimo 
privalumais. Tačiau labiausiai išsivysčiusiuose regionuose 
pirmučiausias uždavinys bus taip pritaikyti jau esamų pastatų fondą, 
viešojo naudojimo erdves ir transporto infrastruktūrą, kad šie atitiktų 
poreikius, labai besiskiriančius nuo tų, kuriais vadovautasi iš pradžių — 
tuomet, kai aniebuvo kuriami. Šis pramonės epochos ir dargi ankstesnių 
laikų paveldas pareikalaus pokyčių, kurie leis efektyviai funkcionuoti 
ateityje. 

Tokius pokyčius didmiesčiai jau patyrė anksčiau. Tiksliau sakant, 
pramonės revoliucija pareikalavo, kad būtų pagalvota apie didžiulius 
pramoninius rajonus, būstus darbininkams, įstaigas miesto centre ir 
didelio pralaidumo transporto sistemas. Miestai, sugebėję atitikti šiuos 
reikalavimus, augo ir klestėjo, o daugelis kitų, neįstengusių prisitaikyti, 
patyrė nuosmukį. Tačiau industrializacijos skatinamo augimo ir kaitos 
pasekmės dažnai, žinoma, būdavo itin destruktyvios: sulyginti su žeme 
senieji kvartalai, prarastas architektūrinis palikimas, geležinkelių ir 
greitkelių brutaliai suraižytos urbanistinės sanklodos bei elgetiškos 
varguomenės gyvenimo sąlygos. Transformacijos kaštai buvo milžiniški. 

Laimė, ateityje laukiantys pokyčiai nebūtinai turės tokį niokojantį 
poveikį. Jeigu iš naujo kuriama transporto infrastruktūra užima 
didžiulius plotus, dažnai sunaikindama gamtiniu bei istoriniu požiūriu 
vertingus rajonus bei didindama triukšmą ir aplinkos taršą, tai naujų 
telekomunikacijų infrastruktūros poveikiai kur kas švelnesni ir ne tokie 
įkyrūs. Neprireiks naujojo Roberto Mozeso*: dažnai jas galimas įdiegti 
bemaž nepastebimai. Pavyzdžiui, Italijoje, gražiosios Sienos senamiestyje 
kabelinė televizija buvo nutiesta per istoriškai susiklosčiusį kvartalą taip, 
kad vaizdą gadinančios antenos nestyrotų ant stogų; dabar ji sudaro 
puikią infrastruktūros bazę sparčiajai skaitmeninei telekomunikacijai. 

Dar daugiau, kaip jau matėme, elektronikos aptarnaujamą erdvę, 
kurioje vyksta informacinė veikla, nebūtina koncentruoti į stambius, 
glaudaus sąlyčio telkinius kaip dabartinių didmiesčių komercinės ar 
pramoninės zonos, bet galima efektyviai išdėstyti urbanistiniame 
audinyje subtilesniu raštu. Ir kitaip nei pramonės objektai, ji neigiamai 
nepaveikia aplinkinių rajonų. O ypač - nesunkiai prisiderina prie 
begalinės mažutėlių erdvių įvairovės, kuri būdinga istoriniams 
senesniųjų miestų kvartalams. Šitai atveria daug žadančių perspektyvų 
išsiveržti iš nostalgiško, retrogradiško prezervacionizmo gniaužtų, kai 
žūtbūt stengiamasi išsaugoti visa, kas sena: dabar mes galime iš naujo 
perausti vertingą, tačiau pasenusią urbanistinę medžiagą, suteikti jai 
naujovišką esmę bei paskirtį. 

Nebūtinai nuo to, ką turime šiandien, iki to, ko mums reikės ateityje, 
privalu eiti per kataklizminius pokyčius; galime pasirinkti švelnios, 
laipsniškos, nedestruktyvios transformacijos kelią. 


MŪSŲ ATEITIES MIESTAI 


Taigi XXI amžiuje civilizuotos urbanistikos sąlygas galėsime grįsti 
ne tiek daiktų sankaupomis, geografine centralizacija ar vis augančiu 
ribotų išteklių vartojimu, kiek informacijos srautais, elektroniniu 
jungumu bei protinga vadyba. Vis geriau imsime suprasti, kad jau 


* Moses, Robert (1888-1981) - JAV valstybės tarnautojas, Niujorko miesto 
įgaliotinis parkų reikalams (1934-1960). 

esamas vietas galime pritaikyti naujoms reikmėms ne griaudami 
materialiąsias struktūras ir ten pat statydami naujas, o iš naujo 
instaliuodami aparatinį inventorių, pakeisdami programinę įrangą ir 
pertvarkydami ryšių tinklus. 

Tačiau vietos traukos galia vis tiek išliks. Silpnėjant tradiciškiems 
gyvenamosios vietos pasirinkimo imperatyvams, vis labiau trauks 
aplinka su savitos kultūros, kraštovaizdžio ir klimato privalumais — 
tomis unikaliomis savybėmis, kurių neįmanoma persiųsti laidais - kartu 
su tomis betarpiško bendravimo galimybėmis, kurios mums užvis 
brangiausios. 

Konkrečios gyvenamosios vietos ir virtualios susitikimų svetainės 
funkcionuos tarp savęs sąveikaudamos ir dažniausiai viena kitą 
papildys besimainančioje miestiškoje gyvensenoje, o ne pakeis -jau dabar 
egzistuojančioje. Kartais mes bendrausime per tinklus, kad nereikėtų 
važiuoti. Tačiau kartais vis dėlto važiuosime - kad galėtume paben- 
drauti. 


PADĖKOS 


Ši knyga atsirado iš diskusijų ir polemikos, kuri pasitiko 
1994-aisiais išleistą manąją - tiek popieriuje, tiek virtu- 
aliuoju pavidalu - Bitų miestas: Erdvė, vieta ir infostrados. 
Todėl mano padėka skirta gausiems recenzentams, ap- 
žvalgininkams, mane klausinėjusiems žurnalistams, el. 
pašto susirašinėtojams, interneto pašnekovams, studen- 
tams, kolegoms ir draugams, kurie kėlė įdomių klausimų 
apie kibererdvės ir urbanizmo tarpusavio santykius ir 
kurie provokuojančiomis ir įžvalgiomis mintimis prisidėjo 
prie vykstančio apsikeitimo nuomonėmis. Ypač aš noriu 
paminėti jau mirusį Donald A. Schėn, Bish Sanyal, Anne 
Beamish, Peter Hall, Manuel Castells, Leo Marx, Mel King 
ir kitus 1997-aisiais MTI surengto karšto kolokviumo 
„Aukštų technologijų ir žemų uždarbių visuomenės“ 
dalyvius. Jo posėdžių medžiaga išleista Donald A. Schėon, 
Bish Sanyal, William J. Mitchell redaguotame rinkinyje 
High-Technology and Low-Income Communities: Prospects for 
the Positive Use of Advanced Information Technology (MIT 
Press, 1998). Kent Larson parašė gilius komentarus apie 
intelektualiuosius namus, o pokalbiai su Jane Wolfson ir 
Krzystof Wodiczko man padėjo išsiaiškinti daug klausimų. 
Be šios vertingos pagalbos aš būčiau turėjęs gerokai ma- 
žiau ką parašyti. 

Galiausiai tai tinkama proga prisiminti Harvey S. 
Perloff and Charles W. Moore, kurie mane išmokė, kokia 
iš tikrųjų yra miestų paskirtis. 

1. Marshall McLuhan, „The Alchemy of Social Change“, Item 14 of 
Verbi-Voco-Visual Explorations (New York: Something Else Press, 1967). 
Jis šį teiginį dar labiau sutvirtino, tęsdamas: „Bet kuri greitkelio 
užkandinė su joje esančiais televizoriumi, laikraščiais ir žurnalais tokia 
pat kosmopoliška kaip Niujorkas ar Paryžius... Metropolis PASENĘS". 
Su tokia nuomone jis neliko vienišas. Pavyzdžiui, įžymi prancūzų 
architektūros ir urbanistikos teoretikė Franšoise Choay (pratarmėje 
knygai The Rule and the Model: On the Theory of Architecture and Urbanism 
(Cambridge: MIT Press, 1997) iškėlė mintį, kad terminas „miestas“ jau 
nelabai tinka dabartinėms mūsų urbanistinėms terpėms ir kad jis 
taikytinas tik tam tikroms praeities terpėms. Choay - miestiškumo 
šalininkė ir žvelgia į tokią raidą su nuolankumu lemčiai ir gailesiu. 
Tačiau kiti skelbia, kad jeigu taip įvyks, tai juo geriau; konservatyvusis 
ideologas ir techno rėksnių vadukas George Gilder (Forbes ASAP, 1995 
vasario 27 d., p. 56) įrodinėjo, kad mes „keliaujame į miestų mirtį“, 
tačiau tai vis dėlto nieko daugiau kaip tik „užsilikęs iš pramonės epochos 
bagažas“. 


2. Išsikristalizavusios XX a. 6-ojo deš. pabaigoje tradicinės pažiūros 
klasikiniams reiškėjams priklauso Lewis Mumford, The City in History: 
Its Origins, Its Transformations, and Its Prospects (New York: Harcourt 
Brace, 1961), ir Jane Jacobs, The Death and Life of Great American Cities 
(New York: Vintage, 1961). Mumtfordas ir Jacobs atstovavo priešingoms 
šiuolaikinės polemikos pusėms ir tikrai nebūtų džiaugęsi tapę suplakti 
kartu, tačiau žvelgiant iš čia išdėstytos perspektyvos, juodu turi daugiau 
panašumų nei skirtumų. Besikeičiančios nesenoje praeityje miesto 
koncepcijos puikiai apžvelgtos Peter Hall knygoje Cities of Tomorrow: 
An Intelectual History of Urban Planing and Design in the Twentieth Century 
(Cambridge, Mass.: Blackwell, 1988). Ojo Cities in Civilation (New York: 
Pantheon, 1998) - įmantrus, sušiuolaikintas Mamfordo temų perdir- 
binys. 

1. Tradiciniai marksistai, maklahanistai ir Silicio slėnio futurologai - 
visi buvo linkę į technologinio determinizmo žanrus. Knygoje Television: 
Technology and Cultural Form (New York: Schocken, 1975) Raymond 
Williams paleido į tokį determinizmą veiksmingą kritinę salvę ir padarė 
didžiulę įtaką vėlesnėms sociologų kartoms - ypač kairiosios pakraipos. 
Dėl naujesnio požiūrio į technologiją kaip veikiančią jėgą kritikos žr. 
Leo Marx, „Technology: The Emergence of a Hazardous Concept", Social 
Research, Fall 1997. 


2. Technologija čia suprantama Herbert'o Marcuse'o 1941-aisiais 
iškelta garsiajame esė „Some Social Implications of Modern 
Technology“, perspaudintame Herbert Marcuse, Technology, War and 
Fascism: Collected Papers of Herbert Marcuse, Vol. I., red. Douglas Kellner 
(London: Routledge, 1998), pp. 39-65, prasme. Marcuse technologiją 
laikė „socialiniu procesu, kuriame technika (tai yra pramonės, 
transporto, komunikacijos techninis aparatas) tėra dalinis veiksnys... 
Taigi technologija kaip gamybos būdas, kaip įrankių, prietaisų ir 
mechanizmų visetas, kuris apibūdina mašininį amžių, yra tuo pat metu 
būdas organizuoti ir įtvirtinti (ar keisti) socialinius santykius, 
vyraujančių minties ir elgsenos modelių išraiška, kontrolės bei valdymo 
įrankis. 


3. Sakinys paimtas iš pirmojo žurnalo Wired 1993-ųjų metų numerio. 
Šiandien detaliausia ir išsamiausia ekonominių, socialinių ir politinių 
skaitmeninės revoliucijos varomųjų jėgų analizė - tai Manuel Castells 
meistriškasis The Rise of the Network Society (Oxford: Blackwell, 1996). 
Jų technologiniai pagrindai aiškiausiai aprašyti trijose populiariose 10- 
ojo deš. vidurio dalyko žinovų ataskaitose: Nicholas Negroponte, Being 
Digital (New York: Knopf, 1995); Bill Gates, The Road Ahead (New York: 
Viking, 1995); Michael Dertouzos, Wat Will Be (New York: Harper Edge, 
1997). Mano paties City of Bits (Cambrige: MIT Press, 1995) iškelta mintis, 
kad architektai ir miestų planuotojai turėtų susėsti ir susimąstyti. Niūriai 
distopišką nuomonę, gerokai nesutampančią su visomis šiomis, žr. Paul 
Virilio, Open Sky (London: Verso, 1997). Osmulkesnę galimų neigiamų 
aspektų analizę žr. Gene I. Rochlin, Trapped in the Net: The Unanticipated 

Conseguences of Computerization (Princeton: Princeton University Press, 
1997). 


4. Mūsų pačių amžius ne pirmasis, kuris patiria tokio derinio poveikį. 
Savajame Novum Organum Francis Bacon puikiai pastebėjo, kad kompaso 
(kad padėtų jums atsidurti ten, kur reikia), parako (kad primestų jūsų 
valdžią) ir spaudos (kad visiems papasakotų apie tai) išradimai naujųjų 
laikų žmonėms suteikė didžiulį pranašumą, palyginti su gyvenusiais 
senovėje. 


5. Ši nuomonė tarp telekomunikacijų analitikų tapo truizmu, ir 

